
Această carte este dedicată părinţilor, învăţătorilor şi studenţilor – toţi elevi în şcoala de pregătire a acestui pământ. Fie ca ea să-i ajute să dobândească cele mai mari avantaje ale vieţii, dezvoltare şi bucurie în slujirea de aici şi astfel o pregătire pentru slujirea aceea, mai largă, „cursul superior” deschis fiecărei fiinţe omeneşti în şcoala din lumea de apoi.

Cuvânt înainte



Se întâmplă rar, cu adevărat, ca o carte consacrată subiectului educaţiei să fie citită de atât de mulţi oameni sau să suporte aşa de bine testele vremurilor schimbătoare, aşa cum a fost cazul lucrării de faţă, care apare acum în această formă nouă, populară. Principiile fundamentale, clar desfăşurate în acest volum, au făcut ca el să reprezinte, timp de multe zeci de ani, cartea de căpătâi a zeci de mii de părinţi şi învăţători. Acum, pentru a creşte şi mai mult larga sa răspândire şi folosire, este publicat ca unul din volumele din seria Christian Home Library, dar fără modificări ale cuvintelor sau paginaţiei.

Fiecare persoană trebuie să înfrunte realităţile practice ale vieţii – ocaziile, responsabilităţile, înfrângerile şi succesele ei. Cum trebuie să dea piept cu aceste experienţe, dacă va trebui să devină victimă sau să fie stăpân al împrejurărilor, aceasta depinde într-o mare măsură de pregătirea de a le face faţă – de educaţia sa.

Adevărata educaţie este bine definită, ca fiind o dezvoltare armonioasă a tuturor facultăţilor – o pregătire deplină şi adecvată pentru această viaţă şi pentru viaţa viitoare, veşnică. În primii ani de viaţă, în cămin şi la şcoală mintea se dezvoltă şi se formează un mod de viaţă şi caracterul.

Distingând în profunzime valorile relative şi pe cele nepieritoare a ceea ce constituie adevărata educaţie în sensul ei cel mai larg, autoarea acestei cărţi arată calea pentru împlinirea lor. Se subliniază cu claritate un tip de educaţie în care facultăţile minţii sunt dezvoltate aşa cum se cuvine. Este subliniată educaţia prin care mâinile sunt antrenate în meserii folositoare. Este recomandată cu căldură o educaţie care Îl recunoaşte pe Dumnezeu ca fiind izvorul oricărei înţelepciuni şi priceperi.

 Obiectivul motivator al autoarei în multele sale scrieri despre subiectul educaţiei a fost acela că tinerii aflaţi în pragul vieţii ar putea să-şi ia locul ca buni cetăţeni, bine pregătiţi pentru experienţele practice ale vieţii, pe deplin dezvoltaţi fizic, cu frica lui Dumnezeu, cu caractere nepătate şi inimi devotate principiului. Volumul de faţă este lucrarea de căpetenie în acest grup de scrieri, aici fiind enumerate principiile esenţiale pentru priceperea celor care îi călăuzesc pe tineri în cămin şi în şcoală.

Scriitoarea acestor pagini a fost o prietenă a tinerilor şi a tinerelor. Timp de mulţi ani, s-a aflat în strânsă legătură cu instituţii de învăţământ şi cunoştea foarte bine problemele tinerilor care se pregătesc pentru lucrarea vieţii lor. Deasupra tuturor celorlalte lucruri, ea a fost înzestrată cu o cunoaştere mai presus de cea obişnuită şi cu calităţile unei scriitoare şi vorbitoare.

Întrucât preocuparea de bază a vizat marile principii călăuzitoare şi nu detaliile programelor de învăţământ sau meritele diferitelor sisteme de educaţie, influenţa acestui volum s-a făcut simţită la nivel mondial, prin ediţii publicate într-un număr de limbi – dintre cele mai răspândite – ale altor continente. Dorim ca această nouă ediţie americană să răspândească şi mai mult marile principii ale educării caracterului; aceasta este speranţa arzătoare a editorilor şi a noastră:

                                                  Administratorii publicaţiilor  

                                                 Patrimoniului Ellen G. White.













PRIMELE  PRINCIPII



„Noi toţi privim cu faţa descoperită, ca într-o oglindă, slava Domnului şi suntem schimbaţi în acelaşi chip al Lui, din slavă în slavă.”



Sursa şi ţelul adevăratei educaţii

„Ştiinţa sfinţilor este priceperea”; „Împrieteneşte-te dar cu Dumnezeu.”



Ideile noastre legate de educaţie sunt prea înguste şi superficiale. Se face simţită nevoia unei sfere mai largi, a unui ţel mai înalt. Adevărata educaţie înseamnă mai mult decât urmarea unei anumite şcoli. Înseamnă mai mult decât pregătirea pentru viaţa care există acum. Ea are de-a face cu întreaga făptură şi cu toată perioada în care îi este cu putinţă omului să trăiască. Este dezvoltarea armonioasă a puterilor fizice, mintale şi spirituale. Îl  pregăteşte pe elev pentru  bucuria slujirii  în  această  lume şi pentru bucuria mai înaltă a unei slujiri mai largi în lumea care va veni. 	

Sursa unei astfel de educaţii este scoasă în evidenţă prin aceste cuvinte ale Sfintei Scripturi, care arată către Cel Nesfârşit: În El „sunt ascunse toate comorile înţelepciunii.” Coloseni 2,3. „Sfatul şi priceperea ale Lui sunt.” Iov 12,13

Lumea a avut mari învăţători, bărbaţi cu un intelect uriaş şi cercetători neobosiţi, oameni ale căror declaraţii au stimulat gândirea şi au deschis înaintea ochilor câmpuri vaste ale cunoaşterii; iar aceşti oameni au fost onoraţi ca fiind călăuze şi binefăcători ai semenilor lor; dar există Cineva care are o poziţie mai înaltă decât a lor. Putem găsi învăţători ai lumii în toate timpurile – de când există rapoarte omeneşti; însă Lumina a existat înainte de ei. Aşa cum luna şi aştrii sistemului nostru solar strălucesc prin lumina pe care o reflectă de la soare, tot aşa, în măsura în care învăţătura lor este adevărată, marii gânditori ai lumii reflectă razele Soarelui Neprihănirii. Fiecare scânteie de gând, fiecare străfulgerare a minţii vine de la Lumina lumii.

În aceste zile, se spun multe în legătură cu natura şi importanţa „educaţiei superioare”. Adevărata „educaţie superioară” este cea pe care o dă Domnul, ale cărui sunt „înţelepciunea şi puterea” (Iov 12,13), şi „din gura căruia iese cunoştinţă şi pricepere.” Proverbele 2,6

Toată cunoaşterea adevărată şi reala dezvoltare îşi au sursa în cunoaşterea lui Dumnezeu. Această cunoaştere se face simţită oriîncotro ne-am întoarce, în domeniul fizic, mintal sau spiritual, în orice direcţie am privi – în afară de stricăciunea păcatului. Orice direcţie de cercetare am alege, cu scopul sincer de a ajunge la adevăr, suntem aduşi în contact cu Inteligenţa atotputernică, nevăzută, care lucrează în şi prin toate. Mintea omului este adusă în comuniune cu mintea lui Dumnezeu, finitul cu Infinitul. Efectul unei asemenea comuniuni asupra trupului, minţii şi sufletului este dincolo de tot ceea ce se poate estima.

În această comuniune se găseşte cea mai înaltă educaţie. Este metoda de dezvoltare care aparţine lui Dumnezeu. „Împrieteneşte-te dar cu Dumnezeu” (Iov 22,21) este solia Sa către omenire. Metoda scoasă în evidenţă în aceste cuvinte a fost metoda urmată în educarea tatălui neamului nostru omenesc. Pe când Adam stătea în Edenul sfânt, în slava bărbăţiei sale neîntinate de păcat, în acest fel îl instruia Dumnezeu.

Pentru a pricepe ce cuprinde lucrarea de educaţie, avem nevoie să luăm în consideraţie atât natura omului, cât şi scopul pe care l-a urmărit Dumnezeu prin crearea lui. Trebuie să ţinem, de asemenea, cont de schimbarea din condiţia omului, prin faptul că el a ajuns să cunoască răul şi de planul lui Dumnezeu de a-Şi atinge – chiar şi în aceste condiţii – scopul slăvit în educarea rasei umane.

Când Adam a ieşit din mâinile Creatorului, era asemănător cu Făcătorul lui, ca natură fizică, mintală şi spirituală. „Dumnezeu a făcut pe om după chipul Său” (Genesa 1,27), iar scopul Lui a fost ca omul să descopere cu atât mai mult acest chip, cu cât trăia mai mult – să reflecte din ce în ce mai fidel slava Creatorului. Toate facultăţile sale puteau fi dezvoltate; capacitatea şi vigoarea lor trebuia să crească neîncetat. Pentru exercitarea lor, s-a deschis un orizont larg şi un câmp glorios. Tainele universului vizibil – „minunile Aceluia a cărui ştiinţă este desăvârşită” (Iov 37,16) – îl invitau pe om să le studieze. Privilegiul său cel mare era să aibă o comuniune directă, faţă-n faţă şi de la inimă la inimă, cu Făcătorul său. Dacă I-ar fi rămas loial lui Dumnezeu, toate acestea ar fi fost ale lui pentru totdeauna. De-a lungul veacurilor nesfârşite, el ar fi continuat să dobândească noi comori ale cunoaşterii, să descopere izvoare proaspete de fericire şi să obţină concepţii mereu mai clare, legate de înţelepciunea, puterea şi iubirea lui Dumnezeu. Ar fi împlinit din ce în ce mai mult scopul creării sale şi ar fi reflectat din ce în ce mai fidel slava Creatorului.

Aceste lucruri au fost însă pierdute prin neascultare. Prin păcat, asemănarea cu divinul a fost mânjită – aproape că a fost ştearsă cu desăvârşire. Puterile fizice ale omului au slăbit, capacităţile sale mintale au scăzut, viziunea sa spirituală s-a înceţoşat. Omul devenise supus morţii. Cu toate acestea, rasa umană nu a fost lăsată pradă deznădejdii. Planul de mântuire fusese rânduit prin acea iubire şi îndurare infinită şi a fost îngăduită o viaţă de punere la probă. Refacerea în om a chipului Creatorului său, readucerea sa la perfecţiunea în care fusese creat, sprijinirea dezvoltării trupului, minţii şi sufletului, astfel încât să poată fi împlinit scopul divin avut în vedere la crearea lui, – iată care avea să fie lucrarea de răscumpărare. Acesta este obiectul educaţiei, marele obiectiv al vieţii.

Iubirea, temelia creaţiei şi a răscumpărării este baza adevăratei educaţii. Acest lucru este făcut clar în Legea pe care a dat-o Dumnezeu, ca să fie o călăuză a vieţii. Prima şi cea mai mare poruncă este: „Să iubeşti pe Domnul, Dumnezeul tău, cu toată inima ta, cu tot sufletul tău, cu toată puterea ta şi cu tot cugetul tău”. Luca 10,27. A-L iubi pe El, pe Cel Nesfârşit, pe Cel Atoatecunoscător, cu toată puterea, cu toată mintea şi cu toată inima înseamnă cea mai înaltă dezvoltare a oricărei puteri. Înseamnă că în toată făptura – trup, minte şi suflet în aceeaşi măsură – va fi refăcut chipul lui Dumnezeu.

Asemenea primei porunci este şi cea de-a doua: „să iubeşti pe aproapele tău ca pe tine însuţi.” Matei 22,39. Legea iubirii pretinde consacrarea trupului, minţii şi sufletului în slujba lui Dumnezeu şi a semenilor noştri. Şi această slujire, în timp ce face ca noi să fim o binecuvântare pentru alţii, ne aduce nouă înşine cele mai mari binecuvântări. Altruismul stă la baza oricărei dezvoltări reale. Printr-o slujire altruistă ne cultivăm în gradul cel mai înalt fiecare calitate. Devenim din ce în ce mai mult părtaşi la natura divină. Suntem potriviţi pentru cer, pentru că primim cerul în inimile noastre.

Întrucât Dumnezeu este Izvorul oricărei cunoaşteri reale, primul obiectiv al educaţiei noastre este, după cum am văzut deja, să ne îndreptăm mintea către ceea ce descoperă El Însuşi despre Sine. Adam şi Eva au primit cunoştinţe prin directă comuniune cu Dumnezeu; şi au învăţat despre El prin lucrările Sale. Toate lucrurile create, în desăvârşirea lor originară, erau o expresie a modului în care gândeşte Dumnezeu. Pentru Adam şi Eva, natura era plină de înţelepciune divină. Însă prin încălcarea Legii, omul a încetat să mai înveţe de la Dumnezeu prin comuniune directă şi, într-o mare măsură, prin lucrările Sale. Pământul, stricat şi murdărit de păcat, nu reflectă decât prea puţin slava Creatorului. Este adevărat că lecţiile Sale nu au fost şterse. Pe fiecare pagină din marele volum al lucrărilor Sale create se poate încă vedea scrisul Său de mână. Natura încă vorbeşte despre Creatorul ei. Totuşi, aceste descoperiri sunt parţiale şi nedesăvârşite. Iar în starea noastră căzută, cu puterile diminuate şi vederea slabă, suntem incapabili de a face interpretări corecte. Avem nevoie de descoperirea mai amplă, făcută de Însuşi Dumnezeu, pe care a dat-o în Cuvântul Său scris.

Sfintele Scripturi sunt standardul perfect al adevărului şi, având o asemenea caracterizare, ar trebui să li se dea locul cel mai înalt în educaţie. Pentru a obţine o educaţie vrednică de acest nume, trebuie să dobândim o cunoaştere a lui Dumnezeu, Creatorul, şi a lui Hristos, Răscumpărătorul, aşa cum sunt Ei descoperiţi în Cuvântul sacru.

Fiecare făptură omenească, creată după chipul lui Dumnezeu, este înzestrată cu o putere asemănătoare cu cea a Creatorului – individualitate, putere de a gândi şi a face. Oamenii în care se dezvoltă această putere sunt oameni care poartă responsabilităţi, care sunt conducători cu iniţiativă şi care au influenţă asupra caracterelor. Lucrarea adevăratei educaţii este aceea de a dezvolta această putere, de a-i antrena pe tineri să gândească ei înşişi, nu doar să reflecte gândirea altor oameni. În loc să-şi limiteze studiul la ceea ce au spus sau scris alţii, studenţii să fie îndrumaţi către izvoarele adevărului, către vastele câmpuri din natură şi revelaţie, deschise cercetării. Să contemple marile subiecte ale datoriei şi destinului – şi mintea lor se va lărgi şi întări. În locul unor făpturi  educate, dar plăpânde, instituţiile de învăţământ vor putea trimite în lume bărbaţi îndeajuns de puternici pentru a gândi şi acţiona, bărbaţi care să fie stăpâni ai împrejurărilor, nu robi ai acestora, bărbaţi care au o minte largă, un cuget clar şi curajul convingerilor proprii.

O asemenea educaţie oferă mai mult decât doar o disciplină a minţii; oferă mai mult decât o pregătire fizică. Ea întăreşte caracterul, astfel încât adevărul şi integritatea nu sunt jertfite pentru dorinţe egoiste sau ambiţii lumeşti. Ea fortifică mintea împotriva răului. În loc ca vreo pasiune predominantă să devină o putere pentru a distruge, fiecare motiv şi dorinţă sunt aduse în conformitate cu marile principii ale binelui.

Ce educaţie poate fi mai înaltă decât aceasta? Ce o poate egala în valoare?

„Ea nu se dă în schimbul aurului curat, nu se cumpără cântărindu-se cu argint; nu se cântăreşte pe aurul din Ofir, nici pe onixul cel scump, nici pe safir. Nu se poate asemăna cu aurul, nici cu diamantul, nu se poate schimba cu un vas de aur ales. Mărgeanul şi cristalul nu sunt nimic pe lângă ea: înţelepciunea preţuieşte mai mult decât măr-găritarele.” Iov 28,15-18

Idealul lui Dumnezeu pentru copiii Săi este mai înalt decât gândirea omenească cea mai înaltă. Evlavia – asemănarea cu Dumnezeu – este scopul care trebuie atins. În faţa studentului se deschide o cărare a progresului neîntrerupt. El are de atins un obiectiv, de ajuns la un standard – care include tot ceea ce este bun, pur şi nobil. El va înainta cât mai repede şi cât mai departe posibil în fiecare ramură a cunoaşterii adevărate. Însă eforturile lui vor fi dirijate către obiective care sunt tot atât de îndepărtate de interesele egoiste şi vremelnice precum sunt cerurile faţă de pământ.

Cel care, contribuie la împlinirea scopului divin,  de a transmite tinerilor cunoştinţele legate de Dumnezeu şi de a modela caracterul în conformitate cu al Său, înfăptuieşte o lucrare mare şi nobilă. Când trezeşte dorinţa de a atinge idealul lui Dumnezeu, el înfăţişează o educaţie care este tot atât de înaltă ca şi cerul şi la fel de întinsă ca Universul; o educaţie care nu poate fi terminată în această viaţă, dar care va continua în viaţa care va veni; o educaţie care îi asigură studentului care a reuşit la şcoala pregătitoare a pământului un paşaport către una superioară, şcoala de sus.







Şcoala din Eden

„Ferice de omul care găseşte înţelepciunea.”



Sistemul de educaţie, instituit la începutul lumii, trebuia să fie un model pentru om de-a lungul veşniciei. Ca o ilustrare a principiilor sale, a fost întemeiată o şcoală model în Eden, căminul primilor noştri părinţi. Grădina Edenului era sala de clasă, natura era manualul, Creatorul Însuşi era Profesorul, iar părinţii familiei omeneşti erau studenţii.

Creaţi pentru a fi „chipul şi slava lui Dumnezeu” (1Corinteni 11,7), Adam şi Eva primiseră înzestrări cu totul vrednice de destinul lor măreţ. Superbi şi cu un corp bine proporţionat, cu trăsături regulate şi frumoase, cu feţe care străluceau de sănătate şi de lumina bucuriei şi a nădejdii, ei arătau în alcătuirea lor exterioară asemănarea cu Creatorul lor. Iar această ase-mănare nu se manifesta numai în natura fizică. Fiecare facultate a minţii şi a sufletului reflecta slava Creatorului. Înzestraţi cu înalte daruri mintale şi spirituale, Adam şi Eva au fost făcuţi numai cu puţin „mai prejos de îngeri” (Evrei 2,7), ca să discearnă nu numai minunăţiile Universului vizibil, dar să înţeleagă şi responsabilităţile şi obligaţiile morale.

„Domnul Dumnezeu a sădit o grădină în Eden, spre răsărit; şi a pus acolo pe omul pe care-l întocmise. Domnul Dumnezeu a făcut să răsară din pământ tot felul de pomi, plăcuţi la vedere şi buni la mâncare, şi pomul vieţii în mijlocul grădinii.” Genesa 2,8.9. Aici aveau să-şi facă educaţia primii noştri părinţi, înconjuraţi de scenele minunate ale naturii neatinse de păcat.

În interesul pe care-l manifesta pentru copiii Săi, Tatăl nostru ceresc dirija personal educaţia lor. Ei erau adesea vizitaţi de solii Lui, îngeri sfinţi, iar ei primeau de la aceştia sfat şi învăţătură. Nu o dată, în timp ce se plimbau prin grădină în răcoarea zilei, auzeau glasul lui Dumnezeu şi comunicau faţă în faţă cu Cel Veşnic. Gândurile pe care le avea faţă de ei erau „gânduri de pace şi nu de nenorocire”. Ieremia 29,11. Fiecare ţel urmărit de Domnul era îndreptat către cel mai mare bine al lor.

În grija lui Adam şi a Evei a fost dată grădina, „ca s-o lucreze şi să o păzească.” Genesa 2,15. Deşi bogaţi prin tot ceea ce Proprietarul întregului Univers avea să le ofere, nu lenevia trebuia să-i caracterizeze. Le-a fost dată o ocupaţie utilă, ca o binecuvântare, pentru a le întări corpurile, pentru a le lărgi gândirea şi a le dezvolta caracterul.

Cartea naturii, care îşi desfăşura lecţiile vii înaintea lor, oferea o inepuizabilă sursă de instruire şi desfătare. Pe fiecare frunză din pădure şi pe orice piatră din munţi, pe fiecare astru strălucitor, pe pământ, pe mare şi pe cer, era scris Numele lui Dumnezeu. Locuitorii din Eden se întreţineau atât cu creaţia vie, cât şi cu cea lipsită de viaţă – cu frunza, cu floarea şi copacul şi cu orice făptură vie, de la leviatanul din ape până la particula minusculă din raza de soare –, adunând secretele vieţii fiecăruia. Slava lui Dumnezeu din ceruri, lumile fără număr în rotirea lor ordonată, „plutirea norilor” (Iov 37,16), tainele luminii şi sunetului, ale zilei şi nopţii, – toate erau subiecte de studiu ale elevilor primei şcoli a pământului.

Legile şi modul de funcţionare a naturii şi marile principii ale adevărului, care guvernează universul spiritual, au fost deschise înaintea minţii lor de către Creatorul cel fără de sfârşit a toate câte sunt. Puterile lor mintale şi spirituale s-au dezvoltat în „lumina cunoştinţei slavei lui Dumnezeu” (2 Corinteni 4,6) şi şi-au dat seama de cele mai înalte plăceri ale existenţei lor sfinte.

Aşa cum ieşise din mâna Creatorului, nu numai Grădina Edenului, ci întregul pământ era deosebit de frumos. Nici o urmă de păcat, nici o umbră a morţii nu mânjea superba creaţie. Slava lui Dumnezeu „acoperă cerurile şi slava Lui umple pământul”. „Stelele dimineţii izbucneau în cântări de bucurie, şi …toţi fiii lui Dumnezeu scoteau strigăte de veselie.” Habacuc 3,3; Iov 38,7. Pământul era astfel un simbol potrivit pentru Cel care este „plin de bunătate şi credincioşie” (Exodul 34,6); un studiu potrivit pentru cei care fuseseră făcuţi după chipul Său. Grădina Edenului era o reprezentare a ceea ce Dumnezeu dorea ca întregul pământ să devină, şi scopul Său era ca, pe măsură ce familia omenească avea să crească în număr, oamenii să-şi întemeieze alte cămine şi şcoli asemenea celei pe care o dăduse El. În acest fel, de-a lungul timpului, întregul pământ ar fi putut fi ocupat cu cămine şi şcoli în care ar fi fost studiate cuvintele şi lucrările lui Dumnezeu şi în care studenţii ar fi devenit din ce în ce mai potriviţi să reflecte, de-a lungul veacurilor fără număr, lumina cunoaşterii slavei Sale.







Cunoaşterea binelui şi a răului

„Fiindcă n-au căutat să păstreze pe Dumnezeu în cunoştinţa lor”, „inima lor fără pricepere s-a întunecat.”



Deşi au fost creaţi nevinovaţi şi sfinţi, primii noştri părinţi nu au fost plasaţi în afara posibilităţii de a greşi. Dumnezeu ar fi putut să-i creeze fără puterea de a călca cerinţele Lui, dar în cazul acela nu ar fi putut avea loc o dezvoltare a caracterului; slujirea nu ar fi fost de bunăvoie, ci forţată. De aceea le-a dat puterea de a alege – puterea de a renunţa la supunere sau de a şi-o manifesta. Înainte ca ei să poată primi pe deplin binecuvântările pe care El intenţiona să li le ofere, iubirea şi loialitatea lor trebuia să fie puse la probă.

În Grădina Edenului se afla „pomul cunoştinţei binelui şi răului.   …Domnul Dumnezeu a dat omului porunca aceasta: ‘Poţi să mănânci după plăcere din orice pom din grădină, dar din pomul cunoştinţei binelui şi răului să nu mănânci’”. Genesa 2,9-17. Voia lui Dumnezeu a fost ca Adam şi Eva să nu cunoască răul. Cunoaşterea răului – a păcatului şi a urmărilor sale, a trudei zdrobitoare, a grijilor insuportabile, a dezamăgirilor şi suferinţei, a durerii şi morţii – a fost reţinută din iubire.

În timp ce Dumnezeu căuta binele omului, Satana îi căuta ruina. Când Eva, nesocotind atenţionarea Domnului legată de pomul interzis, s-a aventurat în apropierea lui, a intrat în contact cu vrăjmaşul său. O dată trezite interesul şi curiozitatea ei, Satana a continuat prin tăgăduirea Cuvântului lui Dumnezeu şi prin semănarea neîncrederii în înţelepciunea şi bunătatea Lui. Când femeia a declarat că în privinţa pomului cunoştinţei binelui şi răului „Dumnezeu a zis: ‘Să nu mâncaţi din el şi nici să nu vă atingeţi de el, ca să nu muriţi’”, ispititorul a răspuns: „Hotărât, că nu veţi muri: dar Dumnezeu ştie că, în ziua în care veţi mânca din el, vi se vor deschide ochii şi veţi fi ca Dumnezeu, cunoscând binele şi răul”. Genesa 3,3-5

Satana a dorit să pară că această cunoaştere a binelui amestecat cu răul ar fi o binecuvântare şi că, interzicându-le să ia din roadele pomului, Dumnezeu îi priva de un mare bine. El s-a grăbit să spună că Dumnezeu le interzisese să-l guste din pricina minunatelor lui proprietăţi de a da înţelepciune şi putere, că El căuta astfel să-i împiedice să atingă o dezvoltare plină de nobleţe şi să descopere o fericire mai mare. A declarat că el însuşi mâncase din fructul interzis şi ca rezultat dobândise calitatea de a vorbi; că în cazul în care ar fi mâncat şi ei, ar fi atins o sferă mai înaltă a existenţei şi ar fi pătruns într-un câmp mai larg al cunoaşterii.

În timp ce Satana pretindea că a dobândit mult bine mâncând din fructul oprit, nu a lăsat să pară că prin încălcarea poruncii devenise un nelegiuit alungat din cer. În aceste cuvinte erau minciuni ascunse sub o crustă de adevăr aparent, în aşa fel,  încât Eva, ameţită, măgulită, ademenită, nu şi-a dat seama de amăgire. A poftit ceea ce Dumnezeu interzisese; se îndoise de înţelepciunea Sa. A aruncat deoparte credinţa, cheia cunoaşterii.

Eva a „văzut că pomul era bun de mâncat şi plăcut la privit şi că pomul era de dorit, ca să deschidă cuiva mintea. A luat deci din rodul lui şi a mâncat”. Era grozav la gust şi, în timp ce mânca, părea că simte o putere înviorătoare şi şi-a imaginat că intră într-o stare mai înaltă de existenţă. Eva însăşi, călcătoare a poruncii, a devenit ispititoarea soţului ei „şi bărbatul a mâncat şi el.” Genesa 3,6.

„Vi se vor deschide ochii”, spusese vrăjmaşul; „şi veţi fi ca Dumnezeu, cunoscând binele şi răul”. Genesa 3,5. Aveau ochii cu adevărat deschişi acum; dar ce tristă ridicare a pleoapelor! Cunoaşterea răului, blestemul păcatului au fost tot ce-au câştigat călcătorii poruncii. Fructul în sine nu conţinea nimic otrăvitor, iar păcatul nu consta doar în cedarea în faţa apetitului. Era neîncrederea în bunătatea lui Dumnezeu, lipsa de încredere în cuvântul Său şi respingerea autorităţii Sale – aceasta a făcut ca primii noştri părinţi să fie călcători ai Legii, şi acest lucru a adus în lume cunoştinţa răului. Acest lucru a deschis uşa înaintea tuturor felurilor de minciuni şi rătăciri.

Omul a pierdut tot, pentru că a ales să asculte mai degrabă de amăgitor decât de Acela care este Adevărul, singurul care are priceperea. Prin amestecarea răului cu binele, mintea lui a devenit confuză, puterile sale mintale şi spirituale amorţite. El nu mai putea să aprecieze binele pe care îl revărsase Dumnezeu cu atâta dărnicie.

Adam şi Eva aleseseră cunoştinţa răului, iar dacă aveau să-şi recâştige vreodată poziţia pe care o pierduseră, aceasta trebuia să se întâmple în condiţiile nefavorabile, pe care ei înşişi le aduseseră asupra lor. Urmau să nu mai locuiască în Eden, căci, în desăvârşirea sa, nu-i putea învăţa lecţiile pe care era esenţial de acum să le deprindă. Cu o tristeţe de nespus, ei şi-au luat rămas bun de la împrejurimile minunate şi au plecat să locuiască pe pământ, unde se afla blestemul păcatului.

Dumnezeu îi spusese lui Adam: „Fiindcă ai ascultat de glasul nevestei tale şi ai mâncat din pomul despre care îţi poruncisem: ‘Să nu mănânci deloc din el’, blestemat este acum pământul din pricina ta. Cu multă trudă să-ţi scoţi hrana din el în toate zilele vieţii tale; spini şi pălămidă să-ţi dea şi să mănânci iarba de pe câmp. În sudoarea feţei tale să-ţi mănânci pâinea până te vei întoarce în pământ, căci din el ai fost luat; căci ţărână eşti şi în ţărână te vei întoarce”. Genesa 3,17-19

Cu toate că pământul era lovit de blestem, natura rămânea manualul pentru învăţătura omului. Acum nu mai putea reprezenta doar bunătatea; căci răul era prezent pretutindeni, întinând pământul, aerul şi marea cu atingerea sa murdară. Acolo unde odată nu era înscris decât caracterul lui Dumnezeu, acum era gravat şi caracterul lui Satana – cunoaşterea răului. Din natură, care descoperea acum cunoştinţa binelui şi a răului, omul urma să primească neîncetat avertizarea legată de rezultatele păcatului.

În floarea ofilită şi frunza căzută, Adam şi tovarăşa lui au văzut primele semne de degenerare. Mintea lor a înţeles cu putere faptul că orice lucru viu trebuie să moară. Chiar şi aerul, de care depindea viaţa lor, purta seminţele morţii.

Li se reamintea neîncetat de domeniul lor pierdut. Printre făpturile inferioare, Adam stătuse ca împărat şi, atâta vreme cât îi fusese loial lui Dumnezeu, toată natura îi respectase domnia; când a păcătuit însă, domeniul său a fost pierdut. Spiritul de răzvrătire, a cărui intrare o permisese el însuşi, s-a extins în toată creaţia animală. Astfel, nu numai viaţa omului, ci firea dobitoacelor, copacii din pădure, iarba câmpului, însuşi aerul pe care-l respira, toate povesteau lecţia tristă a cunoştinţei răului.

Însă omul nu a fost lăsat pradă rezultatelor răului pe care-l alesese. În sentinţa rostită asupra lui Satana a fost dată o indicaţie a răscumpărării. „Vrăjmăşie voi pune între tine şi femeie”, a spus Dumnezeu, „între sămânţa ta şi sămânţa ei. Aceasta îţi va zdrobi capul, şi tu îi vei zdrobi călcâiul”. Genesa 3,15. Această sentinţă, rostită în auzul primilor noştri părinţi, trebuia să fie pentru ei o făgăduinţă. Înainte să audă de spini şi de pălămidă, de truda şi suferinţa care avea să fie partea lor sau de ţărâna în care erau nevoiţi să se întoarcă, ei au auzit cuvinte care le-au dat speranţă. Tot ce fusese pierdut prin cedarea în favoarea lui Satana putea fi recâştigat prin Hristos.

Această indicaţie ne-o repetă şi nouă natura. Deşi mânjită de păcat, ea nu vorbeşte doar despre creaţie, ci şi despre răscumpărare. Cu toate că pământul mărturiseşte despre blestem prin semnele evidente de degradare, este încă bogat în dovezi ale puterii dătătoare de viaţă. Copacii îşi leapădă podoaba numai pentru a se înveşmânta cu un frunziş mai proaspăt; florile mor pentru ca apoi să renască într-o nouă frumuseţe; şi în fiecare manifestare a puterii creatoare este oferită asigurarea că putem fi creaţi din nou în acea „neprihănire şi sfinţenie pe care o dă adevărul”. Efeseni 4,24. În acest fel, chiar lucrurile din natură şi modul în care funcţionează ele – care ne aduc aminte cu putere despre marea noastră pierdere – devin pentru noi mesageri ai speranţei.

Oriunde se întinde răul, se face auzit glasul Tatălui nostru îndemnându-Şi copiii să vadă în rezultatele lui natura păcatului, avertizându-i să părăsească răul şi invitându-i să primească binele.





Legătura educaţiei cu răscumpărarea

„Lumina cunoştinţei slavei lui Dumnezeu pe faţa lui Isus Hristos.”



Prin păcat, omul a fost izolat de Dumnezeu. Dacă nu ar fi existat planul de răscumpărare, despărţirea veşnică de Dumnezeu, întunericul nopţii fără sfârşit, acestea ar fi fost partea lui. Comuniunea cu Dumnezeu a fost făcută din nou cu putinţă prin jertfa Mântuitorului. Nu ne putem înfăţişa Lui în persoană; în păcat fiind, nu putem privi faţa Sa; dar Îl putem privi şi avea părtăşie cu El în Isus, Mântuitorul. „Lumina cunoştinţei slavei lui Dumnezeu” este descoperită „pe faţa lui Isus Hristos”. Dumnezeu este „în Hristos, împăcând lumea cu Sine”. 2 Corinteni 4,6; 5,19

„Cuvântul S-a făcut trup şi a locuit printre noi, plin de har şi de adevăr.” „În El era viaţa, şi viaţa era lumina oamenilor.” Ioan 1,14; 1,4. Viaţa şi moartea lui Hristos, preţul răscumpărării noastre, nu sunt pentru noi numai făgăduinţa şi chezăşia vieţii, numai mijlocul de a redeschide înaintea noastră comorile înţelepciunii; ele sunt o descoperire mai largă şi mai înaltă a caracterului Său decât au cunoscut chiar cei sfinţi din Eden.

Şi, în timp ce Hristos deschide cerul pentru oameni, viaţa pe care o atribuie El deschide inimile oamenilor către cer. Nu numai că păcatul ne desparte de Dumnezeu, dar distruge în sufletul omenesc atât dorinţa, cât şi capacitatea de a-L cunoaşte. Misiunea lui Hristos este de a distruge toată această lucrare a răului. El are puterea de a înviora şi de a reface facultăţile sufletului, paralizate de păcat, mintea întunecată şi voinţa pervertită. El deschide pentru noi bogăţiile Universului şi tot de la El vine puterea de a observa şi a ne însuşi aceste comori.

Hristos este „adevărata Lumină, care luminează pe orice om venind în lume”. Ioan 1,9. După cum prin Hristos fiecare fiinţă omenească are viaţă, tot aşa fiecare suflet primeşte prin El fie şi câteva raze de lumină divină. În fiecare inimă există nu numai putere intelectuală, ci şi spirituală, o percepţie a ceea ce este drept, o dorinţă de bine. Însă împotriva acestor principii se luptă o putere opusă. Rezultatul luării din pomul cunoştinţei binelui şi răului se manifestă în experienţa fiecărui om. În firea sa există o înclinaţie către rău, o putere căreia, dacă nu primeşte ajutor, nu i se poate împotrivi. Pentru a putea ţine piept acestei forţe, pentru a atinge acel ideal pe care în adâncul sufletului său îl acceptă ca fiind singurul vrednic de atins, el nu poate găsi ajutor decât într-o singură putere. Puterea este Hristos. Cooperarea cu această putere este cea mai mare nevoie a omului. Şi să nu fie această cooperare cel mai înalt ţel în toate eforturile educaţionale?

Adevăratul învăţător nu este satisfăcut cu o lucrare de mâna a doua. El nu este satisfăcut să-şi îndrume studenţii către un standard mai scăzut decât cel mai înalt standard pe care le-ar fi cu putinţă să-l atingă. El nu se poate mulţumi să le ofere numai cunoştinţe tehnice, să facă din ei doar nişte contabili isteţi, meşteşugari iscusiţi, comercianţi de succes. Ambiţia sa este de a le inspira principiile adevărului, supunerii, onoarei, integrităţii şi curăţeniei – principii care îi vor face o forţă serioasă pentru stabilitatea şi înălţarea societăţii. Mai presus de orice, el doreşte ca ei să înveţe marea lecţie a vieţii despre slujirea lipsită de egoism.

Aceste principii devin o putere vie pentru modelarea caracterului prin familiarizarea sufletului cu Hristos, prin acceptarea înţelepciunii Sale ca şi călăuză a inimii şi vieţii, iar a puterii Sale ca tărie a acestora. Dacă această unire s-a format, studentul a găsit Izvorul înţelepciunii. El are la îndemână puterea de a împlini în sine cele mai nobile idealuri. El are ocaziile celei mai înalte educaţii pentru viaţa în această lume. Iar în pregătirea pe care a câştigat-o aici el pătrunde pe acea cale care se continuă în veşnicie.

În sensul cel mai înalt, lucrarea de educaţie şi lucrarea de răscumpărare sunt una, pentru că nici în educaţie, nici în răscumpărare „nimeni nu poate pune o altă temelie decât cea care a fost pusă şi care este Isus Hristos”. „Căci Dumnezeu a vrut ca toată plinătatea să locuiască în El.” 1 Corinteni 3,11; Coloseni 1,19.

În condiţii schimbate, adevărata educaţie este încă în conformitate cu planul Creatorului, planul şcolii din Eden. Adam şi Eva au primit învăţătură prin comuniunea directă cu Dumnezeu; privim „lumina cunoştinţei slavei” Sale pe faţa lui Hristos.

Marile principii ale educaţiei sunt neschimbate, „întărite pentru veşnicie” (Psalmii 111,8); căci ele sunt principiile caracterului lui Dumnezeu. Primul efort al învăţătorului şi ţelul său constant ar trebui să fie acelea de a-l ajuta pe student să înţeleagă aceste principii şi să intre în acea legătură cu Hristos, care să-l facă o putere cu înrâurire în această viaţă. Învăţătorul care acceptă acest scop este în adevăr unul care conlucrează cu Hristos, un împreună-lucrător cu Dumnezeu.

Educaţia poporului Israel

„Aşa a călăuzit Domnul singur pe poporul Său;” l-a îngrijit , şi l-a păzit ca lumina ochiului Lui.”



Sistemul de educaţie stabilit în Eden avea ca centru familia. Adam era „fiul lui Dumnezeu” (Luca 3,38), iar copiii Celui Preaînalt primeau învăţătură de la Tatăl lor. În adevăratul sens al cuvântului, şcoala lor era o şcoală de familie.

În planul divin de educaţie, aşa cum a fost el adaptat după căderea omului, Hristos stă ca reprezentant al Tatălui, veriga de legătură dintre Dumnezeu şi om; El este marele Învăţător al omenirii. Şi a rânduit ca bărbaţii şi femeile să fie reprezentanţii Săi. Familia era şcoala, iar părinţii, învăţătorii.

Educaţia care avea ca centru familia a fost cea care era preponderentă în vremea patriarhilor. Pentru şcolile astfel stabilite, Dumnezeu a prevăzut cele mai favorabile condiţii pentru dezvoltarea caracterului. Oamenii care se aflau sub îndrumarea Sa urmau încă planul de viaţă, pe care îl aşezase Domnul de la început. Cei care s-au îndepărtat de El şi-au zidit oraşe mari şi, înghesuindu-se în acestea, s-au fălit cu splendoarea, luxul şi viciul care face ca oraşele din zilele noastre să fie mândria lumii, dar şi blestemul ei. Însă oamenii care au ţinut cu putere la principiile de vieţuire date de Dumnezeu au locuit la câmpie şi la munte. Ei erau lucrători ai pământului şi îngrijitori de turme şi cirezi, iar în această viaţă liberă, independentă, cu ocaziile ei de muncă, studiu şi meditaţie, ei au învăţat despre Dumnezeu şi şi-au învăţat copiii despre lucrările şi căile Sale.

Aceasta a fost metoda de educaţie pe care a dorit Dumnezeu s-o stabilească în Israel. Când poporul a fost scos din Egipt, printre israeliţi au fost puţini pregătiţi să fie împreună-lucrători cu El în educarea copiilor lor. Părinţii înşişi aveau nevoie de instruire şi disciplină. Ca victime ale unei robii de-o viaţă, erau ignoranţi, nepricepuţi, degradaţi. Aveau puţine cunoştinţe despre Dumnezeu şi puţină credinţă în El. Erau rătăciţi de învăţături false şi stricaţi prin contactul îndelungat cu păgânismul. Dumnezeu a dorit să-i ridice la un nivel moral superior şi în acest scop a căutat să le dea cunoştinţe despre Sine Însuşi.

În toate procedeele pe care le-a folosit cu rătăcitorii din deşert, în toate marşurile lor, încoace şi-ncolo, în suferinţele îndurate din pricina foamei, setei şi oboselii, în primejdia care venea dinspre păgânii care-i duşmăneau şi în manifestarea providenţei Sale pentru uşurarea lor, Dumnezeu căuta să le întărească credinţa descoperindu-le puterea care lucra neîncetat pentru binele lor. Şi, după ce îi va fi învăţat să se încreadă în iubirea şi puterea Sa, avea ca scop să pună înaintea lor – sub forma preceptelor Legii Sale – standardul caracterului pe care, prin harul Său, dorea ca ei să-l atingă.

Preţioase lecţii au fost date lui Israel în timpul şederii lor la Sinai. Aceasta a fost o perioadă de pregătire specială pentru moştenirea Canaanului. Şi împrejurimile de aici erau favorabile împlinirii scopului lui Dumnezeu. Pe vârful Sinaiului, umbrind şesul unde îşi puseseră oamenii corturile, odihnea stâlpul de nor care fusese călăuza lor în călătorie. Ca stâlp de foc noaptea, îi asigura de protecţia divină; şi în timp ce dormeau duşi, pâinea din cer se aşternea uşor peste tabără. Peste tot, înălţimi ameţitoare, austere, vorbeau în solemna lor măreţie despre neclintirea şi maiestatea eternă. Omul a fost făcut să-şi simtă ignoranţa şi slăbiciunea în prezenţa Aceluia care „a cântărit munţii cu cântarul, şi dealurile cu cumpăna”. Isaia 40,12. Aici, prin manifestarea slavei Sale, Dumnezeu a căutat să impresioneze pe Israel cu sfinţenia caracterului şi cerinţelor Sale şi cu vina copleşitoare pentru neascultare.

Poporul însă era leneş în privinţa învăţării lecţiei. După cum fuseseră obişnuiţi în Egipt cu reprezentările materiale ale Dumnezeirii, şi acestea de cea mai degradantă speţă, le era greu să  conceapă existenţa sau caracterul Celui Nevăzut. Fiindu-I milă de slăbiciunea lor, Dumnezeu le-a dat un simbol al prezenţei Sale. „Să-Mi facă un locaş sfânt”, a spus Domnul; „şi Eu voi locui în mijlocul lor.” Exodul 25,8

Pentru construirea sanctuarului ca locuinţă a lui Dumnezeu, lui Moise i s-au dat instrucţiuni să facă toate lucrurile după modelul lucrurilor din ceruri. Dumnezeu l-a chemat pe munte şi i-a descoperit lucrurile cereşti,  iar tabernacolul, cu tot ceea ce ţinea de el, a fost lucrat după chipul celor văzute acolo.

Aşadar lui Israel, în mijlocul căruia a dorit să locuiască, i-a dezvăluit gloriosul Său caracter desăvârşit. Modelul le-a fost arătat pe munte când Legea a fost dată de pe Sinai, când Dumnezeu a trecut pe dinaintea lui Moise şi a rostit: „Domnul Dumnezeu este un Dumnezeu plin de îndurare şi milostiv, încet la mânie, plin de bunătate şi credincioşie”. Exodul 34,6

Ei însă nu aveau în ei înşişi nici o putere pentru a atinge acest ideal. Descoperirea de la Sinai nu putea să-i conştientizeze decât în ce privea starea lor de nevoie şi neajutorare. O altă lecţie, tabernacolul, urma să-i înveţe, prin serviciul jertfei, lecţia iertării păcatului şi a puterii, prin Mântuitorul, de a fi ascultători.

Prin Hristos avea să fie împlinit scopul pentru care tabernacolul era un simbol – acea clădire glorioasă, cu pereţii săi de aur strălucitor, care aruncau curcubee de culoare, cu perdele brodate cu heruvimi, cu aroma tămâii perpetuu aprinse, care ajungea în fiecare ungher, cu preoţii înveşmântaţi într-un alb fără pată, iar în taina adâncă din locaşul cel mai ascuns, deasupra tronului îndurării, între chipurile îngerilor plecaţi, care se închinau, slava Celui Preasfânt. În toate acestea, Dumnezeu dorea ca poporul Său să citească ţelul pe care-l avea în vedere pentru sufletul omenesc. Mult timp după aceasta, apostolul Pavel aducea înaintea noastră acelaşi scop, vorbind prin Duhul Sfânt:

„Nu ştiţi că voi sunteţi Templul lui Dumnezeu şi că Duhul lui Dumnezeu locuieşte în voi? Dacă nimiceşte cineva Templul lui Dumnezeu, pe acela îl va nimici Dumnezeu, căci Templul lui Dumnezeu este sfânt: şi aşa sunteţi voi.” 1 Corinteni 3,16.17

Mare era privilegiul şi cinstea făcută lui Israel prin pregătirea Sanctuarului; dar mare era şi responsabilitatea. În pustie trebuia înălţată o structură de o splendoare neîntrecută, pentru construirea căreia erau necesare cele mai costisitoare materiale şi cea mai înaltă îndemânare artistică – şi acest lucru trebuia făcut de un popor care abia scăpase din robie. Părea o sarcină copleşitoare. Dar Acela care dăduse planul de construire a făgăduit să coopereze cu lucrătorii.

„Domnul a vorbit lui Moise, şi a zis: Să ştii că am ales pe Beţaleel, fiul lui Uri, fiul lui Hur, din seminţia lui Iuda. L-am umplut cu Duhul lui Dumnezeu, i-am dat un duh de înţelepciune, pricepere şi ştiinţă pentru tot felul de lucrări… Şi iată că i-am dat ca ajutor pe Oholiab, fiul lui Ahisamac, din seminţia lui Dan. Am dat pricepere în mintea tuturor celor ce sunt iscusiţi, ca să facă tot ce ţi-am poruncit.” Exodul 31,1-6

Ce şcoală de meserii a fost cea din pustie, având ca instructori pe Hristos şi îngerii Săi!

În pregătirea sanctuarului şi în utilarea lui trebuia ca tot poporul să coopereze. Exista de lucru şi pentru creier, şi pentru mână. Era nevoie de o varietate de materiale şi toţi au fost invitaţi să contribuie, fiecare după cum îl lăsa inima.

Astfel, prin muncă şi prin dăruire ei au fost învăţaţi să coopereze cu Dumnezeu şi între ei. Şi urma să coopereze şi pentru pregătirea clădirii spirituale – templul lui Dumnezeu în suflet.

De la începutul călătoriei lor din Egipt, le-au fost date lecţii pentru pregătirea şi disciplina lor. Chiar înainte de a părăsi Egiptul s-a făcut o organizare temporară, iar poporul a fost împărţit în cete, fiecare având un conducător. La Sinai, aranjamentele organizatorice au fost finalizate. Ordinea atât de izbitor manifestată în toate lucrările lui Dumnezeu s-a arătat şi în societatea iudaică. Dumnezeu era centrul autorităţii şi al guvernării. Moise, ca reprezentant al Său, avea sarcina de a veghea la aplicarea legilor în Numele Său. Apoi, venea consiliul celor şaptezeci, apoi preoţii şi conducătorii, sub aceştia „căpetenii peste o mie, căpetenii peste o sută, căpetenii peste cincizeci, şi căpetenii peste zece” (Numeri 11,16.17; Deuteronom 1,15) şi în sfârşit, dregători numiţi pentru îndatoriri speciale. Tabăra era aşezată într-o ordine perfectă, cu tabernacolul, locuinţa lui Dumnezeu, în centru, iar în jurul lui corturile preoţilor şi leviţilor. În exterior, fiecare trib era aşezat lângă propriul steag. Au fost impuse reguli sanitare radicale. Ele au fost poruncite poporului nu numai pentru că erau de folos sănătăţii, dar şi ca fiind o condiţie pentru a menţine în mijlocul lor prezenţa Celui Preasfânt. Prin autoritate divină, Moise le-a declarat: „Căci Domnul Dumnezeul tău merge în mijlocul taberei tale, ca să te ocrotească…; tabăra ta va trebui deci să fie sfântă”. Deuteronom 23,14

Educaţia israeliţilor includea toate obiceiurile lor de vieţuire. Tot ceea ce era legat de bunăstarea lor era subiectul grijii divine şi venea din sfera de acţiune a Legii divine. Dumnezeu a căutat binele lor cel mai înalt chiar şi atunci când S-a îngrijit de mâncarea lor. Mana cu care i-a hrănit în pustie era de o aşa natură, încât să le sporească puterea fizică, mentală şi morală. Cu toate că atât de mulţi s-au răzvrătit împotriva restricţiilor impuse asupra dietei lor şi îşi doreau fierbinte să se întoarcă la zilele când, ziceau ei, „şedeam lângă oalele noastre cu carne, când mâncam pâine de ne săturam” (Exodul 16,3), înţelepciunea alegerii lui Dumnezeu pentru ei a fost apărată în aşa fel, încât nu avea nimeni nimic de obiectat. În ciuda greutăţilor vieţii duse de ei în pustie, nu era nici unul anemic în vreunul din triburile lor.

În toate călătoriile lor, chivotul legământului, care conţinea Legea lui Dumnezeu, trebuia să meargă în fruntea lor. Locul în care urma să-şi aşeze tabăra era indicat prin coborârea stâlpului de nor. Atâta vreme cât norul rămânea deasupra tabernacolului, ei stăteau în tabără. Când se ridica, îşi reluau călătoria. Atât oprirea, cât şi plecarea lor erau marcate de o invocaţie solemnă. „Când pornea chivotul, Moise zicea: ’Scoală-Te, Doamne, ca să se împrăştie vrăjmaşii Tăi, şi să fugă dinaintea Feţei Tale cei ce Te urăsc!’ Iar când îl aşezau, zicea: ’Întoarce-Te, Doamne, la zecile de mii ale miilor lui Israel!’” Numeri 10,35,36

În timpul în care au călătorit prin pustie, multe lecţii preţioase au fost fixate în mintea lor prin intermediul cântărilor. La izbăvirea lor de armata faraonului, întregul popor al lui Israel s-a unit într-un cântec de triumf. Departe, în deşert şi peste undele mării, răsuna refrenul plin de bucurie, iar munţii lăsau să răzbată în ecou cuvintele de laudă, „Cântaţi Domnului, căci Şi-a arătat slava”. Exodul 15,21. În timpul călătoriei, acest cântec era adesea repetat, înviorând inimile şi aprinzând credinţa peregrinilor. Poruncile, aşa cum fuseseră date pe Sinai, cu făgăduinţe ale favorii divine şi amintirea lucrărilor Sale minunate pentru izbăvirea lor, erau exprimate, prin călăuzire divină, în cântec şi erau înălţate în sunetul muzicii instrumentale, oamenii ţinând bine pasul în timp ce vocile li se uneau în laudă.

În acest fel, gândurile le erau înălţate de la încercările şi dificultăţile drumului, spiritul lor neliniştit şi turbulent era îmbunat şi calmat, principiile adevărului erau sădite în memorie şi credinţa era întărită. Concertarea acţiunilor îi învăţa ordinea şi unitatea, şi poporul era adus într-o legătură mai strânsă cu Dumnezeu şi fiecare cu celălalt.

Despre modul în care a lucrat Dumnezeu cu Israel în timpul celor patruzeci de ani de peregrinare prin pustie, Moise a declarat: „Domnul, Dumnezeul tău, te mustră cum mustră un om pe copilul lui”; „ca să te smerească şi să te încerce, ca să-ţi cunoască pornirile inimii şi să vadă dacă ai să păzeşti sau nu poruncile Lui”. Deuteronom 8,5.2

„El l-a găsit într-un ţinut pustiu, într-o singurătate plină de urlete înfricoşate; l-a înconjurat, l-a îngrijit şi l-a păzit ca lumina ochiului Lui. Ca vulturul care îşi scutură cuibul, zboară deasupra puilor, îşi întinde aripile, îi ia şi-i poartă pe penele lui: Aşa a călăuzit Domnul singur pe poporul Său şi nu era nici un dumnezeu străin cu El.” Deuteronom 32,10-12

„Căci şi-a adus aminte de Cuvântul Lui cel sfânt, şi de robul Său Avraam. A scos pe poporul Său cu veselie, pe aleşii Săi în mijlocul strigătelor de bucurie. Le-a dat pământurile neamurilor şi au pus stăpânire pe rodul muncii popoarelor, ca să păzească poruncile Lui şi să ţină legile Lui.” Psalmii 105,42-45

Dumnezeu a pus la îndemâna lui Israel toate avantajele, le-a dat orice privilegiu, ceea ce avea să-i facă să fie o cinste la adresa Numelui Său şi o binecuvântare pentru naţiunile din jurul lor. Dacă ei ar fi vrut să umble în calea ascultării, le-a făgăduit că le „va da asupra tuturor neamurilor pe care le-a făcut: întâietate în slavă, în faimă şi în măreţie”. „Toate popoarele,” a spus El, „vor vedea că tu porţi Numele Domnului, şi se vor teme de tine”. Naţiunile care vor auzi toate aceste precepte vor spune: „Acest neam mare este un popor cu totul înţelept şi priceput!” Deuteronom 26,19; 28,10; 4,6

În legile încredinţate lui Israel, au fost date instrucţiuni explicite în privinţa educaţiei. Dumnezeu i Se descoperise lui Moise, pe Sinai, ca fiind „un Dumnezeu plin de îndurare şi milostiv, încet la mânie, plin de bunătate şi credincioşie”. Exodul 34,6. Urma ca în Israel taţii şi mamele să-i înveţe pe copiii lor aceste principii care prindeau fiinţă în Legea Sa. Prin îndrumare divină, Moise le-a declarat: „Şi poruncile acestea, pe care ţi le dau astăzi, să le ai în inima ta. Să le întipăreşti în mintea copiilor tăi şi să vorbeşti de ele când vei fi acasă, când vei pleca în călătorie, când te vei culca şi când te vei scula”. Deuteronom 6,6.7

Nu trebuia ca aceste lucruri să fie predate ca o teorie seacă. Cei care vor să-i înveţe pe alţii adevărul trebuie să-i practice ei înşişi principiile. Ei îi pot impresiona pe alţii numai reflectând caracterul lui Dumnezeu în corectitudinea, nobleţea şi lipsa de egoism a propriilor vieţi.

Adevărata educaţie nu înseamnă instruirea cu forţa a unei minţi nepregătite şi lipsite de receptivitate. Puterile mintale trebuie trezite, iar interesul stimulat. Pentru aceasta, avem la dispoziţie metoda lui Dumnezeu de predare. Cel care a creat mintea şi i-a stabilit legile a hotărât şi dezvoltarea ei în conformitate cu acestea. În cămin şi în sanctuar, prin lucrurile din natură şi din artă, în muncă şi în sărbători, în zidire sacră şi în piatra de aducere-aminte, prin metode, ritualuri şi simboluri fără număr, Dumnezeu i-a dat lui Israel lecţii care au ilustrat principiile Sale şi au păstrat amintirea minunatelor Lui lucrări. Apoi, pe măsură ce se puneau întrebări, instruirea dată impresiona mintea şi inima.

În aranjamentele făcute pentru educarea poporului ales, s-a arătat că o viaţă care Îl are în centru pe Dumnezeu este o viaţă completă. Pentru fiecare nevoie pe care a sădit-o, tot El a luat şi măsuri, ca să fie satisfăcută; El caută să dezvolte fiecare calitate pe care a dăruit-o. 

Dumnezeu, Autorul oricărei frumuseţi, El Însuşi un iubitor al frumosului, a luat măsuri să satisfacă în copiii Săi iubirea de frumos. A asigurat, de asemenea, rezolvarea nevoilor lor sociale, întovărăşirile utile şi pline de bunătate, care fac atât de mult pentru cultivarea compasiunii, care luminează şi îndulcesc viaţa.

Ca mijloc de educaţie, un loc important a fost ocupat de sărbătorile lui Israel. În viaţa obişnuită, familia era atât şcoală, cât şi biserică, părinţii fiind instructori şi în ramura laică, şi în cea religioasă. De trei ori pe an însă, erau stabilite perioade de comuniune şi închinare publică. Aceste adunări au fost ţinute mai întâi la Silo şi după aceea la Ierusalim. Nu era obligatorie decât prezenţa taţilor şi a fiilor; dar nimeni nu dorea să piardă ocaziile oferite de sărbători şi, pe cât posibil, participau toţi membrii familiei; şi cu ei, bucurându-se de ospitalitatea lor, era străinul, levitul şi cel sărac.

Călătoria la Ierusalim, în stilul simplu, patriarhal, înconjuraţi de frumuseţea primăverii, de bogăţia miezului de vară sau de maturitatea coaptă a toamnei, era o încântare. De la bărbatul cu părul nins până la copilaş, veneau cu daruri de recunoştinţă, ca să se întâlnească cu Dumnezeu în locaşul Său cel sfânt. În timpul călătoriei, experienţele trecutului, povestirile pe care le iubeau încă atât de mult şi cei tineri, şi cei vârstnici erau depănate pentru copiii evrei. Erau înălţate cântecele care învioraseră umblarea lor în pustie. Erau cântate poruncile lui Dumnezeu şi, întreţesute cu influenţele binecuvântate ale naturii şi tovărăşia omenească plină de bunătate, ele erau fixate pentru totdeauna în memoria multor copii şi tineri.

Ceremoniile la care fuseseră martori în Ierusalim, legate de serviciul pascal – adunarea nocturnă, bărbaţii cu mijlocul încins, cu încălţămintea în picioare şi cu toiagul în mână, masa luată în grabă, mielul, pâinea nedospită şi ierburile amare, iar în tăcerea solemnă repetarea povestirii sângelui vărsat, a îngerului aducător de moarte şi marşul grandios afară din ţara robiei, – toate erau de o aşa natură, încât să stârnească imaginaţia şi să impresioneze inima.

Sărbătoarea Corturilor sau sărbătoarea recoltei, cu darurile ei din livadă sau din câmp, cu tabăra ei de colibe din frunze, săptămâni de-a rândul, cu timpul petrecut alături de alţii, cu serviciul sacru de aducere-aminte şi generoasa ospitalitate arătată slujitorilor lui Dumnezeu, leviţilor care slujeau în Sanctuar şi copiilor Lui – străinii şi cei sărmani – înălţa toate minţile cu recunoştinţă către Acela care „încununase anul cu bunătatea Sa” şi pe ale cărui cărări curgeau picuri de grăsime.

Cei pioşi petreceau în Israel, în fiecare an, o lună întreagă în acest fel. Era o perioadă fără muncă şi griji, şi aproape în întregime consacrată, în sensul adevărat al cuvântului, scopurilor educaţiei.

Împărţind moştenirea poporului Său, scopul lui Dumnezeu a fost acela de a-i învăţa, şi prin ei, generaţiile viitoare, principiile corecte legate de proprietatea funciară. Ţinutul Canaanului a fost împărţit între toţi membrii poporului, exceptaţi fiind numai leviţii, ca slujitori ai sanctuarului. Cu toate că o persoană putea să-şi înstrăineze proprietatea pentru un timp, nu putea să dea pentru totdeauna moştenirea copiilor săi. Când o înstrăina, avea în orice moment libertatea să o răscumpere; datoriile erau şterse la fiecare al şaptelea an, iar în cel de-al cincizecilea, sau anul jubiliar, toate proprietăţile funciare reveneau proprietarilor originari. În felul acesta, fiecare familie era asigurată în ceea ce privea averea ei şi se punea o barieră împotriva extremelor – fie îmbogăţirea, fie sărăcirea.

Prin împărţirea pământului, Dumnezeu le-a asigurat, asemenea locuitorilor Edenului, ocupaţia cea mai favorabilă dezvoltării – îngrijirea plantelor şi a animalelor. O altă măsură în folosul educaţiei a fost suspendarea lucrărilor agricole din şapte în şapte ani, pământul fiind lăsat necultivat, ceea ce răsărea liber rămânând celor sărmani. În acest fel, se oferea ocazia unui studiu prelungit, întâlnirilor şi închinării publice şi manifestării generozităţii, atât de adesea trecută cu vederea din pricina trudei şi grijilor vieţii.

Dacă în timpurile noastre ar fi aplicate principiile Legii lui Dumnezeu referitoare la distribuirea proprietăţii, cât de diferită ar fi starea oamenilor! O respectare a acestor principii ar împiedica relele îngrozitoare care au rezultat în toate veacurile din oprimarea celor săraci de către cei bogaţi şi din ura pe care au avut-o cei săraci faţă de cei înstăriţi. În vreme ce ar opri strângerea unor mari bogăţii, ar avea şi tendinţa de a împiedica apariţia ignoranţei şi a degradării a zeci de mii de persoane, de a căror muncă prost plătită este nevoie pentru adunarea acestor averi colosale. Ar ajuta la găsirea unei soluţii paşnice la problemele care ameninţă acum lumea cu anarhie şi vărsare de sânge.

Faptul de a consacra lui Dumnezeu a zecea parte din toate veniturile, fie din livadă, fie din roadele câmpului, din cirezi sau din turme, din munca intelectuală sau fizică, consacrarea apoi a celei de-a doua zecimi pentru ajutorarea celor săraci şi alte scopuri umanitare a avut scopul de a ţine necurmat înaintea poporului adevărul că Dumnezeu este proprietarul a toate câte sunt şi că ei au ocazia să fie intermediari ai binecuvântărilor Sale. A fost un mod de educare în vederea suprimării oricărei manifestări de egoism îngust şi de cultivare largă şi nobilă a caracterului.

O cunoaştere a lui Dumnezeu, părtăşia cu El în studiu şi în muncă, asemănarea cu El în caracter, acestea urmau să fie sursa, mijlocul şi ţelul educaţiei lui Israel – educaţia dată de Dumnezeu părinţilor, iar prin aceştia copiilor lor.









Şcolile profeţilor

„Ei au stat la picioarele Tale, au primit cuvintele Tale.”



Ori de câte ori a fost aplicat în Israel planul de educaţie al lui Dumnezeu, rezultatele au dat mărturie despre Autorul acestuia. Dar în foarte multe familii, pregătirea hotărâtă de Cer şi caracterele dezvoltate în felul acesta erau tot atât de rare. Planul lui Dumnezeu era dus la îndeplinire numai parţial şi în mod imperfect. Din necredinţă şi nesocotire a îndrumărilor date de Domnul, israeliţii au adus în mijlocul lor ispite cărora numai câţiva aveau putere să li se opună. La instalarea lor în Canaan, „ei n-au nimicit popoarele pe care le poruncise Domnul să le nimicească. Ci s-au amestecat cu neamurile şi au învăţat faptele lor, au slujit idolilor lor, care au fost o cursă pentru ei”. Inima lor nu era corectă faţă de Dumnezeu „şi nu erau credincioşi legământului Său. Totuşi, în îndurarea Lui, El iartă nelegiuirea şi nu nimiceşte; Îşi opreşte de multe ori mânia şi nu dă drumul întregii Lui urgii. El Şi-a adus deci aminte că ei nu erau decât carne, o suflare care trece şi nu se mai întoarce”. Psalmii 106,34-36; 78,37-39. Taţii şi mamele din Israel au devenit indiferenţi la obligaţiile lor faţă de Dumnezeu, indiferenţi la obligaţiile faţă de copiii lor. Prin necredincioşia în cămin şi influenţele idolatre din afară, mulţi tineri evrei au primit o educaţie mult diferită de ceea ce plănuise Dumnezeu pentru ei. Ei au deprins căile păgânilor.

Pentru a ieşi în întâmpinarea acestui rău care creştea întruna, Dumnezeu a dispus de alţi agenţi, ca un ajutor pentru părinţi în lucrarea de educare. Încă din cele mai vechi timpuri, profeţii fuseseră recunoscuţi ca învăţători aleşi de providenţa divină. În sensul cel mai înalt, profetul era o persoană care vorbea prin inspiraţie directă, transmiţând poporului soliile pe care le primise de la Dumnezeu. Dar acest nume a fost dat şi acelora care, deşi nu erau inspiraţi în mod direct, erau chemaţi providenţial să înveţe poporul despre lucrările şi căile lui Dumnezeu. Pentru pregătirea unei asemenea categorii de învăţători, Samuel, îndrumat de Dumnezeu, a întemeiat şcolile profeţilor.

Intenţia era ca aceste şcoli să slujească drept stăvilar împotriva stricăciunii larg răspândite, să ajute la bunăstarea mentală şi spirituală a tinerilor şi să sporească prosperitatea naţiunii, dându-i bărbaţi calificaţi să acţioneze în temere de Dumnezeu, ca lideri şi consilieri. În acest scop, Samuel a strâns zeci de tineri evlavioşi, inteligenţi şi studioşi. Aceştia au fost numiţi fiii profeţilor. Studiind Cuvântul şi lucrările lui Dumnezeu, puterea Sa dătătoare de viaţă le înviora energia minţii şi sufletului şi studenţii primeau înţelepciune de sus. Instructorii erau nu numai buni cunoscători ai adevărului divin, dar se bucuraseră ei înşişi de comuniune cu Dumnezeu şi primiseră darul deosebit al Duhului Său. Se bucurau de respectul şi de încrederea poporului, atât  pentru învăţătură, cât şi pentru evlavie. În zilele lui Samuel, existau două astfel de şcoli, una la Rama, căminul profetului, şi cealaltă la Chiriat Seir. Mai târziu, au fost întemeiate şi altele.

Elevii acestor şcoli se întreţineau singuri prin muncă proprie, lucrând pământul sau practicând vreun meşteşug oarecare. În Israel, acest lucru nu era considerat ciudat sau degradant; într-adevăr, era privit ca păcat faptul de a-ţi lăsa copiii să crească în neştiinţă, fără a face o muncă utilă. Fiecare tânăr, fie că părinţii lui erau bogaţi sau săraci, era învăţat o meserie. Chiar dacă urma să fie educat pentru slujire sfântă, o cunoaştere a vieţii practice era privită ca esenţială pentru ţelul de a fi de cel mai mare folos. De asemenea, mulţi învăţători se întreţineau prestând muncă fizică.

Atât în şcoală, cât şi în familie, o mare parte a învăţăturii era transmisă pe cale orală; tinerii învăţau, de asemenea, să citească scrierile iudaice, iar sulurile de pergament ale Vechiului Testament erau deschise pentru studiul lor. Subiectele de căpetenie pentru studiu în aceste şcoli erau Legea lui Dumnezeu, cu instrucţiunile date lui Moise, istoria sacră, muzica sacră şi poezia. În rapoartele istoriei sfinte erau descoperite urmele paşilor lui Iehova. Marile adevăruri reprezentate de tipurile din serviciul de la Sanctuar erau scoase în evidenţă şi credinţa prindea strâns obiectul central al întregului sistem – Mielul lui Dumnezeu, care urma să ridice păcatul lumii. Era nutrit un spirit de evlavie. Nu numai că studenţii erau învăţaţi despre datoria de a se ruga, dar erau învăţaţi şi cum să se roage, cum să se apropie de Creatorul lor, cum să-şi exercite credinţa în El şi cum să înţeleagă şi să respecte învăţăturile Duhului Său. Intelectul sfinţit scotea din vistieria lui Dumnezeu lucruri vechi şi lucruri noi, iar Duhul lui Dumnezeu Se manifesta în profeţie şi cântare sfântă.

Aceste şcoli s-au dovedit a fi unul din mijloacele cele mai eficiente pentru sprijinirea neprihănirii „care înalţă pe un popor.” Proverbele 14,34. Şi nu mică a fost măsura în care au ajutat ei la punerea temeliei acelei minunate prosperităţi care a făcut ca domniile lui David şi Solomon să fie cu totul deosebite.

Principiile care se învăţau în şcolile profeţilor erau aceleaşi care au modelat caracterul lui David şi au dat formă vieţii lui. Cuvântul lui Dumnezeu era învăţătorul lui. „Prin poruncile Tale”, spunea el, „mă fac mai priceput”. „Îmi plec inima să împlinesc orânduirile Tale.” Psalmii 119,104-112. Acesta a fost motivul care L-a făcut pe Dumnezeu să spună despre David, când, în tinereţea acestuia, l-a chemat la tron, că este „om după inima Mea”. Faptele Apostolilor 13,22

Şi în viaţa timpurie a lui Solomon se văd rezultatele metodei divine de educaţie. În tinereţea lui, Solomon şi-a însuşit alegerea pe care o făcuse şi David. Mai presus de orice bun pământesc, el a cerut de la Dumnezeu o inimă înţeleaptă şi pricepută. Iar Domnul i-a dat nu numai ceea ce a căutat acesta, dar şi ceea ce nu căuta – şi bogăţie, şi cinste. De puterea priceperii sale, aria cunoaşterii lui, slava domniei sale, se minuna întreaga lume.

În timpul domniilor lui David şi Solomon, Israel a atins punctul maxim al măreţiei sale. Făgăduinţa dată lui Avraam, şi repetată prin Moise, a fost împlinită: „Căci dacă veţi păzi toate aceste porunci pe care vi le dau şi dacă le veţi împlini, dacă veţi iubi pe Domnul, Dumnezeul vostru, veţi umbla în toate căile Lui şi vă veţi alipi de El, Domnul va izgoni dinaintea voastră pe toate aceste neamuri şi vă veţi face stăpâni pe toate aceste neamuri care sunt mai mari şi mai puternice decât voi. Orice loc pe care-l va călca talpa piciorului vostru va fi al vostru; hotarul vostru se va întinde din pustie până la Liban şi de la râul Eufrat până la marea de la apus. Nimeni nu va putea să stea împotriva voastră.” Deuteronom 11,22-25

Pericolul era ascuns în mijlocul prosperităţii. Păcatul făcut de David în anii săi de pe urmă – chiar dacă acesta s-a pocăit şi a fost pedepsit greu pentru el – a făcut ca poporul să capete îndrăzneală în călcarea poruncilor lui Dumnezeu. Şi viaţa lui Solomon, după zorii unei mari promisiuni, a fost întunecată de apostazie. Dorinţa după putere politică şi înălţare de sine a dus la alianţe cu naţiunile păgâne. Argintul Tarsisului şi aurul din Ofir au fost dobândite prin jertfirea integrităţii morale, prin trădarea adevărurilor sacre. Însoţirea cu cei idolatri, căsătoria cu soţii păgâne i-au stricat credinţa. Barierele pe care le ridicase Dumnezeu pentru siguranţa poporului Său au fost astfel culcate la pământ, iar Solomon s-a dedat închinării la dumnezei falşi. În vârful Muntelui Măslinilor, faţă în faţă cu Templul lui Iehova, au fost ridicate chipuri gigantice şi altare pentru slujirea zeităţilor păgâne. Când a renunţat la loialitatea faţă de Dumnezeu, Solomon a pierdut controlul asupra propriei persoane. Percepţia sa delicată a fost tocită. Spiritul conştiincios, plin de consideraţie de la începutul domniei sale se schimbase. Mândria, ambiţia, risipa şi îngăduinţa de sine au avut ca roade cruzimea şi impunerea arbitrară. El, care fusese un cârmuitor drept, plin de compasiune şi cu frică de Dumnezeu, a devenit tiranic, opresiv. El, care la consacrarea Templului se rugase pentru poporul său ca inimile lor să fie oferite fără rezervă Domnului, a devenit corupătorul lor. Solomon s-a dezonorat, a dezonorat Israelul şi L-a dezonorat pe Dumnezeu.

Naţiunea, a cărei mândrie fusese el însuşi, l-a urmat. Deşi ulterior s-a pocăit, pocăinţa sa nu a făcut ca roadele răului pe care-l sădise să nu dea în pârg. Disciplina şi educaţia pe care o hotărâse Dumnezeu pentru Israel ar fi făcut ca ei să fie diferiţi de oamenii celorlalte naţiuni în toate aspectele vieţuirii lor. Această deosebire, care ar fi trebuit să fie privită ca un privilegiu şi o binecuvântare deosebită, le era nesuferită. Ei au căutat să schimbe simplitatea şi stăpânirea de sine, esenţiale pentru dezvoltarea cea mai înaltă, cu pompa şi cedarea în faţa plăcerilor, specifice popoarelor păgâne. Ambiţia lor era „să fim şi noi ca toate neamurile”. (1Samuel 8,20). Planul lui Dumnezeu legat de educaţie a fost lăsat deoparte, iar autoritatea Sa refuzată.

În urma respingerii căilor lui Dumnezeu în favoarea căilor oamenilor, a început căderea Israelului. Şi a continuat în acest fel până când poporul evreu a ajuns pradă chiar naţiunilor ale căror practici aleseseră să le urmeze.

Ca naţiune, copiii lui Israel nu au reuşit să primească binecuvântările pe care Dumnezeu dorea să li le dea. Ei nu au apreciat scopul urmărit de Domnul şi nu au cooperat pentru a-l împlini. Însă cu toate că indivizi şi popoare  se pot despărţi în acest fel de El, scopul Său pentru cei care au încredere în El rămâne neschimbat. „Tot ce face Dumnezeu dăinuieşte în veci.” Eclesiastul 3,14

În vreme ce există grade diferite de dezvoltare şi manifestări diverse ale puterii Sale pentru satisfacerea nevoilor oamenilor din veacuri diferite, lucrarea lui Dumnezeu este aceeaşi în orice timp. Învăţătorul este acelaşi. Caracterul şi planul lui Dumnezeu sunt la fel. În El „nu este nici schimbare, nici umbră de mutare”. Iacov 1,17

Experienţele lui Israel au fost înregistrate pentru învăţătura noastră. „Aceste lucruri li s-au întâmplat ca să ne slujească drept pilde şi au fost scrise pentru învăţătura noastră, peste care au venit sfârşiturile veacurilor.” 1Corinteni 10,11. În ceea ce ne priveşte – după cum au stat lucrurile şi cu Israelul din vechime – succesul în educaţie depinde de credincioşia cu care împlinim planul Creatorului. Acceptarea principiilor Cuvântului lui Dumnezeu ne va aduce binecuvântări tot atât de mari precum ar fi adus poporului evreu.







Vieţile unor mari bărbaţi

„Rodul celui neprihănit este un pom de viaţă.”



Istoria sacră prezintă multe ilustraţii ale rezultatelor adevăratei educaţii. Ea înfăţişează multe exemple nobile de bărbaţi ale căror caractere s-au format sub îndrumare divină, bărbaţi ale căror vieţi au fost o binecuvântare pentru semenii lor şi care au stat în lume ca reprezentanţi ai lui Dumnezeu. Printre aceştia se numără Iosif şi Daniel, Moise, Elisei şi Pavel – cei mai mari oameni de stat, cel mai înţelept legiuitor, unul dintre cei mai credincioşi reformatori şi, în afară de Acela care a vorbit aşa cum nimeni n-a vorbit vreodată, cel mai strălucit învăţător cunoscut vreodată de lumea aceasta.

De tineri, tocmai când treceau de la adolescenţă la bărbăţie, Iosif şi Daniel au fost luaţi din căminele lor şi duşi ca robi în ţări păgâne. Iosif, în special, a fost supus unor ispite care aduc mari schimbări în destinul cuiva. În casa tatălui său, un copil ţinut pe palme; în casa lui Potifar, un rob, apoi un om de încredere şi tovarăş; un om de afaceri, educat prin studiu, observaţie, contact cu oamenii; în temniţa lui Faraon, prizonier de stat, condamnat pe nedrept, fără nădejdea de a fi reabilitat sau perspectiva de a fi eliberat; chemat într-un moment de mare criză la conducerea naţiunii – ce i-a dat puterea de a-şi păstra integritatea morală?

Nimeni nu poate sta pe o înălţime ameţitoare fără a fi în primejdie. Aşa cum furtuna care lasă nevătămată floarea din vale smulge din rădăcini copacul din vârful muntelui, tot aşa şi ispitele groaznice care îi lasă neatinşi pe cei umili în viaţă îi asaltează pe cei care stau în locurile înalte ale lumii – ale succesului şi onoarei. Dar Iosif a trecut cu bine şi testul nenorocirii, şi pe cel al prosperităţii. Aceeaşi credincioşie a fost arătată şi în palatul lui Faraon, şi în celula temniţei.

În copilăria sa, Iosif fusese învăţat iubirea şi frica de Dumnezeu. Adesea, în cortul tatălui său, sub stelele cerului sirian, i se spusese povestea viziunii de noapte de la Betel, a scării de la cer la pământ, a îngerilor care coborau şi urcau şi a Aceluia care i S-a descoperit lui Iacov tocmai de pe tronul de sus. I se spusese povestea conflictului de lângă Iaboc, când, renunţând la păcate îndrăgite, Iacov a stat ca biruitor şi a primit titlul de prinţ al lui Dumnezeu.

Iosif, un păstoraş care avea grijă de turmele tatălui său – viaţa lui simplă şi curată favorizase dezvoltarea atât a puterii fizice, cât şi a minţii. El câştigase acea tărie a minţii şi vieţuirea fermă după principii prin comuniunea cu Dumnezeu, prin natură şi din studiul marilor adevăruri transmise din tată-n fiu ca o comoară sfântă.

În criza vieţii sale, când a făcut acea călătorie îngrozitoare, de la casa copilăriei lui, din Canaan, către robia care-l aştepta în Egipt, privind pentru ultima dată dealurile care ascundeau corturile familiei, Iosif şi-a amintit de Dumnezeul tatălui său. Şi-a amintit lecţiile din copilăria lui, iar sufletul i-a vibrat, mişcat de hotărârea de a se dovedi credincios – să acţioneze întotdeauna în consecinţă, acum că devenise un supus al Împăratului cerului.

În viaţa amară de străin şi sclav pe deasupra, în mijlocul priveliştilor şi sunetelor viciilor, al ispitelor închinării păgâne, o închinare înconjurată de toate atracţiile bogăţiei, culturii şi pompei regalităţii, Iosif a rămas statornic. El învăţase lecţia supunerii faţă de datorie. Credincioşia în orice slujbă, de la cea mai umilă până la poziţia cea mai sus-pusă, i-a pregătit fiecare calitate pentru cea mai înaltă slujire.

La vremea în care a fost chemat la curtea lui Faraon, Egiptul era cea mai măreaţă naţiune. Era fără egal în grad de civilizaţie, artă, învăţătură. Într-o perioadă de maximă dificultate şi pericol, Iosif a administrat afacerile împărăţiei; şi a făcut acest lucru într-o manieră care a câştigat încrederea împăratului şi a poporului. Faraon „l-a  pus domn peste casa lui, şi dregătorul tuturor averilor lui, ca să lege după plac pe domnitorii lui şi să înveţe pe bătrânii lui înţelepciunea.” Psalmii 105,21.22

Inspiraţia a pus înaintea noastră secretul vieţii lui Iosif. Cu nişte cuvinte pline de frumuseţe şi putere divină, în binecuvântarea pe care a rostit-o asupra copiilor săi, Iacov a vorbit astfel despre copilul său mult-iubit:

„Iosif este vlăstarul unui pom roditor, vlăstarul unui pom roditor sădit lângă un izvor; ramurile lui se înalţă deasupra zidului. Arcaşii l-au aţâţat, au aruncat săgeţi şi l-au urmărit cu ura lor. Dar arcul lui a rămas tare şi mâinile lui au fost întărite de  mâinile puternicului lui Iacov: şi a ajuns astfel păstorul, stânca lui Israel. Aceasta este lucrarea Dumnezeului tatălui tău, care te va ajuta; aceasta este lucrarea Celui Atotputernic, care te va binecuvânta cu binecuvântările cerurilor de sus, cu binecuvântările apelor de jos, cu binecuvântările ţâţelor şi ale pântecelui mamei. Binecuvântările tatălui tău întrec binecuvântările părinţilor mei, şi se înalţă până în creştetul dealurilor veşnice: Ele să vină peste capul lui Iosif, peste creştetul capului domnului fraţilor săi!” Genesa 49,22-26

Loialitatea faţă de Dumnezeu, credinţa în Cel Nevăzut, aceasta era ancora lui Iosif. În aceasta se ascundea puterea lui.

„Mâinile lui au fost întărite de mâinile puternicului lui Iacov.”

Daniel, un ambasador al cerului

În Babilon, Daniel şi tovarăşii săi au fost, în tinereţea lor, numai în mod aparent ceva mai favorizaţi de destin decât a fost Iosif în Egipt, în anii de început ai vieţii sale; cu toate acestea, ei au fost supuşi la teste ale caracterului nu mai puţin severe. De la simplitatea căminului lor din Iudea, aceşti tineri de descendenţă regală au fost duşi în cel mai măreţ oraş, la curtea celui mai mare monarh, şi au fost aleşi să fie educaţi pentru a fi în slujba specială a împăratului. Puternice au fost ispitele care i-au înconjurat în acea curte stricată şi luxoasă. Faptul că ei, închinătorii lui Iehova, erau prizonieri în Babilon, că vasele locaşului lui Dumnezeu fuseseră puse în templul dumnezeilor Babilonului, că împăratul Israelului era el însuşi prizonier în mâinile babilonienilor – toate acestea erau amintite cu orgoliu de către învingători, ca o dovadă că religia şi obiceiurile lor erau superioare religiei şi obiceiurilor evreilor. În aceste împrejurări, tocmai prin umilirea pe care Israel o atrăsese asupra sa prin aceea că se depărtase de poruncile Sale, Dumnezeu a dat Babilonului dovezi ale supremaţiei Lui, dovezi privind sfinţenia cerinţelor Sale şi urmarea sigură a ascultării. Şi mărturia a fost dată, în singurul mod în care se putea face aceasta, prin aceia care îşi păstrau încă neclintită loialitatea faţă de El.

Chiar la începutul carierei lor, pentru Daniel şi tovarăşii lui a venit o probă decisivă. Prevederea ca mâncarea acestora să fie adusă de la masa împăratului era atât o expresie a favorii împăratului, cât şi a grijii acestuia pentru bunăstarea lor. Însă pentru că o parte era oferită idolilor, mâncarea de la masa împăratului era consacrată idolatriei; luând din bunătăţile împăratului, aceşti tineri aveau să fie priviţi ca unii care se uneau în închinarea pe care o aducea acesta dumnezeilor falşi. Loialitatea lor faţă de Iehova le interzicea să participe la o asemenea închinare. Şi nici nu au îndrăznit să rişte să simtă efectul aţâţător pe care l-ar fi avut asupra lor luxul şi irosirea nesocotită a dezvoltării lor fizice, mintale şi spirituale.

Daniel şi tovarăşii lui fuseseră instruiţi cu credincioşie în principiile Cuvântului lui Dumnezeu. Ei învăţaseră să jertfească ce este pământesc în favoarea a ceea ce este spiritual, să caute cel mai înalt bine. Şi au cules răsplata. Obiceiurile lor în direcţia cumpătării şi simţul responsabilităţii ca reprezentanţi ai lui Dumnezeu au avut ca urmare cea mai nobilă dezvoltare a puterilor trupului, minţii şi sufletului. La sfârşitul pregătirii lor, cu ocazia examinării alături de ceilalţi candidaţi la onorurile împărăţiei „nu s-a găsit nici unul ca Daniel, Hanania, Mişael şi Azaria”. Daniel 1,19

La curtea Babilonului erau adunaţi reprezentanţi ai tuturor ţărilor, bărbaţi cu cele mai alese calităţi, bărbaţii cel mai bogat înzestraţi cu daruri naturale şi posesori ai celei mai înalte culturi pe care o putea oferi această lume; totuşi, în mijlocul tuturor acestora, prizonierii evrei nu aveau nici un egal. Nu aveau nici un rival în putere fizică şi frumuseţe, în vigoare mintală şi cunoştinţe literare. „În toate lucrurile care cereau înţelepciune şi pricepere şi despre care îi întreba împăratul îi găsea de zece ori mai destoinici decât toţi vrăjitorii şi cititorii în stele care erau în toată împărăţia lui.” Daniel 1,20

Neclintirea în loialitatea sa faţă de Dumnezeu, constanţa în stăpânirea propriei persoane, demnitatea nobilă a lui Daniel şi purtarea frumoasă, politicoasă au făcut ca acesta să capete în tinereţea sa „bunăvoinţă şi trecere înaintea” dregătorului păgân, în grija căruia se afla. Aceleaşi caracteristici i-au marcat viaţa. Cu rapiditate s-a ridicat la poziţia de prim-ministru al împărăţiei. De-a lungul domniilor succesive ale diferiţilor monarhi, căderea naţiunii şi întemeierea unei împărăţii rivale, înţelepciunea şi calitatea sa de om de stat erau de aşa natură – la care se adăuga perfecţiunea în tact, curtenie şi bunătatea neprefăcută a inimii, toate combinate cu statornicia în principii –, încât chiar şi aceia care-l urau au fost nevoiţi să recunoască faptul că „n-au putut să găsească nimic, nici un lucru vrednic de mustrare, pentru că el era credincios şi nu se găsea nici o greşeală la el şi nici un lucru rău”. Daniel 6,4

Când Daniel se prindea de Dumnezeu cu o încredere nestrămutată, spiritul puterii profetice venea asupra lui. Când era cinstit de oameni cu responsabilităţile curţii şi secretele împărăţiei, el era onorat de Dumnezeu ca ambasador al Său şi învăţat să citească misterele veacurilor ce aveau să vină. Monarhii păgâni, prin legătura pe care o aveau cu reprezentanţii cerului, au fost constrânşi să-L recunoască pe Dumnezeul lui Daniel. „Cu adevărat”, a zis Nebucadneţar, „Dumnezeul vostru este Dumnezeul dumnezeilor şi Domnul împăraţilor şi El descoperă tainele”. Iar Darius, în proclamaţia sa „către toate neamurile, către oamenii de toate limbile care locuiau în toată împărăţia”, L-a înălţat pe „Dumnezeul lui Daniel” ca fiind „Dumnezeul cel viu, şi El dăinuieşte veşnic; Împărăţia Lui nu se va nimici niciodată şi stăpânirea Lui nu va avea sfârşit”; care „izbăveşte şi mântuieşte, … face semne şi minuni în ceruri şi pe pământ”. Daniel 2,47; 6,25-27

Bărbaţi credincioşi şi cinstiţi

Prin înţelepciunea şi dreptatea lor, prin curăţenia şi generozitatea de care au dat dovadă în viaţa lor de zi cu zi, prin devotamentul faţă de interesele poporului – aceştia fiind idolatri –, Iosif şi Daniel s-au dovedit credincioşi principiilor dobândite în pregătirea lor timpurie, credincioşi Aceluia ai cărui reprezentanţi erau. Aceşti bărbaţi au fost onoraţi de întreaga naţiune atât în Egipt, cât şi în Babilon; şi în ei, un popor păgân şi toate naţiunile cu care veneau în contact priveau o ilustraţie a bunătăţii şi mărinimiei lui Dumnezeu, o ilustraţie a iubirii lui Hristos.

Ce lucrare au înfăptuit aceşti evrei nobili în viaţa lor! Când şi-au luat rămas bun de la căminul copilăriei lor, cât de puţin visau ei la destinul lor măreţ! Credincioşi şi statornici, ei s-au lăsat în voia călăuzirii divine, astfel încât Dumnezeu să-Şi poată împlini ţelul.

Dumnezeu doreşte să descopere prin tinerii şi copiii de astăzi aceleaşi adevăruri pline de putere care au fost dezvăluite prin aceşti bărbaţi. Povestea lui Iosif şi a lui Daniel este o ilustraţie a ceea ce va face El pentru aceia care se predau Lui şi caută din toată inima să împlinească scopul Său.

Nevoia cea mai mare pe care o are lumea este aceea de bărbaţi – bărbaţi care să nu se lase cumpăraţi sau vânduţi, bărbaţi care să fie cinstiţi şi credincioşi în adâncul sufletului lor, bărbaţi care să nu se teamă să spună păcatului pe nume, bărbaţi a căror conştiinţă este la fel de bine orientată către datorie, precum este acul busolei către pol, bărbaţi care vor lua poziţie neclintită pentru adevăr, chiar dacă s-ar prăbuşi cerurile.

Însă un asemenea caracter nu este rezultatul accidentului; nu se datorează unor favoruri sau înzestrări deosebite ale providenţei divine. Un caracter nobil este rezultatul auto-disciplinării, subordonării firii inferioare firii superioare – predarea eului pentru a-L sluji din iubire pe Dumnezeu şi pe om. 

Trebuie ca tinerii să fie impresionaţi de adevărul că înzestrările pe care le au nu sunt ale lor. Putere, timp, intelect – toate acestea nu sunt decât nişte comori împrumutate. Ele aparţin lui Dumnezeu şi fiecare tânăr ar trebui să ia hotărârea de a le folosi în  modul cel mai înalt. El este o ramură de la care Dumnezeu aşteaptă roade; un administrator, ale cărui bunuri trebuie să aducă venituri; o lumină care să strălucească în întunecimea lumii.

Fiecare tânăr, fiecare copil are o lucrare de făcut pentru onoarea lui Dumnezeu şi înălţarea omenirii.

Elisei, credincios în lucrurile mărunte

Anii timpurii ai profetului Elisei au fost petrecuţi în liniştea vieţii de la ţară, în învăţătura primită de la Dumnezeu, din natură şi din desfăşurarea unei munci utile. În vremurile unei apostazii aproape generale, familia tatălui său se număra printre aceia care nu-şi plecaseră genunchiul înaintea lui Baal. Căminul lor era un loc în care Dumnezeu era onorat şi în care credincioşia faţă de datorie era regula vieţii de zi cu zi.

Fiu al unui fermier înstărit, Elisei se apucase de munca pe care o avea cel mai la îndemână. În vreme ce avea calităţile unui conducător, el a primit o pregătire în îndatoririle obişnuite ale vieţii. Pentru a-i putea dirija cu înţelepciune pe alţii, el trebuia să înveţe să se supună. Prin credincioşia în lucrurile mici, a fost pregătit să poarte răspunderi mai grele.

Om cu un duh blând şi liniştit, Elisei avea, de asemenea, energie şi statornicie. Cultiva dragostea şi teama de Dumnezeu, iar în îndatoririle umile ale trudei zilnice a câştigat nobleţe de caracter şi acea tărie a voinţei de a-şi atinge ţelul propus, crescând în har divin şi cunoştinţă. În timp ce coopera cu tatăl său în îndatoririle casnice, el învăţa să conlucreze cu Dumnezeu.

Chemarea profetică a venit pentru Elisei în timp ce ara în câmp împreună cu slujitorii tatălui său. Când Ilie, îndrumat de Dumnezeu să caute un succesor, şi-a aruncat mantaua pe umerii tânărului, Elisei a recunoscut şi s-a supus chemării. El „s-a sculat, a urmat pe Ilie, şi a fost în slujba lui.” 1 Împăraţi 19,21. La început, nu i s-a cerut cine ştie ce lucrare mare; îndatoririle obişnuite constituiau încă disciplina sa. Despre el se spune că turna apă pe mâinile lui Ilie, stăpânul său. Ca ajutor personal al profetului, el a continuat să se dovedească credincios în lucrurile mărunte, în timp ce, cu o hotărâre ce se întărea de la o zi la alta, se consacra misiunii pe care i-o încredinţase Dumnezeu.

De prima dată când a fost chemat îi fusese pusă la încercare hotărârea. Când s-a întors să-l urmeze pe Ilie, a fost îndemnat de profet să se întoarcă acasă. Trebuia să cântărească preţul – să hotărască el însuşi dacă să accepte sau să respingă chemarea. Elisei a înţeles însă valoarea ocaziei pe care o avea. Pentru nici un avantaj lumesc nu ar fi lăsat el posibilitatea de a deveni un sol al lui Dumnezeu şi nici nu ar fi jertfit privilegiul de a-l însoţi pe slujitorul Său.

Pe măsură ce timpul trecea şi Ilie era pregătit pentru luarea la cer, tot aşa şi Elisei era pregătit să devină succesorul acestuia. Iar credinţa şi hotărârea lui au fost din nou puse la încercare. Însoţindu-l pe Ilie în slujba pe care o îndeplinea acesta, cunoscând schimbarea care avea să aibă loc curând, era invitat în fiecare loc de către profet să se întoarcă. „Rămâi aici, te rog”, a spus Ilie, „căci Domnul mă trimite până la Betel”. Însă în munca de plugar pe care o făcuse la început, Elisei învăţase să nu renunţe sau să se descurajeze; şi acum, că pusese mâinile pe coarnele plugului într-o altă ramură a datoriei, nu accepta să se lase întors de la ţelul său. Ori de câte ori primea invitaţia de a se întoarce, răspunsul lui era: „Viu este Domnul şi viu este sufletul tău că nu te voi părăsi.” 2 Împăraţi 2,2

„Şi amândoi şi-au văzut de drum. … Şi ei amândoi s-au oprit pe malul Iordanului. Atunci Ilie şi-a luat mantaua, a făcut-o sul, şi a lovit cu ea apele, care s-au despărţit într-o parte şi într-alta, şi au trecut amândoi pe uscat. După ce au trecut, Ilie a zis lui Elisei: ‘Cere ce vrei să-ţi fac, înainte ca să fiu răpit de la tine.’ Elisei a răspuns: ‘Te rog să vină peste mine o îndoită măsură din duhul tău’! Ilie a zis: ‘Greu lucru ceri. Dar dacă mă vei vedea când voi fi răpit de la tine, aşa ţi se va întâmpla; dacă nu, nu ţi se va întâmpla aşa’. Pe când mergeau ei vorbind, iată că un car de foc şi nişte cai de foc i-au despărţit pe unul de altul şi Ilie s-a înălţat la cer într-un vârtej de vânt. Elisei se uita şi strigă: ‘Părinte! Părinte! Carul lui Israel şi călărimea lui!’ Şi nu l-a mai văzut. Apucându-şi hainele, le-a sfâşiat în două bucăţi şi a ridicat mantaua căreia îi dăduse drumul Ilie. Apoi s-a întors şi s-a oprit pe malul Iordanului; a luat mantaua căreia îi dăduse Ilie drumul, a lovit apele cu ea şi a zis: ‘Unde este acum Domnul Dumnezeul lui Ilie?’ Şi a lovit apele, care s-au despărţit într-o parte şi în alta şi Elisei a trecut. Fiii proorocilor care erau în faţa Ierihonului, când l-au văzut, au zis: ‘Duhul lui Ilie a venit peste Elisei’. Şi i-au ieşit înainte şi s-au închinat până la pământ înaintea lui.” 2 Împăraţi 2,6-15

De atunci, Elisei a rămas în locul lui Ilie. Şi el, care fusese credincios în cele mărunte, s-a dovedit credincios şi în lucrurile mari.

Ilie, bărbatul înzestrat cu putere, fusese unealta lui Dumnezeu pentru zădărnicirea unor rele de dimensiuni enorme. Fusese lepădată idolatria care, sprijinită de Ahab şi de păgâna Izabela, amăgise naţiunea. Proorocii lui Baal fuseseră ucişi. Întregul popor al lui Israel fusese profund mişcat şi mulţi se întorceau la închinarea faţă de Dumnezeu. Ca succesor al lui Ilie, era nevoie de cineva care, prin îndrumări pline de grijă şi răbdare, să conducă pe Israel pe cărări sigure. Pentru această lucrare, fusese educat Elisei în pregătirea timpurie sub călăuzirea lui Dumnezeu.

Lecţia aceasta este pentru toţi. Nimeni nu are cum să ştie care poate să fie scopul urmărit de Dumnezeu în disciplina pe care o aplică; dar toată lumea poate fi sigură că această credincioşie în lucrurile mărunte este dovada că suntem potriviţi pentru responsabilităţi mai mari. Fiecare scenă de viaţă este o descoperire a caracterului şi numai acela care se dovedeşte în lucrurile mărunte „un lucrător care n-are de ce să-i fie ruşine” (2 Timotei 2,15) va fi onorat de către Dumnezeu cu datorii mai mari.

Moise, puternic prin credinţă

Moise a fost mai tânăr decât Iosif sau Daniel când a fost luat de sub pavăza purtării de grijă a căminului copilăriei sale; cu toate acestea, aceleaşi influenţe care le-au modelat acestora vieţile i-au modelat-o şi pe a lui. El nu a petrecut decât doisprezece ani cu rudele sale; însă în aceşti ani s-a aşezat temelia măreţiei lui; şi a fost aşezată de cineva care nu a cunoscut o faimă mare.

Iochebed era o femeie, şi încă o roabă. Partea ei în această viaţă era umilă, povara ei, grea. Însă lumea nu a primit prin nici o altă femeie o binecuvântare mai mare, în afară de Maria din Nazaret. Ştiind că în curând copilul avea să-i fie luat din grijă pentru a trece în custodia celor care nu-L cunoşteau pe Dumnezeu, cu atât mai serios s-a străduit să-i lege sufletul de cer. Ea a căutat să-i sădească în inimă iubirea şi loialitatea faţă de Dumnezeu. Şi lucrarea a fost împlinită cu credincioşie. Nici o înrâurire ulterioară nu l-au putut face pe Moise să renunţe la acele principii ale adevărului, care au constituit povara învăţăturilor primite de la mama sa şi lecţia vieţii ei.

Din căminul umil din Gosen, fiul roabei Iochebed a intrat în palatul lui Faraon sub tutela prinţesei Egiptului, întâmpinat fiind de aceasta ca fiu preaiubit. Moise a primit, în şcolile Egiptului, cea mai înaltă educaţie civilă şi militară. Având un mare farmec personal, nobil la trup şi statură, cu o minte cultivată şi o ţinută princiară, recunoscut ca un bun conducător militar, el a devenit mândria naţiunii. Împăratul Egiptului era, de asemenea, şi membru al castei preoţeşti; iar Moise, deşi a refuzat să participe la închinarea păgână, a fost iniţiat în toate misterele religiei egiptene. Întrucât Egiptul era la această dată încă cea mai civilizată şi mai puternică naţiune, Moise, ca viitor suveran, era moştenitor al celor mai înalte onoruri pe care le putea oferi această lume. Alegerea lui era însă mult mai nobilă. Pentru onoarea lui Dumnezeu şi pentru izbăvirea poporului Său asuprit, Moise a jertfit onorurile Egiptului. De atunci, într-un sens special, Dumnezeu S-a ocupat de educaţia lui.

Moise nu era încă pregătit pentru lucrarea vieţii sale. Mai avea de deprins lecţia dependenţei de puterea divină. Se înşelase cu privire la scopul lui Dumnezeu. Speranţa sa era de a-l izbăvi pe Israel prin forţa armelor. Pentru aceasta, a riscat totul şi a eşuat. Înfrânt şi dezamăgit, a devenit fugar şi exilat într-un ţinut străin.

În sălbăticia Madianului, Moise a petrecut patruzeci de ani ca îngrijitor la oi. În mod aparent despărţit pentru totdeauna de misiunea vieţii lui, el primea disciplina necesară împlinirii ei. Înţelepciunea de a guverna o mulţime ignorantă şi nedisciplinată trebuie dobândită prin controlul asupra propriei persoane. Prin grija faţă de oi şi mieluşeii cei firavi, el trebuia să obţină experienţa care avea să-l facă un păstor credincios şi îndelung răbdător al lui Israel. Trebuia să înveţe despre Dumnezeu pentru a putea deveni un reprezentant al Său.

Influenţele care îl înconjuraseră în Egipt, afecţiunea mamei sale adoptive, poziţia pe care o avea ca nepot al împăratului, luxul şi viciul care ispiteau în zeci de mii de chipuri, rafinamentul, natura subtilă şi misticismul unei religii false lăsaseră o impresie asupra minţii şi caracterului său. În simplitatea aspră a sălbăticiei, toate acestea au dispărut.

În mijlocul maiestăţii solemne a singurătăţii din munţi, Moise era doar cu Dumnezeu. Numele Creatorului era scris pretutindeni. Moise părea să stea în prezenţa lui Dumnezeu şi să fie umbrit de puterea Sa. Aici, spiritul lui de independenţă a fost şters cu desăvârşire. În prezenţa Celui Infinit, el şi-a dat seama cât de slab, cât de nepriceput şi de miop este omul.

Aici, Moise a dobândit ceea ce l-a însoţit de-a lungul anilor vieţii sale de trudă şi poveri ale grijilor – un simţământ al prezenţei Celui Divin. Nu numai că a privit înainte prin veacuri pentru a-L vedea pe Hristos arătându-Se în trup; El L-a văzut pe Hristos însoţind oştirea lui Israel în peregrinările sale. Când a fost greşit înţeles şi înfăţişat în mod eronat, când a fost chemat să primească batjocuri şi insulte, să dea piept cu primejdii şi moarte, el a putut să rabde „ca şi cum ar fi văzut pe Cel ce este nevăzut”. Evrei 11,27

Moise nu numai că s-a gândit la Dumnezeu, L-a văzut chiar. Dumnezeu era imaginea pe care o avea neîncetat înaintea lui. Nu-L pierdea niciodată din ochi.

Credinţa lui Moise nu se baza pe presupuneri; era o realitate. El credea că Dumnezeu conducea personal viaţa sa; şi Îl recunoştea pe Dumnezeu în toate detaliile acesteia. Avea încredere în El că va primi tărie să facă faţă oricărei ispite.

El dorea să aibă succes în cel mai înalt grad în lucrarea ce-i fusese încredinţată şi a hotărât să devină total dependent de puterea divină. Îşi simţea nevoia de ajutor, îl cerea, îl primea prin credinţă şi, fiind convins că primeşte tărie, mergea înainte.

Aceasta a fost experienţa pe care a căpătat-o Moise în cei patruzeci de ani de pregătire în pustie. Înţelepciunea Infinită nu a considerat că pentru a oferi o asemenea experienţă perioada de timp sau preţul plătit ar fi prea mari.

Rezultatele acelei pregătiri, prin lecţiile predate acolo, se împletesc nu numai cu istoria lui Israel, dar cu tot ceea ce din acea zi până în prezent a fost în favoarea progresului lumii. Cea mai înaltă mărturie în favoarea măreţiei lui Moise, judecata care a fost dată despre viaţa sa prin Inspiraţie este: „În Israel nu s-a mai ridicat prooroc ca Moise, pe care Domnul să-l fi cunoscut faţă în faţă”. Deuteronom 34,10

Pavel, voios în slujire

Cu credinţa şi experienţa ucenicilor galileeni, care se aflaseră în compania lui Isus, au fost unite în lucrarea Evangheliei vigoarea nestinsă şi puterea intelectuală a unui rabin din Ierusalim. Cetăţean roman, născut într-o cetate a unei naţiuni cucerite; evreu, nu numai ca descendenţă, dar şi printr-o educaţie de-o viaţă, devotament patriotic şi crez religios; educat în Ierusalim de rabinii cei mai de frunte şi instruit în toate legile şi tradiţiile părinţilor, Saul din Tars împărtăşea în cel mai înalt grad orgoliul şi prejudecăţile naţiunii sale. Pe când era încă tânăr a devenit un membru onorat al Sinedriului. Era privit ca un bărbat care promite, ca apărător zelos al credinţei străvechi.

În şcolile teologice ale Iudeii, Cuvântul lui Dumnezeu fusese lăsat deoparte în favoarea speculaţiilor omeneşti; fusese jefuit de puterea sa prin interpretările şi tradiţiile rabinilor. Înălţarea de sine, iubirea de putere, exclusivismul izvorât din invidie, bigotismul şi mândria dispreţuitoare – iată care erau motivaţiile şi principiile călăuzitoare ale acestor învăţători.

Rabinii se făleau cu superioritatea lor nu numai faţă de oamenii care aparţineau altor popoare, dar şi faţă de propriii concetăţeni. Aţâţaţi de ura năprasnică pe care o purtau opresorilor lor romani, ei nutreau hotărârea de a-şi recăpăta independenţa naţională prin forţa armelor. Ei îi urau pe urmaşii lui Isus, a căror solie de pace era atât de diferită de planurile lor ambiţioase şi, de aceea, i-au dat să fie omorâţi. Pe scena acestei prigoane, Saul a fost unul dintre cei mai crânceni şi neobosiţi actori.

În şcolile militare ale Egiptului, Moise a fost învăţat legea forţei, iar această învăţătură a avut o înrâurire atât de puternică asupra caracterului său, încât au fost necesari patruzeci de ani de comuniune cu Dumnezeu şi natura pentru a-l pregăti să conducă pe Israel după legea iubirii. Şi Pavel a trebuit să deprindă aceeaşi lecţie.

La poarta Damascului, viziunea Celui răstignit i-a schimbat tot cursul vieţii. Prigonitorul a devenit ucenic, învăţătorul, elev. Zilele de întuneric petrecute în singurătate la Damasc au fost în experienţa sa asemenea anilor. Textele Vechiului Testament, stocate în memoria sa, constituiau studiul lui, iar Hristos, modelul său. De asemenea, pentru el, colţurile retrase din natură au devenit o şcoală. S-a dus în deşertul Arabiei pentru a studia acolo Scripturile şi a învăţa despre Dumnezeu. Şi-a golit sufletul de prejudecăţile şi tradiţiile care-i modelaseră viaţa şi a primit învăţătură de la Izvorul adevărului.

Viaţa pe care a dus-o după aceasta a fost inspirată de un singur principiu, acela al jertfirii de sine, slujirea din iubire. „Eu sunt dator”, a spus el, „şi Grecilor, şi Barbarilor, şi celor învăţaţi, şi celor neînvăţaţi”. „Căci dragostea lui Hristos ne strânge.” Romani 1,14; 2 Corinteni 5,14

Cel mai mare învăţător dintre oameni, Pavel, a acceptat atât îndatoririle umile, cât şi pe cele înalte. El a recunoscut necesitatea de a munci atât fizic, cât şi intelectual şi a lucrat cu propriile mâini pentru a se întreţine material. El continua să-şi practice meşteşugul – acela de a face corturi – în timp ce predica zilnic Evanghelia în marile centre ale civilizaţiei. „Mâinile acestea”, a spus el când s-a despărţit de fruntaşii comunităţii din Efes, „au lucrat pentru trebuinţele mele şi ale celor ce erau cu mine”. Faptele Apostolilor 20,34

Viaţa lui Pavel a descoperit, pe lângă înalte înzestrări intelectuale, şi puterea unei rare înţelepciuni. Principii de cea mai mare însemnătate, principii de care cei mai mari gânditori ai timpului său erau total străini, sunt dezvăluite în învăţăturile lui şi dovedite practic în viaţa sa. Avea acea înţelepciune, mai presus de oricare alta, care manifestă o înţelegere rapidă a situaţiei şi o inimă plină de compasiune, care îl aduce pe om în contact cu ceilalţi oameni şi îi permite să scoată tot ce este mai bun din ei şi să îi inspire în vederea unei vieţi mai înalte.

Ascultaţi cuvintele lui rostite înaintea păgânilor din Listra, când le îndreaptă atenţia către Dumnezeu, descoperit în natură, Izvorul oricărui lucru bun, care „v-a trimis ploi din cer şi timpuri roditoare, v-a dat hrană din belşug şi v-a umplut inimile de bucurie”. Faptele Apostolilor 14,17

Priviţi-l în temniţa din Filipi, în care, în ciuda trupului său sfâşiat de durere, cântecul lui de laudă rupea tăcerea miezului de noapte. După ce cutremurul a deschis uşile temniţei, vocea lui se face din nou auzită, cu cuvinte de încurajare pentru temnicerul păgân: „Să nu-ţi faci nici un rău, căci suntem toţi aici” (Faptele Apostolilor 16,28) – fiecare om era la locul lui, constrâns de prezenţa unui singur tovarăş de carceră. Iar temnicerul, convins de realitatea acelei credinţe care-l susţinea pe Pavel, întreabă care este calea către mântuire şi, alături de toţi cei din casa lui, se alătură grupului prigonit al discipolilor lui Hristos.

Priviţi-l pe Pavel la Atena, înaintea adunării Areopagului, răspunzând ştiinţei cu ştiinţă, logicii cu logică şi filozofiei cu filozofie. Observaţi cum, cu tactul născut din iubire divină, arată către Iehova ca fiind acel „Dumnezeu necunoscut” căruia I se închinau neştiutori ascultătorii săi; şi, folosind cuvinte citate dintr-un poet de-al lor, Îl înfăţişează ca Tată ai cărui copii sunt. Ascultaţi-l cum, în acel veac al castelor, când drepturile omului – ca om – nu erau deloc recunoscute, descoperă marele adevăr al frăţiei între oameni, declarând că Dumnezeu „a făcut ca toţi oamenii, ieşiţi dintr-unul singur, să locuiască pe toată faţa pământului”. Apoi, arată cum, în toate intervenţiile lui Dumnezeu în favoarea omului, ţelul Său plin de har şi îndurare se regăseşte asemenea unui fir de aur. El „le-a aşezat anumite vremuri şi a pus anumite hotare locuinţei lor, ca ei să caute pe Dumnezeu, şi să se silească să-L găsească bâjbâind, măcar că nu este departe de fiecare din noi.” Faptele Apostolilor 17,23.26.27

Ascultaţi-l la curtea lui Festus când împăratul Agripa, convins de adevărul Evangheliei, exclamă: „Curând mai vrei tu să mă îndupleci să mă fac creştin!” Şi cu ce politeţe delicată răspunde Pavel, arătând către propriul său lanţ: „Fie curând, fie târziu, să dea Dumnezeu ca nu numai tu, ci toţi cei ce mă ascultă astăzi, să fiţi aşa cum sunt eu, afară de lanţurile acestea.” Faptele Apostolilor 26,28.29

Aşa a trecut viaţa lui, după cum este descris în propriile-i cuvinte: „Deseori am fost în călătorii, în primejdii pe râuri, în primejdii din partea tâlharilor, în primejdii din partea celor din neamul meu, în primejdii din partea păgânilor, în primejdii în cetăţi, în primejdii în pustie, în primejdii pe mare, în primejdii între fraţi mincinoşi. În osteneli şi necazuri, în priveghiuri adesea, în foame şi sete, în posturi adesea, în frig şi lipsă de îmbrăcăminte!” 2 Corinteni 11,26.27

„Când suntem ocărâţi”, a spus el, „binecuvântăm; când suntem prigoniţi, răbdăm; când suntem vorbiţi de rău, ne rugăm”. „Ca nişte întristaţi, şi totdeauna suntem veseli; ca nişte săraci, şi totuşi îmbogăţim pe mulţi; ca neavând nimic, şi totuşi stăpânind toate lucrurile.” 1 Corinteni 4,12.13; 2 Corinteni 6,10

În slujire şi-a aflat bucuria; iar la încheierea vieţii sale pline de trudă, privind înapoi la luptele şi victoriile ei, a putut spune: „M-am luptat lupta cea bună”. 2 Timotei 4,7



Aceste istorisiri sunt de un interes vital. Pentru nimeni nu au o importanţă mai mare decât pentru tineri. Moise a renunţat la perspectiva unei împărăţii, Pavel la avantajele bogăţiei şi cinstei în mijlocul poporului său – pentru o viaţă în care au purtat poveri în slujba lui Dumnezeu. Pentru mulţi, viaţa acestor bărbaţi pare că a fost una de renunţare şi sacrificiu. Chiar aşa a fost? Moise „socotea ocara lui Hristos ca o mai mare bogăţie decât comorile Egiptului”. Pavel declara: „Dar lucrurile care pentru mine erau câştiguri le-am socotit ca o pierdere, din pricina lui Hristos. Ba încă şi acum privesc toate aceste lucruri ca o pierdere, faţă de preţul nespus de mare al cunoaşterii lui Hristos Isus, Domnul meu. Pentru El am pierdut toate şi le socotesc ca un gunoi, ca să câştig pe Hristos.” Filipeni 3,7.8. El era mulţumit de alegerea pe care o făcuse.

Lui Moise i s-au oferit palatul faraonilor şi tronul de monarh; însă în acele curţi regale existau plăceri păcătoase, care îi fac pe bărbaţi să uite de Dumnezeu; şi a ales în locul lor „avuţiile trainice şi dreptatea”. Proverbele 8,18. În loc să se alăture măreţiei Egiptului, el a ales să-şi lege viaţa de ţelul lui Dumnezeu. În loc să dea legi pentru Egipt, prin călăuzire divină, el a dat legi pentru întreaga lume. A devenit unealta lui Dumnezeu pentru a da oamenilor acele principii care reprezintă atât apărarea căminului, cât şi a societăţii, care sunt piatra din capul unghiului a prosperităţii naţiunilor – principii recunoscute astăzi de către cei mai mari oameni ai lumii, ca temelie a tot ceea ce este cel mai bun în cârmuirile omeneşti.

Măreţia Egiptului este în ţărână. Puterea şi civilizaţia lui au trecut. Însă lucrarea lui Moise nu poate pieri niciodată. Marile principii ale dreptăţii pe care a trăit ca să le întemeieze sunt eterne.

Viaţa de trudă şi griji împovărătoare a lui Moise a fost luminată de prezenţa Aceluia „deosebindu-se din zece mii” şi despre care spunem că „toată fiinţa lui este plină de farmec.” Cântarea Cântărilor 5,10.16. Cu Hristos în pustie, peregrinând, cu Hristos pe Muntele schimbării la faţă, cu Hristos în curţile cereşti – viaţa lui pe pământ a fost una în care a binecuvântat şi a fost binecuvântat, iar în ceruri este onorat.

Şi Pavel a fost susţinut în lucrările sale diverse de puterea păstrătoare a prezenţei Sale. „Pot totul”, a spus el, „în Hristos care mă întăreşte”. „Cine ne va despărţi pe noi de dragostea lui Hristos? Necazul sau strâmtorarea, sau prigonirea, sau foametea, sau lipsa de îmbrăcăminte, sau primejdia, sau sabia? După cum este scris: ‘Din pricina Ta suntem daţi morţii toată ziua, suntem socotiţi ca nişte oi de tăiat’. Totuşi, în toate aceste lucruri noi suntem mai mult decât biruitori prin Acela care ne-a iubit. Căci sunt bine încredinţat că nici moartea, nici viaţa, nici îngerii, nici stăpânirile, nici puterile, nici lucrurile de acum, nici cele viitoare, nici înălţimea, nici adâncimea, nici o altă făptură, nu vor fi în stare să ne despartă de dragostea lui Dumnezeu, care este în Isus Hristos, Domnul nostru.” Filipeni 4,13; Romani 8,35-39

Cu toate acestea, există o bucurie viitoare spre care Pavel privea ca la o răsplată pentru truda lui – aceeaşi bucurie de dragul căreia Hristos a îndurat crucea şi a dispreţuit ruşinea – bucuria de a vedea roadele lucrării Sale. „Căci cine este, în adevăr, nădejdea sau bucuria, sau cununa  noastră de slavă?” scria el tesalonicenilor convertiţi. „Nu sunteţi voi, înaintea Domnului nostru Isus Hristos, la venirea Lui? Da, voi sunteţi slava şi bucuria noastră.” 1 Tesaloniceni 2,19.20

Cine ar putea evalua care sunt, pentru lume, rezultatele lucrării de o viaţă a lui Pavel? Dintre toate acele influenţe binefăcătoare care alină suferinţa, alungă întristarea, îngrădesc răul, care înalţă viaţa de la ceea ce este egoist şi senzual şi o slăvesc prin nădejdea nemuririi, cât se datorează străduinţelor lui Pavel şi a tovarăşilor lui de lucru în timp ce călătoreau nebăgaţi în seamă din Asia până pe ţărmurile Europei?

Cât a meritat pentru oricare viaţă faptul de a fi fost unealta lui Dumnezeu în punerea în mişcare a unor astfel de influenţe ale binecuvântării? Va merita să vedem, în veşnicie, rezultatele unei astfel de lucrări de-o viaţă?





ÎNVĂŢĂTORUL CEL MARE



„Niciodată n-a vorbit vreun om ca omul acesta.”





Învăţătorul trimis de la Dumnezeu

„Uitaţi-vă dar cu luare aminte la el.”



„Îl vor numi: ’Minunat Sfetnic, Dumnezeu tare, Părintele veşniciilor, Domn al păcii’.” Isaia 9,6

În persoana Învăţătorului trimis de Dumnezeu, cerul a dat oamenilor tot ce a avut mai bun şi mai mare. El, care stătuse în sfatul Celui Preaînalt, care locuise în partea cea mai tainică a Sanctuarului Celui Veşnic, a fost ales să descopere, întrupat, oamenilor cunoaşterea lui Dumnezeu. 

Prin Hristos, fusese transmisă orice rază de lumină divină care a ajuns vreodată până în lumea noastră căzută. El a fost Acela care vorbise prin toţi aceia care, de-a lungul veacurilor, rostise pentru om cuvintele lui Dumnezeu. De la El s-au reflectat toate calităţile desăvârşite, care s-au manifestat la cele mai mari şi mai nobile suflete ale pământului. Puritatea şi bunătatea lui Iosif, credinţa, blândeţea şi îndelunga răbdare a lui Moise, statornicia lui Elisei, fermitatea şi integritatea plină de nobleţe a caracterului lui Daniel, ardoarea şi jertfirea de sine a lui Pavel, puterea mintală şi spirituală, manifestată în toţi aceşti oameni şi în toţi ceilalţi care au trăit vreodată pe pământ, nu au fost decât reflecţii ale strălucirii slavei Sale. Idealul a fost găsit în El.

Să descopere acest ideal ca fiind singurul standard adevărat care trebuie atins; să arate ce ar putea deveni orice făptură omenească, ce ar deveni, prin trăirea divinului în uman, toţi cei ce L-au primit – pentru aceasta a venit Hristos în lume. A venit să arate cum urmează să fie pregătiţi oamenii pentru a fi demni de numele de fii ai lui Dumnezeu; cum urmează să practice pe pământ principiile şi să ducă o viaţă cerească.

Darul cel mai mare al lui Dumnezeu a fost oferit pentru a veni în întâmpinarea celei mai mari nevoi a omului. Lumina a apărut în momentul în care întunecimea lumii a atins apogeul. Mintea oamenilor fusese de multă vreme întoarsă de la Dumnezeu prin învăţături neadevărate. În sistemele de educaţie cele mai răspândite, filozofia omenească luase locul descoperirii divine. În locul standardului adevărului dat de cer, oamenii acceptaseră un standard conceput de ei înşişi. Ei se întorseseră de la Lumina vieţii pentru a umbla după scânteile focului aprins de ei.

Pentru că se despărţiseră de Dumnezeu, depinzând exclusiv de puterea omenească, tăria lor era slăbiciune. Nu reuşeau să atingă nici măcar standardul pe care ei înşişi îl stabiliseră. Lipsa adevăratei desăvârşiri era suplinită prin etalări de suprafaţă şi declaraţii fără acoperire. Aparenţa a luat locul realităţii.

Când şi când, se ridicau învăţători care îi orientau pe oameni către Izvorul adevărului. Erau enunţate principiile adevărate şi vieţile omeneşti dădeau mărturie despre puterea lor. Însă aceste eforturi nu au lăsat o impresie durabilă. Exista o scurtă oprire a curentului răului, dar curgerea impetuoasă a acestuia nu era stăvilită. Reformatorii erau asemenea unor lumini care strălucesc în întuneric; dar ei nu-l puteau risipi. Lumea a „iubit mai mult întunericul decât lumina”. Ioan 3,19

Când Hristos a venit pe pământ, se părea că omenirea îşi va atinge rapid punctul cel mai de jos. Era subminată însăşi temelia societăţii. Viaţa devenise falsă şi artificială. Evreii, lipsiţi de puterea Cuvântului lui Dumnezeu, au dat lumii tradiţii şi speculaţii care amorţeau mintea şi ucideau sufletul. Închinarea faţă de Dumnezeu, „în duh şi în adevăr”, fusese înlocuită de ridicarea în slăvi a oamenilor printr-un şir interminabil de ceremonii inventate de om. Pretutindeni în lume, toate sistemele religioase îşi pierdeau influenţa asupra minţii şi sufletului. Dezgustaţi de poveşti şi minciuni, căutând să-şi înăbuşe glasul raţiunii, oamenii s-au întors către necredinţă şi materialism. Lăsând veşnicia în afara socotelilor lor, ei trăiau pentru prezent.

Când au încetat să recunoască Divinul, au încetat să mai aibă în vedere umanul. Adevărul, cinstea, integritatea, încrederea, compasiunea – toate erau îndepărtate de pe pământ. Lăcomia nestăvilită şi ambiţia devoratoare au dat naştere unei neîncrederi universale. Ideea datoriei, a obligaţiei pe care o are puterea faţă de slăbiciune, a demnităţii omeneşti şi a drepturilor omului au fost aruncate la o parte, ca fiind doar un vis sau o poveste frumoasă. Oamenii de rând erau priviţi ca animale de povară, unelte sau scări pentru ambiţie. Bogăţia şi puterea, tihna şi satisfacerea plăcerilor erau căutate ca fiind cel mai înalt bine. Veacul era caracterizat de degenerare fizică, o letargie mentală şi moarte spirituală.

Pentru că pasiunile şi scopurile rele ale oamenilor Îl izgoniseră pe Dumnezeu din gândurile lor, faptul de a-L fi dat uitării i-a înclinat şi mai mult către rău. Inima îndrăgostită de păcat Îl îmbrăca pe Dumnezeu cu propriile ei atribute, iar această concepţie a întărit puterea păcatului. Înclinând către satisfacerea plăcerilor proprii, oamenii au ajuns să-L conceapă pe Dumnezeu ca fiind la fel ca ei – o Fiinţă al cărei ţel era slava proprie, ale cărei cerinţe erau în aşa fel potrivite, încât să-I satisfacă plăcerea; o Fiinţă care îi înălţa sau îi prăbuşea pe oameni după cum aceştia ajutau sau împiedicau împlinirea scopurilor Sale egoiste. Clasele sărace priveau Fiinţa Supremă ca fiind doar uşor diferită de opresorii lor, cu excepţia faptului că îi depăşea cu mult în putere. Toate tipurile de religii au fost modelate după aceste idei. Fiecare dintre ele reprezenta un sistem de impuneri arbitrare. Prin daruri şi ceremonii, închinătorii căutau să îmbuneze Dumnezeirea pentru a căpăta favoarea Sa, ca să-şi împlinească propriile scopuri. O asemenea religie, neavând nici o putere asupra inimii sau conştiinţei, nu putea fi decât un şir de forme ceremoniale, de care oamenii se săturaseră şi de care, cu excepţia acelui câştig pe care-l putea aceasta oferi, doreau fierbinte să scape. Astfel, răul, fără piedici, a crescut mai puternic, în timp ce aprecierea binelui şi dorinţa după ceea ce este bine scădeau. Oamenii au pierdut chipul lui Dumnezeu şi au primit amprenta puterii demonice, de care erau stăpâniţi. Întreaga lume devenea o groapă a stricăciunii.

Nu mai era decât o singură speranţă pentru neamul omenesc – ca în această masă de elemente discordante care propagau stricăciunea să fie aruncat un aluat nou; să i se aducă omenirii puterea unei vieţi noi; să i se redea lumii cunoaşterea lui Dumnezeu.

Hristos a venit să restabilească această cunoştinţă. A venit pentru a da la o parte învăţăturile false, prin care cei care pretindeau că-L cunosc pe Dumnezeu Îl reprezentaseră greşit. A venit să arate practic natura Legii Sale, să descopere în propriul caracter frumuseţea sfinţeniei.

Hristos a sosit în lume cu toată iubirea acumulată de-a lungul veşniciei. Dând la o parte impunerile arbitrare, care împovăraseră Legea lui Dumnezeu, El arătat că Legea este o Lege a iubirii, o expresie a bunătăţii divine. A arătat că de ascultarea de principiile ei depinde fericirea omenirii şi, alături de aceasta, stabilitatea, însăşi baza şi structura societăţii omeneşti.

Atât de departe de a emite cerinţe arbitrare, Legea lui Dumnezeu este dată oamenilor ca zid de apărare, ca scut. Oricine acceptă principiile ei este păzit de rău. Fidelitatea faţă de Dumnezeu implică fidelitatea faţă de om. Astfel, Legea apără drepturile şi individualitatea fiecărei fiinţe omeneşti. Îi opreşte pe conducători să oprime şi pe subordonaţi să nu dea ascultare. Asigură bunăstarea omului atât pentru lumea aceasta, cât şi pentru lumea care va veni. Pentru cel supus, reprezintă făgăduinţa vieţii veşnice, căci ea exprimă principiile care vor exista etern.

Hristos a venit pentru a demonstra valoarea principiilor divine, descoperind puterea lor pentru regenerarea omului. A venit pentru a-i învăţa pe oameni cum pot fi dezvoltate şi aplicate aceste principii.

Pentru oamenii acelui veac, valoarea tuturor lucrurilor era determinată de modul de prezentare exterioară. În timp ce religia scăzuse ca putere, crescuse ca pompă. Educatorii acelui timp căutau să inspire respect prin etalare şi ostentaţie. Viaţa lui Isus se afla în contrast izbitor cu toate acestea. Viaţa Lui demonstra lipsa de valoare a ceea ce era privit  de către oameni ca fiind lucruri de căpetenie ale vieţii. Născut în mediul social al celor mai needucaţi, locuind în casa unui ţăran, folosind mâncarea pe care o mânca un ţăran, cu ocupaţia unui meşteşugar, ducând o viaţă obscură, identificându-se cu truditorii neştiuţi ai lumii – în mijlocul acestor condiţii şi în acest mediu –, Isus a urmat planul divin de educaţie. El nu căuta şcolile din timpul Său, cu obiceiul acestora de a mări proporţiile lucrurilor mici şi de a micşora lucrurile mari. Educaţia Sa era dobândită direct de la sursele aprobate de cer; din muncă folositoare, din studiul Scripturilor şi al naturii şi din experienţele vieţii – manualele lui Dumnezeu, pline de învăţături pentru toţi aceia care sunt gata să le ofere o mână neşovăitoare, un ochi atent şi o inimă deschisă pentru pricepere.

„Iar Pruncul creştea şi se întărea; era plin de înţelepciune şi harul lui Dumnezeu era peste El.” Luca 2,40

Pregătit în acest fel, El Şi-a început misiunea, exercitând în fiecare moment al contactului Său cu oamenii o influenţă spre binecuvântare, o putere de a transforma, aşa cum lumea nu mai văzuse niciodată.

El care căuta să-i schimbe pe oameni trebuia ca El însuşi să-i înţeleagă. Oamenii nu pot fi atinşi şi înălţaţi decât prin compasiune, credinţă şi iubire. În acest punct, Hristos este descoperit ca Învăţător al învăţătorilor; dintre toţi cei care au trăit pe pământ, numai El are o înţelegere perfectă a sufletului omenesc.

„Căci n-avem un Mare Preot” – Învăţător al învăţătorilor, căci preoţii erau învăţători – „Căci n-avem un Mare Preot care să n-aibă milă de slăbiciunile noastre, ci unul care în  toate lucrurile a fost ispitit ca şi noi, dar fără păcat.” Evrei 4,15

„Şi prin faptul că El Însuşi a fost ispitit în ceea ce a suferit, poate să vină în ajutorul celor ce sunt ispitiţi.” Evrei 2,18

Numai Hristos avea experienţă în toate întristările şi ispitele de care au parte fiinţele omeneşti. Nimeni altcineva născut din femeie nu a mai fost asaltat atât de aprig de ispită; nimeni altul nu a purtat o povară mai grea a durerii şi păcatului lumii. Nu a mai existat altul a cărui compasiune să fie atât de mare şi atât de gingaşă. Ca Unul care împărtăşea experienţele oamenilor, El nu doar simţea pentru cineva, ci şi împreună cu toţi cei care se luptau, care erau împovăraţi şi ispitiţi.

Ceea ce-i învăţa pe alţii, El trăia. „Pentru că Eu v-am dat o pildă”, a spus El ucenicilor, „ca şi voi să faceţi cum am făcut Eu”. „Eu am păzit poruncile Tatălui Meu.” Ioan 13,15; 15,10. Astfel, în viaţa lui Hristos, cuvintele Sale aveau un sprijin şi o ilustrare perfectă. Şi mai mult de-atât: ceea ce-i învăţa pe alţii, El era. Cuvintele Lui nu reprezentau doar expresia experienţei vieţii Sale, ci şi a propriului Său caracter. Nu numai că propovăduia adevărul, dar El era adevărul. Acest lucru dădea putere învăţăturii Sale.

Hristos mustra cu credincioşie. Nu a trăit niciodată cineva care să urască atât de mult răul; nimeni care să-l denunţe cu atâta curaj. Simpla Lui prezenţă era o mustrare pentru toate lucrurile josnice şi neadevărate. În lumina purităţii Sale, oamenii se vedeau necuraţi, iar ţelurile vieţilor lor apăreau viclene şi false. Cu toate acestea, îi atrăgea pe oameni. Cel care îl crease pe om înţelegea valoarea omului. Denunţase răul ca fiind vrăjmaşul celor pe care căuta să-i binecuvânteze şi să-i salveze. El vedea în fiecare făptură umană, oricât de decăzută, un fiu al lui Dumnezeu, o persoană care putea reprimi privilegiul relaţiei cu Divinul.

„Dumnezeu, în adevăr, n-a trimis pe Fiul Său în lume ca să judece lumea, ci ca lumea să fie mântuită prin El.” Ioan 3,17. Privindu-i pe oameni în suferinţele şi degradarea lor, Hristos vedea motive de speranţă chiar şi acolo unde nu se arăta decât disperare şi ruină. Oriunde exista un simţământ de nevoie, El vedea o ocazie de a înălţa. Sufletele ispitite, învinse, care se simţeau pierdute, gata să piară, erau întâmpinate de El cu binecuvântări, nu cu acuzări.

Fericirile pronunţate de El erau modul Său de întâmpinare a întregii familii omeneşti. La Predica de pe Munte, privind la mulţimea adunată să asculte, El părea să fi uitat pentru moment că nu este în cer şi a folosit formula obişnuită de salut a lumii luminii. De pe buzele Sale curgeau binecuvântări asemenea izbucnirii în torent a unui izvor ce a fost oprit multă vreme.

Întorcând spatele favoriţilor acestei lumi, ambiţioşi şi mulţumiţi de ei înşişi, El a declarat că binecuvântaţi erau aceia care, oricât de mare ar fi nevoia lor, vor să primească lumina şi iubirea Sa. Celor săraci în duh, celor întristaţi şi celor prigoniţi El le-a întins mâna, spunând: „Veniţi la Mine, … şi Eu vă voi da odihnă”. Matei 11,28

El a întrezărit posibilităţi infinite în fiecare făptură omenească. I-a văzut pe oameni aşa cum ar putea să fie, transformaţi de harul Său – după „bunăvoinţa  Domnului, Dumnezeului nostru”. Psalmii 90,17. Privindu-i cu nădejde, le inspira nădejde. Întâmpinându-i cu încredere, le inspira încredere. Descoperind în Sine Însuşi idealul adevărat al omului, trezea atât dorinţa, cât şi credinţa pentru atingerea lui. În prezenţa Sa, suflete căzute şi dispreţuite îşi dădeau seama că erau încă oameni şi doreau să se dovedească vrednici de aprecierea Lui. În multe inimi care păreau moarte pentru tot ceea ce era sfânt erau trezite noi impulsuri. Pentru mulţi disperaţi, El deschidea posibilitatea unei vieţi noi.

Hristos i-a legat pe oameni de inima Sa prin legăturile iubirii şi dăruirii; şi prin aceleaşi legături i-a legat pe aceştia de semenii lor. Pentru El, iubirea însemna viaţă, iar viaţa însemna slujire. „Fără plată aţi primit”, a zis El, „fără plată să daţi”. Matei 10,8

Nu numai pe cruce S-a jertfit Hristos pentru  omenire. Aşa cum „umbla din loc în loc” şi „făcea bine” (Faptele Apostolilor 10,38), experienţa fiecărei zile era o revărsare a propriei Sale vieţi. Într-un singur fel putea fi susţinută o asemenea viaţă. Isus trăia în dependenţă de Dumnezeu şi în comuniune cu El. În locul tainic al Celui Preaînalt, la umbra Celui Atotputernic, când şi când, oamenii se vindecă; rămân acolo pentru o vreme, iar rezultatul se arată prin fapte nobile; apoi credinţa lor cade, comuniunea este întreruptă şi lucrarea vieţii pătată. Dar viaţa lui Isus a fost o viaţă de încredere neîncetată, susţinută prin comuniune neîntreruptă; iar slujirea Sa pentru cer şi pământ a fost fără eşecuri sau ezitări.

Ca om, El a stăruit cu rugăminţi fierbinţi la tronul lui Dumnezeu până când natura Sa umană era încărcată cu un curent ceresc care lega omenescul de divin. Primind viaţă de la Dumnezeu, El oferea viaţă oamenilor.

„Niciodată n-a vorbit vreun om ca omul acesta.” Ioan 7,46. Acest lucru ar fi fost adevărat despre Hristos chiar şi dacă ar fi dat învăţătură numai în sfera fizicului şi intelectului sau în chestiuni de teorie şi speculaţie. Ar fi putut să dezlege taine pentru pătrunderea cărora s-ar fi cerut secole de trudă şi studiu. Ar fi putut face sugestii în ramuri ştiinţifice care, până la încheierea timpului, ar fi oferit hrană pentru minte şi un stimulent pentru invenţii. Dar nu a făcut acest lucru. Nu a zis nimic în scopul de a satisface curiozitatea sau de a stimula ambiţia egoistă. Nu s-a ocupat de teorii abstracte, ci de ceea ce era esenţial pentru dezvoltarea caracterului; ceea ce ar fi sporit capacitatea omului de a-L cunoaşte pe Dumnezeu şi i-ar fi mărit puterea de a face bine. A vorbit despre acele adevăruri legate de călăuzirea vieţii şi care unesc omul cu veşnicia.

În loc să-i îndrume pe oameni să studieze teorii ale oamenilor despre Dumnezeu, Cuvântul Său sau lucrările Sale, El i-a învăţat să-L privească aşa cum este descoperit în lucrările Sale, în Cuvântul Lui şi, prin providenţa Sa, le-a adus mintea în contact cu mintea Celui Infinit.

Oamenii „erau uimiţi de învăţătura Lui, căci cuvântul Său avea putere”. Luca 4,32 Niciodată nu mai vorbise până atunci cineva care să aibă o aşa de mare putere de a trezi gândirea, de a stimula aspiraţiile, de a trezi toate calităţile trupului, minţii şi sufletului.

Învăţătura lui Hristos, asemenea compasiunii Sale, îmbrăţişa lumea. Nu poate exista vreo împrejurare în viaţă, vreo criză în experienţa umană care să nu fi fost anticipată în învăţătura Sa şi pentru care principiile Sale să nu aibă o lecţie. El este Prinţul tuturor învăţătorilor, iar cuvintele Sale vor fi descoperite ca o călăuză pentru toţi cei care lucrează împreună cu El, până la sfârşitul timpului.

Pentru Dumnezeu, prezentul şi viitorul, ceea ce este aproape şi ceea ce este îndepărtat, erau una. Avea în vedere nevoile întregii omeniri. Înaintea ochiului minţii Sale, erau desfăşurate toate scenele eforturilor şi realizărilor omeneşti, ale ispitelor şi conflictelor, ale încurcăturilor şi primejdiilor. Toate inimile, toate familiile, toate plăcerile, bucuriile şi aspiraţiile Îi erau cunoscute.

El nu a vorbit numai în favoarea, dar şi către toată omenirea. Copilaşului, în bucuria dimineţii vieţii; inimii însetate, neliniştite, a tânărului; celor maturi, în puterea anilor lor, purtând poverile de răspunderi şi griji; celor vârstnici, în slăbiciunea şi oboseala lor – tuturor le-a fost dată solia Lui, fiecărui copil al omenirii, în orice ţară şi în orice veac.

În învăţăturile Sale au fost îmbrăţişate lucrurile vremelnice şi lucrurile veşniciei – cele văzute în legătura lor cu cele nevăzute, incidentele trecătoare ale vieţii obişnuite şi aspectele solemne ale vieţii ce va veni.

Dumnezeu a pus lucrurile acestei vieţi la locul cuvenit, ca fiind secundare faţă de cele de interes veşnic; nu a trecut însă cu vederea importanţa acestora. Învăţătura Sa a fost aceea că pământul şi cerul sunt legate unul de celălalt şi că o cunoaştere a adevărului divin îl pregăteşte pe om să-şi îndeplinească mai bine îndatoririle vieţii de zi cu zi.

Pentru El nu era nimic lipsit de sens. Jocul copilului, munca adultului, plăcerile vieţii, grijile şi suferinţele ei, toate reprezentau unelte pentru acel scop unic – descoperirea lui Dumnezeu pentru înălţarea omenirii.

De pe buzele Sale, Cuvântul lui Dumnezeu pătrundea în inimile oamenilor cu o nouă putere şi un nou înţeles. Învăţătura Sa făcea ca lucrurile creaţiei să fie văzute într-o lumină nouă. Pe faţa naturii luminau încă o dată razele acelei străluciri pe care păcatul o alungase. În toate faptele şi experienţele de viaţă era descoperită o lecţie divină şi posibilitatea întovărăşirii cu divinul. Dumnezeu umbla din nou pe pământ; inimile omeneşti au devenit conştiente de prezenţa Lui; lumea era străbătută de iubirea Sa. Cerul a coborât printre oameni. În Hristos, ei L-au recunoscut pe Acela care deschisese înaintea lor ştiinţa veşniciei – „Emanuel, … Dumnezeu cu noi”.

Orice lucrare educaţională, adevărată, îşi găseşte centrul în Învăţătorul trimis de Dumnezeu. Despre lucrarea din zilele noastre, ca şi, fără îndoială, despre aceea pe care a întemeiat-o acum o mie opt sute de ani , Mântuitorul vorbeşte folosind cuvintele:

„Eu sunt Cel dintâi şi Cel de pe urmă; Cel viu.”

„Eu sunt Alfa şi Omega, Începutul şi Sfârşitul.” Apocalipsa 1,17; 21,6.

În prezenţa unui astfel de Învăţător, cu o asemenea ocazie de educaţie divină, ce altceva ar fi dacă nu nebunie să căutăm o educaţie despărţiţi de El – să căutăm să fim înţelepţi despărţiţi de Înţelepciune? Să fim drepţi în timp ce respingem Adevărul? Să căutăm să fim luminaţi fugind de Lumină şi să existăm fără Viaţă? Să ne întoarcem de la Izvorul de apă vie şi să săpăm puţuri crăpate, care nu ţin apa?

Iată, El încă ne invită: „Dacă însetează cineva, să vină la Mine şi să bea. Din inima celui ce crede în Mine vor curge râuri de apă vie, cum zice Scriptura”. „Apa pe care i-o voi da Eu se va preface în el într-un izvor de apă, care va ţâşni în viaţa veşnică.” Ioan 7,37.38; 4,14





























O ilustrare a metodelor Sale

„Am făcut cunoscut Numele Tău oamenilor din lume pe care Mi i-ai dat.”



O ilustrare completă a metodelor lui Hristos ca Învăţător se găseşte în pregătirea celor doisprezece ucenici ai Săi. Asupra acestor bărbaţi aveau să apese răspunderi grele. Îi alesese ca pe unii pe care putea să-i umple de Duhul Său şi care puteau fi pregătiţi să continue lucrarea Sa pe pământ atunci când El avea să o părăsească. Mai presus de oricine altcineva, lor le-a creat avantajul de a fi tovarăşi cu El. Fiind cu ei personal, Domnul Isus Şi-a imprimat propria fire în aceşti colaboratori pe care i-a ales. „Viaţa a fost arătată,” spune Ioan cel iubit, „şi noi am văzut-o şi mărturisim despre ea”. 1 Ioan 1,2

Numai printr-o asemenea comuniune – comuniunea minţii cu mintea şi a inimii cu inima, a umanului cu divinul – poate fi transmisă acea energie vitală, educaţia adevărată fiind cea care are lucrarea de a o împărtăşi. Numai din viaţă se naşte viaţă.

În acea pregătire a ucenicilor Săi, Mântuitorul a urmat sistemul de educaţie stabilit la început. Primii doisprezece aleşi, împreună cu alţi câţiva care, slujind nevoilor acestora, intrau în legătură cu ei din timp în timp, au format familia lui Isus. Erau cu El în casă, la masă, în aceeaşi odăiţă, pe câmp. Îl însoţeau în călătoriile Sale, Îi împărtăşeau încercările şi greutăţile şi, în măsura în care o aveau pe inimă, intrau în lucrarea Lui.

Uneori, le dădea învăţătură când stăteau împreună pe un povârniş de munte, alteori lângă mare sau în barca pescarului şi uneori când mergeau pe drum. Ori de câte ori vorbea mulţimii, ucenicii formau cercul interior. Se împingeau cât mai aproape de El, ca să nu piardă nimic din învăţătura Sa. Erau nişte ascultători atenţi, dornici să înţeleagă adevărurile pe care urma să le propovăduiască în toate ţările şi în toate timpurile.

Primii elevi ai lui Isus au fost aleşi din rândurile oamenilor simpli. Aceştia, pescari din Galilea, erau oameni umili, neînvăţaţi; oameni neştiutori în ce privea învăţăturile şi obiceiurile rabinilor, dar educaţi în disciplina severă a trudei şi greutăţilor. Erau oameni cu calităţi înnăscute şi cu un spirit educabil; oameni care puteau fi instruiţi şi modelaţi pentru lucrarea Mântuitorului. În poziţii sociale umile sunt mulţi truditori care parcurg şirul îndatoririlor zilnice, fără a bănui că au puteri latente care, puse la lucru, i-ar plasa printre cei mai mari conducători ai lumii. Aşa erau bărbaţii care au fost chemaţi de către Mântuitorul să fie împreună lucrători cu El. Şi ei au avut avantajul a trei ani de pregătire pe lângă cel mai mare Educator pe care l-a cunoscut vreodată această lume.

Aceşti primi discipoli se deosebeau foarte mult unii de alţii. Urmau să fie învăţătorii lumii şi reprezentau tipuri variate de caracter. Era Levi Matei, vameşul, chemat de la o viaţă de activitate în afaceri şi supunere faţă de Roma; habotnicul Simon, vrăjmaşul neîmpăcat al autorităţii imperiale; impulsivul, independentul, dar inimosul Petru şi fratele lui, Andrei; Iuda, iudeul, stilat, capabil şi având un duh viclean; Filip şi Toma, loiali şi cinstiţi, dar cu toate acestea zăbavnici în credinţă; Iacov, mai mărunt, şi Iuda, mai puţin ieşit în evidenţă printre fraţi, dar fiind bărbaţi cu forţă, hotărâţi şi în greşeli, şi în virtuţi; Natanael, un copil, ca sinceritate şi încredere; şi fiii lui Zebedei, ambiţioşi şi cu inimi iubitoare.

Pentru a duce înainte, cu succes, lucrarea la care fuseseră chemaţi, aceşti ucenici, care se deosebeau atât de mult ca trăsături naturale, ca pregătire şi ca obiceiuri de viaţă, aveau nevoie să ajungă la o unitate de simţire, gândire şi acţiune. Obiectivul lui Hristos era să asigure această unitate. În acest scop, El a căutat să-i aducă în unitate cu Sine. Povara lucrării Sale pentru ei este exprimată în rugăciunea către Tatăl Său: „Mă rog ca toţi să fie una, cum Tu, Tată, eşti în Mine şi Eu în Tine, ca şi ei să fie una în noi…, ca să cunoască lumea că Tu M-ai trimis şi că i-ai iubit cum M-ai iubit pe Mine.” Ioan 17,21-23

Puterea lui Hristos de a transforma

Dintre cei doisprezece ucenici, urma ca patru dintre ei să aibă un rol conducător, fiecare într-o linie distinctă. În pregătirea pentru acest lucru, Hristos i-a învăţat, prevăzând totul. Iacov, al cărui destin era o moarte fulgerătoare, de sabie; Ioan, care, dintre fraţii săi, avea să-L urmeze pe Maestrul Său cea mai lungă perioadă de timp, în lucrare şi prigonire; Petru, pionier în străpungerea barierelor înălţate de veacuri şi în învăţarea lumii păgâne; şi Iuda, capabil  în slujire de performanţe superioare fraţilor săi, dar fierbând în sufletul său ţeluri la a căror împlinire nu se gândise pra mult – acestea erau persoanele care se bucurau de cea mai mare atenţie şi vasele pe care le instruia cel mai frecvent şi cu cea mai mare grijă.

Petru, Iacov şi Ioan căutau fiecare ocazie de a se afla în cel mai intim contact cu Maestrul lor, iar dorinţa lor era satisfăcută. Dintre toţi cei doisprezece, legătura acestora cu El era cea mai strânsă. Ioan nu putea fi mulţumit decât cu o intimitate încă şi mai pronunţată – şi a obţinut acest lucru. La acea primă cuvântare, lângă Iordan, când Andrei, după ce L-a auzit pe Isus, s-a grăbit să-l cheme pe fratele lui, Ioan a rămas tăcut, furat de contemplarea minunatelor teme. El L-a urmat pe Mântuitor, rămânând mereu un ascultător însetat, absorbit de cele auzite. Cu toate acestea, Ioan nu avea un caracter fără pată. Nu era genul de entuziast blând, visător. Lui şi fratelui său li se spunea „fiii tunetului.” Marcu 3,17. Ioan era mândru, ambiţios, gata mereu să atace; sub toate acestea însă, Învăţătorul divin a întrezărit o inimă fierbinte, sinceră, iubitoare. Isus a mustrat firea sa hrăpăreaţă, a descurajat ambiţiile lui, i-a pus credinţa la încercare. Însă i-a descoperit lucrul după care-i tânjea sufletul – frumuseţea sfinţeniei, propria Sa iubire care preschimbă. „Am făcut cunoscut Numele Tău”, a spus Isus către Tatăl, „oamenilor pe care Mi  i-ai dat din lume”. Ioan 17,6

Firea lui Ioan căuta cu înfrigurare iubirea, compasiunea şi tovărăşia. S-a tras lângă Isus, a stat aproape de El, s-a sprijinit de pieptul Lui. Aşa cum se bucură o floare de soare şi rouă, tot aşa a absorbit şi el lumina şi viaţa divină. Cu adoraţie şi iubire, el a privit la Mântuitorul până când asemănarea cu Hristos şi tovărăşia cu El au devenit singura sa dorinţă, iar în propriul caracter s-a reflectat caracterul Maestrului său.

„Vedeţi,” a spus el, „ce dragoste ne-a arătat Tatăl, să  ne numim copii ai lui Dumnezeu! Şi suntem. Lumea nu ne cunoaşte, pentru că nu L-a cunoscut nici pe El. Prea iubiţilor, acum suntem copii ai lui Dumnezeu. Şi ce vom fi nu s-a arătat încă. Dar ştim că, atunci când Se va arăta El, vom fi ca El, pentru că îl vom vedea aşa cum este. Oricine are nădejdea aceasta în El, se curăţeşte, după cum El este curat.” 1 Ioan 1,3

De la slăbiciune la tărie

Povestea nici unuia dintre ucenici nu ilustrează mai bine metoda de educare a lui Hristos ca povestea lui Petru. Îndrăzneţ, agresiv şi prea încrezător în propria-i persoană, cu o percepţie rapidă şi gata să acţioneze, prompt în a plăti cu aceeaşi monedă, dar generos când trebuia să arate iertare, Petru greşea adesea şi primea mustrări tot atât de des. Dar nici loialitatea sa plină de căldură, nici devotamentul faţă de Hristos nu erau mai rar şi cu mai puţină hotărâre recunoscute şi lăudate. Răbdător, cu o iubire aparte, Mântuitorul lucra cu ucenicul Său impulsiv, căutând să-i controleze încrederea de sine şi să-l înveţe umilinţa, supunerea şi dependenţa.

Lecţia nu a fost învăţată decât în parte. Încrederea în sine nu a fost dezrădăcinată.

Adesea, Isus, cu o povară grea asupra propriei Sale inimi, căuta să pună înaintea ucenicilor scenele încercărilor şi suferinţelor Sale. Dar ochii lor erau incapabili să vadă. Învăţăturile nu erau primite din toată inima, iar ei nu vedeau. Autocompătimirea, care îi împiedica să simtă împreună cu Hristos când Acesta suferea, l-a făcut pe Petru să-L dojenească: „Să Te ferească Dumnezeu, Doamne! Să nu Ţi se întâmple aşa ceva!” Matei 16,22. Cuvintele lui exprimau ceea ce gândeau şi simţeau cei doisprezece.

Aşa că au mers mai departe, către criza care se apropia; ei, lăudăroşi, certăreţi, împărţindu-şi dinainte onoruri împărăteşti şi nici măcar visând la cruce.

Experienţa lui Petru avea o lecţie pentru ei toţi. Pentru încrederea de sine, încercarea este o înfrângere sigură. Hristos nu putea opri lucrarea răului nepărăsit încă. Dar aşa cum mâna Sa a fost întinsă pentru a salva atunci când valurile erau pe punctul să-l înghită pe Petru, tot astfel iubirea Lui s-a întins pentru salvarea lui, când apele mari au căutat să-i acopere sufletul. Iarăşi şi iarăşi, chiar pe marginea propriei ruine, cuvintele lăudăroase ale lui Petru l-au adus mai aproape şi mai aproape de cădere. Iarăşi şi iarăşi a fost dată avertizarea: „Te vei lepăda… că nu Mă cunoşti”. Luca 22,34. Inima mâhnită, iubitoare a ucenicului a fost cea care a vorbit când Petru a jurat: „Doamne, … cu Tine sunt gata să merg chiar şi în temniţă şi la moarte”. Luca 22,33; şi Acela care citeşte inima i-a dat lui Petru solia, puţin preţuită atunci, dar care avea să arunce o rază de speranţă în întunericul ce avea să cadă curând: „Simone, Simone, Satana v-a cerut să vă cearnă ca grâul. Dar Eu M-am rugat pentru tine, ca să nu se piardă credinţa ta şi, după ce te vei întoarce la Dumnezeu, să întăreşti pe fraţii tăi”. Luca 22,31

În sala de judecată cuvintele de tăgăduire fuseseră rostite; când iubirea şi loialitatea lui Petru, trezite sub privirea de compătimire, iubire şi tristeţe a Mântuitorului, îl trimiseseră pe acesta în grădina în care Hristos plânsese şi Se rugase; când lacrimile lui de remuşcare au căzut pe pământul care fusese muiat cu picăturile de sânge ale agoniei Sale, atunci cuvintele Mântuitorului „M-am rugat pentru tine … după ce te vei întoarce la Dumnezeu, să întăreşti pe fraţii tăi” au căpătat sens pentru sufletul lui. Hristos, deşi îi văzuse dinainte păcatul, nu-l lăsase pradă disperării.

Dacă privirea pe care i-a aruncat-o Isus ar fi arătat condamnare în locul milei; dacă, văzând dinainte păcatul, nu ar fi vorbit despre nădejde, ce mare întuneric l-ar fi acoperit pe Petru! Ce disperare cruntă i-ar fi torturat sufletul! În acel ceas de suferinţă şi scârbă de propria-i persoană, ce l-ar fi oprit să meargă pe cărarea pe care apucase Iuda?

Cel care nu-i putea scuti pe ucenicii Săi de suferinţă nu l-a lăsat pe acesta pradă amărăciunii ei. Isus are o iubire care nu te părăseşte şi nu te uită.

Fiinţele omeneşti, ele însele dedate la rău, sunt înclinate să se poarte fără blândeţe cu cei ispitiţi şi cu cei greşiţi. Nu pot citi inima, nu-i cunosc lupta şi durerea. Au nevoie să înveţe despre mustrarea care este iubire, despre lovitura care răneşte spre a vindeca, despre avertizarea care aduce nădejde.

Nu Ioan a fost acela care a vegheat alături de El în sala de judecată, care a stat lângă crucea Sa şi care a fost primul la mormântul Său, dintre toţi cei doisprezece ucenici – nu Ioan, ci Petru a fost cel menţionat de Hristos după învierea Sa. „Duceţi-vă de spuneţi ucenicilor Lui şi lui Petru”, a spus îngerul, „că merge înaintea voastră în Galilea: acolo Îl veţi vedea, cum v-a spus.” Marcu 16,7

La ultima întâlnire a lui Hristos cu ucenicii, lângă mare, Petru – pus la încercare de întrebarea ce i-a fost de trei ori adresată: „Mă iubeşti?” – a fost repus la locul său între cei doisprezece. I s-a dat o lucrare; el urma să hrănească turma Domnului. Apoi, ca ultimă îndrumare personală, Isus i-a poruncit: „Tu vino după Mine!” Ioan 21,17.22

Acum putea aprecia cuvintele acestea. Petru putea înţelege mai bine de data aceasta lecţia pe care o dăduse Hristos când pusese un copilaş în mijlocul ucenicilor şi îi îndemnase să devină asemenea lui. Cunoscând mai îndeaproape atât propria-i slăbiciune, cât şi puterea lui Hristos, el era gata să se încreadă şi să se supună. Putea să-şi urmeze Maestrul în puterea Acestuia.

Iar la încheierea experienţei sale de lucrare şi jertfă, ucenicul odinioară atât de nepregătit să vadă crucea, a considerat că este o bucurie să-şi dea viaţa pentru Evanghelie, simţind numai că, pentru el, care-l tăgăduise pe Domnul, era o onoare prea mare să moară în acelaşi fel în care murise Maestrul său.

Tranformarea lui Petru a fost o minune a blândeţii divine. Este o lecţie de viaţă pentru toţi aceia care caută să calce pe urmele paşilor Maestrului Învăţător.

O lecţie în iubire

Isus i-a mustrat pe ucenicii Săi, i-a avertizat şi le-a atras atenţia; însă Ioan, Petru şi fraţii lor nu L-au părăsit. În ciuda mustrărilor, ei au ales să fie cu Isus. Iar Mântuitorul nu i-a părăsit din pricina greşelilor lor. El îi ia pe oameni aşa cum sunt, cu toate greşelile şi slăbiciunile lor, şi îi pregăteşte pentru slujba Sa, dacă şi ei vor să se lase disciplinaţi şi învăţaţi de El.

Exista însă unul printre cei doisprezece căruia, până aproape de încheierea lucrării Sale, Hristos nu i-a adresat nici un cuvânt de mustrare directă.

O dată cu Iuda, între ucenici a fost introdus un element de vrajbă. Ajungând în legătură cu Isus, el răspunsese atracţiei exercitate de caracterul şi viaţa Sa. Dorise sincer o schimbare în el şi sperase să aibă această experienţă printr-o comuniune cu Isus. Dar această dorinţă nu a devenit predominantă. Ceea ce-l conducea era speranţa avantajului egoist în regatul lumesc, pe care aştepta ca Hristos să-l întemeieze. Deşi recunoştea puterea divină a iubirii lui Hristos, Iuda nu s-a lăsat în stăpânirea acesteia. El a continuat să-şi cultive propria judecată şi părere, dispoziţia sa de a critica şi condamna. Motivaţiile şi acţiunile lui Hristos, adesea mult prea sus faţă de înţelegerea lui, îl incitau la îndoială şi dezaprobare, iar propriile lui întrebări şi ambiţii erau strecurate în sufletul ucenicilor. Multe din certurile lor pentru supremaţie, multe din nemulţumirile lor faţă de metodele lui Hristos îşi aveau punctul de plecare la Iuda.

Isus, văzând că, dacă i s-ar fi  împotrivit nu ar fi făcut altceva decât să-l împietrească, S-a ferit să intre în conflict deschis. Hristos a căutat să vindece egoismul îngust al vieţii lui Iuda prin contactul cu propria Sa iubire jertfitoare de sine. În învăţătura Sa, El a desfăşurat principiile care loveau la rădăcina ambiţiilor egocentrice ale discipolului. Era dată astfel lecţie după lecţie, iar Iuda îşi dădea seama de multe ori că îi fusese zugrăvit caracterul, că îi fusese arătat păcatul; dar nu a vrut să cedeze.

Pentru că nu s-a lăsat înduplecat de rugăminţile îndurării, impulsul răului a căpătat în cele din urmă controlul. Iuda, mâniat din pricina unei mustrări indirecte şi adus la exasperare de descurajarea visurilor sale ambiţioase, şi-a lăsat sufletul în stăpânirea demonului lăcomiei şi s-a hotărât să-şi trădeze Maestrul. Din camera Paştelui, din bucuria prezenţei lui Hristos şi a luminii nădejdii nemuririi, el a trecut la lucrarea sa cea rea – în întunericul de afară în care nu exista speranţă.

„Isus ştia de la început cine erau cei ce nu cred şi cine era cel ce avea să-L vândă.” Ioan 6,64. Cu toate acestea, cunoscând totul, El nu Şi-a înfrânat nici o stăruinţă a îndurării sau dar al iubirii.

Văzând primejdia în care se afla Iuda, îl adusese mai aproape de El, în cercul interior al ucenicilor aleşi şi de încredere. Zi după zi, în timp ce povara apăsa cel mai greu asupra inimii Sale, El purtase durerea contactului continuu cu acel spirit încăpăţânat, suspicios, care pregătea ceva în ascuns; El fusese martor la acea vrăjmăşie continuă, secretă şi subtilă şi se străduise să o zădărnicească printre ucenici. Şi toate acestea pentru ca nici o posibilă influenţă mântuitoare să nu-i lipsească acelui suflet aflat în primejdie!

„Apele cele mari nu pot să stingă dragostea şi râurile n-ar putea s-o înece; … căci dragostea este tare ca moartea.” Cântarea Cântărilor 8,7.6

În ceea ce-l privea pe Iuda, lucrarea de iubire a lui Hristos fusese zadarnică. Lucrurile nu stăteau însă la fel şi cu tovarăşii săi de ucenicie. Pentru ei era o lecţie a cărei influenţă avea să se facă simţită toată viaţa. Exemplul ei de tandreţe şi îndelungă răbdare avea să le modeleze mereu dialogul cu cei ispitiţi şi cu cei greşiţi. Şi aceasta cuprindea şi alte lecţii. La împuternicirea  celor doisprezece, ucenicii au dorit foarte mult ca Iuda să fie unul dintre ei şi au considerat alegerea lui ca un eveniment foarte promiţător pentru grupul apostolic. El venise în contact cu lumea mai mult decât ei, era un bărbat cu purtări alese, cu discernământ şi calităţi de conducător şi, întrucât punea mare preţ pe talentele sale, îi făcuse pe ucenici să-l privească în acelaşi fel. Însă metodele pe care el dorea să le introducă în lucrarea lui Hristos erau întemeiate pe principii lumeşti şi guvernate de o politică la fel de lumească. Ucenicii priveau către asigurarea cinstei şi recunoaşterii lumeşti – către obţinerea împărăţiei acestei lumi. Lucrarea acestor dorinţe în viaţa lui Iuda i-a ajutat pe ucenici să înţeleagă vrăjmăşia dintre principiul înălţării de sine şi acela al lui Hristos, al umilinţei şi al jertfirii de sine – principiul împărăţiei spirituale. În soarta lui Iuda, ei au văzut finalul spre care tinde slujirea de sine.

Pentru aceşti ucenici, misiunea lui Hristos şi-a atins scopul în cele din urmă. Încetul cu încetul, exemplul Său şi lecţiile de dăruire de sine le-au modelat caracterele. Moartea Lui le-a distrus speranţa de măreţie lumească. Căderea lui Petru, apostazia lui Iuda, propriul lor eşec pentru faptul de a-L fi părăsit pe Hristos în chinuri şi primejdie, toate acestea le-au spulberat caracterul independent. Şi-au văzut propria slăbiciune; au văzut ceva din măreţia lucrării ce le fusese încredinţată; au simţit nevoia să fie călăuziţi la fiecare pas de către Maestrul lor.

Ei ştiau că nu aveau să se mai bucure de prezenţa Lui în carne şi oase şi au recunoscut, aşa cum n-o mai făcuseră niciodată până atunci, valoarea ocaziilor pe care le avuseseră, de a umbla şi vorbi cu Trimisul lui Dumnezeu. Când fuseseră rostite, ei nu apreciaseră sau nu înţeleseseră multe din lecţiile Sale; acum doreau fierbinte să-şi aducă aminte de aceste lecţii, să-I audă iarăşi cuvintele. Cu câtă bucurie şi-au dat seama acum de asigurarea:

„Vă este de folos să Mă duc, căci, dacă nu Mă duc Eu, Mângâietorul nu va veni la voi; dar dacă Mă duc, vi-L voi trimite”. „V-am făcut cunoscut tot ce am auzit de la Tatăl Meu”. Şi „Mângâietorul, … pe care-L va trimite Tatăl în Numele Meu, vă va învăţa toate lucrurile, şi vă va aduce aminte de tot ce v-am spus Eu.” Ioan 16,7; 15,15; 14,26

„Tot ce are Tatăl este al Meu”. „Când va veni Mângâietorul, Duhul adevărului, are să vă călăuzească în tot adevărul. … Va lua din ce este al Meu şi vă va descoperi.” Ioan 16,15.13.14

Ucenicii Îl văzuseră pe Hristos înălţându-se din mijlocul lor, de pe Muntele Măslinilor. Şi, după ce cerurile L-au primit, îşi reamintiseră făgăduinţa cu care Se despărţise de ei: „Şi iată că Eu sunt cu voi în toate zilele, până la sfârşitul veacului”. Matei 28,20

   Ei ştiau că dragostea Lui îi însoţea încă. Ştiau că au un reprezentant, un apărător la scaunul de domnie al lui Dumnezeu. Ei îşi înălţau cererile în Numele lui Isus, repetând făgăduinţa Sa: „Orice veţi cere de la Tatăl în Numele Meu, vă va da”. Ioan 16,23

Mai sus şi mai sus şi-au întins ei mâna credinţei, cu puternicul argument: „Hristos a murit! Ba mai mult, El a şi înviat, stă la dreapta lui Dumnezeu şi mijloceşte pentru noi”. Romani 8,34

Credincios în făgăduinţa Sa, Cel Divin, înălţat în curţile cereşti, a oferit plinătatea Sa urmaşilor de pe pământ. Faptul că El a luat loc pe tron la dreapta lui Dumnezeu s-a arătat prin revărsarea Duhului asupra ucenicilor.

Prin lucrarea lui Hristos, aceşti ucenici fuseseră călăuziţi să simtă nevoia Duhului; sub învăţătura Duhului, ei au primit educaţia finală şi au intrat în lucrarea vieţii lor.

Nu mai erau neştiutori şi needucaţi. Nu mai erau o adunătură de soldaţi independenţi sau de elemente discordante. Speranţele lor nu mai erau concentrate asupra măreţiei lumeşti. Erau „toţi împreună,” într-un gând şi într-un suflet. Hristos era în toate gândurile lor. Ţelul lor era înaintarea Împărăţiei Sale. Deveniseră asemenea Maestrului lor la minte şi caracter; iar oamenii „au priceput că fuseseră cu Isus”. Faptele Apostolilor 4,13

Atunci a fost o asemenea descoperire a slavei lui Hristos cum omul muritor nu mai văzuse niciodată înainte. Mulţimi de oameni care Îi ponegriseră Numele şi Îi dispreţuiseră puterea se declarau ucenici ai Celui Răstignit. Prin cooperarea cu Duhul Sfânt, străduinţele oamenilor umili, pe care îi alesese Hristos, agitaseră lumea. De-a lungul unei singure generaţii, Evanghelia a fost vestită tuturor naţiunilor de sub soare.



Hristos a hotărât ca acelaşi Duh care a fost trimis să-I ţină locul ca Instructor al primilor săi lucrători să fie şi Instructorul lucrătorilor Săi de astăzi. Făgăduinţa Sa este: „Şi iată că Eu sunt cu voi în toate zilele, până la sfârşitul veacului”. Matei 28,20

Prezenţa aceleiaşi Călăuze în lucrarea educaţională de astăzi va aduce aceleaşi rezultate ca în vechime. Aceasta este finalitatea pe care o urmăreşte adevărata educaţie; aceasta este lucrarea pe care intenţionează Dumnezeu s-o împlinească.



  



NATURA CA ÎNVĂŢĂTOR





„Ia aminte la minunile Aceluia a cărui ştiinţă este desăvârşită.”





Dumnezeu în natură

„Măreţia Lui acoperă cerurile şi slava Lui umple pământul.”



Amprenta Divinităţii se vede asupra tuturor lucrurilor create. Natura mărturiseşte despre Dumnezeu. Mintea deschisă, adusă în contact cu miracolul şi taina universului, nu poate face altceva decât să recunoască lucrarea puterii infinite. Nu prin propria sa putere îşi dă pământul bunătăţile şi îşi continuă an după an mişcarea în jurul soarelui. O mână nevăzută conduce planetele în circuitul lor ceresc. O viaţă misterioasă însufleţeşte întreaga natură –, o viaţă care susţine nenumăratele lumi din spaţiul necuprins; care întăreşte insecta minusculă, ce pluteşte în adierea de vară; care dă putere aripilor rândunicii în zborul ei şi îi satură pe puii de corb care plâng; care desface bobocul şi preschimbă floarea în fruct.

Aceeaşi putere care susţine natura lucrează, de asemenea, şi în om. Aceleaşi legi măreţe, care călăuzesc deopotrivă astrul şi atomul, controlează şi viaţa omului. Legile care guvernează acţiunea inimii, care reglează fluxul curentului vieţii în corp sunt legile Inteligenţei supreme, care are autoritatea de a dispune de sufletul omului. De la El provine viaţa a tot ce există. Adevărata ei sferă de acţiune nu poate fi descoperită decât în armonie cu El. Pentru tot ceea ce a fost creat, condiţia este aceeaşi – o viaţă susţinută prin primirea vieţii lui Dumnezeu, o viaţă dusă în armonie cu voinţa Creatorului. Călcarea Legii Sale, în domeniul fizic, mintal sau moral, presupune plasarea acelei persoane în afara armoniei cu universul, introducerea disonanţei, anarhiei, ruinei.

Pentru cel care învaţă să-i interpreteze în acest fel învăţăturile, natura se luminează; lumea este un manual, viaţa este o şcoală. Uniunea omului cu natura şi cu Dumnezeu, domnia universală a Legii, rezultatele călcării acesteia nu pot să nu impresioneze mintea şi să nu modeleze caracterul.

Acestea sunt lecţiile pe care trebuie să le înveţe copiii noştri. Copilului mic, incapabil încă de a învăţa de pe pagina tipărită sau de a fi introdus în ordinea stabilită din sala de clasă, natura îi prezintă o sursă inepuizabilă de instruire şi încântare. Inima care nu s-a împietrit încă prin contactul cu ceea ce este rău poate recunoaşte rapid Prezenţa care domneşte asupra tuturor lucrurilor create. Urechea care nu a surzit încă din pricina zgomotului lumii este atentă la Vocea care Se exprimă prin şoaptele naturii. Iar pentru cei care sunt mai bogaţi în ani, care au în mod constant nevoie de atenţionările ei tăcute, privind cele spirituale şi veşnice, învăţătura primită din natură nu va fi o sursă mai puţin importantă, de plăcere şi educaţie. Aşa cum cei ce locuiau în Eden învăţau de pe paginile naturii, aşa cum Moise descoperea scrisul de mână al lui Dumnezeu din câmpiile şi munţii Arabiei, iar copilul Isus pe coastele dealurilor Nazaretului, tot aşa pot învăţa despre El şi copiii de astăzi. Cele nevăzute sunt ilustrate prin cele văzute. Pe orice lucru de pe pământ, de la cel mai semeţ copac al pădurii până la lichenul care se prinde de stâncă, de la oceanul nemărginit până la cea mai măruntă scoică de pe plajă, ei pot privi chipul şi semnătura lui Dumnezeu.

Pe cât vă stă în putinţă, faceţi aşa încât copilul să fie adus din cei mai fragezi ani ai săi acolo unde acest manual minunat să fie deschis înaintea lui. Să privească scenele slăvite, zugrăvite de Marele Artist pe pânza mereu schimbătoare a cerului, să se familiarizeze cu minunile pământului şi mării, să contemple tainele care se dezvăluie ale schimbării anotimpurilor şi, în toate lucrările Sale, să înveţe despre Creator.

Temelia unei educaţii adevărate nu poate fi aşezată în nici un alt fel atât de ferm şi de sigur. Cu toate acestea, chiar şi copilul, venind în contact cu natura, va găsi motive pentru a fi nedumerit. Nu va putea să nu descopere lucrarea unor forţe antagoniste. În acest punct are natura nevoie de un interpret. Privind asupra răului manifestat până şi în lumea naturală, toţi au de învăţat aceeaşi lecţie tristă – „Un vrăjmaş a făcut lucrul acesta”. Matei 13,28

Învăţătura naturii nu poate fi citită corect decât în lumina care străluceşte de la Calvar. Prin povestirea Betleemului şi a crucii să se arate cum binele urmează să biruie răul şi cum fiecare binecuvântare pe care o primim este un dar al răscumpărării.

În tufele de mărăcini şi spini, în scaieţi şi neghină este reprezentat răul care întinează şi murdăreşte. În cântecul păsării şi în mugurele care se desface, în ploaie şi razele de soare, în adierea de vară şi în roua cea delicată, în zeci de mii de lucruri din natură, de la stejarul din pădure până la violeta care înfloreşte la rădăcina lui, se vede dragostea care reface. Şi natura încă ne vorbeşte despre bunătatea lui Dumnezeu.

„Căci Eu ştiu gândurile pe care le am cu privire la voi, zice Domnul, gânduri de pace şi nu de nenorocire.” Ieremia 29,11. Aceasta este solia care, în lumina de la cruce, poate fi citită pe toată faţa naturii. Cerurile mărturisesc despre slava Sa, iar pământul este plin de bogăţiile Lui.



Lecţii de viaţă

„Vorbeşte pământului şi te va învăţa.”



Marele Învăţător i-a adus pe ascultătorii Săi în contact cu natura, pentru ca aceştia să poată asculta glasul care se face auzit în toate lucrurile create; iar după ce inimile lor s-au sensibilizat şi mintea le-a devenit receptivă, i-a ajutat să interpreteze învăţătura spirituală din scenele asupra cărora cădea privirea lor. Pildele, prin care Îi plăcea atât de mult să-i înveţe lecţii ale adevărului, arătau cât de deschis era spiritul Său la influenţele naturii şi cât de încântat era să adune învăţătura spirituală din circumstanţele vieţii de zi cu zi.

Păsările cerului, crinii de pe câmp, semănătorul şi sămânţa, păstorul şi oaia – prin aceste lucruri Hristos ilustra adevărul nemuritor. Scotea de asemenea ilustraţii din evenimentele vieţii, fapte desprinse din experienţa familiară a ascultătorilor – aluatul, comoara ascunsă, mărgăritarul de mare preţ, năvodul, banul pierdut, fiul risipitor, casele de pe nisip şi de pe stâncă. În lecţiile Sale, exista ceva care să aducă interes în fiecare minte, care să facă apel la fiecare inimă. Astfel, activitatea zilnică, în loc să fie doar o corvoadă incapabilă de a fi subiectul unor meditaţii superioare, a fost iluminată şi înălţată prin elemente care să aducă neîncetat aminte de cele spirituale şi cele nevăzute.

Aşa ar trebui să dăm şi noi învăţătură. Copiii să înveţe să vadă în natură o expresie a iubirii şi înţelepciunii lui Dumnezeu; gândul despre El să fie adus de legătura cu păsările, florile şi copacii; toate lucrurile văzute să devină pentru ei călăuze către cele nevăzute şi toate evenimentele din viaţă să fie un mijloc de învăţătură divină.

Astfel, pe măsură ce învaţă să studieze lecţiile din toate lucrurile create şi din toate experienţele vieţii, arătaţi-le că aceleaşi legi care guvernează lucrurile din natură şi evenimentele vieţii trebuie să aibă stăpânire asupra noastră; că sunt date pentru binele nostru; şi că numai în ascultare faţă de ele putem găsi adevăratul succes şi fericirea.

Legea slujirii

Toate lucrurile, atât cele din ceruri, cât şi cele de pe pământ, declară că marea lege a vieţii este o lege a slujirii. Tatăl cel veşnic slujeşte vieţii fiecărei făpturi vii. Hristos a venit pe pământ „ca Acela care slujeşte la masă”. Luca 22,27. Îngerii sunt „duhuri slujitoare, trimise să îndeplinească o slujbă pentru cei ce vor moşteni mântuirea”. Evrei 1,14. Aceeaşi lege a slujirii este scrisă pe toate lucrurile din natură. Păsările cerului, animalele câmpului, copacii din pădure, frunzele, iarba şi florile, soarele de pe cer şi stelele – toate îşi au slujba lor. Lacul şi oceanul, fluviul şi pârâiaşul – fiecare ia pentru a dărui.

După cum fiecare lucru din natură slujeşte astfel vieţii lumii, el îşi asigură, de asemenea, şi necesităţile proprii. „Daţi, şi vi se va da.” Luca 6,38. Aceasta este lecţia pe care o găsim scrisă la fel de sigur în natură, precum o aflăm pe paginile Sfintei Scripturi.

Coastele dealurilor şi câmpiile deschid o albie pentru ca râul ieşit din munte să ajungă la mare, iar ceea ce dau este răsplătit însutit. Şuvoiul care trece murmurând în drumul său îşi lasă în urmă darul bogat în frumuseţe şi rodnicie. De-a lungul câmpurilor sterpe şi cenuşii din pricina arşiţei verii, o linie de verdeaţă merchează cărarea râului; fiecare copac nobil, fiecare boboc, fiecare floare stă ca martor al recompensei stabilite de harul lui Dumnezeu în favoarea tuturor celor care devin canalele Sale pentru lume.

Semănând cu credinţă

Din lecţiile aproape fără număr, care sunt date despre procesele variate de creştere, unele dintre cele mai preţioase sunt transmise în pilda Mântuitorului despre sămânţa care creşte. Aceasta are lecţii pentru bătrâni şi tineri.

„Cu Împărăţia lui Dumnezeu este ca atunci când aruncă un om sămânţa în pământ; fie că doarme noaptea, fie că stă treaz ziua, sămânţa încolţeşte şi creşte fără să ştie el cum. Pământul rodeşte singur: întâi un fir verde, apoi spic, după aceea grâu deplin în spic.” Marcu 4,26-28

Sămânţa are în sine principiul germinator, un principiu pe care Dumnezeu Însuşi l-a sădit; cu toate acestea, dacă ar fi lăsată în părăsire, sămânţa nu ar avea nici o putere să crească. Omul are un rol de jucat în creşterea seminţei; însă există un punct dincolo de care el nu poate face nimic. El trebuie să depindă de Acela care a legat semănatul şi seceratul prin verigile minunate ale puterii Sale supreme.

Există viaţă în sămânţă, există putere în pământ; dacă însă puterea infinită nu este la lucru zi şi noapte, sămânţa nu va aduce roade. Ploaia trebuie să învioreze câmpiile însetate; soarele trebuie să dea căldură; electricitatea trebuie transmisă seminţei îngropate. Numai Creatorul poate face să se arate viaţa pe care a sădit-o. Fiecare sămânţă creşte, fiecare plantă se dezvoltă prin puterea lui Dumnezeu.

„Sămânţa este Cuvântul lui Dumnezeu.” „Căci, după cum pământul face să răsară lăstarul lui şi după cum o grădină face să încolţească semănăturile ei, aşa va face Domnul, Dumnezeu, să răsară mântuirea şi lauda în faţa tuturor neamurilor.” Luca 8,11; Isaia 61,11. După cum este cu semănatul natural, aşa este şi cu cel spiritual; singura putere care poate produce viaţă vine de la Dumnezeu.

Lucrarea semănătorului este o lucrare a credinţei. El nu poate înţelege taina germinaţiei şi creşterii seminţei, dar are încredere în agenţii prin care Dumnezeu face ca vegetaţia să înflorească. Îşi aruncă sămânţa, aşteptându-se să o adune înmulţită într-o recoltă bogată. Tot aşa, părinţii şi învăţătorii trebuie să lucreze, aşteptându-se la o recoltă de la seminţele pe care le seamănă.

O vreme, sămânţa poate sta în inimă, neobservată, fără să dea vreun semn că a încolţit; după aceea însă, când Duhul lui Dumnezeu suflă asupra sufletului, sămânţa ascunsă răsare şi în cele din urmă aduce rod. În lucrarea vieţii noastre nu ştim ce va izbuti, aceasta sau aceea. Nu este o chestiune pe care să o punem noi la punct. „Dimineaţa seamănă-ţi sămânţa, şi până seara nu lasă mâna să ţi se odihnească.” Eclesiastul 11,6. Legământul cel mare al lui Dumnezeu declară că atâta vreme „cât va fi pământul nu vor înceta semănatul şi seceratul.” Genesa 8,22. Având încredere în această făgăduinţă, agricultorul ară şi seamănă. Iar noi nu suntem mai puţin încrezători în semănatul spiritual, lucrând convinşi de asigurarea Sa: „Tot aşa şi Cuvântul Meu, care iese din gura Mea, nu se întoarce la Mine fără rod, ci va face voia Mea şi va împlini planurile Mele”. „Cel ce umblă plângând, când aruncă sămânţa, se întoarce cu veselie când îşi strânge snopii.” Isaia 55,11; Psalmii 126,6

Germinarea seminţei reprezintă începutul vieţii spirituale, iar dezvoltarea plantei este o reprezentare a dezvoltării caracterului. Nu poate exista viaţă fără creştere. Planta nu poate decât să crească sau să moară. După cum creşterea ei este tăcută şi imperceptibilă, dar continuă, tot aşa este şi creşterea caracterului. Viaţa noastră poate fi perfectă la fiecare treaptă de dezvoltare; totuşi, pentru ca planul lui Dumnezeu pentru noi să fie împlinit, va exista o înaintare neîncetată.

Planta creşte primind ceea ce a lăsat Dumnezeu pentru întreţinerea vieţii ei. În acelaşi fel, creşterea spirituală este dobândită prin cooperarea cu influenţele divine. După cum planta prinde rădăcină în pământ, şi noi trebuie să prindem rădăcină în Hristos. Aşa cum planta primeşte lumina soarelui, roua şi ploaia, tot aşa trebuie să primim şi noi Duhul Sfânt. Dacă inimile noastre sunt lipite de Hristos, El va veni asupra noastră „ca o ploaie, ca ploaia de primăvară, care udă pământul”. Ca Soare al Neprihănirii, El va răsări asupra noastră, iar „tămăduirea va fi sub aripile Lui”. Vom „înflori precum crinul”. Cei ascultători „vor da viaţă grâului, vor înflori ca via”. Osea 6,3; Maleahi 4,2; Osea 14,5.7

Grâul se dezvoltă „întâi un fir verde, apoi spic, după aceea grâu deplin în spic”. Marcu 4,28. Scopul agricultorului în semănarea seminţei şi cultivarea plantei este producţia de cereale – pâinea pentru cei flămânzi şi sămânţa pentru recoltele viitoare. Tot aşa şi Agricultorul divin aşteaptă o recoltă. El caută să Se dezvolte în inimile şi vieţile urmaşilor Săi, pentru ca, prin ei, să poată fi reprodus în alte inimi şi vieţi.



Dezvoltarea treptată a plantei din sămânţă este o parabolă pentru educaţia copilului. Este „întâi un fir verde, apoi spic, după aceea grâu deplin în spic.” Marcu 4,28. Cel care a spus această parabolă a creat sămânţa cea măruntă, i-a dat proprietăţile vitale şi a hotărât legile care îi guvernează creşterea. Iar adevărurile predate prin parabolă au fost făcute să lucreze în mod real în viaţa Sa. El, Maiestatea cerului, Împăratul slavei, a devenit un prunc în Betleem şi a fost pentru un timp un nou-născut neajutorat, în grija mamei Sale. În copilărie, El a vorbit şi S-a purtat ca un copil, cinstindu-Şi părinţii şi împlinindu-le dorinţele, fiind de ajutor în diferite moduri. Însă de la prima rază de conştiinţă de sine, El a crescut neîncetat în har şi în cunoaşterea adevărului.

Părinţii şi învăţătorii ar trebui să aibă ca scop cultivarea în aşa fel a tendinţelor tinerilor, încât aceştia să poată reprezenta în fiecare stadiu al vieţii frumuseţea potrivită acelei perioade, dezvoltându-se natural, asemenea plantelor din grădină.

Cei mici ar trebui să fie învăţaţi în simplitatea firească a copilăriei. Ar trebui să fie educaţi să fie mulţumiţi cu îndatoririle mici, folositoare şi cu plăcerile şi experienţele normale pentru anii lor. Copilăria corespunde firului verde din parabolă, şi firul de iarbă are o frumuseţe specifică. Copiii nu ar trebui să fie forţaţi să se maturizeze de timpuriu; în schimb, ar trebui să păstreze cât mai mult posibil prospeţimea şi farmecul primilor lor ani. Cu cât este mai liniştită şi simplă viaţa copilului, cu cât este mai săracă în ce priveşte entuziasmul artificial şi cu cât se armonizează mai mult cu natura, cu atât este mai favorabilă dobândirii unei vigori fizice şi mintale şi a tăriei spirituale.



În minunea făcută de Mântuitorul cu ocazia hrănirii a cinci mii de persoane este ilustrată lucrarea puterii lui Dumnezeu în maturizarea recoltei. Isus dă la o parte vălul care acoperă lumea naturii şi descoperă energia creatoare, care este folosită neîncetat pentru binele nostru. Înmulţind seminţele aruncate în pământ, Cel care a înmulţit pâinile face o minune în fiecare zi. Printr-o minune hrăneşte El milioane de oameni continuu din recoltele date de câmpurile pământului. Oamenii sunt chemaţi să coopereze cu El în îngrijirea grânelor şi pregătirea pâinii şi, din această cauză, ei pierd din vedere factorul divin. Lucrarea puterii Sale este atribuită unor cauze naturale sau influenţelor omeneşti şi prea adesea darurile Lui sunt stricate pentru întrebuinţări egoiste şi transformate într-un blestem, în loc să fie o binecuvântare. Dumnezeu caută să schimbe toate aceste lucruri. Doreşte ca simţurile noastre să fie înviorate pentru a sesiza bunătatea Sa plină de îndurare, pentru ca darurile Sale să poată fi pentru noi binecuvântarea pe care a intenţionat-o El.

Cuvântul lui Dumnezeu, viaţă din viaţa Sa, iată ceea ce dă viaţă seminţei; şi noi devenim părtaşi la acea viaţă când mâncăm din pâine. Dumnezeu vrea ca noi să ne dăm seama de acest lucru; doreşte ca şi prin primirea pâinii de zi cu zi să putem recunoaşte lucrarea Sa şi să fim aduşi într-o tovărăşie mai strânsă cu El.



Conform legilor lui Dumnezeu din natură, efectul urmează cauzei cu o certitudine invariabilă. Culesul dovedeşte ce s-a semănat. În acest punct, nu este tolerată nici o prefăcătorie. Oamenii îşi pot amăgi semenii şi pot primi laude şi plată pentru o slujire pe care nu au împlinit-o. În natură însă nu poate exista amăgire. Asupra agricultorului necredincios, recolta rosteşte sentinţa de condamnare. Şi acest lucru este adevărat în cel mai înalt sens pe tărâm spiritual. Răul reuşeşte numai în aparenţă, nu şi în realitate. Copilului care chiuleşte de la şcoală, tânărului care este leneş la lecţii, funcţionarului sau ucenicului care nu slujeşte intereselor patronului său, omul din orice afacere sau profesie, care nu este credincios responsabilităţilor sale cele mai înalte, le-ar putea plăcea să creadă că, atâta vreme cât răul este ascuns, au un avantaj. Dar nu este aşa; se înşală. Recolta vieţii este caracterul, şi acest lucru determină destinul, atât pentru viaţa aceasta, cât şi pentru cea viitoare.

Recolta este o reproducere a seminţei semănate. Fiecare sămânţă dă rod după specia ei. Tot aşa este şi cu trăsăturile de caracter pe care le cultivăm. Egoismul, iubirea de sine, înălţarea propriei persoane, îngăduinţa de sine se reproduc, iar sfârşitul este nenorocire şi ruină. „Cine seamănă în firea lui pământească, va secera din firea pământească putrezirea; dar cine seamănă în Duhul, va secera din Duhul viaţa veşnică.” Galateni 6,8. Iubirea, compasiunea şi bunătatea dau roada binecuvântării, o recoltă care este nepieritoare.

Sămânţa se înmulţeşte în recoltă. Un singur bob de grâu, înmulţit prin semănări repetate, ar acoperi o ţară întreagă cu snopi aurii. Atât poate fi de răspândită influenţa unei singure vieţi, a unei singure fapte.

La ce dovezi de iubire a împins de-a lungul veacurilor amintirea vasului de alabastru spart pentru ungerea lui Hristos! Câte daruri – nenumărate – a adus pentru cauza Mântuitorului acea contribuţie din partea unei văduve al cărei nume nu este menţionat, „doi bănuţi, care fac un gologan”. Marcu 12,42

Viaţă prin moarte

Lecţia semănatului ne învaţă să fim generoşi. „Cine seamănă puţin, puţin va secera; iar cine seamănă mult, mult va secera.” 2 Corinteni 9,6.

Domnul spune: „Ferice de voi, care semănaţi pretutindeni de-a lungul apelor”. Isaia 32,20. A semăna pretutindeni de-a lungul apelor înseamnă să dăm oriunde este nevoie de ajutorul nostru. Lucrul acesta nu duce la sărăcie. „Cine seamănă mult, mult va secera.” Aruncând sămânţa, semănătorul o înmulţeşte. Dăruind, deci, ne sporim binecuvântările. Făgăduinţa lui Dumnezeu ne asigură îndestularea, pentru ca noi să putem continua să oferim.

Mai mult de-atât: oferind binecuvântările acestei vieţi, recunoştinţa celui ce le primeşte îi pregăteşte inima să primească adevărul spiritual şi consecinţa este o recoltă întru viaţă veşnică.



Prin aruncarea seminţei pe pământ, Mântuitorul ne prezintă jertfa Sa pentru noi. „Dacă grăuntele de grâu care a căzut pe pământ nu moare”, spune El, „rămâne singur; dar dacă moare, aduce multă roadă”. Ioan 12,24. Numai prin jertfa lui Hristos, Sămânţa, a putut fi adusă roadă pentru Împărăţia lui Dumnezeu. Conform legii împărăţiei vegetale, viaţa este rezultatul morţii Sale.

Aşa stau lucrurile cu toţi cei ce aduc roadă, ca împreună lucrători cu Hristos: iubirea de sine, urmărirea intereselor personale trebuie să piară; viaţa trebuie să fie aruncată în brazda nevoilor lumii. Însă legea jertfirii de sine este legea păstrării vieţii. Agricultorul îşi păstrează grânele aruncându-le. Tot aşa, viaţa care va fi păstrată este viaţa care este dată de bunăvoie în slujba lui Dumnezeu şi a omului.



Sămânţa moare, dar numai pentru a se înălţa la o viaţă nouă. Prin aceasta suntem învăţaţi lecţia învierii. Despre trupul omenesc, aşezat în mormânt pentru a se descompune, Dumnezeu a spus: „este semănat în putrezire, şi învie în neputrezire; este semănat în ocară, şi învie în slavă; este semănat în neputinţă, şi învie în putere”. 1 Corinteni 15,42.43

Pe măsură ce părinţii şi învăţătorii încearcă să predea aceste lecţii, lucrarea ar trebui să fie făcută practică. Copiii înşişi să pregătească pământul şi să semene sămânţa. În timp ce lucrează, părintele sau învăţătorul poate explica despre grădina inimii, cu sămânţa bună sau rea semănată acolo, şi că, după cum grădina trebuie pregătită pentru sămânţa naturală, în acelaşi fel trebuie pregătită inima pentru sămânţa adevărului. Când sămânţa este pusă în pământ, ei pot să-i înveţe lecţia morţii lui Hristos; iar când se iveşte firul de iarbă, adevărul învierii. Pe măsură ce planta creşte, se poate continua cu legătura dintre semănatul natural şi cel spiritual.

Tinerii ar trebui să fie instruiţi într-un mod asemănător. Pot fi învăţate în mod constant lecţii din cultivarea pământului. Nimeni nu se îndreaptă către o bucată de pământ necultivat, aşteptându-se să dea dintr-o dată o recoltă. Trebuie depusă o muncă stăruitoare, perseverentă în pregătirea solului, în semănat şi cultivarea recoltei. Tot aşa trebuie să fie şi în semănatul spiritual. Grădina inimii trebuie cultivată. Solul trebuie zdrobit prin pocăinţă. Plantele rele care sufocă grânele cele bune trebuie smulse din rădăcină. Aşa cum terenul năpădit o dată de mărăcini poate fi recăpătat numai prin muncă stăruitoare, în acelaşi fel tendinţele rele ale inimii pot fi biruite numai printr-un efort serios în Numele şi în tăria lui Hristos.



În cultivarea pământului, lucrătorul grijuliu va descoperi că înaintea lui se deschid comori la care abia dacă visase. Nimeni nu poate reuşi în agricultură sau grădinărit fără să acorde atenţie legilor implicate acolo. Trebuie studiate nevoile specifice ale fiecărei varietăţi de plantă. Soiuri diverse reclamă soluri şi moduri de cultivare diferite, iar condiţia succesului este respectarea legilor care le guvernează pe fiecare în parte. Atenţia cerută de mutarea plantelor, pentru ca nici măcar un firişor al rădăcinii să nu fie înghesuit sau pus greşit, grija pentru plantele tinere, curăţarea şi udarea, ferirea lor de ger în timpul nopţii şi de soare în timpul zilei, de buruieni şi de atacuri ale unor insecte, pregătirea şi aranjamentul nu numai că ne învaţă lecţii importante privind dezvoltarea caracterului, însă lucrarea în sine este un mijloc de dezvoltare. Cultivarea grijii, răbdării, atenţiei la detalii, ascultării faţă de Lege oferă o educaţie de primă mărime. Contactul constant cu taina vieţii şi splendoarea naturii şi, de asemenea, gingăşia arătată în slujirea acestor minunate obiecte ale creaţiei lui Dumnezeu tind să învioreze mintea, să rafineze şi să înalţe caracterul; iar lecţiile învăţate îl pregătesc pe lucrător să se ocupe cu mai mult succes de alte minţi.



Alte parabole

„Cine este înţelept, să ia seama la aceste lucruri şi să fie cu luare aminte la bunătăţile Domnului.”



Puterea vindecătoare a lui Dumnezeu există peste tot în natură. Dacă un copac este tăiat, dacă o făptură omenească este rănită sau i se rupe un os, firea naturală începe imediat să repare stricăciunea. Agenţii vindecători stau în aşteptare chiar înainte de a fi nevoie de intervenţie; şi de îndată ce un organ este rănit, toată energia este aruncată în lucrarea de refacere. Aşa este şi pe tărâm spiritual. Dumnezeu a avut remediul înainte ca păcatul să nască nevoia. Orice suflet care cedează în faţa ispitei este rănit, lovit de către vrăjmaş; însă oriunde există păcat, este şi Mântuitorul. Hristos a spus că are o lucrare de făcut – „să tămăduiesc pe cei cu inima zdrobită, să propovăduiesc robilor de război slobozirea şi orbilor căpătarea vederii; să dau drumul celor apăsaţi”. Luca 4,18

Noi avem datoria de a coopera în această lucrare. „Dacă un om ar cădea deodată în vreo greşeală, … să-l ridicaţi cu duhul blândeţii.” Galateni 6,1. Cuvântul tradus aici prin „ridicaţi” înseamnă a repune în încheietură, asemenea unui os dislocat. Cât de sugestivă este metafora! Cel care cade în greşeală sau în păcat are legăturile rupte cu tot ceea ce îl înconjoară. Ar putea să-şi dea seama de greşeala făcută şi să fie copleşit de remuşcări; dar nu se poate recupera singur. Este confuz şi încurcat, înfrânt şi neajutorat. El trebuie îndreptat, vindecat, refăcut. „Voi, care sunteţi duhovniceşti, să-l ridicaţi cu duhul blândeţii.” Numai iubirea care curge din inima lui Hristos poate vindeca. Numai acela în care curge acest fel de iubire, asemenea sevei în copac sau sângelui în corp, poate reface sufletul rănit.

Influenţele iubirii au o putere minunată, căci acestea sunt divine. Răspunsul dat cu blândeţe, care „potoleşte mânia,” iubirea care „este îndelung răbdătoare, este plină de bunătate”, dragostea care „acoperă o sumedenie de păcate” (Proverbele 15,1; 1Corinteni 13,4; 1Petru 4,8) – dacă am fi dispuşi să învăţăm lecţia, ce putere vindecătoare ar primi în dar vieţile noastre! Cum ar fi transformate vieţile noastre şi cum s-ar preschimba pământul după chipul cerului şi ar fi o anticipare a acestuia!

Aceste lecţii preţioase pot fi predate cu atâta simplitate, încât să fie înţelese chiar şi de nişte copilaşi. Inima copilului este fragedă şi uşor de impresionat; iar când noi, care suntem mai în vârstă, ne vom „face ca nişte copilaşi” (Matei 18,3), când vom învăţa simplitatea, blândeţea şi dragostea delicată a Mântuitorului, nu vom găsi că este greu să atingem inimile celor mici şi să-i învăţăm lucrarea de vindecare prin iubire.



Desăvârşirea există şi în cele mai mici, şi în cele mai mari lucrări ale lui Dumnezeu. Mâna care a aşezat lumile în spaţiu este mâna care modelează florile de pe câmp. Examinaţi sub microscop cele mai mărunte şi mai comune flori care cresc pe marginea drumului şi observaţi frumuseţea şi desăvârşirea minunată în toate părţile acestora. Tot aşa, desăvârşirea poate fi găsită şi în cele mai umile existenţe; cele mai comune sarcini, împlinite cu o credincioşie străbătută de iubire, sunt frumoase înaintea lui Dumnezeu. Atenţia plină de conştiinciozitate acordată lucrurilor mărunte ne va face împreună lucrători cu Dumnezeu şi ne va aduce lauda de la Acela care vede şi cunoaşte totul.

Curcubeul care îşi întinde pe cer arcul său de lumină este o mărturie despre „legământul cel veşnic dintre Dumnezeu şi toate vieţuitoarele de orice trup de pe pământ.” Genesa 9,16. Iar curcubeul care înconjoară tronul de sus este, de asemenea, pentru copiii Săi, o dovadă a legământului Său de pace.

Aşa cum curcubeul din nor este rezultatul unirii dintre ploaie şi razele soarelui, curcubeul care se află deasupra tronului lui Dumnezeu reprezintă unirea dintre îndurarea şi dreptatea Sa. Sufletului păcătos, dar care se pocăieşte, Dumnezeu îi spune: Trăieşte; „am găsit un preţ de răscumpărare.” Iov 33,24

„După cum jurasem că apele lui Noe nu vor mai veni pe pământ, tot aşa jur că nu Mă voi mai mânia pe tine şi nu te voi mai mustra. Pot să se mute munţii, pot să se clatine dealurile, dar dragostea Mea nu se va muta de la tine şi legământul Meu de pace nu se va clătina, zice Domnul, care are milă de tine.” Isaia 54,9.10



Solia stelelor

Şi stelele au o solie de încurajare pentru fiecare făptură omenească. În acele ceasuri care vin peste toţi, când inima este slăbită şi ispita taie adânc; când obstacolele par de netrecut, ţelurile puse în viaţă par imposibil de realizat, iar făgăduinţele ei atractive sunt asemenea merelor Sodomei; unde se poate găsi, în aceste condiţii, un asemenea curaj şi o aşa statornicie, dacă nu în acea lecţie pe care Dumnezeu ne-a îndemnat să o învăţăm de la stele, care îşi continuă drumul, netulburate.

„Ridicaţi-vă ochii în sus, şi priviţi! Cine a făcut aceste lucruri? Cine a făcut să meargă după număr, în şir, oştirea lor? El le cheamă pe toate pe nume; aşa de mare e puterea şi tăria Lui, că nici una nu lipseşte. Pentru ce zici tu, Iacove, pentru ce zici tu, Israele: ‘Soarta mea este ascunsă dinaintea Domnului şi dreptul meu este trecut cu vederea înaintea Dumnezeului meu?’ Nu ştii? N-ai auzit? Dumnezeul cel veşnic, Domnul, a făcut marginile pământului. El nu oboseşte, nici nu osteneşte; priceperea Lui nu poate fi pătrunsă. El dă tărie celui obosit şi măreşte puterea celui ce cade în leşin”. „Nu te teme, căci Eu sunt cu tine; nu te uita cu îngrijorare, căci Eu sunt Dumnezeul tău; Eu te întăresc, tot Eu îţi vin în ajutor. Eu te sprijin cu dreapta Mea biruitoare”. „Căci Eu sunt Domnul, Dumnezeul tău, care te iau de mâna dreaptă şi-ţi zic: ’Nu te teme de nimic, Eu îţi vin în ajutor!’” Isaia 40,26-29; 41,10.13



Palmierul, bătut de soare şi de apriga furtună de nisip, rămâne verde, înfloritor şi roditor în mijlocul deşertului. Rădăcinile lui sunt hrănite de izvoare vii. Coroana sa de verdeaţă este zărită de departe, în câmpia arsă, pustie; iar călătorul, gata să moară, îşi grăbeşte paşii împleticiţi către umbra răcoroasă şi apa dătătoare de viaţă.

Copacul din deşert este un simbol al modului în care doreşte Dumnezeu ca viaţa copiilor Săi să fie în această lume. Ei au menirea de a călăuzi sufletele obosite, complet neliniştite şi gata să piară în deşertul păcatului – să le călăuzească spre apa vie. Ei trebuie să-i îndrume pe semenii lor către Acela care face invitaţia: „Dacă însetează cineva, să vină la Mine şi să bea”. Ioan 7,37



Fluviul cel larg şi adânc, care constituie o magistrală pentru trafic şi pentru călătoriile naţiunilor, este considerat ca un beneficiu al tuturor; dar ce vom spune despre râuleţele care ajută la formarea acestui nobil curs de apă? Dacă nu ar fi ele, fluviul ar dispărea. De ele depinde însăşi existenţa acestuia. Tot aşa, unii oameni chemaţi să conducă în vreo lucrare mare sunt onoraţi ca şi cum succesul acesteia li s-ar datora numai lor; dar acel succes a reclamat cooperarea credincioasă a lucrătorilor mai umili, aproape fără număr de mulţi – lucrători despre care lumea nu ştie nimic. Sarcini pentru care n-au primit nici o mulţumire, muncă fără recunoaştere, aceasta este partea celor mai mulţi truditori ai lumii. Şi într-un asemenea grup, mulţi sunt plini de nemulţumire. Ei simt că viaţa lor este irosită. Dar râul cel mărunt care îşi croieşte în tăcere calea prin dumbrăvi şi câmpii, ducând cu el sănătate, fertilitate şi frumuseţe, este la fel de folositor în felul său ca şi fluviul cel larg. Şi, contribuind la viaţa fluviului, ajută la împlinirea a ceea ce singur nu ar fi putut realiza niciodată.

Mulţi au nevoie de această lecţie. Talentul este idolatrizat, iar poziţia socială este dorită prea mult. Sunt prea mulţi oameni care nu vor să facă nimic, dacă nu sunt recunoscuţi ca lideri; prea mulţi care trebuie să primească laude – căci altfel nu au nici un interes faţă de muncă. Ceea ce avem nevoie să învăţăm este credincioşia în a folosi cel mai bine puterile şi ocaziile pe care le avem şi de a fi mulţumiţi cu starea pe care ne-o încredinţează Cerul.

O lecţie despre încredere

„Întreabă dobitoacele, şi te vor învăţa, păsările cerului, şi îţi vor spune; ... şi peştii mării îţi vor povesti”. „Du-te la furnică, …uită-te cu băgare de seamă la căile ei şi înţelepţeşte-te!” „Uitaţi-vă la păsările cerului”; „Uitaţi-vă cu băgare de seamă la corbi.” Iov 12,7.8; Proverbele 6,6; Matei 6,26; Luca 12,24

Nu trebuie doar să-i spunem copilului despre aceste creaturi ale lui Dumnezeu. Animalele însele ar trebui să fie învăţătorii lui. Furnicile îl învaţă lecţia muncii răbdătoare, a perseverenţei în depăşirea obstacolelor, a prevederii pentru viitor. Şi păsările sunt învăţători ai plăcutei lecţii legate de încredere. Tatăl nostru ceresc are grijă de ele; dar şi ele trebuie să adune hrana, să-şi construiască singure cuiburile şi să-şi crească puii. Sunt expuse în fiecare clipă unor vrăjmaşi care încearcă să le nimicească. Cu toate acestea, cu câtă voioşie se duc la lucrul lor! Câtă bucurie răzbate din cântecele lor!

Cât de frumoasă este descrierea psalmistului privind grija lui Dumnezeu faţă de creaturile pădurii:

„Munţii cei înalţi sunt pentru ţapii sălbatici, iar stâncile sunt adăpost pentru iepuri.” Psalmii 104,18

El trimite râurile să zburde printre dealuri, unde îşi au păsările cuibul şi „fac să le răsune glasul printre ramuri”. Psalmii 104,12. Toate creaturile pădurilor şi dealurilor sunt o parte a uriaşei Sale familii. El Îşi deschide mâna şi satură „după dorinţă tot ce are viaţă”. Psalmii 145,16



Vulturul Alpilor este câteodată învins de furtună şi silit să coboare în defileele munţilor. Norii de furtună izolează această pasăre puternică a pădurii, siluetele lor întunecate despărţind-o de înălţimile însorite, unde aceasta şi-a făcut cuib. Eforturile ei de a scăpa par lipsite de izbândă. Zvâcneşte ca o săgeată încoace şi-ncolo, bătând aerul cu aripile puternice şi trezind ecourile muntelui cu ţipetele ei. Într-un târziu, pe o notă de triumf, se înalţă cu viteză şi, străpungând norii, iat-o din nou liberă în razele soarelui, cu întunecimea şi furtuna departe sub ea. Şi noi putem fi înconjuraţi de dificultăţi, descurajări şi întuneric. Minciunile, nenorocirile, nedreptatea ne despart de soare. Sunt nori pe care nu-i putem risipi. Degeaba ne luptăm noi cu împrejurările. Nu există decât o singură cale de scăpare, numai una. Ceţurile şi negura stau lipite de pământ; lumina lui Dumnezeu străluceşte dincolo de nori. Pe aripile credinţei, ne putem înălţa în razele de soare ale prezenţei Sale.



Multe sunt lecţiile care pot fi astfel învăţate. Încrederea în sine – de la copacul care, crescând singur în câmp sau pe coasta muntelui, îşi înfige adânc rădăcinile în pământ şi, în tăria lui aspră, sfidează furtuna. Puterea influenţei timpurii – de la trunchiul de copac contorsionat, diform, care a fost strâmbat pe când era doar o nuieluşă fragedă, trunchi căruia nici o putere omenească nu-i mai poate reda după aceea simetria. Secretul unei vieţi sfinte – de la nufărul care, în mijlocul vreunui bazin mlăştinos, înconjurat de buruieni şi murdării îşi afundă cu hotărâre tulpina către nisipurile curate de dedesubt şi, trăgându-şi viaţa de acolo, îşi înalţă spre lumină florile parfumate, într-o puritate desăvârşită.

Astfel, în timp ce copiii şi tinerii dobândesc o cunoaştere faptică de la învăţători şi din manuale, trebuie să înveţe să descopere lecţii şi să discearnă ei înşişi adevărul. Când se ocupă cu grădinăritul, întrebaţi-i ce învăţăminte trag din îngrijirea plantelor lor. Când admiră un peisaj superb, întrebaţi-i de ce a îmbrăcat Dumnezeu câmpiile şi pădurile cu nuanţe atât de variate şi frumoase. De ce nu a fost totul zugrăvit într-un brun sumbru? Când culeg florile, ajutaţi-i să se gândească la motivul pentru care ne-a lăsat să avem frumuseţea acestor plante care vin din Eden. Învăţaţi-i să observe pretutindeni în natură dovezile că Dumnezeu Se gândeşte la noi, să observe minunata adaptare a tuturor lucrurilor la nevoile şi fericirea noastră.

Numai acela care recunoaşte în natură lucrarea Tatălui său, care citeşte scrisul de mână al Tatălui – numai el învaţă de la lucrurile din natură cele mai profunde lecţii ale acestora şi primeşte cea mai înaltă slujire a lor. Numai el poate aprecia pe deplin semnificaţia dealului şi a văii, a râului şi a mării, el, care le priveşte ca o expresie a gândirii lui Dumnezeu, ca o descoperire a Creatorului.

Multe ilustraţii din natură sunt folosite de scriitori ai Bibliei, iar dacă observăm lucrurile din lumea naturală, vom fi aduşi în starea de a înţelege mai bine, sub îndrumarea Duhului Sfânt, lecţiile Cuvântului lui Dumnezeu. În felul acesta, natura devine o cheie pentru vistieria Cuvântului.

Copiii ar trebui să fie încurajaţi să caute în natură obiectele care ilustrează învăţăturile Bibliei şi să descopere în Biblie asemănările cu lucrurile din natură. Ei ar trebui să caute, atât în natură, cât şi în Sfintele Scripturi, fiecare obiect care-L reprezintă pe Hristos şi, de asemenea, pe acelea pe care El le-a folosit pentru ilustrarea adevărului. Astfel, ei pot învăţa să-L vadă în copac şi în viţa-de-vie, în crin şi în trandafir, în soare şi în stea. Ei pot învăţa să-I audă glasul în cântecul păsărilor, în foşnetul copacilor, în tunetul care se prăvăleşte şi în muzica mării. Şi fiecare obiect din natură va repeta pentru ei lecţiile Sale preţioase.

Pentru cei care fac în acest fel cunoştinţă cu Hristos, pământul nu va mai fi niciodată un loc singuratic şi pustiu. Va fi casa Tatălui lor, plină de prezenţa Aceluia care a umblat odată printre oameni.





BIBLIA CA EDUCATOR



„Ele te vor însoţi în mersul tău, te vor păzi în pat şi îţi vor vorbi la deşteptare!”



Educaţia spirituală şi cultivarea minţii

„Prin ştiinţă se umplu cămările ei de toate bunătăţile de preţ şi plăcute.”



Atât pentru minte, cât şi pentru suflet – şi de asemenea pentru trup – legea lăsată de Dumnezeu este aceea că tăria se capătă depunând efort. Exerciţiul este cel care dezvoltă. În armonie cu această lege, Dumnezeu a avut grijă ca în Cuvântul Său să existe mijloacele pentru dezvoltare mintală şi spirituală.

Biblia cuprinde toate principiile pe care oamenii au nevoie să le înţeleagă pentru a fi pregătiţi fie pentru această viaţă, fie pentru cea viitoare. Şi aceste principii pot fi înţelese de către toţi. Nici un om care are spiritul de a-i aprecia învăţăturile nu poate citi un singur pasaj din Biblie fără a câştiga din acesta vreun gând folositor. Dar cea mai valoroasă învăţătură a Bibliei nu trebuie câştigată prin studiu ocazional sau întrerupt. Marele său sistem al adevărului nu este prezentat în aşa fel, încât să poată fi înţeles de cititorul grăbit sau neatent. Multe din comorile sale stau îngropate la o adâncime mare faţă de suprafaţă şi nu pot fi obţinute decât prin cercetare sârguincioasă şi efort neîncetat. Adevărurile care compun marele întreg trebuie căutate şi adunate, „puţin aici, puţin acolo”. Isaia 28,10

Când sunt căutate şi puse laolaltă în acest fel, se va descoperi că se potrivesc perfect unul cu celălalt. Fiecare Evanghelie este un supliment la celelalte, fiecare profeţie o explicaţie a alteia, fiecare adevăr o dezvoltare a unui alt adevăr. Tipurile modului de închinare iudaic sunt clarificate de către Evanghelie. Fiecare principiu din Cuvântul lui Dumnezeu îşi are locul său, fiecare fapt însemnătatea lui. Iar structura completă, ca plan şi execuţie, dă mărturie despre Autorul ei. Nici o minte în afară de a Celui Infinit nu putea concepe sau împlini o asemenea structură.

Cele mai înalte facultăţi ale minţii omeneşti sunt chemate la o activitate intensă când se cercetează diferitele părţi scripturistice şi se studiază legăturile dintre ele. Nimeni nu se poate angaja într-un asemenea studiu fără să dezvolte puterea minţii.

Iar valoarea mintală a studiului biblic nu rezidă numai în cercetarea adevărului şi ordonarea lui. Ea constă şi în efortul cerut pentru a pătrunde temele prezentate. Mintea ocupată numai cu chestiunile comune se piperniceşte şi slăbeşte. Dacă nu i se dă niciodată însărcinarea de a înţelege marile şi pătrunzătoarele adevăruri, îşi pierde după un timp puterea de creştere. Ca o apărare împotriva acestei degenerări şi ca un stimulent pentru dezvoltare, nimic nu poate egala studiul Cuvântului lui Dumnezeu. Ca mijloc de educaţie intelectuală, Biblia este mai eficientă decât oricare altă carte sau oricare alte cărţi luate laolaltă. Măreţia temelor ei, simplitatea plină de demnitate a afirmaţiilor sale, frumuseţea imaginilor ei înviorează şi înalţă gândirea aşa cum nimic altceva nu o poate face. Nici un alt studiu nu poate oferi o asemenea putere minţii, precum efortul de a prinde adevărurile formidabile ale revelaţiei divine. Mintea astfel adusă în contact cu gândurile Celui Infinit nu poate avea un alt curs decât acela al creşterii şi întăririi.

Şi încă mai mare este puterea Bibliei în dezvoltarea naturii spirituale. Omul, creat pentru părtăşie cu Dumnezeu, nu-şi poate găsi decât într-o asemenea tovărăşie adevărata viaţă şi dezvoltare. Creat pentru a găsi în Dumnezeu cea mai înaltă bucurie a sa, el nu poate găsi în nimic altceva lucrul care să potolească focul inimii sau să satisfacă foamea şi setea sufletului. Cel care studiază Cuvântul lui Dumnezeu cu un spirit sincer şi educabil, căutând să-i înţeleagă adevărurile, va fi adus în legătură cu Autorul lui; şi nu există vreo limită a posibilităţilor lui de dezvoltare – în afară de cazul în care alege el însuşi aceasta.

Prin diversitatea de stiluri şi subiecte, Biblia are ceva care să stârnească interesul fiecărei minţi şi să facă apel la fiecare inimă. În paginile ei, se găseşte cea mai veche istorie; biografiile cele mai aproape de viaţa reală; principii de guvernare pentru controlul statal, pentru administrarea bunurilor – principii pe care înţelepciunea omenească nu le-a egalat niciodată. Ea conţine cea mai adâncă filozofie, poezia cea mai delicată şi mai sublimă, cea mai patetică şi mai plină de pasiune. Scrierile biblice sunt infinit superioare ca valoare operei oricărui autor uman, chiar şi când se crede contrariul; dar când sunt privite în relaţie cu marele lor gând central, ele au un orizont incomparabil mai mare, de o valoare infinit mai mare. Privit în lumina acestei idei, fiecare subiect are o nouă semnificaţie. În adevărurile declarate cu cea mai mare simplitate sunt implicate principii care sunt tot atât de sus precum cerul şi care îmbrăţişează veşnicia.

Tema centrală a Bibliei, tema în jurul căreia gravitează oricare alta din întreaga carte, este planul de răscumpărare, refacerea în sufletul omului a chipului lui Dumnezeu. De la primul licăr de speranţă din sentinţa pronunţată în Eden şi până la ultima făgăduinţă slăvită a Apocalipsei, „Ei vor vedea faţa Lui şi Numele Lui va fi pe frunţile lor” (Apocalipsa 22,4) povara fiecărei cărţi şi a fiecărui pasaj din Biblie este desfăşurarea acestei teme minunate – ridicarea omului – puterea lui Dumnezeu, „care ne dă biruinţa prin Domnul nostru Isus Hristos”. 1 Corinteni 15,57

Cel care pătrunde acest gând are înaintea sa un orizont nesfârşit de studiu. Are cheia care va deschide înaintea-i întreaga vistierie a Cuvântului lui Dumnezeu.

Ştiinţa mântuirii este ştiinţa tuturor ştiinţelor; ştiinţa care reprezintă studiul îngerilor şi al tuturor inteligenţelor din lumile necăzute; ştiinţa care angajează atenţia Domnului şi Mântuitorului nostru; ştiinţa care descoperă intenţia născută în mintea Celui Infinit – „care a fost ţinută ascunsă timp de veacuri” (Romani 16,25); ştiinţa care va constitui studiul celor răscumpăraţi ai lui Dumnezeu de-a lungul veacurilor fără număr. Acesta este cel mai înalt studiu în care îi este omului cu putinţă să se angajeze. El va da vigoare minţii şi va înălţa sufletul.

„Un folos mai mult al ştiinţei este că înţelepciunea ţine în viaţă pe cei ce o au”. „Cuvintele pe care vi le-am spus Eu”, zicea Isus, „sunt duh şi viaţă”. „Şi viaţa veşnică este aceasta: să Te cunoască pe Tine, singurul Dumnezeu adevărat, şi pe Isus Hristos, pe care L-ai trimis Tu.” Eclesiastul 7,12; Ioan 6,63; 17,3

Energia creatoare, care a chemat lumile la viaţă, există în Cuvântul lui Dumnezeu. Acest Cuvânt oferă putere; naşte viaţă. Fiecare poruncă este o făgăduinţă; acceptată de către voinţă, primită în suflet, aduce cu ea viaţa Celui Infinit. Transformă firea şi reface sufletul după chipul lui Dumnezeu.

Viaţa astfel atribuită este susţinută în acelaşi fel. „Cu orice cuvânt care iese din gura lui Dumnezeu” (Matei 4,4) va trăi omul.

Mintea şi sufletul sunt zidite din materialul folosit ca hrană pentru ele; rămâne doar ca noi să hotărâm cu ce vor fi hrănite. Stă în puterea oricărui om alegerea subiectelor cu care se vor ocupa gândurile şi care vor modela caracterul. Despre fiecare făptură umană care are privilegiul de a avea acces la Scripturi, Dumnezeu spune: „Îi scriu toate poruncile Legii Mele.” „Cheamă-Mă, şi-ţi voi răspunde; şi îţi voi vesti lucruri mari, lucruri ascunse, pe care nu le cunoşti.” Osea 8,12; Ieremia 33,3

Având Cuvântul lui Dumnezeu în mâinile sale, fiecare fiinţă omenească, oricare ar fi starea pe care o are în viaţă, poate avea parte de tovărăşia pe care şi-o alege. În paginile lui, el poate conversa cu cei mai buni şi mai nobili reprezentanţi ai rasei umane şi poate asculta glasul Celui Veşnic când Acesta vorbeşte cu oamenii. În timp ce studiază şi meditează la temele asupra cărora „îngerii doresc să privească” (1 Petru 1,12), el se poate bucura de compania lor. El poate călca pe urmele paşilor Învăţătorului divin şi asculta cuvintele Sale, ca atunci când El propovăduia pe munte, pe câmp şi pe mare. Poate trăi în această lume în atmosfera cerului, împărtăşind celor întristaţi şi ispitiţi ai acestui pământ gânduri de speranţă şi o dorinţă fierbinte de a fi sfinţi, el însuşi venind mai aproape şi mai aproape în tovărăşia cu Cel Nevăzut; şi, asemenea celui din vechime care umbla cu Dumnezeu, apropiindu-se tot mai mult de pragul lumii veşnice, până când porţile se vor deschide şi el va intra acolo. Nu se va simţi ca un străin. Vocile care îl vor întâmpina sunt glasurile celor sfinţi care, nevăzuţi, i-au fost tovarăşi pe pământ – glasuri pe care a învăţat de aici să le deosebească şi să le iubească. Cel care a trăit, prin Cuvântul lui Dumnezeu, în tovărăşie cu Cerul se va simţi ca acasă în compania Cerului. 





Ştiinţa şi Biblia

„Cine nu vede în toate acestea dovada că mâna Domnului a făcut asemenea lucruri?”



Întrucât şi cartea naturii, şi Cartea descoperirii divine poartă amprenta aceleiaşi Minţi supreme, acestea nu pot să nu vorbească în armonie. Prin diferite metode şi în limbi diferite, ele dau mărturie despre aceleaşi mari adevăruri. Ştiinţa descoperă neîncetat noi lucruri care produc mirare; dar ea nu aduce din cercetările ei nimic care, înţeles aşa cum se cuvine, să vină în conflict cu revelaţia divină. Cartea naturii şi cea a Cuvântului scris aruncă lumină una asupra celeilalte. Ele ne familiarizează cu Dumnezeu, învăţându-ne ceva despre legile prin care El lucrează.

Concluziile trase în mod eronat din fapte observate în natură au dus, cu toate acestea, la un presupus conflict între ştiinţă şi revelaţie; şi, în efortul de a restabili armonia, au fost adoptate interpretări ale Scripturii care subminează şi distrug forţa Cuvântului lui Dumnezeu. S-a văzut că geologia contrazice interpretarea literală a raportului biblic al Creaţiunii. Milioane de ani, se pretinde, au fost necesari pentru ca pământul să evolueze din haos; şi, pentru a „potrivi” Biblia după această presupusă descoperire ştiinţifică, se zice că zilele Creaţiei au fost perioade enorme de timp, nedefinit de lungi, acoperind mii sau chiar milioane de ani.

O asemenea concluzie este total deplasată. Raportul Bibliei este în armonie cu sine însuşi şi cu învăţătura naturii. Despre prima zi petrecută în lucrarea Creaţiunii există raportul: „Astfel, a fost o seară şi apoi a fost o dimineaţă; aceasta a fost ziua întâi.” Genesa 1,5. Şi se spune în esenţă acelaşi lucru despre fiecare din primele şase zile ale săptămânii Creaţiunii. Inspiraţia declară că a existat o zi care consta într-o seară şi o dimineaţă, ca oricare alta de atunci până în zilele noastre. Cu privire la lucrarea Creaţiunii însăşi, mărturia divină este: „Căci El zice, şi se face; porunceşte, şi ce porunceşte ia fiinţă.” Psalmii 33,9. Cât timp să-I fi fost necesar pentru evoluţia pământului din haos Celui care poate să aducă la existenţă în acest fel nenumărate lumi? Trebuie oare să călcăm în picioare Cuvântul Său pentru a-I explica lucrările?

Este adevărat că rămăşiţe descoperite în pământ dovedesc existenţa unor oameni, animale şi plante mult mai mari decât oricare, cunoscute astăzi. Acestea sunt privite ca dovedind existenţa vieţii vegetale şi animale înainte de timpul raportului biblic. În legătură cu acestea însă, istoria biblică ne furnizează explicaţii ample. Înainte de Potop, dezvoltarea vieţii vegetale şi animale era superioară celei care a fost cunoscută de atunci încoace. La Potop, scoarţa pământului s-a crăpat, au avut loc schimbări semnificative, iar în procesul de formare a noii scoarţe au fost păstrate multe dovezi ale vieţii antediluviene. Întinsele păduri îngropate în pământ în timpul potopului – care au fost, de atunci, transformate în cărbune – formează marile bazine carbonifere şi îşi oferă rezervele de petrol care contribuie la confortul şi bunăstarea noastră de astăzi. Aceste lucruri, când sunt aduse la lumină, sunt tot atâţia martori lipsiţi de grai, care atestă adevărul din Cuvântul lui Dumnezeu.

Înrudită cu teoria despre evoluţia pământului este teoria care explică evoluţia omului – cununa slăvită a creaţiei – dintr-o linie ascendentă de germeni, moluşte şi patrupezi.

Când se ia în considerare care sunt ocaziile de cercetare ştiinţifică ale omului, cât de scurtă este viaţa sa, cât de limitată este sfera sa de acţiune, cât de restrânsă este viziunea sa, cât de frecvente şi cât de mari sunt erorile din concluziile pe care le trage – mai cu seamă privind evenimentele care se presupune că sunt anterioare istoriei biblice, – cât de des aşa-zisele deducţii ştiinţifice sunt revizuite sau lepădate, cu câtă seninătate este, din timp în timp, crescută sau micşorată perioada de dezvoltare a pământului cu milioane de ani şi cum teoriile înaintate de diferiţi oameni de ştiinţă vin în conflict unele cu altele – dacă ţinem seama de toate acestea, vom consimţi noi, pentru privilegiul de a urmări descinderea noastră din germeni, moluşte şi maimuţe, să respingem acea declaraţie a Sfintei Scripturi, atât de măreaţă în simplitatea ei: „Dumnezeu a făcut pe om după chipul Său, l-a făcut după chipul lui Dumnezeu”? Genesa 1,27. Vom respinge noi acel raport genealogic – mai nobil decât oricare din cele ţinute la mare cinste în curţile împărăteşti – „fiul lui Adam, fiul lui Dumnezeu”? Luca 3,38

Înţelese în mod corect, atât descoperirile ştiinţei, cât şi experienţele vieţii sunt în armonie cu mărturia Scripturii în ce priveşte lucrarea neîncetată a lui Dumnezeu în natură.

În imnul consemnat de Neemia, leviţii cântau: „Tu, Doamne, numai Tu ai făcut cerurile, cerurile cerurilor şi toată oştirea lor, pământul cu tot ce este pe el şi mările cu tot ce cuprind ele. Tu dai viaţă tuturor acestor lucruri, şi oştirea cerurilor se închină înaintea Ta.” Neemia 9,6

În ceea ce priveşte acest pământ, Scriptura declară că lucrarea de Creaţie a fost sfârşită. „Lucrările Lui fuseseră isprăvite încă de la întemeierea lumii.” Evrei 4,3. Însă puterea lui Dumnezeu este încă exercitată pentru susţinerea obiectelor creaţiei Sale. Inima bate şi o răsuflare este urmată de alta nu pentru că mecanismul, odată pus în mişcare, continuă să funcţioneze prin energia existentă în sine. Fiecare respiraţie, fiecare bătaie a inimii reprezintă o dovadă a grijii Aceluia în care trăim, ne mişcăm şi ne aflăm fiinţa. De la cea mai neînsemnată insectă până la om, fiecare fiinţă este dependentă zilnic de providenţa Sa.

„Toate aceste vieţuitoare Te aşteaptă ca să le dai hrana la vreme. Le-o dai Tu, ele o primesc; îţi deschizi Tu mâna, ele se satură de bunătăţile Tale. Îţi ascunzi Tu Faţa, ele tremură; le iei Tu suflarea, ele mor şi se întorc în ţărâna lor. Îţi trimiţi Tu suflarea, ele sunt zidite şi înnoieşti astfel faţa pământului.” Psalmii 104,27-30

„El întinde miază-noaptea deasupra golului şi spânzură pământul pe nimic. Leagă apele în norii Săi, şi norii nu se sparg sub greutatea lor. … A tras o boltă pe faţa apelor ca hotar între lumină şi întuneric.”

„Stâlpii cerului se clatină şi se înspăimântă la ameninţarea Lui. Prin puterea Lui tulbură marea, prin priceperea Lui îi sfarmă furia. Suflarea Lui înseninează cerul, mâna Lui străpunge şarpele fugar. Şi acestea sunt doar marginile căilor Sale, şi numai adierea lor uşoară ajunge până la noi! Dar tunetul lucrărilor Lui puternice cine-l va auzi?” Iov 26,7-10; 26,11-14

„Domnul umblă în furtună şi în vârtej, şi norii sunt praful picioarelor Lui.” Naum 1,3

Formidabila putere care lucrează pretutindeni în natură şi susţine toate lucrurile nu este, aşa cum susţin unii oameni de ştiinţă, doar un principiu universal, o energie vitală. Dumnezeu este duh; cu toate acestea, este o Persoană care există, căci omul a fost făcut după chipul Său. Ca Persoană, Dumnezeu S-a descoperit în Fiul Său. Isus, oglindirea slavei Tatălui „şi întipărirea Fiinţei Lui” (Evrei 1,3), a fost văzut pe pământ asemenea unui om. El a venit în lume ca Mântuitor, având trup material. Tot ca Mântuitor, în carne şi oase, S-a înălţat la cer. Ca Mântuitor întrupat face mijlocire în curţile cereşti. Înaintea tronului lui Dumnezeu, slujeşte în favoarea noastră „Unul ca un fiu al omului”. Daniel 7,13

Apostolul Pavel, scriind prin Duhul Sfânt, declară despre Hristos că „Toate au fost făcute prin El şi pentru El. El este mai înainte de toate lucrurile şi toate se ţin prin El”. Coloseni 1,16.17. Mâna care sprijină lumile în spaţiu, mâna care ţine toate lucrurile pretutindeni în universul lui Dumnezeu în ordinea în care sunt aranjate şi în neobosita lor activitate, este mâna care a fost bătută în cuie pe cruce pentru noi.

Măreţia lui Dumnezeu este pentru noi de necuprins. „Domnul Îşi are scaunul de domnie în ceruri” (Psalmii 11,4); cu toate acestea, prin Duhul Său, este prezent pretutindeni. El are o cunoaştere intimă a tuturor lucrărilor mâinilor Sale şi un interes personal faţă de acestea.

„Cine este ca Domnul, Dumnezeul nostru, care locuieşte atât de sus? El îşi pleacă privirile să vadă ce se face în ceruri şi pe pământ.”

„Unde mă voi duce departe de Duhul Tău şi unde voi fugi departe de Faţa Ta? Dacă mă voi sui în cer, Tu eşti acolo, dacă mă voi culca în locuinţa morţilor iată-Te şi acolo.”

„Dacă voi lua aripile zorilor şi mă voi duce să locuiesc la marginea mării, şi acolo mâna Ta mă va călăuzi şi dreapta Ta mă va apuca.” Psalmii 113,5.6; 139,7-10

„Ştii când stau jos şi când mă scol şi de departe îmi pătrunzi gândul. Ştii când umblu şi când mă culc şi cunoşti toate căile mele. … Tu mă înconjori pe dinapoi şi pe dinainte şi-Ţi pui mâna peste mine. O ştiinţă atât de minunată este mai presus de puterile mele: este prea înaltă ca s-o pot prinde.” Psalmii 139,2-6

Creatorul tuturor lucrurilor a fost Acela care a hotărât adaptarea minunată a mijloacelor pentru atingerea unui ţel, a resurselor pentru necesităţi. Dumnezeu a fost Acela care a avut grijă ca în lumea materială toate dorinţele sădite de El să poată fi satisfăcute. El a creat sufletul omului, cu capacitatea lui de a cunoaşte şi de a iubi. Şi nu ar fi în spiritul Său, dacă ar lăsa cerinţele sufletului nesatisfăcute. Nici un principiu intangibil, nici o esenţă impersonală sau o abstracţiune oarecare nu poate satisface nevoile şi dorinţele fierbinţi ale fiinţelor omeneşti în această viaţă de luptă cu păcatul, tristeţea şi durerea. Nu este suficient să crezi în lege şi forţă, în lucruri care sunt lipsite de milă şi nu aud niciodată strigătul după ajutor. Avem nevoie să ştim că există un braţ atotputernic, care ne va susţine în picioare, că există un Prieten infinit, care are compasiune faţă de noi. Avem nevoie să ne prindem bine de o mână caldă, să ne încredem într-o inimă plină de gingăşie. Şi Dumnezeu chiar aşa S-a descoperit pe Sine în Cuvântul Său.

Cel care studiază, intrând adânc în tainele naturii, îşi va da cel mai bine seama de ignoranţa şi slăbiciunea lui. Îşi va da seama că există adâncimi şi înălţimi pe care nu le poate atinge, secrete pe care nu le poate pătrunde, arii largi ale adevărului, care stau înaintea lui, încă nepătrunse. Va fi şi el gata să spună, alături de Newton: „Îmi pare că am fost asemenea unui copil pe ţărmul mării, care găseşte pietricele şi scoici în timp ce oceanul adevărului rămâne nedescoperit chiar înaintea mea”.

Studenţii cei mai profunzi în domeniul ştiinţific sunt siliţi să recunoască în natură lucrarea puterii infinite. Însă pentru raţiunea umană lipsită de ajutor, învăţăturile naturii nu pot fi altfel decât contradictorii şi dezamăgitoare. Ele nu pot fi citite decât în lumina revelaţiei divine. „Prin credinţă pricepem.” Evrei 11,3

„La început Dumnezeu.” Genesa 1,1. Numai aici poate găsi mintea odihnă, pentru întrebările ei arzătoare, ca un zbor al porumbelului către arcă. Deasupra, dedesubt, oriunde, există Dragostea Infinită, lucrând în toate lucrurile pentru a împlini „orice dorinţă de bunătate”. 2 Tesaloniceni 1,11

„În adevăr, însuşirile nevăzute ale Lui, puterea Lui veşnică şi dumnezeirea Lui se văd lămurit, de la facerea lumii, când te uiţi cu băgare de seamă la ele în lucrurile făcute de El.” Romani 1,20. Dar mărturia lor nu poate fi înţeleasă decât cu ajutorul Învăţătorului divin. „Care dintre oameni cunoaşte lucrurile omului, în afară de duhul omului, care este în el? Tot aşa: nimeni nu cunoaşte lucrurile lui Dumnezeu în afară de Duhul lui Dumnezeu.” 1 Corinteni 2,11

„Când va veni Mângâietorul, Duhul adevărului, are să vă călăuzească în tot adevărul.” Ioan 16,13. Numai cu ajutorul acelui Duh care la început „se mişca pe deasupra apelor”, cu al Cuvântului prin care „toate lucrurile au fost făcute”, cu al acelei Lumini adevărate „care luminează pe orice om care vine în lume” poate fi interpretată corect mărturia ştiinţei. Numai prin călăuzirea lor pot fi descoperite cele mai adânci adevăruri.

Numai sub îndrumarea Celui Atoateştiitor, studiind lucrările Sale, vom deveni în stare să gândim aşa cum a gândit El.





Principii şi metode în afaceri

„Cine umblă fără prihană, umblă fără teamă.”



Nu există nici o ramură a afacerilor – în sensul corect al cuvântului – pentru care Biblia să nu ofere o pregătire în cel mai înalt grad. Principiile ei, acelea de sârguinţă, cinste, economie, cumpătare şi curăţenie sunt secretul adevăratului succes. Aceste principii, aşa cum sunt ele descoperite în Cartea Proverbele, constituie un tezaur al înţelepciunii practice. Unde ar putea găsi comerciantul, meşteşugarul, directorul, în orice ramură de afaceri, maxime mai bune pentru sine sau pentru angajaţii săi decât cele care se găsesc în aceste cuvinte ale înţelepţilor: 

„Dacă vezi un om iscusit în lucrul lui, acela poate sta lângă împăraţi, nu lângă oamenii de rând.” Proverbele 22,29

„Oriunde se munceşte este şi câştig, dar oriunde numai se vorbeşte, este lipsă.” Proverbele 14,23

„Leneşul doreşte mult, şi totuşi n-are nimic”. „Beţivul şi cel ce se dedă la îmbuibare sărăcesc, şi aţipirea te face să porţi zdrenţe.” Proverbele 13,4; 23,21

„Cine umblă cu bârfeli, dă pe faţă lucrurile ascunse; şi cu cel ce nu-şi poate ţine gura să nu te amesteci.” Proverbele 20,19

„Cine îşi înfrânează vorbele, cunoaşte ştiinţa;” dar „orice nebun se lasă stăpânit de aprindere.” Proverbele 17,27; 20,3

„Nu intra pe cărarea celor răi şi nu umbla pe calea celor nelegiuiţi.” „Poate merge cineva pe cărbuni aprinşi fără să-i ardă picioarele?” Proverbele 4,14; 6,28

„Cine umblă cu înţelepţii se face înţelept.” Proverbele 13,20

„Cine îşi face mulţi prieteni, îi face3  spre nenorocirea lui.” Proverbele 18,24

Întreaga sferă a obligaţiilor noastre este acoperită de acel cuvânt al lui Hristos: „Tot ce voiţi să vă facă vouă oamenii, faceţi-le şi voi la fel”. Matei 7,12



Cât de mulţi oameni au scăpat de prăbuşire financiară şi ruină, plecând urechea la aceste avertizări, repetate adesea şi scoase în evidenţă în Scripturi:

„Cel ce vrea să se îmbogăţească repede nu rămâne nepedepsit. ” Proverbele 28,20

„Bogăţia câştigată fără trudă scade, dar ce se strânge încetul cu încetul, creşte.” Proverbele 13,11 

„Comorile câştigate cu o limbă mincinoasă sunt o deşertăciune care fuge, şi ele duc la moarte. ” Proverbele 21,6

„Cel ce ia cu împrumut este robul celui ce-i dă cu împrumut.” Proverbele 22,7

„Cui se pune chezaş pentru altul îi merge rău, dar cine se teme să se pună chezaş este liniştit.” Proverbele 11,15

„Nu muta hotarul văduvei, şi nu intra în ogorul orfanilor, căci răzbunătorul lor este puternic: El le va apăra pricina împotriva ta”. „Cine asupreşte pe sărac ca să-şi mărească avuţia va trebui să dea şi el altuia mai bogat şi va duce lipsă.” „Cine sapă groapa altuia cade el în ea, şi piatra se întoarce peste cel ce o prăvăleşte.” Proverbele 23,10.11; 22,16; 26,27

Acestea sunt principii de care ţine bunăstarea societăţii, atât a asociaţiilor laice, cât şi a celor religioase. Aceste principii păstrează în siguranţă proprietatea şi viaţa. Pentru tot ceea ce face ca încrederea şi cooperarea să fie posibile, lumea este datoare Legii lui Dumnezeu, aşa cum este ea dată în Cuvântul Său şi cum o găsim adesea în inimile oamenilor, într-o măsură destul de redusă, fiind aproape ştearsă.



Cuvintele psalmistului: „Mai mult preţuieşte pentru mine legea gurii Tale decât o mie de lucruri de aur şi de argint” (Psalmii 119,72) declară un lucru care este adevărat dintr-un punct de vedere, care nu are de-a face cu religia. Ele afirmă un adevăr absolut şi încă unul care este recunoscut în lumea afacerilor. Chiar şi în această eră a pasiunii după bani, când competiţia este acerbă şi metodele atât de lipsite de scrupule, este încă larg acceptat că, pentru un tânăr care îşi începe viaţa, integritatea de caracter, sârguinţa, cumpătarea, puritatea şi calitatea de a fi econom constituie un capital mai bun decât orice sumă de bani, fără nimic altceva.



Cu toate acestea, chiar şi dintre cei care apreciază valoarea acestor calităţi şi admit faptul că Biblia este sursa lor, puţini sunt cei ce recunosc principiul de care depind.

Ceea ce stă la temelia integrităţii în afaceri şi a adevăratului succes este recunoaşterea faptului că Dumnezeu este proprietar. Creatorul tuturor lucrurilor este adevăratul patron. Noi suntem administratorii Săi. Tot ceea ce avem reprezintă un bun pe care ni l-a încredinţat pentru a fi folosit conform îndrumărilor Lui.

Aceasta este o obligaţie a fiecărei fiinţe omeneşti. Ea are de-a face cu întreaga sferă a activităţii umane. Fie că recunoaştem, fie că nu recunoaştem, suntem totuşi administratorii Lui, pentru că Dumnezeu ne-a dăruit talente şi facilităţi şi ne-a plasat în lume pentru a face o lucrare hotărâtă de El.

Fiecărui om i s-a încredinţat „datoria lui” (Marcu 13,34), lucrarea pentru care îl fac capabil calităţile lui, lucrarea care va avea ca rezultat cel mai mare bine al lui şi al semenilor săi şi va aduce cea mai mare onoare lui Dumnezeu.

Astfel, afacerea sau chemarea noastră este o parte a marelui plan al lui Dumnezeu şi, atâta vreme cât se desfăşoară după voia Sa, El Însuşi răspunde de rezultate. Fiind „împreună lucrători cu Dumnezeu” (1 Corinteni 3,9) partea noastră este acceptarea cu credincioşie a îndrumărilor Sale. În acest fel, nu mai există loc pentru griji pline de nelinişte. Se cere hărnicie, loialitate, purtare de grijă, economie şi discreţie. Fiecare calitate trebuie exercitată la capacitatea ei maximă. Dar noi vom depinde nu de rezultatul încununat de succes al eforturilor noastre, ci de făgăduinţa lui Dumnezeu. Cuvântul care l-a hrănit pe Israel în pustie, care l-a susţinut pe Ilie în timpul foametei, are aceeaşi putere şi astăzi. „Nu vă îngrijoraţi dar, zicând: ‘Ce vom mânca?’ Sau: ‘Ce vom bea?’ … Căutaţi mai întâi Împărăţia lui Dumnezeu şi neprihănirea Lui, şi toate aceste lucruri vi se vor da pe deasupra.” Matei 6,31-33



Acela care dă oamenilor puterea de a strânge avere a legat o obligaţie de acest dar. El pretinde o anumită parte din tot ceea ce dobândim. Zecimea este a Domnului. „Orice zeciuială din pământ, fie din roadele pământului, fie din rodul pomilor”, „din cirezi şi din turme, din tot ce trece sub toiag, să fie o zeciuială închinată Domnului.” Leviticul 27,30.32. Legământul pe care l-a făcut Iacov la Betel arată sfera acestei obligaţii. „Din tot ce-mi vei da,” spune el, „îţi voi da a zecea parte”. Genesa 28,22

„Aduceţi însă la casa vistieriei toate zeciuielile” (Maleahi 3,10), aceasta este porunca lui Dumnezeu. Nu se face nici un apel la recunoştinţa sau generozitatea noastră. Aceasta nu este decât o chestiune de cinste. Zecimea este a Domnului; iar El ne îndeamnă să Îi dăm înapoi ceea ce este al Său.

„Încolo, ce se cere de la ispravnici este ca fiecare să fie găsit credincios în lucrul încredinţat lui.” 1 Corinteni 4,2. Dacă cinstea este un principiu esenţial al vieţii de afaceri, nu ar trebui oare să ne recunoaştem obligaţia faţă de Dumnezeu – obligaţia care stă la baza tuturor celorlalte?



Prin poziţia pe care o avem ca ispravnici, suntem plasaţi de asemenea sub obligaţia faţă de oameni, nu numai faţă de Dumnezeu. Fiecare făptură omenească este îndatorată infinitei iubiri a Răscumpărătorului pentru darurile vieţii. Hrană, îmbrăcăminte, adăpost, trup, minte şi suflet – toate sunt cumpărate cu sângele Său. Iar prin obligaţia recunoştinţei şi slujirii, care se impun astfel, Hristos ne-a legat de semenii noştri. El ne îndeamnă: „Slujiţi-vă unii altora în dragoste.” Galateni 5,13. „Adevărat vă spun că, ori de câte ori aţi făcut aceste lucruri unuia din aceşti foarte neînsemnaţi fraţi ai Mei, Mie Mi le-aţi făcut.” Matei 25,40

„Eu sunt dator,” declară Pavel, „şi Grecilor şi Barbarilor, şi celor învăţaţi şi celor neînvăţaţi.” Romani 1,14. La fel suntem şi noi. Prin tot ceea ce viaţa noastră a fost mai mult binecuvântată decât a altora avem obligaţia faţă de fiecare făptură umană căreia îi putem face bine.

Aceste adevăruri se aplică şi la cămară, şi la pungă. Bunurile de care dispunem nu sunt ale noastre, şi acest lucru nu poate fi pierdut din vedere fără a ne afla în primejdie. Suntem ispravnici, iar de modul în care ne achităm de obligaţia pe care o avem faţă de Dumnezeu şi oameni depinde atât bunăstarea semenilor noştri, cât şi propriul destin pentru viaţa aceasta şi cea care va veni.



„Unul care dă cu mână largă ajunge mai bogat, iar altul care eco-nomiseşte prea mult nu face decât să sărăcească”. „Aruncă-ţi pâinea pe ape şi după multă vreme o vei găsi iarăşi!” „Sufletul binefăcător va fi să-turat şi cel ce udă pe alţii va fi udat şi el.” Proverbele 11,24.25; Eclesiastul 11,1

„Nu te chinui ca să te îmbogăţeşti … Abia ţi-ai aruncat ochii spre ea şi nu mai este; căci bogăţia îşi face aripi şi, ca vulturul, îşi ia zborul spre ceruri.” Proverbele 23,4.5

„Daţi şi vi se va da; ba încă vi se va turna în sân o măsură bună, îndesată, clătinată, care se va vărsa pe deasupra. Căci cu ce măsură veţi măsura, cu aceea vi se va măsura.” Luca 6,38

„Cinsteşte pe Domnul cu averile tale şi cu cele dintâi roade din tot venitul tău, căci atunci grânarele îţi vor fi pline de belşug şi teascurile tale vor geme de must.” Proverbele 3,9.10

„Aduceţi însă la casa vistieriei toate zeciuielile, ca să fie hrană în Casa Mea; puneţi-Mă astfel la încercare, zice Domnul oştirilor, şi veţi vedea dacă nu vă voi deschide zăgazurile cerurilor şi dacă nu voi turna peste voi belşug de binecuvântare. Şi voi mustra pentru voi pe cel ce mănâncă (lăcusta) şi nu vă va nimici roadele pământului, şi viţa nu va fi neroditoare în câmpiile voastre … Toate neamurile vă vor ferici atunci, căci veţi fi o ţară plăcută.” Maleahi 3,10-12

„Dacă veţi urma legile Mele, dacă veţi păzi poruncile Mele şi le veţi împlini, vă voi trimite ploi la vreme, pământul îşi va da roadele, şi pomii de pe câmp îşi vor da roadele. Abia veţi treiera grâul şi veţi începe culesul viei, iar culesul viei va ţine până la semănătură; veţi avea pâine din belşug, veţi mânca şi vă veţi sătura şi veţi locui fără frică în ţara voastră. Voi da pace în ţară şi nimeni nu vă va tulbura somnul.” Leviticul 26,3-6

„Învăţaţi-vă să faceţi binele, căutaţi dreptatea, ocrotiţi pe cel asuprit, faceţi dreptate orfanului, apăraţi pe văduvă!” „Ferice de cel ce îngrijeşte de cel sărac! Căci în ziua nenorocirii Domnul îl izbăveşte, Domnul îl păzeşte şi-l ţine în viaţă. El este fericit pe pământ şi nu-l lasă la bunul plac al vrăjmaşilor lui”. „Cine are milă de sărac, împrumută pe Domnul şi El îi va răsplăti binefacerea.” Isaia 1,17; Psalmii 41,1.2; Proverbele 19,17

Cel care face această investiţie îşi asigură o comoară dublă. Pe lângă aceea pe care, cu oricât de multă înţelepciune o va înmulţi, va trebui s-o părăsească în cele din urmă, el strânge o avere pentru veşnicie – acea bogăţie a caracterului care este cea mai valoroasă avere din cer sau de pe pământ. 

Procedee cinstite în afaceri

„Domnul cunoaşte zilele oamenilor cinstiţi şi moştenirea lor ţine pe vecie. Ei nu rămân de ruşine în ziua nenorocirii, ci au de ajuns în zilele de foamete.” Psalmii 37,18.19

„Cel ce umblă în neprihănire, cel ce face voia lui Dumnezeu şi spune adevărul din inimă”, care „nu-şi ia vorba înapoi, dacă face un jurământ în paguba lui”, „cel ce nesocoteşte un câştig scos prin stoarcere, cel ce îşi trage mâinile înapoi, ca să nu primească mită … şi îşi leagă ochii ca să nu vadă răul, acela va locui în locurile înalte; … i se va da pâine şi apa nu-i va lipsi. Ochii tăi vor vedea pe Împărat în strălucirea Lui, vor privi ţara în toată întinderea ei.” Psalmii 15,2-4; Isaia 33,15-17

Dumnezeu a oferit în Cuvântul Său o imagine a omului prosper – cel a cărui viaţă a fost în sensul cel mai adevărat un succes, un om pe care atât cerul, cât şi pământul sunt încântate să-l onoreze. Despre experienţa lui, Iov însuşi spune:

„Cum nu sunt ca în zilele puterii mele, când Dumnezeu veghea ca un prieten peste cortul meu, când Cel Atotputernic încă era cu mine şi când copiii mei stăteau în jurul meu; … Dacă ieşeam să mă duc la poarta cetăţii şi dacă îmi pregăteam un scaun în piaţă, tinerii se trăgeau înapoi la apropierea mea, bătrânii se sculau şi stăteau în picioare. Mai marii îşi opreau cuvântările şi îşi puneau mâna la gură. Glasul căpeteniilor tăcea şi li se lipea limba de cerul gurii. Urechea care mă auzea, mă numea fericit; ochiul care mă vedea mă lăuda. Căci scăpam pe săracul care cerea ajutor şi pe orfanul lipsit de sprijin. Binecuvântarea nenorocitului venea peste mine, umpleam de bucurie inima văduvei. Mă îmbrăcam cu dreptatea şi-i slujeam de îmbrăcăminte; neprihănirea îmi era manta şi turban. Orbului îi eram ochi şi şchiopului picior. Celor nenorociţi le eram tată şi cercetam pricina celui necunoscut.” Iov 29,4-16

„Dacă petrecea străinul noaptea afară, dacă nu mi-aş fi deschis uşa să intre călătorul …” Iov 31,32

„Oamenii mă ascultau şi aşteptau … Şi nu puteau izgoni seninătatea de pe fruntea mea. Îmi plăcea să mă duc la ei şi mă aşezam în fruntea lor, eram ca un împărat în mijlocul unei oştiri, ca un mângâietor lângă nişte întristaţi.” Iov 29,21-25

„Binecuvântarea Domnului îmbogăţeşte şi El nu lasă să fie urmată de nici un necaz.” Proverbele 10,22

„Cu mine este bogăţia şi slava,” declară Înţelepciunea, „avuţiile trainice şi dreptatea”. Proverbele 8,18

Biblia arată, de asemenea, şi rezultatul despărţirii de principiile corecte atât în raporturile noastre cu Dumnezeu, cât şi în cele pe care le avem unul cu celălalt. Celor cărora le-a încredinţat darurile Sale, dar care sunt indiferenţi la cerinţele Lui, Dumnezeu le spune:

„Aşa vorbeşte acum Domnul oştirilor: Uitaţi-vă cu băgare de seamă la căile voastre! Semănaţi mult, şi strângeţi puţin, mâncaţi, şi tot nu vă săturaţi, beţi, şi tot nu vă potoliţi setea, vă îmbrăcaţi, şi tot nu vă este cald, şi cine câştigă o simbrie, o pune într-o pungă spartă. ... Vă aşteptaţi la mult, şi iată că aţi avut puţin; l-aţi adus acasă, dar Eu l-am suflat”. „Atunci, când veneau la o grămadă de douăzeci de măsuri, nu erau în ea decât zece; când veneau la teasc să scoată cincizeci de măsuri, nu erau în el decât douăzeci!” „Se cade să înşele un om pe Dumnezeu, cum Mă înşelaţi voi? Dar voi întrebaţi: ‘Cu ce Te-am înşelat?’ Cu zeciuielile şi darurile de mâncare”. „Pentru ce? zice Domnul oştirilor. Din pricina Casei Mele care stă dărâmată.” Hagai 1,5-9; 2,16; Maleahi 3,8; Hagai 1,10

„De aceea, pentru că pe sărac îl călcaţi în picioare, … măcar că aţi zidit case de piatră cioplită, nu le veţi locui; măcar că aţi sădit vii foarte bune, nu veţi bea din vinul lor!” „Domnul va trimite împotriva ta blestemul, tulburarea şi ameninţarea, în mijlocul tuturor lucrurilor de care te vei apuca”. „Fiii tăi şi fiicele tale vor fi date ca roabe pe mâna altui popor, ţi se vor topi ochii de dor, uitându-te toată ziua după ei, şi mâna ta va fi fără putere.” Amos 5,11; Deuteronom 28,20.32

„Ca o potârniche, care cloceşte nişte ouă pe care nu le-a ouat ea, aşa este cel ce agoniseşte bogăţii pe nedrept; trebuie să le părăsească în mijlocul zilelor sale, şi la urmă nu este decât un nebun.” Ieremia 17,11

Socotelile fiecărei afaceri, detaliile fiecărei tranzacţii sunt trecute în revistă de cenzori nevăzuţi, agenţi ai Celui care nu face niciodată compromis cu nedreptatea, care nu trece niciodată răul cu vederea, care nu acoperă niciodată lucrul necinstit.

„Când vezi în ţară pe cel sărac năpăstuit şi jefuit în numele dreptului şi dreptăţii, să nu te miri de lucrul acesta! Căci peste cel mare veghează altul mai mare, şi peste ei toţi Cel Preaînalt …” „Nu este nici întuneric, nici umbra morţii unde să se poată ascunde cei ce fac fărădelegea.” Eclesiastul 5,8; Iov 34,22

„Îşi înalţă gura până la ceruri şi limba le cutreieră pământul. De aceea aleargă lumea la ei, înghite apă din plin, şi zice: ’Ce ar putea să ştie Dumnezeu şi ce ar putea să cunoască Cel Preaînalt?’” „Iată ce ai făcut – şi Eu am tăcut. Ţi-ai închipuit că Eu sunt ca tine. Dar te voi mustra şi îţi voi pune totul sub ochi!” Psalmii 73,9-11; 50,21



„Am ridicat din nou ochii şi m-am uitat şi iată că era un sul de carte, care zbura. ... Acesta este blestemul care este peste toată ţara; căci, după cum este scris pe el, orice hoţ şi oricine jură strâmb va fi nimicit cu desăvârşire de aici. Îl trimit, zice Domnul oştirilor, ca să intre în casa hoţului şi a celui ce jură strâmb în Numele Meu, ca să rămână în casa aceea şi s-o mistuie împreună cu lemnele şi pietrele ei.” Zaharia 5,1-4

Legea lui Dumnezeu pronunţă sentinţa de condamnare asupra fiecărui om care face răul. Se poate ca el să nesocotească glasul acela, să caute să acopere strigătul de avertizare, dar în zadar. Este urmărit de el. Acesta se face auzit. Îi spulberă liniştea. Dacă nu îl ia în seamă, îl urmăreşte până în mormânt. Dă mărturie împotriva lui la judecată. Un foc nestins, mistuie în cele din urmă suflet şi trup.



„Ce foloseşte unui om să câştige toată lumea, dacă îşi pierde sufletul? Sau ce va da un om în schimb pentru sufletul său?” Marcu 8,36.37



Aceasta este întrebarea care cere să fie luată în considerare de  fiecare părinte, învăţător, student – de fiecare făptură omenească, tânăr sau vârstnic. Nici un proiect de afaceri sau plan de viaţă nu poate fi sănătos sau complet, dacă îmbrăţişează numai anii scurţi ai vieţii de acum şi nu are soluţii pentru viitorul nesfârşit. Tinerii să fie învăţaţi să ia veşnicia în calculele lor. Să fie învăţaţi să aleagă principiile şi să caute valorile cu adevărat nepieritoare – să-şi strângă „o comoară nesecată în ceruri, unde nu se apropie hoţul şi unde nu roade molia”; să-şi facă prieteni „cu ajutorul bogăţiilor nedrepte”, pentru ca atunci când totul piere, aceştia să îi „primească în corturile veşnice.” Luca 12,33; 16,9

Toţi cei ce împlinesc lucrurile acestea fac cea mai bună pregătire pentru viaţă în lumea aceasta. Nici un om nu-şi poate strânge o comoară în cer fără a-şi descoperi viaţa de pe pământ îmbogăţită şi înnobilată în felul acesta.

„Evlavia este folositoare în orice privinţă, întrucât ea are făgăduinţa vieţii de acum şi a celei viitoare.” 1 Timotei 4,8





Biografii biblice

„Prin credinţă au cucerit ei împărăţii, au făcut dreptate, s-au vindecat de boli.”



Pentru educator, nici o altă parte a Bibliei nu este mai valoroasă decât biografiile acesteia. Aceste biografii sunt deosebite de toate celelalte prin aceea că sunt perfect conforme cu realitatea. Oricărei minţi finite îi este cu neputinţă să interpreteze corect, în toate lucrurile, faptele alteia. Nimeni în afară de Acela care citeşte în inimă, care sesizează izvoarele tainice ale motivaţiei şi acţiunii nu poate să contureze caracterul după adevărul absolut sau să ofere imaginea perfect valabilă a unei vieţi omeneşti. Numai în Cuvântul lui Dumnezeu se face o asemenea descriere.

Biblia nu învaţă nici un adevăr cu mai multă claritate decât acela că ceea ce facem este rezultatul a ceea ce suntem. Într-o mare măsură, experienţele vieţii sunt rodul propriilor gânduri şi fapte.

„Nu nimereşte blestemul neîntemeiat.” Proverbele 26,2

„Bine de cel neprihănit! Lui îi va merge bine, căci se va bucura de rodul faptelor lui. Vai de cel rău! Lui îi va merge rău, căci va culege rodul faptelor Lui.” Isaia 3,10.11

„Ascultă şi tu, pământule! Iată, voi aduce peste poporul acesta o nenorocire, care va fi rodul gândurilor lui.” Ieremia 6,19

Îngrozitor este adevărul acesta şi el ar trebui întipărit adânc în minte. Fiecare faptă acţionează asupra autorului ei. Dar se poate ca o fiinţă omenească să nu recunoască niciodată, în relele care îi otrăvesc viaţa, rodul a ceea ce el însuşi a semănat. Chiar şi în aceste condiţii, nu suntem lipsiţi de nădejde.

Pentru a câştiga dreptul de întâi născut, care era deja al lui prin făgăduinţa lui Dumnezeu, Iacov a recurs la înşelăciune şi a cules roadele:  ura fratelui său. El a fost la rândul lui nedreptăţit şi înşelat în timpul celor douăzeci de ani de exil şi a fost în cele din urmă nevoit să-şi afle siguranţa fugind; şi a cules şi o a doua recoltă, prin aceea că relele din propriul caracter au prins rădăcini şi au adus roade în fiii lui; aceasta fiind o imagine cât se poate de fidelă cu pedepsele ce caracterizează viaţa omenească.

Însă Dumnezeu spune: „Nu vreau să cert în veci, nici să ţin o mânie necurmată când înaintea Mea cad în leşin duhurile şi sufletele pe care le-am făcut. Din pricina păcatului lăcomiei lui M-am mâniat şi l-am lovit, M-am ascuns, în supărarea Mea, şi cel răzvrătit a urmat şi mai mult pe căile inimii lui. I-am văzut căile, şi totuşi îl voi tămădui; îl voi călăuzi, şi-l voi mângâia, pe el şi pe cei ce plâng împreună cu el. ... Pace, pace celui de departe şi celui de aproape! zice Domnul. Da, Eu îl voi tămădui!” Isaia 57,16-19

În nenorocirea lui, Iacov nu s-a lăsat copleşit. Se pocăise şi se străduise să facă ispăşire pentru nedreptatea care îl făcea vinovat faţă de fratele său. Iar când a fost ameninţat cu moartea prin mânia lui Esau, el a căutat ajutor la Dumnezeu. „S-a luptat cu îngerul şi a fost biruitor, a plâns şi s-a rugat de el”. „Şi l-a binecuvântat acolo.” Osea 12,4. Genesa 32,29. Cel iertat s-a ridicat în virtutea puterii Sale, nu tot ca înşelător, ci ca un prinţ al lui Dumnezeu. El nu câştigase doar izbăvirea de fratele său orbit de furie, ci izbăvirea de sine însuşi. Fusese frântă puterea răului din propria sa fire; caracterul său a fost transformat.

Spre seară, a fost luminat. Iacov, privind istoria vieţii sale, a recunoscut puterea lui Dumnezeu, care l-a apărat: „Dumnezeul care m-a călăuzit  de când m-am născut până în ziua aceasta, Îngerul care m-a izbăvit de orice rău”. Genesa 48,15.16

Aceeaşi experienţă este repetată în istoria fiilor lui Iacov – păcatul care duce la pedeapsă şi pocăinţa care aduce în viaţă roada neprihănirii.

Dumnezeu nu Îşi anulează legile. Nu lucrează în afara lor. Nu desface lucrarea păcatului. În schimb, transformă. Prin harul Său, blestemul lucrează aşa, încât să aducă binecuvântare.



Din fiii lui Iacov, Levi era unul dintre cei mai cruzi şi răzbunători, unul din cei doi vinovaţi în gradul cel mai înalt de uciderea prin trădare a sihemiţilor. Trăsăturile lui Levi, reflectate în descendenţii lui, a adus asupra lor decretul divin: „Îi voi împărţi în Iacov şi-i voi risipi în Israel.” Genesa 49,7. Însă pocăinţa a adus reformă; iar prin credincioşia lor faţă de Dumnezeu, în mijlocul apostaziei celorlalte triburi, blestemul s-a transformat într-o dovadă a celei mai înalte cinstiri.

„În vremea aceea, Domnul a despărţit seminţia lui Levi şi i-a poruncit să ducă chivotul legământului Domnului, să stea înaintea Domnului ca să-I slujească şi să binecuvânteze poporul în Numele Lui”. „Legământul Meu cu el era un legământ de viaţă şi de pace. I l-am dat ca să se teamă de Mine şi el s-a temut de Mine, a tremurat de Numele Meu. ... A umblat cu Mine în pace şi în neprihănire şi pe mulţi i-a abătut de la rău.” Deuteronom 10,8; Maleahi 2,5.6

Slujitorii numiţi ai Sanctuarului, leviţii, nu au primit nici o moştenire funciară; ei locuiau împreună în cetăţi puse deoparte pentru ei şi primeau sprijin din zecimile, jertfele şi darurile date în slujba lui Dumnezeu. Ei erau învăţătorii poporului, oaspeţi la toate sărbătorile lor şi cinstiţi pretutindeni ca slujitori şi reprezentanţi ai lui Dumnezeu. Întregii naţiuni i s-a dat porunca: „Cât vei trăi în ţara ta, vezi să nu cumva să părăseşti pe Levit”. „Levi n-are nici parte de moşie, nici moştenire cu fraţii lui: Domnul este moştenirea lui.” Deuteronom 12,19; 10,9

Să cucereşti prin credinţă

Adevărul că omul „este după cum gândeşte în inima lui” (Proverbele 23,7) îşi găseşte o altă ilustraţie în experienţa lui Israel. La marginea Canaanului, iscoadele care se întorseseră de la cercetarea ţării au dat raportul. Frumuseţea şi rodnicia ţinutului au fost pierdute din vedere de teama dificultăţilor pe care aveau să le întâmpine în lupta pentru ocuparea lui. Cetăţile care îşi înălţau zidurile până la ceruri, războinicii uriaşi, carele de fier le ştirbeau credinţa. Lăsându-L pe Dumnezeu în afara acestei chestiuni, mulţimea a aprobat ca un ecou hotărârea iscoadelor necredincioase: „Nu putem să ne suim împotriva poporului acestuia, căci este mai tare decât noi.” Numeri 13,31. Cuvintele lor s-au dovedit adevărate. Nu au fost în stare să se suie şi şi-au irosit vieţile în pustie.

Cu toate acestea, doi dintre cei doisprezece, care văzuseră ţinutul, au raţionat cu totul altfel. „Haidem să ne suim şi să punem mâna pe ţară, căci vom fi biruitori” (Numeri 13,30), au îndemnat ei, considerând că făgăduinţa lui Dumnezeu era superioară uriaşilor, cetăţilor cu ziduri fortificate sau carelor din fier. Pentru ei, cuvântul lor a fost adevărat. Deşi au împărtăşit cei patruzeci de ani de rătăcire prin deşert cu fraţii lor, Caleb şi Iosua au intrat în ţara făgăduită. La fel de curajos ca atunci când a ieşit cu oştile Domnului din Egipt, Caleb a cerut ca parte a sa cetăţile întărite ale uriaşilor. În tăria lui Dumnezeu, el i-a izgonit pe canaaniţi. Viile şi grădinile de măslini unde îi călcaseră picioarele au intrat în posesia sa. Deşi laşii şi răzvrătiţii pieriseră în pustie, bărbaţii credinţei au mâncat din strugurii Eşcolului.

Biblia nu pune nici un adevăr într-o lumină mai puternică decât faptul că primejdia însoţeşte fie şi o singură îndepărtare de la ceea ce este drept – primejdie atât pentru cel ce face răul, cât şi pentru toţi cei pe care-i ajunge influenţa lui. Exemplul are o putere minunată; iar când este folosit în sfera tendinţelor rele ale firii noastre, devine aproape irezistibil.

Cel mai puternic bastion al viciului în lumea noastră nu este viaţa nelegiuită a păcătosului abandonat sau a unui paria degenerat; este acea viaţă care pare altminteri virtuoasă, onorabilă şi nobilă, dar în care este nutrit un păcat, în care este îngăduit un viciu. Pentru sufletul care se luptă în taină cu o ispită enormă, tremurând chiar pe marginea prăpastiei, un asemenea exemplu este una dintre cele mai puternice seducţii către păcat. Cel care, înzestrat cu cele mai înalte concepţii despre viaţă, adevăr şi onoare, încalcă totuşi de bunăvoie un singur precept al Legii sfinte a lui Dumnezeu şi-a transformat darurile nobile într-o momeală către păcat. Geniu, talent, compasiune, chiar şi fapte generoase şi pline de bunătate pot fi în felul acesta camuflaje ale lui Satana, prin care să ademenească suflete în prăpastia ruinei.

Din acest motiv, Dumnezeu a dat atâtea exemple care arată rezultatele fie şi numai ale unei singure fapte greşite. Din povestea tristă a acelui singur păcat care a adus moartea în lume şi toată nenorocirea noastră o dată cu pierderea Edenului şi până la raportul despre acela care L-a vândut pe Domnul slavei pentru treizeci de arginţi, biografiile Bibliei abundă în astfel de exemple, date pentru a fi asemenea unor semnale de avertizare, plasate lângă drumurile care se despart de cărarea ce duce la viaţă.



Există, de asemenea, avertizări prin consemnarea rezultatelor ce au urmat, fie şi numai a unui act de cedare în faţa greşelii şi slăbiciunii omeneşti, ca rod al îndepărtării de credinţă.

Printr-un singur eşec al credinţei, Ilie şi-a oprit lucrarea vieţii. Grea fusese povara pe care o purtase pentru Israel; pline de credincioşie fuseseră avertizările lui legate de idolatria naţională; şi adâncă fusese bunăvoinţa lui de a veghea şi aştepta vreo dovadă de pocăinţă în timpul celor trei ani şi jumătate de foamete. Stătuse singur pentru Dumnezeu pe muntele Carmel. Prin puterea credinţei, idolatria a fost lepădată şi ploaia binecuvântată a dat mărturie despre ploile de binecuvântări care aşteptau să fie revărsate asupra lui Israel. Atunci, în oboseala şi slăbiciunea sa, a fugit în urma ameninţărilor Izabelei şi, singur în pustie, s-a rugat să moară. Credinţa îl părăsise. El nu avea să sfârşească lucrarea pe care o începuse. Dumnezeu i-a poruncit să ungă pe un altul care să fie profet în locul său.

Însă Dumnezeu luase în seamă slujirea din inimă a servului Său. Ilie nu avea să piară descurajat şi singur în pustie. Nu era pentru el coborârea în mormânt, ci înălţarea împreună cu îngerii lui Dumnezeu în prezenţa slavei Sale.

Rapoartele acestor vieţi declară că orice făptură umană va înţelege într-o zi că păcatul poate aduce numai ruşine şi pierdere; că necredinţa înseamnă eşec; dar că mila lui Dumnezeu se coboară oricât de adânc; că sufletul care se pocăieşte este înălţat de credinţă pentru a se alătura fiilor lui Dumnezeu prin adopţiune.

Disciplinarea prin suferinţă

Toţi cei care aduc în această lume o slujire sinceră lui Dumnezeu sau oamenilor primesc o instruire pregătitoare în şcoala întristării. Cu cât este mai mare sarcina încredinţată şi cu cât este mai înalt serviciul adus, cu atât este mai grea punerea la probă şi mai severă disciplinarea.

Studiaţi experienţele lui Iosif şi Moise, ale lui Daniel şi David. Comparaţi istoria vieţii timpurii a lui David cu istoria lui Solomon şi analizaţi rezultatele.

În tinereţea sa, David s-a aflat în strânsă legătură cu Saul, iar şederea sa la curte şi relaţia lui cu familia împăratului i-au făcut o idee despre grijile, necazurile şi încurcăturile ascunse de strălucirea şi fastul regalităţii. El a văzut ce puţin valorează slava omenească atunci când este chemată să aducă pace sufletului. Şi s-a întors cu bucurie şi uşurare de la curtea împăratului la stână şi turme.

Când, din pricina invidiei lui Saul, a devenit un fugar prin pustie, David, lipsit de ajutorul omenesc, s-a sprijinit cu mai multă hotărâre de Dumnezeu. Nesiguranţa şi neliniştea vieţii din pustie, primejdia continuă în care se afla, necesitatea frecventă de a fugi, caracterul oamenilor care s-au adunat la el acolo – cei care „se aflau în nevoie, care aveau datorii sau care erau nemulţumiţi” (1 Samuel 22,2) – toate acestea au dus la lucrul esenţial, o severă auto-disciplinare. Aceste experienţe i-au stimulat şi dezvoltat puterea de a lucra cu oamenii, compasiunea pentru cei oprimaţi şi ura faţă de nedreptate. De-a lungul anilor de aşteptare şi primejdie, David a învăţat să găsească în Dumnezeu liniştea, sprijinul, viaţa sa. A învăţat că el putea ajunge la tron numai prin puterea lui Dumnezeu; că ar fi putut să conducă în mod înţelept numai prin înţelepciunea Sa. Numai în procesul pregătirii în şcoala greutăţilor şi a întristării a putut David să lase în urmă acest raport – măcar că după aceea a fost întinat de marele său păcat – anume că „David a împărăţit peste Israel şi făcea judecată şi dreptate la tot poporul lui.” 2 Samuel 8,15

Disciplina care a caracterizat experienţa timpurie a lui David lipsea din cea a lui Solomon. În împrejurări, caracter şi viaţă, el părea avantajat mai presus de oricine altcineva. Nobil în tinereţe, nobil în perioada bărbăţiei, preaiubitul Dumnezeului Său, Solomon a început o domnie care promitea o mare prosperitate şi cinste. Naţiunile lumii se minunau de cunoştinţele şi perspicacitatea omului căruia Dumnezeu îi dăduse înţelepciune. Însă mândria adusă de prosperitate a provocat despărţirea de Dumnezeu. De la bucuria comuniunii divine, Solomon s-a întors să caute satisfacţie în plăcerile senzuale. Despre această experienţă, el spune: 

„Am făcut lucruri mari: mi-am zidit case, mi-am sădit vii; mi-am făcut grădini şi livezi de pomi ... Mi-am strâns argint şi aur şi bogăţii ca de împăraţi şi ţări. Mi-am adus cântăreţi şi cântăreţe, şi desfătarea fiilor oamenilor: o mulţime de femei. Am ajuns mare, mai mare decât toţi cei ce erau înaintea mea în Ierusalim. ... Tot ce mi-au poftit ochii, le-am dat; nu mi-am oprit inima de la nici o veselie, ci am lăsat-o să se bucure de toată truda mea. ... Apoi, când m-am uitat cu băgare de seamă la toate lucrările pe care le făcusem cu mâinile mele şi la truda cu care le făcusem, am văzut că în toate este numai deşertăciune şi goană după vânt şi că nu este nimic trainic sub soare. Atunci mi-am întors privirile spre înţelepciune, prostie şi nebunie. Căci ce va face omul care va veni după împărat? Ceea ce s-a făcut şi mai înainte. Atunci, am urât viaţa. ... Mi-am urât până şi toată munca pe care am făcut-o sub soare.” Eclesiastul 2,4-12.17.18

Prin propria-i experienţă amară, Solomon a învăţat lipsa de substanţă a unei vieţi care îşi caută cel mai înalt bine în lucrurile pământeşti. El a ridicat altare zeilor păgâni, numai pentru a afla cât de zadarnică este făgăduinţa lor de a da odihnă sufletului.

În anii săi de pe urmă, obosit şi însetat după ce a băut de la puţurile crăpate ale pământului, Solomon s-a întors să bea de la izvorul vieţii. Pentru generaţiile care au urmat, prin Duhul Inspiraţiei, el a scris raportul istoriei anilor săi irosiţi, cu lecţia lor de avertizare. Şi astfel, deşi roadele aduse de sămânţa pe care o semănase fuseseră culese de poporul său, sub forma unor recolte ale răului, lucrarea vieţii lui Solomon nu a fost cu totul pierdută. În cele din urmă, disciplina suferinţei şi-a împlinit lucrarea şi pentru el.

Dar cu asemenea zori, cât de glorios ar fi putut fi miezul zilei vieţii lui Solomon, dacă ar fi învăţat în tinereţea sa lecţia pe care a predat-o suferinţa în vieţile altora!

Punerea la probă a lui Iov

Pentru cei ce-L iubesc pe Dumnezeu, cei care „sunt chemaţi după planul Său” (Romani 8,28), biografia biblică are o lecţie încă şi mai înaltă a lucrării suferinţei. „Voi Îmi sunteţi martori, zice Domnul, că Eu sunt Dumnezeu” (Isaia 43,12), martori că El este bun şi că bunătatea Sa este bunătatea supremă. „Am ajuns o privelişte pentru lume, îngeri şi oameni.” 1 Corinteni 4,9

Altruismul, principiul Împărăţiei lui Dumnezeu, este principiul pe care-l urăşte Satana; el îi tăgăduieşte însăşi existenţa. De la începutul marii controverse, el s-a străduit să dovedească faptul că principiile după care acţionează Dumnezeu sunt egoiste; şi el procedează la fel cu cei care-I slujesc lui Dumnezeu. Lucrarea lui Hristos şi a tuturor celor ce-I poartă Numele este aceea de a dovedi falsitatea pretenţiei lui Satana.

Isus a venit în chip de om în scopul de a ilustra altruismul în propria Sa viaţă. Şi toţi aceia care acceptă acest principiu trebuie să fie împreună lucrători cu El, demonstrându-l în viaţa practică. Să aleagă ceea ce este drept, pentru că aşa este drept, să ia poziţie pentru adevăr cu preţul suferinţei şi sacrificiului – „Aceasta este moştenirea robilor Domnului, iar neprihănirea lor  vine de la Mine, zice Domnul.” Isaia 54,17

Foarte de timpuriu în istoria lumii este consemnat raportul vieţii unuia asupra căruia s-a purtat această controversă iscată de Satana.

Despre Iov, patriarhul din Uţ, mărturia Aceluia care cercetează inimile a fost: „Nu este nimeni ca el pe pământ. Este un om fără prihană şi curat la suflet, care se teme de Dumnezeu şi se abate de la rău.”

Împotriva acestui om, Satana a adus o acuzaţie dispreţuitoare: „Oare degeaba se teme Iov de Dumnezeu? Nu l-ai ocrotit Tu pe el, casa lui şi tot ce este al lui? ... Dar ia întinde-Ţi mâna şi atinge-te de tot ce are”; „atinge-Te de oasele şi de carnea lui, şi sunt încredinţat că Te va blestema în faţă.”

Domnul a spus lui Satana: „Iată, îţi dau pe mână tot ce are, numai asupra lui să nu întinzi mâna”. „Iată, ţi-l dau pe mână: numai cruţă-i viaţa.”

Având această permisiune, Satana a spulberat tot ceea ce avea Iov: turme şi cirezi, slujitori şi slujnice, fii şi fiice; şi el „a lovit pe Iov cu o bubă rea din talpa piciorului până în creştetul capului.” Iov 1,8-12; 2,5-7

Şi la cupa sa a mai fost adăugat un element al amărăciunii. Prietenii săi, care nu vedeau în nenorocire decât o plată a păcatului, au apăsat asupra duhului său rănit şi împovărat cu acuzaţiile lor, conform cărora Iov se făcea vinovat de nelegiuire.

În mod aparent părăsit de cer şi pământ, dar păstrându-şi strâns credinţa în Dumnezeu şi fiind conştient de integritatea sa, îndurerat şi încurcat, a strigat:

„M-am dezgustat de viaţă!” „Ah! de m-ai ascunde în locuinţa morţilor, de m-ai acoperi până-Ţi va trece mânia şi de mi-ai rândui o vreme când Îţi vei aduce iarăşi aminte de mine!” Iov 10,1; 14,13

„Iată, ţip de silnicie, şi nimeni nu răspunde; cer dreptate, şi dreptate nu este! ... M-a dezbrăcat de slava mea, mi-a luat cununa de pe cap ... A depărtat pe fraţii mei de la mine şi prietenii mei s-au înstrăinat de mine. ... Aceia pe care îi iubeam s-au întors împotriva mea. ... Fie-vă milă, fie-vă milă de mine, prietenii mei! Căci mâna lui Dumnezeu m-a lovit”. „Oh! dacă aş şti unde să-L găsesc, dacă aş putea să ajung până la scaunul Lui de domnie. ... Dacă mă duc la răsărit, nu este acolo; dacă mă duc la apus, nu-L găsesc; dacă are treabă la miază-noapte, nu-L pot vedea; dacă Se ascunde la miază-zi, nu-L pot descoperi. Dar El ştie ce cale am urmat; şi, dacă m-ar încerca, aş ieşi curat ca aurul”. „Chiar dacă mă va ucide, tot mă voi încrede în El ”. „Dar ştiu că Răscumpărătorul meu este viu şi că Se va ridica la urmă pe pământ. Chiar dacă mi se va nimici pielea şi chiar dacă nu voi mai avea carne, voi vedea totuşi pe Dumnezeu. Îl voi vedea şi-mi va fi binevoitor, ochii mei Îl vor vedea, şi nu ai altuia.” Iov 19,7-21; 23,3-10; 13,15; 19,25-27



Lui Iov i s-a întâmplat după credinţa sa. „Dacă m-ar încerca,” a spus el, „aş ieşi curat ca aurul.” Iov 23,10. Aşa a şi fost. Prin răbdarea sa neobosită, şi-a apărat propriul caracter şi în felul acesta caracterul Aceluia al cărui reprezentant era. Şi „Domnul a adus pe Iov iarăşi în starea lui de la început ... Şi Domnul i-a dat înapoi îndoit decât tot ce avusese. ... În cei din urmă ani ai săi, Iov a primit de la Domnul mai multe binecuvântări decât primise în cei dintâi.” Iov 42,10-12



În raportul despre cei care au fost părtaşi, prin dăruire de sine, la suferinţele lui Hristos stau – unul în Vechiul Testament şi celălalt în Noul Testament – numele lui Ionatan şi Ioan Botezătorul.

Ionatan a fost moştenitor al tronului prin naştere, ştiindu-se însă înlăturat prin hotărâre divină; pentru rivalul său a fost cel mai delicat şi credincios prieten, apărând viaţa lui David chiar cu preţul primejduirii propriei vieţi; statornic lângă tatăl său prin zilele întunecate ale slăbirii puterii acestuia şi tot lângă el căzând în cele din urmă – numele lui Ionatan este preţuit în ceruri, iar pe pământ rămâne ca mărturie despre existenţa şi puterea iubirii altruiste.

Ioan Botezătorul, când a apărut ca vestitor al lui Mesia, a tulburat toată naţiunea. Din loc în loc, paşii săi erau urmaţi de mulţimi de oameni de orice rang şi stare socială. Totul s-a schimbat însă când a venit Acela despre care dăduse mărturie. Mulţimile l-au urmat pe Isus şi a părut că lucrarea lui Ioan se apropia rapid de sfârşit. Cu toate acestea, credinţa lui nu a fost deloc şovăielnică. „Trebuie ca El să crească,” a spus el, „iar eu să mă micşorez.” Ioan 3,30

Timpul a trecut şi împărăţia pe care Ioan o aşteptase cu atâta încredere nu a fost întemeiată. În temniţa lui Irod, fără aerul dătător de viaţă şi libertatea pustiei, el a aşteptat şi a vegheat.

Nu s-a făcut nici o intervenţie armată, uşile închisorilor nu au fost sparte; dar vindecarea bolnavilor, predicarea Evangheliei, înălţarea sufletelor oamenilor mărturiseau despre misiunea lui Hristos.

Singur în temniţă, văzând încotro se îndreaptă cărarea sa, ca şi a Stăpânului Său, Ioan a acceptat încrederea cu care era onorat – părtaş la jertfa lui Hristos. Soli cereşti l-au însoţit la mormânt. Inteligenţele universului, căzute şi necăzute, au fost martorele modului în care el a demonstrat o slujire altruistă.

Şi în toate generaţiile care au trecut de atunci, suflete suferinde au fost susţinute de mărturia vieţii lui Ioan. De-a lungul secolelor de întuneric, în temniţă, pe eşafod, în flăcări, bărbaţi şi femei au fost întăriţi de memoria aceluia despre care Hristos a declarat: „Dintre cei născuţi din femei, nu s-a sculat nici unul mai mare decât Ioan Botezătorul.” Matei 11,11



„Şi ce voi mai zice? Căci nu mi-ar ajunge vremea, dacă aş vrea să vorbesc de Ghedeon, de Barac, de Samson, de Ieftaie, de David, de Samuel şi de prooroci! Prin credinţă au cucerit ei împărăţii, au făcut dreptate, au căpătat făgăduinţe, au astupat gurile leilor, au stins puterea focului, au scăpat de ascuţişul săbiei, s-au vindecat de boli, au fost viteji în războaie, au pus pe fugă oştirile vrăjmaşe.

Femeile şi-au primit înapoi pe morţii lor înviaţi; unii, ca să dobândească o înviere mai bună, n-au vrut să primească izbăvirea care li se dădea şi au fost chinuiţi. Alţii au suferit batjocuri, bătăi, lanţuri şi închisoare; au fost ucişi cu pietre, tăiaţi în două cu fierăstrăul, chinuiţi; au murit ucişi de sabie, au pribegit îmbrăcaţi cu cojoace şi în piei de capre, lipsiţi de toate, prigoniţi, munciţi, ei, de care lumea nu era vrednică, au rătăcit prin pustiuri, prin munţi, prin peşteri şi prin crăpăturile pământului.

Toţi aceştia, măcar că au fost lăudaţi pentru credinţa lor, totuşi n-au primit ce le fusese făgăduit; pentru că Dumnezeu avea în vedere ceva mai bun pentru noi, ca să n-ajungă ei la desăvârşire fără noi.” Evrei 11,32-40







Poezii şi cântece

„Orânduirile Tale sunt prilejul cân-tărilor mele în casa pribegiei mele.”



Primele şi, de asemenea, cele mai înalte creaţii poetice cunoscute omului se găsesc în Scripturi. Înainte să fi cântat cel mai vechi poet al lumii, păstorul din Madian a notat aceste cuvinte ale lui Dumnezeu, adresate lui Iov – fiind, în măreţia lor, neegalate şi neatinse măcar pe departe de cele mai înalte creaţii ale geniului uman:

„Unde erai tu când am întemeiat pământul?

Cine a închis marea cu porţi când s-a aruncat din pântecele mamei ei? Când i-am făcut haina din nori şi scutece din întuneric; când i-am pus hotar şi când i-am pus zăvoare şi porţi; când am zis: ‘Până aici să vii, să nu treci mai departe; aici să ţi se oprească mândria valurilor tale?’ De când eşti, ai poruncit tu dimineţii? Ai arătat tu zorilor locul lor?

Ai pătruns tu până la izvoarele mării? Sau te-ai plimbat tu prin fundurile adâncului? Ţi s-au deschis porţile morţii? Sau ai văzut tu porţile umbrei morţii? Ai cuprins tu cu privirea întinderea pământului? Vorbeşte, dacă ştii toate aceste lucruri. Unde este drumul care duce la locaşul luminii? Şi întunericul unde îşi are locuinţa? …

Ai ajuns tu până la cămările zăpezii? Ai văzut tu cămările grindinei, pe care le păstrez pentru vremurile de strâmtorare, pentru zilele de război şi de bătălie? Pe ce cale se împarte lumina? Şi pe ce cale se împrăştie vântul de răsărit pe pământ? Cine a deschis un loc de scurgere ploii şi a însemnat drumul fulgerului şi al tunetului, pentru ca să cadă ploaia pe un pământ fără locuitori, pe un pustiu unde nu sunt oameni; pentru ca să adape locurile pustii şi uscate şi ca să facă să încolţească şi să răsară iarba? Are ploaia tată? Cine dă naştere picăturilor de rouă? Din al cui sân iese gheaţa şi cine naşte promoroaca cerului, ca apele să se îngroaşe ca o piatră şi faţa adâncului să se întărească? Poţi să înnozi tu legăturile Găinuşei sau să dezlegi frânghiile Orionului? Tu faci să iasă la vremea lor semnele zodiacului şi  cârmuieşti Ursul mare cu puii lui?” Iov 38,4-27; 38,31.32

Pentru frumuseţea exprimării, citiţi şi descrierea primăverii, din Cântarea Cântărilor:

„Căci iată că a trecut iarna; a încetat ploaia şi s-a dus. Se arată florile pe câmp, a venit vremea cântării şi se aude glasul turturicii în câmpiile noastre. Se pârguiesc roadele în smochin şi viile înflorite îşi răspândesc mirosul. Scoală-te, iubito, şi vino, frumoaso.” Cântarea Cântărilor 2,11-13

Şi deloc inferioară în frumuseţe este profeţia lui Balaam, adusă fără voia lui, prin care binecuvânta pe Israel:

„Balac m-a adus din Aram. Împăratul Moabului m-a chemat din munţii Răsăritului, zicând: ‘Vino şi blestemă-mi pe Iacov! Vino şi defaimă-mi pe Israel!’ Cum să blestem eu pe cel pe care nu-l blestemă Dumnezeu? Cum să defaim eu pe cel pe care nu-l defaimă Domnul? Îl văd din vârful stâncilor, îl privesc de pe înălţimea dealurilor: este un popor care locuieşte deoparte şi nu face parte dintre neamuri...

Iată că am primit poruncă să binecuvântez. Da, El a binecuvântat, şi eu nu pot întoarce. El nu vede nici o fărădelege în Iacov. Nu vede nici o răutate în Israel. Domnul, Dumnezeul lui, este cu el. El este împăratul lui, veselia lui...

Descântecul nu poate face nimic împotriva lui Iacov, nici vrăjitoria împotriva lui Israel. Acum se poate spune despre Iacov şi Israel: Ce lucruri mari a făcut Dumnezeu! Cel ce aude cuvintele lui Dumnezeu, cel ce vede vedenia Celui Atotputernic ...: Ce frumoase sunt corturile tale, Iacove! Locuinţele tale, Israele! Ele se întind ca nişte văi, ca nişte grădini lângă un râu. Ca nişte copaci de aloe pe care i-a sădit Domnul, ca nişte cedri pe lângă ape...

Aşa zice cel ce aude cuvintele lui Dumnezeu, cel ce cunoaşte planurile Celui Preaînalt ...: Îl văd, dar nu acum, Îl privesc, dar nu de aproape. O stea răsare din Iacov, un toiag de cârmuire se ridică din Israel...

Cel ce se naşte din Iacov domneşte ca stăpânitor.” Numeri 23,7-    23; 24,4-6; 24,16-19

Cântecul de laudă este atmosfera cerului; iar când cerul vine în contact cu pământul, există muzică şi cântare – „mulţumiri şi cântări de laudă.” Isaia 51,3

Deasupra pământului nou-creat, aşa cum fusese conceput, frumos şi nepătat, sub zâmbetul lui Dumnezeu, „stelele dimineţii izbucneau în cântări de bucurie şi … toţi fiii lui Dumnezeu scoteau strigăte de veselie.” Iov 38,7. Tot aşa, inimile omeneşti, în rezonanţă cu cerul, au răspuns la bunătatea lui Dumnezeu cu cântări de laudă. Multe din evenimentele istoriei omeneşti au fost legate de cântări.



Primul cântec raportat în Biblie de pe buzele oamenilor a fost acea glorioasă explozie de mulţumire din partea mulţimii lui Israel la Marea Roşie:

„Voi cânta Domnului, căci Şi-a arătat slava: A năpustit în mare pe cal şi pe călăreţ. Domnul este tăria mea şi temeiul cântărilor mele de laudă: El m-a scăpat. El este Dumnezeul meu: pe El Îl voi lăuda; El este Dumnezeul tatălui meu: pe El Îl voi preamări.”

„Dreapta Ta, Doamne, şi-a făcut vestită tăria; Mâna Ta cea dreaptă, Doamne, a zdrobit pe vrăjmaşi. ... Cine este ca Tine între dumnezei, Doamne? Cine este ca Tine minunat în sfinţenie, bogat în fapte de laudă, făcător de minuni?”

„Şi Domnul va împărăţi în veac şi în veci de veci. ... Cântaţi Domnului, căci Şi-a arătat slava.” Exodul 15,1.2.6-11; 18,21

Mari au fost binecuvântările primite de oameni ca răspuns la cântările de laudă. Puţinele cuvinte care povestesc o experienţă din călătoria prin pustie a lui Israel au o lecţie vrednică de atenţia noastră:

„S-au dus la Beer (Fântână). La această fântână, Domnul a zis lui Moise: ’Strânge poporul, şi le voi da apă.’” Numeri 21,16. Atunci a cântat Israel cântarea aceasta:

„Ţâşneşte, fântână! Cântaţi în cinstea ei! Fântâna pe care au săpat-o căpeteniile, pe care au săpat-o mai marii poporului, cu toiagul de cârmuire, cu toiegele lor!” Numeri 21,17.18

Cât de adesea se repetă această istorie în experienţa spirituală! Cât de des, prin cuvintele cântecului sfânt, sunt date la o parte în suflet zăgazurile izvoarelor de pocăinţă şi credinţă, de speranţă, iubire şi bucurie!

Cu cântece de laudă au înaintat armatele lui Israel către marea izbăvire de sub Iosafat. La Iosafat ajunsese vestea de ameninţare cu război. „O mare mulţime înaintează împotriva ta”, a fost solia, „fiii lui Moab şi fiii lui Amon, şi cu ei nişte Maoniţi”. „În spaima sa, Iosafat şi-a îndreptat faţa să caute pe Domnul şi a vestit un post pentru tot Iuda. Iuda s-a adunat să cheme pe Domnul, şi au venit din toate cetăţile lui Iuda să caute pe Domnul”. Iar Iosafat, stând în curtea Templului înaintea poporului său, şi-a revărsat sufletul în rugăciune, mărturisind neajutorarea în care se afla Israel şi rugându-L pe Dumnezeu să-Şi împlinească făgăduinţa. „Noi suntem fără putere înaintea acestei mari mulţimi care înaintează împotriva noastră,” a spus el, „şi nu ştim ce să facem, dar ochii noştri sunt îndreptaţi spre Tine!” 2 Cronici 2,2.1.3.4.12.

„Atunci Duhul Domnului a venit în mijlocul adunării peste Iahaziel”, un levit. „Şi Iahaziel a zis: Ascultaţi, tot Iuda şi locuitorii din Ierusalim şi tu, împărate Iosafat! Aşa vă vorbeşte Domnul: Nu vă temeţi şi nu vă înspăimântaţi înaintea acestei mari mulţimi, căci nu voi veţi lupta, ci Dumnezeu. ... Nu veţi avea de luptat în lupta aceasta: aşezaţi-vă, staţi acolo şi veţi vedea izbăvirea pe care v-o va da Domnul. ... Nu vă temeţi şi nu vă înspăimântaţi; mâine, ieşiţi-le înainte, şi Domnul va fi cu voi!” 2 Cronici 20,14-17

„A doua zi, au pornit dis-de-dimineaţă spre pustia Tecoa.” 2 Cronici 20,20. Înaintea armatei mergeau cântăreţii, înălţându-şi vocile în laudă către Dumnezeu – lăudându-L pentru biruinţa făgăduită.

În cea de-a patra zi care a urmat, armata s-a întors în Ierusalim, încărcată de prada luată de la inamicii lor, cu laudă în cântare pentru victoria câştigată.

Prin cântare, David, în mijlocul vicisitudinilor vieţii sale schimbătoare, era în comuniune cu cerul. Cu câtă sensibilitate sunt reflectate experienţele lui de păstor în cuvintele:

„Domnul este Păstorul meu: nu voi duce lipsă de nimic. El mă paşte în păşuni verzi şi mă duce la ape de odihnă; ... Chiar dacă ar fi să umblu prin valea umbrei morţii, nu mă tem de nici un rău, căci Tu eşti cu mine. Toiagul şi nuiaua Ta mă mângâie.” Psalmii 23,1-4

Ajuns la vârsta bărbăţiei, ca fugar urmărit, găsind refugiu în stâncile şi peşterile din pustie, el a scris:

„Dumnezeule, Tu eşti Dumnezeul meu, pe Tine Te caut! Îmi însetează sufletul după Tine, îmi tânjeşte trupul după Tine, într-un pământ sec, uscat şi fără apă. … Căci Tu eşti ajutorul meu şi sunt plin de veselie la umbra aripilor Tale.”

„Pentru ce te mâhneşti, suflete şi gemi înăuntrul meu? Nădăjduieşte în Dumnezeu, căci iarăşi Îl voi lăuda. El este mântuirea mea şi Dumnezeul meu.”

„Domnul este lumina şi mântuirea mea: de cine să mă tem? Domnul este sprijinitorul vieţii mele: de cine să-mi fie frică?” Psalmii 63,1-7; 42,11; 27,1

Aceeaşi încredere răzbate din cuvintele scrise când, ca împărat detronat şi lipsit de coroană, David fuge din Ierusalim la revolta condusă de Absalom. Istovit de durerea şi oboseala fugii lui, el şi cei ce-l însoţeau au zăbovit lângă Iordan pentru a se odihni câteva ore. A fost trezit de avertizările care-l sileau să fugă imediat. În întuneric, trebuia trecut acel curs de apă, adânc şi repede, şi aceasta de către toată suita lui, bărbaţi, femei şi copilaşi; căci în urma lor zoreau forţele fiului trădător.

În acel ceas al celei mai negre încercări, David a cântat:

„Eu strig cu glasul meu către Domnul, şi El îmi răspunde din muntele Lui cel sfânt. Mă culc, adorm şi mă deştept iarăşi, căci Domnul este sprijinul meu. Nu mă tem de zecile de mii de popoare care mă împresoară din toate părţile.” Psalmii 3,4-6

După marele său păcat, în suferinţa provocată de remuşcări şi sila pe care i-o provoca propria-i persoană, s-a întors cu toate acestea către Dumnezeu ca la cel mai bun prieten al său:

„Ai milă de mine, Dumnezeule, în bunătatea Ta! După îndurarea Ta cea mare, şterge fărădelegile mele! ... Curăţeşte-mă cu isop, şi voi fi curat; spală-mă, şi voi fi mai alb decât zăpada.” Psalmii 51,1-7

În lunga sa viaţă, David nu a găsit pe pământ nici un loc de odihnă. „Înaintea Ta, noi suntem nişte străini şi locuitori”, a spus el, „ca toţi părinţii noştri. Zilele noastre pe pământ sunt ca umbra şi fără nici o nădejde.” 1 Cronici 29,15

„Dumnezeu este adăpostul şi sprijinul nostru, un ajutor care nu lipseşte niciodată în nevoi. De aceea nu ne temem, chiar dacă s-ar zgudui pământul şi s-ar clătina munţii în inima mărilor.”

„Este un râu ale cărui izvoare înveselesc cetatea lui Dumnezeu, sfântul locaş al locuinţelor Celui Preaînalt. Dumnezeu este în mijlocul ei: nu se clatină; Dumnezeu o ajută în revărsatul zorilor. ... Domnul oştirilor este cu noi, Dumnezeul lui Iacov este un turn de scăpare pentru noi.”

„Iată, Dumnezeul acesta este Dumnezeul nostru în veci de veci. El va fi călăuza noastră până la moarte.” Psalmii 46,1.2; 46,4-7; 48,14

În viaţa Sa de pe pământ, Isus a întâmpinat ispita cu o cântare. Adesea, când se rosteau cuvinte aspre, înţepătoare, când atmosfera din jurul Lui era încărcată de tristeţe, nemulţumire, neîncredere sau teamă paralizantă, se făcea auzită cântarea Sa plină de credinţă şi voie bună sfântă.

În acea tristă, ultimă seară a Cinei de Paşte, înainte de a ieşi în întâmpinarea trădării şi morţii sale, glasul I s-a înălţat o dată cu psalmul:

„Fie Numele Domnului binecuvântat de acum şi până în veac! De la răsăritul soarelui până la apusul lui, fie Numele Domnului lăudat.”

„Iubesc pe Domnul, căci El aude glasul meu, cererile mele. Da, El şi-a plecat urechea spre mine, de aceea-L voi chema toată viaţa mea. Mă înfăşuraseră legăturile morţii şi m-apucaseră sudorile mormântului; eram pradă necazului şi durerii. Dar am chemat Numele Domnului şi am zis: ‘Doamne, mântuieşte-mi sufletul.’ Domnul este milostiv şi drept şi Dumnezeul nostru este plin de îndurare. Domnul păzeşte pe cei fără răutate; eram nenorocit de tot, dar El m-a mântuit. Întoarce-te, suflete, la odihna ta, căci Domnul ţi-a făcut bine. Da, Tu mi-ai izbăvit sufletul de la moarte, ochii din lacrimi şi picioarele de cădere.” Psalmii 113,2.3; 116,1-8

În mijlocul umbrelor tot mai întunecate ale ultimei crize a pământului, lumina lui Dumnezeu va străluci cu cea mai mare putere, iar cântul de nădejde şi încredere se va face auzit în tonalităţile cele mai clare şi mai nobile.



„În ziua aceea, se va cânta următoarea cântare în ţara lui Iuda: Avem o cetate tare, Dumnezeu ne dă mântuirea ca ziduri şi întăritură. Deschideţi porţile, ca să intre neamul cel neprihănit şi credincios. Celui cu inima tare Tu-i chezăşuieşti pacea; da, pacea, căci se încrede în Tine. Încredeţi-vă în Domnul pe vecie, căci Domnul Dumnezeu este Stânca veacurilor.” Isaia 26,1-4

„Cei izbăviţi de Domnul se vor întoarce şi vor merge spre Sion cu cântece de biruinţă. O bucurie veşnică le va încununa capul, veselia şi bucuria îi vor apuca, iar durerea şi gemetele vor fugi!” Isaia 35,10

„Ei vor veni şi vor chiui de bucurie pe înălţimile Sionului; vor alerga la bunătăţile Domnului. ... Sufletul le va fi ca o grădină bine udată şi nu vor mai tânji.” Ieremia 31,12

Puterea cântecului

Istoria cântecelor din Biblie sugerează din belşug cum trebuie folosite muzica şi cântecul şi care sunt avantajele acestora. Muzica este adesea pervertită pentru a sluji scopurilor răului şi devine astfel unul dintre cei mai ademenitori agenţi ai ispitei. Folosită însă în mod corect, este un dar preţios de la Dumnezeu, menit să ridice gândurile către teme înalte şi nobile, să inspire şi să înalţe sufletul.

După cum copiii lui Israel, călătorind prin pustie, îşi înveseleau paşii cu acordurile cântărilor sfinte, tot aşa îi îndeamnă Dumnezeu pe copiii Săi de astăzi să aducă bucurie în peregrinarea lor prin această viaţă. Nu există decât puţine mijloace mai eficiente pentru fixarea cuvintelor Sale în memorie în afară de repetarea lor prin cântare. Şi o asemenea cântare are o putere minunată. Puterea de a supune firile aspre şi necultivate; puterea de a înviora gândirea şi de a trezi compasiunea, de a promova armonia în acţiune şi de a izgoni tristeţea şi presentimentele sumbre care nimicesc curajul şi slăbesc puterile.

Este unul din mijloacele cele mai eficiente de a impresiona inima cu adevărul spiritual. Cât de ades i se întâmplă sufletului sufocat şi gata să se lase pradă deznădejdii ca memoria să regăsească vreun cuvânt de-al lui Dumnezeu – demult uitata povară a vreunui cântec din copilărie –, iar ispitele îşi pierd puterea, viaţa capătă un nou înţeles şi un nou scop, şi curajul şi bucuria sunt împărtăşite şi altor suflete!

Nu ar trebui să se piardă din vedere niciodată valoarea cântecului ca mijloc de educaţie. Să se audă cântece în familie, din cele gingaşe şi curate, şi atunci vor fi mai puţine cuvinte de critică şi mai multe de voioşie, speranţă şi bucurie. Să se audă cântece la şcoală, şi elevii vor fi aduşi mai aproape de Dumnezeu, de profesorii lor, mai aproape unul de altul.

Ca parte a serviciului divin, cântarea este tot atât de mult un act de închinare precum este rugăciunea. Şi într-adevăr, multe cântări sunt rugăciuni. Dacă este învăţat să-şi dea seama de aceasta, copilul se va gândi mai mult la sensul cuvintelor pe care le cântă şi va fi mai maleabil sub puterea acestora.

În timp ce Răscumpărătorul nostru ne duce către pragul veşniciei, care străluceşte de slava lui Dumnezeu, putem recunoaşte subiectele de laudă şi recunoştinţă care vin de la corul ceresc ce înconjoară tronul; iar când ecoul cântecului îngeresc este deşteptat în căminele noastre pământeşti, inimile vor fi atrase mai mult de cântăreţii cereşti. Părtăşia cu cerul începe pe pământ. Aici deprindem tonalitatea laudei lui.











Tainele Bibliei

„Poţi spune tu că poţi pătrunde adâncurile lui Dumnezeu?”



Cuvântul lui Dumnezeu, asemenea caracterului Autorului său, prezintă taine care nu pot fi niciodată înţelese pe deplin de către fiinţele  mărginite. Nu-l putem descoperi pe Dumnezeu căutându-L. Pentru minţile cele mai puternice şi mai educate, ca şi pentru cele mai slabe şi mai ignorante, această Fiinţă sfântă trebuie să rămână învăluită în mister. Însă cu toate că „norii şi negura Îl înconjoară, dreptatea şi judecata sunt temelia scaunului Său de domnie.” Psalmii 97,2. Putem înţelege modul în care procedează cu noi într-atât, încât să ne dăm seama de nemărginita Sa milă, unită cu puterea Sa infinită. Putem înţelege scopurile Sale după cât suntem în stare; dincolo de aceasta însă, putem avea încredere în mâna atotputernică şi în inima care este plină de dragoste.

Cuvântul lui Dumnezeu, asemenea caracterului Autorului său, prezintă taine care nu vor putea fi niciodată înţelese pe deplin de către fiinţele limitate. Dar Dumnezeu a dat în Scripturi destule dovezi despre autoritatea lor divină. Propria Sa existenţă, caracterul Său, credincioşia Cuvântului Său sunt întemeiate printr-o mărturie care face apel la raţiunea noastră; şi această mărturie se găseşte din abundenţă. Este adevărat, El nu a îndepărtat posibilitatea de a ne îndoi; credinţa trebuie să se sprijine pe mărturii, nu pe demonstraţii; cei care doresc să se îndoiască au această ocazie; dar cei ce vor să cunoască adevărul vor găsi o bază solidă pentru credinţă.

Nu avem nici un motiv să ne îndoim de Cuvântul lui Dumnezeu din pricina faptului că nu putem înţelege tainele providenţei Sale. În lumea naturală suntem în permanenţă înconjuraţi de minuni care se află dincolo de priceperea noastră. Ar trebui atunci să ne arătăm surprinderea când descoperim şi în lumea spirituală taine pe care nu le putem evalua? Dificultatea stă numai şi numai în slăbiciunea şi îngustimea minţii omeneşti.

Misterele Bibliei, atât de departe de a constitui un argument împotriva ei, sunt printre cele mai puternice dovezi ale inspiraţiei sale divine. Dacă nu ar conţine nici un raport despre Dumnezeu, în afară de cele pe care le-am putea înţelege, dacă măreţia şi splendoarea ei ar putea fi pătrunse de mintea limitată, atunci Biblia nu ar fi, ca acum, purtătoarea dovezilor cât se poate de clare ale inspiraţiei sale. Măreţia temelor ei ar trebui să inspire credinţă în ea ca fiind Cuvântul lui Dumnezeu.

Biblia desfăşoară adevărul cu o simplitate şi o putere de adaptare la nevoile şi dorinţele fierbinţi ale inimii omeneşti, care au uluit şi fermecat minţile cele mai cultivate, cât şi pe cele necultivate, umile, dezvăluindu-le în mod clar calea vieţii. „Cei ce vor merge pe ea, chiar şi cei fără minte, nu vor putea să se rătăcească.” Isaia 35,8. Nici un copil nu trebuie să greşească drumul. Nici măcar un căutător care tremură de grijă nu trebuie să nu poată umbla în lumină curată şi sfântă. Cu toate acestea, adevărurile expuse cu cea mai mare simplitate se ocupă de temele cele mai elevate, cu o mare rază de acţiune, infinit superioare puterii omeneşti de înţelegere – mistere care acoperă slava Sa, mistere care copleşesc mintea în cercetarea ei –, în timp ce îi inspiră respect şi credinţă cercetătorului sincer al adevărului. Cu cât vom studia mai mult Biblia, cu atât se va adânci mai mult convingerea noastră că acesta este Cuvântul Dumnezeului Celui Viu, iar raţiunea omenească se va pleca înaintea măreţiei descoperirii divine.

Dumnezeu intenţionează ca înaintea cercetătorului sincer adevărurile Cuvântului Său să se desfăşoare neîncetat. Câtă vreme „lucrurile ascunse sunt ale Domnului, Dumnezeului nostru”, „lucrurile descoperite sunt ale noastre şi ale copiilor noştri.” Deuteronom 29,29. Ideea că anumite porţiuni din Biblie nu pot fi înţelese a făcut ca unele din cele mai importante adevăruri să fie neglijate. Trebuie să fie scos în evidenţă şi adesea repetat faptul că tainele Bibliei nu sunt taine, pentru că Dumnezeu a căutat să ascundă adevărul, ci pentru că ignoranţa sau propriile noastre slăbiciuni ne fac incapabili de a înţelege sau de a ne însuşi adevărul. Limitarea nu se află în scopul urmărit de El, ci în capacitatea noastră. Chiar din acele pasaje din Scriptură, care sunt adesea trecute cu vederea ca fiind imposibil de priceput, Dumnezeu doreşte ca noi să înţelegem oricât de mult este capabilă mintea noastră. „Toată Scriptura este insuflată de Dumnezeu, … pentru ca omul lui Dumnezeu să fie desăvârşit şi cu totul destoinic pentru orice lucrare bună.” 2 Timotei 3,16.17

Oricărei minţi omeneşti îi este cu neputinţă să epuizeze chiar şi un singur adevăr sau făgăduinţă a Bibliei. Un om surprinde slava dintr-un punct de vedere, altul din altă perspectivă; cu toate acestea, nu putem observa decât sclipiri fugare. Strălucirea deplină se află dincolo de raza noastră vizuală.

Când contemplăm lucrurile măreţe ale Cuvântului lui Dumnezeu, privim într-o fântână care se lărgeşte şi se adânceşte sub privirile noastre. Lărgimea şi adâncimea lui depăşesc cunoaşterea noastră. În timp ce privim, orizontul ni se măreşte; înaintea noastră se desfăşoară o mare nesfârşită, fără nici un ţărm.

Un asemenea studiu are puterea de a da viaţă. Mintea şi inima primesc puteri noi, o nouă viaţă.

Această experienţă este cea mai înaltă dovadă a faptului că originea Bibliei este divină. Primim Cuvântul lui Dumnezeu ca hrană pentru suflet prin aceeaşi dovadă graţie căreia primim pâine ca hrană pentru trup. Pâinea acoperă nevoile naturii noastre fizice; ştim din experienţă că aceasta contribuie la producerea sângelui, a oaselor şi a creierului. Aplicaţi acelaşi test pentru Biblie; când principiile ei au devenit efectiv elemente ale caracterului nostru, care a fost rezultatul? Ce schimbări au survenit în viaţă? „Cele vechi s-au dus: iată că toate lucrurile s-au făcut noi.” 2 Corinteni 5,17. În puterea ei, bărbaţi şi femei au rupt lanţurile obiceiului păcătos. Au renunţat la egoism. Cei ce vorbeau murdar au devenit respectuoşi, beţivii şi-au păstrat minţile treze, cei destrăbălaţi au devenit curaţi. Suflete care au purtat asemănarea cu Satana au fost preschimbate după chipul lui Dumnezeu. Această schimbare în sine este o minune a minunilor. Schimbarea pe care o produce Cuvântul este una dintre cele mai mari taine ale lumii. Nu o putem pricepe; nu suntem în stare decât să credem, aşa cum declară Scripturile, că „Hristos în voi, nădejdea slavei.” Coloseni 1,27

Cunoaşterea acestei taine oferă cheia pentru toate celelalte. Ea deschide sufletului comorile universului, posibilităţile unei dezvoltări nemărginite.

Şi această dezvoltare este câştigată prin dezvăluirea neîncetată înaintea noastră a caracterului lui Dumnezeu – slava şi taina cuvântului scris. Dacă ne-ar fi cu putinţă să atingem o înţelegere completă a lui Dumnezeu şi a Cuvântului Său, nu ar mai fi pentru noi nici o descoperire viitoare a adevărului, nici o cunoaştere ulterioară, perspectiva nici unei dezvoltări. Dumnezeu ar înceta să fie Fiinţa Supremă, iar omul ar înceta să mai facă paşi înainte. Slavă Domnului, nu este aşa. Întrucât Dumnezeu este infinit şi în El se găsesc toate comorile înţelepciunii, vom putea cerceta mereu şi mereu, veşnic, şi cu toate acestea fără a epuiza bogăţiile înţelepciunii Sale, bunătatea şi puterea Sa.































Istoria şi profeţia

„Cine a proorocit aceste lucruri de la început? Oare nu Eu, Domnul? Nu este alt Dumnezeu în afară de Mine.”



Biblia este cea mai veche şi cea mai amplă sursă istorică pe care o au oamenii. Ea a venit direct de la izvorul adevărului veşnic şi, de-a lungul veacurilor, o mână divină i-a păstrat puritatea. Ea luminează trecutul îndepărtat, trecut pe care cercetarea omenească încearcă în zadar să-l pătrundă. Numai în Cuvântul lui Dumnezeu privim puterea care a aşezat temeliile pământului şi a întins cerurile. Numai aici descoperim un raport autentic al originii naţiunilor. Numai aici ne este dată istoria neamului nostru omenesc, neîntinată de mândria sau prejudecăţile omeneşti.

În analele istoriei omului, dezvoltarea naţiunilor, creşterea şi prăbuşirea imperiilor apar ca dependente de voinţa şi bravura omului. Modelarea evenimentelor pare a fi, într-o mare măsură, determinată de puterea, ambiţia sau capriciile sale. În Cuvântul lui Dumnezeu însă, perdeaua este dată la o parte şi privim în spate, peste şi în toate acţiunile şi conflictele de interese, putere şi pasiune omenească, văzând cum uneltele Celui Preamilostiv lucrează în tăcere şi cu răbdare şi duc la îndeplinire planurile Sale, după voia Sa.

Biblia descoperă adevărata filozofie a istoriei. Scopul urmărit de Dumnezeu în crearea şi răspândirea raselor şi naţiunilor este exprimat prin aceste cuvinte de o inegalabilă frumuseţe şi delicateţe, cuvinte rostite de apostolul Pavel către înţelepţii Atenei: „El a făcut ca toţi oamenii, ieşiţi dintr-unul singur, să locuiască pe toată faţa pământului, le-a aşezat anumite vremuri şi a pus anumite hotare locuinţei lor, ca ei să-L caute pe Dumnezeu şi să se silească să-L găsească bâjbâind, măcar că nu este departe de fiecare din noi”. Faptele Apostolilor 17,26.27. Dumnezeu declară că oricine doreşte poate să vină „sub mustrarea  legământului”. Ezechiel 20,37. În Creaţiune, scopul Său a fost acela ca pământul să fie locuit de făpturi a căror existenţă să fie o binecuvântare pentru ele însele, una pentru cealaltă şi o cinste pentru Creatorul lor. Toţi aceia care doresc pot să se identifice cu acest ţel. Despre ei se spune că sunt „poporul pe care Mi l-am alcătuit, ca să vestească laudele Mele.” Isaia 43,21

Dumnezeu a descoperit în legile Sale principiile care stau la baza oricărei prosperităţi reale, atât a naţiunilor, cât şi a indivizilor. „Aceasta va fi înţelepciunea şi priceperea voastră”, a declarat Moise israeliţilor despre Legea lui Dumnezeu. „Căci nu este un lucru fără însemnătate pentru voi; este viaţa voastră.” Deuteronom 4,6; 32,47. Binecuvântările care au fost astfel asigurate pentru Israel sunt asigurate în aceeaşi măsură pentru fiecare naţiune şi pentru fiecare persoană sub cer.

Puterea exercitată de către fiecare cârmuitor de pe pământ este oferită de Cer; şi succesul său depinde de modul în care va folosi puterea ce i-a fost încredinţată. Pentru fiecare, cuvântul Străjerului divin este: „Eu te-am încins, înainte ca tu să Mă cunoşti.” Isaia 45,5. Iar cuvintele spuse lui Nebucadneţar din vechime sunt pentru fiecare lecţia vieţii: „Pune capăt păcatelor tale şi trăieşte în neprihănire, rupe-o cu nelegiuirile tale şi ai milă de cei nenorociţi şi poate că ţi se va prelungi fericirea!” Daniel 4,27

A înţelege aceste lucruri – a înţelege că „neprihănirea înalţă pe un popor;” că „prin neprihănire se întăreşte un scaun de domnie” şi „prin bunătate” (Proverbele 14,34; 16,12; 20,28); a recunoaşte lucrarea acestor principii în manifestarea puterii care „răstoarnă şi îi pune pe împăraţi” (Daniel 2,21) – înseamnă să înţelegi filozofia istoriei.

Acest lucru este expus clar numai în Cuvântul lui Dumnezeu. Aici se arată că tăria naţiunilor, ca şi a indivizilor, nu se găseşte în ocaziile sau instrumentele care par să-i facă imbatabili; nu se găseşte în măreţia cu care se fălesc. Ea se măsoară prin fidelitatea cu care împlinesc scopul lui Dumnezeu.

O ilustrare a acestui adevăr se găseşte în istoria Babilonului antic. Împăratului Nebucadneţar i-a fost reprezentat adevăratul obiectiv al guvernării naţionale prin simbolul unui copac care „s-a făcut mare şi puternic, vârful lui se înălţa până la ceruri şi se vedea de la marginile întregului pământ. Avea roade multe şi frunza lui era frumoasă; în el se găsea hrană pentru toţi; fiarele câmpului se adăposteau la umbra lui, păsările cerului îşi făceau cuibul în ramurile lui şi orice făptură vie se hrănea din el.” Daniel 4,11.12. Această reprezentare arată caracterul unei guvernări care împlineşte scopul lui Dumnezeu – o guvernare care protejează şi clădeşte naţiunea.

Dumnezeu a înălţat Babilonul, pentru ca acesta să poată împlini scopul Său. Prosperitatea a însoţit naţiunea până când aceasta a atins un nivel de bogăţie şi putere care nu a mai fost niciodată egalat de atunci – foarte nimerit reprezentat de Scripturi prin simbolul inspirat, „capul de aur.” Daniel 2,38

Însă împăratul nu a recunoscut puterea care îl înălţase. În mândria inimii lui, Nebucadneţar a spus: „Oare nu este acesta Babilonul cel mare, pe care mi l-am zidit eu, ca loc de şedere împărătească, prin puterea bogăţiei mele şi spre slava măreţiei mele?” Daniel 4,30

În loc să fie un protector al oamenilor, Babilonul a devenit un opresor orgolios şi crud. Cuvintele Inspiraţiei, care zugrăvesc cruzimea şi lăcomia domnitorilor din Israel, descoperă secretul căderii Babilonului şi a multor altor împărăţii, de la începutul lumii: „Voi mâncaţi grăsimea, vă îmbrăcaţi cu lână, tăiaţi ce e gras, dar nu paşteţi oile. Nu întăriţi pe cele slabe, nu vindecaţi pe cea bolnavă, nu legaţi pe cea rănită, n-aduceţi înapoi pe cea rătăcită, nu căutaţi pe cea pierdută, ci le stăpâniţi cu asuprire şi cu asprime!” Ezechiel 34,3.4

Pentru conducătorul Babilonului a venit următoarea sentinţă de la Străjerul divin: „Un glas s-a coborât din cer şi a zis: ’Află, împărate Nebucadneţar, că ţi s-a luat împărăţia!” Daniel 4,31

„Coboară-te şi şezi în ţărână, fecioară, fiica Babilonului, şezi pe pământ, fără scaun de domnie, fiica Haldeilor, căci nu te vor mai numi subţirică şi plăcută.” Isaia 47,1-5

„Ţie, care locuieşti lângă ape mari şi care ai vistierii nemărginite, ţi-a venit sfârşitul, şi lăcomia ta a ajuns la capăt!” Ieremia 51,13

„Şi astfel Babilonul, podoaba împăraţilor, falnica mândrie a Haldeilor, va fi ca Sodoma şi Gomora, pe care le-a nimicit Dumnezeu.” „Voi face din el un culcuş de arici şi o mlaştină şi îl voi mătura cu mătura nimicirii, zice Domnul oştirilor.” Isaia 13,19; 14,23

Fiecărei naţiuni care a intrat pe scena istoriei s-a permis să îşi ocupe locul pe pământ, ca să se poată vedea dacă va împlini scopul urmărit de „Străjerul sfânt”. Profeţia a dezvăluit înălţarea şi căderea marilor imperii ale pământului – Babilon, Medo-Persia, Grecia şi Roma. Istoria s-a repetat cu fiecare dintre acestea, ca şi cu naţiuni care aveau o putere mai mică. Fiecare a avut perioada sa de probă, fiecare a eşuat, gloria i s-a stins, puterea i-a secătuit, iar locul i-a fost luat de o alta.

În timp ce naţiunile respingeau principiile lui Dumnezeu şi, prin această respingere, aduceau asupra lor propria ruină, se făcea încă simţit faptul că intenţiile divine, superioare, se împlineau prin toate acţiunile lor.

Această lecţie este oferită într-o minunată reprezentare simbolică dată profetului Ezechiel în timpul în care era exilat în ţara haldeilor. Viziunea a venit într-un moment în care Ezechiel era apăsat de amintiri triste şi prevestiri tulburătoare. Ţara părinţilor săi era pustie. Ierusalimul era depopulat. Profetul însuşi era străin într-o ţară în care ambiţia şi cruzimea domneau pretutindeni. În timp ce privea tirania şi nedreptatea la fiecare pas, sufletul lui era deznădăjduit şi se tânguia zi şi noapte. Dar simbolurile ce i-au fost arătate au descoperit o putere aflată deasupra celei pe care o aveau domnitorii pământeşti.

Pe malul râului Chebar, Ezechiel a văzut un vârtej care părea să vină dinspre miază-noapte, „un vânt năpraznic, un nor roşu, şi un snop de foc, care răspândea de jur împrejur o lumină strălucitoare, în mijlocul căreia lucea ca o aramă lustruită, care ieşea din mijlocul focului”. Un număr de roţi, una în interiorul alteia, erau puse în mişcare de către patru făpturi vii. Deasupra tuturor acestora era „ceva ca o piatră de safir, în chipul unui scaun de domnie; pe acest chip de scaun de domnie se vedea ca un chip de om, care şedea pe el”. „La heruvimi se vedea ceva ca o mână de om sub aripile lor.” Ezechiel 1,4.26; 10,8. Roţile erau atât de complicate în aranjamentul lor, încât la prima vedere păreau să fie încurcate; ele se mişcau însă în perfectă armonie. Făpturile cereşti, sprijinite şi călăuzite de mâna care se afla dedesubtul aripilor heruvimului, puneau în mişcare aceste roţi; deasupra lor, pe tronul de safir, se afla Cel Veşnic; iar în jurul scaunului de domnie era un curcubeu, simbolul îndurării divine.

După cum complicatul mecanism al roţilor era sub călăuzirea mâinii de sub aripile heruvimului, în acelaşi fel se află desfăşurarea încâlcită a evenimentelor omeneşti sub control divin. În mijlocul certurilor şi tumultului provocat de naţiuni, Cel care stă deasupra heruvimului conduce încă evenimentele de pe pământ.

Istoria naţiunilor ne vorbeşte – naţiuni care au ocupat, una după alta, spaţiul şi timpul ce le-au fost acordate şi care au dat în mod inconştient mărturie despre adevărul a cărui semnificaţie nici ele nu o cunoşteau. Dumnezeu a oferit un loc în marele Său plan fiecărei naţiuni şi fiecărui ins din zilele de acum. Corectitudinea oamenilor şi naţiunilor de astăzi este măsurată cu firul cu plumb aflat în mâna Celui care nu greşeşte niciodată. Toţi îşi hotărăsc destinul prin propria lor alegere, iar Dumnezeu domneşte peste toţi pentru împlinirea scopurilor Sale.

Istoria pe care a marcat-o în Cuvântul Său marele EU SUNT, legând verigă după verigă în lanţul profetic, din veşnicia trecutului către veşnicia viitorului, ne spune unde ne aflăm astăzi în scurgerea veacurilor şi la ce ne putem aştepta în timpul ce va urma. Tot ceea ce profeţia a prevăzut până în vremea de azi că se va întâmpla a putut fi urmărit în paginile istoriei; şi putem fi siguri că toate câte urmează încă să aibă loc se vor împlini la rândul lor.

Despre nimicirea finală a tuturor stăpânirilor pământeşti este profetizat cu claritate în Cuvântul adevărului. În profeţia care a fost rostită când a fost pronunţată sentinţa de la Dumnezeu asupra ultimului împărat al Israelului este dată solia:

„Aşa vorbeşte Domnul Dumnezeu: ’La o parte cu mitra, jos cununa împărătească! … Ce este plecat va fi înălţat, iar ce este înălţat va fi plecat! Voi da jos cununa, o voi da jos, o voi da jos. Dar lucrul acesta nu va avea loc decât la venirea Aceluia care are drept la ea şi în mâna căruia o voi încredinţa.’” Ezechiel 21,26.27

Cununa luată de la Israel a ajuns în mod succesiv la împărăţia Babilonului, Medo-Persiei, Greciei şi Romei. Dumnezeu spune: „Dar lucrul acesta nu va avea loc decât la venirea Aceluia care are drept la ea şi în mâna căruia o voi încredinţa.”

Acea vreme este chiar înaintea noastră. Astăzi, semnele timpului declară că ne aflăm în pragul unor evenimente măreţe şi solemne. Totul în lumea noastră se află într-o stare de agitaţie. Profeţia Mântuitorului despre evenimentele care precedă venirea Sa se împlineşte înaintea ochilor noştri: „Veţi auzi de războaie şi veşti de războaie; … Un neam se va scula împotriva altui neam şi o împărăţie împotriva altei împărăţii; şi, pe alocuri, vor fi cutremure de pământ, foamete şi ciumi.” Matei 24,6.7

Toţi oamenii manifestă un interes copleşitor faţă de acest timp. Conducători şi oameni de stat, oameni care ocupă poziţii de încredere şi autoritate, bărbaţi şi femei cu o gândire profundă, aparţinând tuturor categoriilor sociale, şi-au concentrat atenţia asupra evenimentelor care au loc în jurul nostru. Ei privesc relaţiile tensionate care există între naţiuni. Observă starea de agitaţie care pune stăpânire pe toţi locuitorii pământului şi recunosc faptul că ceva mare şi hotărâtor este pe punctul să aibă loc – că lumea se află pe marginea unei crize nemaivăzute.

Îngerii opresc vânturile războiului, pentru ca acestea să nu bată până ce lumea nu va fi avertizată cu privire la sfârşitul ei care se apropie; însă o furtună îşi strânge forţele, gata să se reverse asupra pământului; iar când Dumnezeu va porunci îngerilor Săi să lase vânturile să bată, va fi o asemenea scenă de război cum nici o pană nu o poate descrie.

Biblia şi numai Biblia oferă o viziune corectă asupra acestor lucruri. Aici sunt descoperite marile scene finale din istoria lumii noastre, evenimente a căror umbră poate fi simţită deja şi al căror sunet de apropiere face ca pământul să tremure şi oamenii să se îngrozească.

„Iată, Domnul deşartă ţara şi o pustieşte, îi răstoarnă faţa şi risipeşte locuitorii; … ei călcau legile, nu ţineau poruncile şi rupeau legământul cel veşnic! De aceea mănâncă blestemul ţara şi suferă locuitorii ei pedeapsa nelegiuirilor lor. … Mustul stă trist, via este veştejită; suspină toţi cei ce erau cu inima veselă. A încetat desfătarea timpanelor, s-a sfârşit veselia gălăgioasă, s-a dus bucuria arfei.” Isaia 24,1-8

„Vai! ce zi! Da, ziua Domnului este aproape, vine ca o pustiire de la Cel Atotputernic. Nu s-a prăpădit hrana sub ochii noştri? Şi n-a pierit bucuria şi veselia din Casa Dumnezeului nostru? S-au uscat seminţele sub bulgări; grânarele stau goale, hambarele sunt stricate, căci s-a stricat semănătura! Cum gem vitele! Cirezile de boi umblă buimace, căci nu mai au păşune; chiar şi turmele de oi suferă!” „Via este prăpădită, smochinul este veştejit, rodiul, finicul, mărul, toţi pomii de pe câmp s-au uscat... Şi s-a dus bucuria de la copiii oamenilor!” Ioel 1,15-18.12

„Cum mă doare înlăuntrul inimii mele! … Îmi bate inima, nu pot să tac! Căci auzi, suflete, sunetul trâmbiţei şi strigătul de război. Se vesteşte dărâmare peste dărâmare, căci toată ţara este pustiită.”

„Mă uit la pământ, şi iată că este pustiu şi gol, mă uit la ceruri, şi lumina lor a pierit. Mă uit la munţi, şi iată că sunt zguduiţi; şi toate dealurile se clatină! Mă uit, şi iată că nu este nici un om şi toate păsările cerurilor au fugit! Mă uit, şi iată, Carmelul este un pustiu şi toate cetăţile sale sunt nimicite.” Ieremia 4,19.20.23-26

„Vai! căci ziua aceea este mare, nici una n-a fost ca ea! Este o vreme de necaz pentru Iacov, dar Iacov va fi izbăvit din ea.” Ieremia 30,7

„Du-te, poporul meu, intră în odaia ta şi încuie uşa după tine; ascunde-te câteva clipe până va trece mânia!” Isaia 26,20

„Pentru că zici: ‘Domnul este locul meu de adăpost!’ şi faci din Cel Preaînalt turnul tău de scăpare, de aceea nici o nenorocire nu te va ajunge, nici o urgie nu se va apropia de cortul tău.” Psalmii 91,9.10

„Dumnezeu, da, Dumnezeu, Domnul, vorbeşte şi cheamă pământul, de la răsăritul soarelui până la asfinţitul lui. Din Sion, care este întruparea frumuseţii desăvârşite, de acolo străluceşte Dumnezeu. Dumnezeul nostru vine şi nu tace.”

„El strigă spre ceruri sus şi spre pământ, ca să judece pe poporul Său. … Atunci cerurile vor vesti dreptatea Lui, căci Dumnezeu este cel ce judecă.” Psalmii 50,1-3; 50,4-6

„Fiica Sionului, … te va răscumpăra Domnul din mâna vrăjmaşilor tăi. Căci acum multe neamuri s-au strâns împotriva ta şi zic: ‘Să fie pângărită, ca să ne vadă ochii împlinindu-ni-se dorinţa faţă de Sion!’ Dar ei nu cunosc gândurile Domnului, nu-I înţeleg planurile”. „Dar te voi vindeca, şi îţi voi lega rănile, zice Domnul. Căci ei te numesc: ‘Cel izgonit’, ‘Sionul acela de care nimănui nu-i pasă.’ Aşa vorbeşte Domnul: ’Iată, aduc înapoi pe prinşii de război ai corturilor lui Iacov. Şi Mi-e milă de locaşurile lui.”’ Mica 4,10-12; Ieremia 30,17.18

„În ziua aceea, vor zice: Iată, acesta este Dumnezeul nostru, în care aveam încredere că ne va mântui. Acesta este Domnul în care ne încredeam, acum să ne veselim şi să ne bucurăm de mântuirea Lui.”

„El nimiceşte moartea pe vecie: Domnul Dumnezeu şterge lacrimile de pe toate feţele şi îndepărtează de pe tot pământul ocara poporului Său; da, Domnul a vorbit.” Isaia 25,9.8

„Priveşte Sionul, cetatea sărbătorilor noastre! Ochii tăi vor vedea Ierusalimul, ca locuinţa liniştită, ca un cort care nu va mai fi mutat.  … Căci Domnul este Judecătorul nostru, Domnul este Legiuitorul nostru, Domnul este Împăratul nostru.” Isaia 33,20-22

„El va judeca pe cei săraci cu dreptate, şi va hotărî cu nepărtinire asupra nenorociţilor ţării.” Isaia 11,4

Atunci va fi împlinit ţelul lui Dumnezeu; principiile Împărăţiei Sale vor fi cinstite de toţi cei de sub soare.

„Nu se va mai auzi vorbindu-se de silnicie în ţara ta, nici de pustiire şi prăpăd în ţinutul tău, ci vei numi zidurile tale ‘Mântuire’, şi porţile tale ‘Laudă.’” „Vei fi întărită prin neprihănire. Izgoneşte neliniştea, căci n-ai nimic de temut, şi spaima, căci nu se va apropia de tine.” Isaia 60,18; 54,14

Profeţii cărora le-au fost dezvăluite aceste scene au dorit mult să le înţeleagă semnificaţia. Ei au făcut din acestea „ţinta cercetărilor şi căutării lor stăruitoare. Ei cercetau să vadă ce vreme şi ce împrejurări avea în vedere Duhul lui Hristos, care era în ei. … Lor le-a fost descoperit că nu pentru ei înşişi, ci pentru voi spuneau ei aceste lucruri, … în care chiar îngerii doresc să privească.” 1 Petru 1,10-12

Ce însemnătate profundă au pentru noi, cei care stăm pe marginea împlinirii lor, ce interes viu stârnesc aceste descrieri ale lucrurilor ce vor veni – evenimente pe care, de când primii noştri părinţi şi-au îndreptat paşii în afara Edenului, copiii lui Dumnezeu le-au aşteptat, le-au dorit şi le-au cerut în rugăciune!

În acest timp, înaintea marii crize finale, ca şi înainte de prima nimicire a lumii, oamenii sunt absorbiţi de plăceri şi caută să-şi satisfacă simţurile. Acaparaţi de cele văzute şi trecătoare, ei au pierdut din vedere cele nevăzute şi veşnice. Ei sacrifică bogăţiile nepieritoare pentru lucrurile care pier o dată cu folosirea lor. Mintea lor trebuie să fie înălţată, iar perspectiva lor asupra vieţii, lărgită. Ei au nevoie să fie treziţi din letargia visării lumeşti.

Din înălţarea şi prăbuşirea naţiunilor, aşa cum este descoperit în mod lămurit în paginile Sfintelor Scripturi, ei au nevoie să înveţe cât de lipsită de valoare este doar slava exterioară şi cea lumească. Babilonul, cu toată puterea şi splendoarea lui, pe care lumea nu le-a mai văzut niciodată de atunci – putere şi splendoare ce le păreau stabile şi durabile oamenilor din zilele acelea –, cum s-a stins cu desăvârşire! A pierit „ca floarea ierbii”. Aşa piere tot ceea ce nu Îl are pe Dumnezeu ca temelie. Nu poate rezista decât ceea ce este întreţesut cu ţelul Său şi Îi exprimă caracterul. Principiile Sale sunt singurele lucruri statornice pe care le cunoaşte lumea noastră.

Învăţarea acestor mari adevăruri le este necesară celor vârstnici şi celor tineri. Avem nevoie să studiem împlinirea scopului lui Dumnezeu în istoria naţiunilor şi în descoperirile privitoare la lucrurile care se vor întâmpla, aceasta pentru a putea evalua la adevărata lor valoare lucrurile văzute şi cele nevăzute; pentru a putea învăţa care este adevăratul ţel al vieţii; pentru ca, privind lucrurile vremelnice în lumina veşniciei să le putem găsi utilizarea cea mai nobilă şi cea cu adevărat potrivită lor. Astfel, învăţând aici principiile Împărăţiei Sale şi devenind supuşii şi cetăţenii ei, să putem fi pregătiţi la venirea Sa să intrăm împreună cu El în stăpânirea ei.

Ziua aceasta este chiar înaintea noastră. Pentru lecţiile care trebuie să fie învăţate, pentru lucrarea care trebuie înfăptuită, pentru caracterul pe care să ni-l desăvârşim, timpul rămas este foarte scurt.

„Iată, casa lui Israel zice: ‘Vedeniile pe care le are el nu sunt aproape să se împlinească, şi prooroceşte pentru vremuri depărtate!’ De aceea, spune-le: Aşa vorbeşte Domnul, Dumnezeu: ‘Nu va mai fi zăbavă în împlinirea cuvintelor Mele; ci cuvântul pe care-l voi rosti, se va împlini, zice Domnul, Dumnezeu”’. Ezechiel 12,27.28

















Studierea şi predarea Bibliei

„Pleacă-ţi inima la pricepere;” „umblă după ea ca după o comoa-ră.”



Isus a studiat Scripturile în copilărie, în tinereţe şi în perioada Sa de maturitate. Copilaş fiind, Se afla zilnic la picioarele mamei Sale şi era învăţat din sulurile cu scrierile profeţilor. În tinereţe, dimineaţa devreme şi apusul de soare îl găseau adesea singur pe coasta muntelui sau printre copacii pădurii, petrecând un ceas liniştit în rugăciune şi în studiul Cuvântului lui Dumnezeu. În timpul lucrării Lui, cunoaşterea intimă a Scripturilor mărturiseşte despre sârguinţa Sa în studierea lor. Şi, de vreme ce a dobândit cunoştinţă, aşa cum o putem dobândi şi noi, puterea Sa minunată, atât mintală, cât şi spirituală, este o mărturie pentru valoarea Bibliei ca mijloc de educaţie.

Tatăl nostru ceresc, oferind Cuvântul Său, nu i-a trecut cu vederea pe cei micuţi. Unde, în tot ce au scris oamenii, mai poate fi găsit ceva care să aibă o asemenea înrâurire asupra inimii, ceva care să fie atât de bine structurat pentru a trezi interesul celor mici, aşa cum sunt povestirile biblice?

În aceste povestiri simple pot fi descoperite cu claritate marile principii ale Legii lui Dumnezeu. Astfel, prin ilustraţii cum nu există mai potrivite pentru puterea de înţelegere a copilului, părinţii şi copiii pot începe foarte de timpuriu să împlinească îndemnul lui Dumnezeu privind preceptele Sale: „Să le întipăreşti în mintea copiilor tăi şi să vorbeşti despre ele când vei fi acasă, când vei pleca în călătorie, când te vei culca şi când te vei scula.” Deuteronom 6,7

Folosirea aplicaţiilor intuitive, a tablelor de scris, a hărţilor şi imaginilor va constitui un ajutor în explicarea acestor lecţii şi fixarea lor în memorie. Părinţii şi învăţătorii ar trebui să caute neîncetat metode mai bune. Predarea Bibliei ar trebui să se bucure de atenţia noastră cea mai înaltă, de folosirea unor metode optime şi de cele mai hotărâte eforturi din partea noastră.

Creşterea şi întărirea iubirii pentru studiul biblic depind mult de folosirea orei de închinare. Ceasurile de închinare de dimineaţă şi de seară ar trebui să fie cele mai plăcute şi mai folositoare din toată ziua. Să fie un lucru înţeles acela că aceste ore nu trebuie să fie tulburate de nici un fel de gânduri agitate şi lipsă de bunătate; că părinţii şi copiii se strâng laolaltă pentru a se întâlni cu Isus şi pentru a cere în cămin prezenţa îngerilor sfinţi. Momentele de închinare să fie scurte şi pline de viaţă, potrivite acelei ocazii, şi variate din timp în timp. Toţi să se unească în lectura Bibliei, să înveţe şi să repete adesea Legea lui Dumnezeu. Interesul copiilor va fi sporit, dacă li se va permite, din când în când, să aleagă ei pasajul care va fi lecturat. Menţionaţi orice lucru care va sluji la ilustrarea înţelesului ei. Când perioada de închinare nu este astfel prelungită, cei mici să ia parte la rugăciune şi să participe la cântare, chiar dacă aceasta nu înseamnă decât o singură strofă.

Pentru ca un asemenea serviciu divin să devină ceea ce ar trebui să fie, ar trebui să se acorde atenţie pregătirii. Iar părinţii ar trebui să-şi facă zilnic timp pentru a studia Biblia cu copiii lor. Fără nici o îndoială că pentru a face acest lucru vor fi necesare efort, planificare şi ceva sacrificii; străduinţa însă va fi răsplătită din belşug.

Ca pregătire pentru predarea preceptelor Sale, Dumnezeu porunceşte ca acestea să fie ascunse în inimile părinţilor. „Şi poruncile acestea, pe care ţi le dau astăzi, să le ai în inima ta”. El spune: „Să le întipăreşti în mintea copiilor tăi.” Deuteronom 6,6.7. Trebuie ca noi înşine să arătăm interes faţă de Biblie, dacă vrem ca şi copiii noştri să fie interesaţi de ea. Noi înşine trebuie s-o iubim, dacă vrem ca în ei să existe iubire pentru studierea ei. Educaţia dată lor nu va avea decât acea greutate a influenţei date de propriul nostru exemplu şi spirit.

Dumnezeu l-a chemat pe Avraam să fie un învăţător al Cuvântului Său, l-a ales să fie tatăl unei naţiuni mari, pentru că a văzut că Avraam avea să-şi educe copiii şi familia după principiile Legii lui Dumnezeu. Şi ceea ce a dat putere învăţăturii lui Avraam a fost influenţa propriei lui vieţi. Familia sa numeroasă consta în mai bine de o mie de suflete, mulţi dintre ei fiind capete de familie şi, nu puţini, noi convertiţi din rândul celor păgâni. O asemenea casă pretindea la cârma ei o mână fermă. Metodele slabe, şovăitoare, nu erau de ajuns. Dumnezeu a spus despre Avraam: „Căci Eu îl cunosc şi ştiu că are să poruncească fiilor lui şi casei lui după el.” Genesa 18,19. Cu toate acestea, autoritatea lui era exercitată cu o asemenea înţelepciune şi gingăşie, încât câştiga inimile. Mărturia Străjerului divin este: „Ştiu că are să poruncească… să ţină Calea Domnului, făcând ce este drept şi bine.” Genesa 18,19. Iar influenţa lui Avraam s-a întins dincolo de casa sa. Oriunde îşi înălţa cortul, ridica alături de acesta şi un altar pentru jertfă şi închinare. Când cortul era strâns, altarul rămânea; şi mulţi canaaniţi rătăcitori, care Îl cunoscuseră pe Dumnezeu din viaţa lui Avraam, slujitorul Său, zăboveau la acel altar pentru a aduce jertfă înaintea lui Iehova.

Învăţătura din Cuvântul lui Dumnezeu nu va fi mai puţin eficientă astăzi dacă va fi reflectată cu credincioşie de viaţa educatorului.

Nu este suficient să ştii ce au gândit şi ce au învăţat alţii despre Biblie. La judecată, toţi vor da personal socoteală lui Dumnezeu şi fiecare ar trebui să înveţe singur acum ce este adevărul. Pentru un studiu eficient însă, trebuie provocat interesul copilului. Aceasta este o chestiune care nu trebuie pierdută din vedere, mai cu seamă de către acela care are de-a face cu copii şi tineri care diferă foarte mult în ce priveşte dispoziţia, educaţia şi felul în care s-au obişnuit să gândească. Când îi învăţăm pe copii despre Biblie, putem câştiga mult observând înclinaţia minţii lor, lucrurile de care sunt interesaţi şi stârnindu-le curiozitatea de a vedea ce are Biblia de spus despre ele. Cel care ne-a creat, cu aptitudinile noastre diferite, a oferit în Cuvântul Său câte ceva pentru fiecare. Când învăţăceii văd că lecţiile Bibliei se aplică propriilor lor vieţi, învăţaţi-i să privească la aceasta ca fiind un consilier.

Mai învăţaţi-i să aprecieze frumuseţea ei de nespus. Multe cărţi care nu au o valoare reală, cărţi incitante şi nesănătoase, sunt recomandate sau se permite măcar folosirea lor din pricina presupusei valori literare. De ce ne-am îndruma copiii să bea din aceste ape poluate când ei pot avea acces liber la izvoarele curate ale Cuvântului lui Dumnezeu? Biblia are o plinătate, o tărie şi o profunzime a sensului inepuizabile. Încurajaţi-i pe copii şi pe tineri să-i caute comorile – atât ale gândirii, cât şi ale expresiei.

Pe măsură ce aceste lucruri preţioase le atrag mintea, inimile lor vor fi atinse de o putere liniştitoare, care îi îmblânzeşte. Ei vor fi atraşi de Acela care li S-a descoperit în acest fel. Şi sunt puţini cei care nu vor dori să cunoască mai multe despre lucrările şi căile Sale.

Cel care studiază Biblia trebuie să fie învăţat să o abordeze în spiritul unuia care vrea să înveţe. Avem datoria de a-i cerceta paginile, nu căutând dovezi care să ne susţină părerile, ci în scopul de a afla ce spune Dumnezeu. O adevărată cunoaştere a Bibliei nu poate fi dobândită decât cu ajutorul aceluiaşi Duh prin care a fost dat Cuvântul. Iar pentru a câştiga această cunoaştere trebuie să trăim conform ei. Avem datoria de a ne supune tuturor lucrurilor pe care le porunceşte Cuvântul lui Dumnezeu. Putem pretinde tot ceea ce ne făgăduieşte. Viaţa pe care o prescrie este viaţa pe care trebuie s-o trăim prin puterea sa. Biblia poate fi studiată în mod eficient numai când este abordată în acest fel.

Studiul Bibliei reclamă eforturile noastre cele mai sârguincioase şi o gândire neobosită. După cum minerul sapă în căutarea comorii aurifere din pământ, cu tot atâta hotărâre şi perseverenţă trebuie să căutăm comoara din Cuvântul lui Dumnezeu.

În studiul zilnic, metoda verset cu verset este adesea de cel mai mare ajutor. Studentul să ia un verset şi să-şi concentreze mintea în încercarea de a afla gândul pe care l-a pus Dumnezeu acolo pentru el şi apoi să mediteze asupra lui până când şi-l însuşeşte. Un pasaj studiat astfel, până când semnificaţia lui este limpede, are o valoare mai mare decât perindarea prin mai multe capitole fără a avea în vedere vreun scop bine definit şi fără a dobândi cunoştinţe clare.

Una din cauzele principale ale lipsei de eficienţă a intelectului şi ale slăbiciunii morale este lipsa de concentrare în urmărirea scopurilor nobile. Ne mândrim cu distribuirea pe scară largă a literaturii; însă multiplicarea cărţilor, chiar şi a acelora care nu sunt dăunătoare în ele însele, poate fi un rău categoric. Din cauza valurilor enorme de material care iese neîncetat de la tipar, tinerii şi cei în vârstă îşi formează obiceiul de a citi în grabă şi în mod superficial, iar mintea îşi pierde puterea de a  gândi viguroas şi coerent. Mai mult, o mare parte a periodicelor şi a cărţilor care, asemenea broaştelor Egiptului, au acoperit toată ţara, nu sunt doar banale, fără rost şi obositoare, dar şi necurate şi degradante. Efectul pe care-l au nu este numai acela de a îmbăta şi ruina mintea, ci şi de a strica şi distruge sufletul. Mintea, care este leneşă şi neorientată cade pradă uşoară răului. Ciupercile prind rădăcini pe organismele bolnave, lipsite de viaţă. Mintea leneşă este atelierul lui Satana. Mintea să fie îndrumată către idealuri înalte şi sfinte, viaţa să aibă un ţel nobil, un scop mistuitor şi răul nu va găsi astfel un teren propice.

În aceste condiţii, tinerii să fie învăţaţi să studieze îndeaproape Cuvântul lui Dumnezeu. Primit în suflet, acesta se va dovedi o baricadă puternică împotriva ispitei. „Strâng Cuvântul Tău”, declară psalmistul, „în inima mea, ca să nu păcătuiesc împotriva Ta!” „După cuvântul buzelor Tale, mă feresc de calea celor asupritori.” Psalmii 119,11; 17,4

Biblia se explică singură. Fiecare verset trebuie raportat la alt verset. Studentul ar trebui să înveţe să privească Cuvântul ca un întreg şi să vadă legătura dintre părţile lui. Ar trebui să dobândească o cunoaştere privind marea lui temă centrală, a scopului originar al lui Dumnezeu pentru lume, a naşterii marii lupte şi a lucrării de răscumpărare. Ar trebui să priceapă natura celor două principii care se luptă pentru supremaţie şi să înveţe să le descopere lucrarea din rapoartele istoriei şi profeţiei până la marele final. Ar trebui să vadă cum această luptă trece prin toate fazele experienţei omeneşti; cum el însuşi dă pe faţă, în fiecare împrejurare a vieţii, una din cele două raţiuni antagoniste şi cum, fie că vrea sau nu, el hotărăşte chiar acum de care parte a controversei va fi găsit.

Fiecare parte a Bibliei este folositoare şi dată de către Dumnezeu prin inspiraţie. Vechiul Testament nu ar trebui să se bucure de o atenţie mai mică decât cea de care se bucură Noul Testament. Studiind Vechiul Testament, ar trebui să descoperim izvoare pline de viaţă acolo unde cititorul neatent nu vede decât pustiu.

Trebuie studiată în mod special cartea Apocalipsei, alături de cartea lui Daniel. Fiecare învăţător care se teme de Dumnezeu să se gândească atent cât de bine trebuie să înţeleagă şi să prezinte Evanghelia pe care Mântuitorul nostru a venit în persoană pentru a putea fi făcută cunoscută slujitorului Său Ioan – „Descoperirea lui Isus Hristos, pe care I-a dat-o Dumnezeu, ca să arate robilor Săi lucrurile care au să se întâmple în curând.” Apocalipsa 1,1. Nimeni nu ar trebui să fie descurajat de studierea Apocalipsei din pricina simbolurilor ei aparent mistice. „Dacă vreunuia dintre voi îi lipseşte înţelepciunea, s-o ceară de la Dumnezeu, care dă tuturor cu mână largă şi fără mustrare, şi ea îi va fi dată.” Iacov 1,5

„Ferice de cine citeşte, de cei ce ascultă cuvintele acestei proorocii şi păzesc lucrurile scrise în ea! Căci vremea este aproape!” Apocalipsa 1,3

Când este trezită o dragoste adevărată pentru Biblie şi studentul începe să-şi dea seama cât de larg este câmpul ei şi cât de preţioasă este comoara acesteia, el va dori să se folosească de fiecare ocazie pentru a se familiariza cu Cuvântul lui Dumnezeu. Studiul Bibliei nu va fi restrâns la vreun timp sau spaţiu anume. Iar studiul ei neîncetat este unul din cele mai bune mijloace de cultivare a iubirii pentru Scripturi. Studentul să aibă tot timpul Biblia cu el. Când ţi se iveşte o ocazie, citeşte un text şi meditează asupra lui. Când mergi pe străzi, când aştepţi la gară, când eşti în aşteptare la o întâlnire, foloseşte-te de ocazie pentru a dobândi vreun gând preţios din tezaurul adevărului.

Marile puteri motivatoare ale sufletului sunt credinţa, speranţa şi dragostea; şi la acestea face apel studiul biblic, atunci când este desfăşurat aşa cum se cuvine. Frumuseţea exterioară a Bibliei, frumuseţea imaginilor şi a expresiei, toate acestea nu sunt decât cadrul pentru adevărata ei comoară – frumuseţea sfinţeniei. În raportul ei despre oamenii care au umblat cu Dumnezeu putem surprinde străluciri ale slavei Sale. În Cel „Minunat” Îl privim pe Acela faţă de care toată frumuseţea cerului şi a pământului nu este decât o slabă reflectare. „Şi după ce voi fi înălţat de pe pământ,” a spus El, „voi atrage la Mine pe toţi oamenii.” Ioan 12,32. Pe măsură ce studentul Bibliei Îl priveşte pe Răscumpărător, în suflet se trezeşte puterea tainică a credinţei, adoraţiei şi iubirii. Privirea este fixată asupra chipului lui Hristos, iar cel ce priveşte se aseamănă din ce în ce mai mult cu Cel pe care Îl adoră. Cuvintele apostolului Pavel devin limbajul sufletului: „Ba încă şi acum privesc toate aceste lucruri ca o pierdere, faţă de preţul nespus de mare al cunoaşterii lui Hristos Isus, Domnul meu. … Şi să-L cunosc pe El şi puterea învierii Lui şi părtăşia suferinţelor Lui.” Filipeni 3,8-10

Izvoarele de bucurie şi pace cerească, odată eliberate în suflet de către cuvintele Inspiraţiei, vor deveni un fluviu puternic de influenţă, pentru a-i binecuvânta pe toţi cei ce vin în apropierea lui. Tinerii de astăzi, tinerii care cresc cu Biblia în mână, devin vasele şi canalele energiei ei dătătoare de viaţă, şi ce torente de binecuvântare se vor revărsa către lume! – influenţe ale căror puteri de vindecare şi mângâiere abia dacă le putem concepe – izvoare de apă vie, râuri care „ţâşnesc în viaţă veşnică.”





DEZVOLTAREA FIZICĂ



„Prea iubitule, doresc ca toate lucrurile tale să-ţi meargă bine şi sănătatea ta să sporească tot aşa cum sporeşte sufletul tău.”



Studiul fiziologiei

„Te laud că sunt o făptură aşa de minunată.”



De vreme ce mintea şi sufletul se exprimă prin intermediul trupului, atât vigoarea mintală, cât şi cea spirituală depind într-o mare măsură de activitate şi tăria fizică; tot ceea ce promovează sănătatea fizică, promovează dezvoltarea unei minţi puternice şi a unui caracter bine echilibrat. În lipsa sănătăţii, nimeni nu poate înţelege tot atât de clar şi nici nu-şi poate împlini tot atât de bine îndatoririle pe care le are faţă de sine, faţă de semenii lui şi faţă de Creatorul său. Ca urmare, sănătatea ar trebui păzită cu tot atât de multă credincioşie ca şi caracterul. La temelia întregului efort educaţional ar trebui să se afle cunoaşterea fiziologiei şi a igienei.

Deşi lucrurile care ţin de fiziologie sunt în general înţelese, există o indiferenţă alarmantă în privinţa principiilor sănătăţii. Chiar şi dintre cei care cunosc aceste principii nu sunt decât puţini care le pun în practică. Înclinaţia sau pornirile sunt urmate orbeşte, ca şi cum viaţa ar fi controlată doar de întâmplare, şi nu de legi clare şi imuabile.

Tinerii, în prospeţimea şi vigoarea vieţii, nu-şi dau decât vag seama de valoarea energiei lor deosebite. Cu câtă lipsă de înţelepciune o risipesc, cu câtă uşurătate o tratează – o comoară mai preţioasă decât aurul, mai importantă pentru creşterea personală decât multa învăţătură, decât rangul sau bogăţiile! Câţi oameni, jertfindu-şi sănătatea în lupta pentru bogăţii sau putere, aproape că şi-au atins obiectul mult dorit, dar aceasta numai pentru a cădea neajutoraţi, în timp ce alţii, care au o rezistenţă fizică superioară, au pus mâna pe premiul multrâvnit! Din pricina unor stări bolnăvicioase, ca rezultat al neglijării legilor sănătăţii, cât de mulţi au ajuns la practici păcătoase, sacrificând astfel orice nădejde pentru această lume şi pentru cea viitoare!

În studiul fiziologiei, elevii ar trebui să fie călăuziţi să vadă valoarea energiei fizice şi cum poate fi aceasta păstrată şi dezvoltată în aşa fel, încât să contribuie în cel mai înalt grad la succesul în marea luptă a vieţii.

Prin lecţii simple şi uşoare, copiii ar trebui să fie învăţaţi de timpuriu noţiunile elementare de fiziologie şi igienă. Lucrarea ar trebui începută de către mamă în cămin şi dusă mai departe cu credincioşie în şcoală. Pe măsură ce elevii cresc ca vârstă, instrucţiunile privitoare la această ramură ar trebui să fie continuate până când aceştia sunt pregătiţi să aibă grijă de casa în care trăiesc. Ar trebui să înţeleagă importanţa faptului de a se păzi de boală prin păstrarea puterii fiecărui organ şi să fie, de asemenea, învăţaţi cum să facă faţă bolilor şi accidentelor comune. Fiecare şcoală ar trebui să ofere învăţătură despre fiziologie şi despre igienă şi, pe cât este posibil, să fie utilată cu materiale prin care să se ilustreze structura, funcţionarea şi modul de îngrijire a corpului.

Există lucruri care nu sunt incluse în studiul fiziologiei, dar care ar trebui luate în consideraţie – lucruri care au pentru student o valoare cu mult mai mare decât multele detalii tehnice, care se predau în mod obişnuit în cadrul acestui subiect. Ca principiu fundamental al educaţiei în aceste ramuri, tinerii ar trebui învăţaţi că legile firii sunt legile lui Dumnezeu – în aceeaşi măsură divine ca şi preceptele Decalogului. Dumnezeu a scris legile care guvernează organismul nostru pe fiecare nerv, muşchi şi fibră a corpului. Fiecare violare din neglijenţă sau cu bună ştiinţă a acestor legi este un păcat împotriva Creatorului nostru.

Şi atunci, cât de necesar este să se ofere cunoştinţe temeinice, legate de aceste legi! Principiilor de igienă, aşa cum se aplică ele în cazul alimentaţiei, mişcării fizice, îngrijirii copiilor, tratamentului celor bolnavi şi pentru multe lucruri asemănătoare, ar trebui să li se acorde mult mai multă atenţie decât primesc ele de obicei.

Ar trebui subliniată atât influenţa minţii asupra trupului, cât şi cea a trupului asupra minţii. Curentul electric al creierului, pus în mişcare de activitatea mintală, vitalizează întregul organism şi reprezintă în felul acesta un ajutor nepreţuit pentru rezistenţa în faţa bolilor. Acest lucru ar trebui clarificat. Ar trebui, de asemenea, arătate puterea voinţei şi importanţa stăpânirii de sine în păstrarea şi în restabilirea sănătăţii, efectul deprimant şi chiar distrugător al mâniei, nemulţumirii, egoismului sau necurăţiei şi, pe de altă parte, minunata putere dătătoare de viaţă, care se găseşte în voioşie, altruism şi recunoştinţă.

Există în Scriptură un adevăr fiziologic de care trebuie să ţinem seama: „O inimă veselă este un bun leac.” Proverbele 17,22

„Fiule, nu uita învăţăturile mele şi păstrează în inima ta sfaturile mele”, spune Dumnezeu; „căci ele îţi vor lungi zilele şi anii şi-ţi vor aduce multă pace”. „Căci ele sunt viaţă pentru cei ce le găsesc şi sănătate pentru tot trupul lor”. „Cuvintele prietenoase,” nu sunt doar „dulci pentru suflet”, ci şi „sănătoase pentru oase.” Proverbele 3,1.2; 4,22; 16,24

Tinerii au nevoie să înţeleagă adevărul profund care întăreşte declaraţia Bibliei, că la Dumnezeu „este izvorul vieţii.” Psalmi 36,9. Nu numai că în El aflăm originea tuturor lucrurilor, dar Domnul este viaţa a tot ceea ce trăieşte. Viaţa Sa o primim prin razele de soare, prin aerul curat, prin hrana care ne zideşte trupurile şi ne dă tărie. Prin viaţa Sa existăm ceas de ceas, clipă de clipă. Dacă nu sunt pervertite de păcat, toate darurile Sale dau viaţă, sănătate şi bucurie.

„Orice lucru El îl face frumos la vremea lui.” Eclesiastul 3,11. Şi adevărata frumuseţe va fi păstrată nu stricând lucrarea lui Dumnezeu, ci armonizându-ne cu legile Aceluia care a creat toate câte există şi care Îşi găseşte plăcerea în frumuseţea şi perfecţiunea lor.

Când mecanismul corpului este studiat, ar trebui ca atenţia să fie dirijată către minunata adaptare a mijloacelor pentru atingerea ţelurilor, către acţiunea armonioasă a diferitelor organe şi dependenţa care există între ele. Pe măsură ce creşte astfel interesul studentului şi este călăuzit să vadă importanţa cultivării fizice, învăţătorul poate face foarte mult pentru asigurarea unei dezvoltări bune şi a unor obiceiuri corecte.

Printre primele lucruri pe care ar trebui să le urmărim, se numără o poziţie corectă, atât când stăm jos, cât şi când stăm în picioare. Dumnezeu l-a făcut pe om vertical, şi El doreşte ca omul să beneficieze nu numai de avantajele fizice, ci şi de cele intelectuale şi morale, de graţia, demnitatea şi stăpânirea de sine, de curajul şi încrederea în sine, pe care le promovează atât de mult o ţinută verticală. Învăţătorul să dea informaţii despre acest lucru prin exemplu şi învăţătură. Arătaţi ce înseamnă o poziţie corectă şi insistaţi ca aceasta să fie menţinută.

Următoarele ca importanţă, după poziţia corectă, sunt respiraţia şi cultivarea vocii. Este mai probabil ca persoana care stă cu spatele drept, fie jos, fie în picioare, să respire corect. Dar învăţătorul ar trebui să facă aşa încât elevii lui să fie pătrunşi de importanţa respiraţiei adânci. Arătaţi cum acţiunea sănătoasă a organelor respiratorii promovează circulaţia sângelui, înviorează întregul organism, stimulează pofta de mâncare, ajută digestia şi provoacă un somn profund, liniştit; astfel, nu numai că trupul este reîmprospătat, dar şi mintea este calmată şi odihnită. Şi ar trebui să se insiste asupra părţii practice în timp ce se arată importanţa respiraţiei profunde. Să se facă exerciţii care o promovează şi să se urmărească permanentizarea obiceiului.

Cultivarea vocii are un loc important în educaţia fizică, întrucât are ca efecte întărirea şi dezvoltarea capacităţii pulmonare şi înlăturarea, în acest fel, a pericolului de îmbolnăvire. Pentru a asigura o prestaţie corectă când vorbiţi sau citiţi cu glas tare, aveţi grijă ca muşchii abdominali să participe în procesul respiraţiei şi organele respiratorii să nu fie jenate în nici un fel. Muşchii abdominali să fie cei solicitaţi, nu cei ai gâtului. Pot fi prevenite în acest fel oboseala excesivă şi bolile serioase ale gâtului şi plămânilor. Ar trebui să se acorde o mare atenţie articulării distincte a cuvintelor, unui ton vocal blând, bine modulat şi să se evite un flux verbal exagerat. Aceasta nu numai că va favoriza sănătatea, dar va contribui mult la eficienţa şi modul agreabil în care se va desfăşura munca studentului.

Predând aceste lucruri, se creează o ocazie de aur pentru demascarea nebuniei şi nocivităţii folosirii corsetelor şi a oricărei alte practici care restrânge acţiunea vitală. Un şir aproape interminabil de boli rezultă din modurile nesănătoase de îmbrăcare, şi asupra acestui punct ar trebui făcută o informare atentă. Faceţi ca elevii să fie pătrunşi de înţelegerea primejdiei de a îngădui ca îmbrăcămintea să atârne prea greu pe şolduri sau să fie prea strâmtă pentru vreun organ al corpului. Îmbrăcămintea ar trebui să fie în aşa fel aranjată, încât să se poată respira în voie şi braţele să poată fi ridicate fără dificultate deasupra capului. Încătuşarea plămânilor nu numai că opreşte dezvoltarea lor, dar împiedică şi circulaţia şi procesul digestiv, slăbind astfel întregul corp. Toate aceste practici slăbesc atât puterile fizice, cât şi pe cele mintale, împiedicând astfel progresul studentului şi adesea chiar succesul său.

În studiul igienei, învăţătorul hotărât se va folosi de orice ocazie pentru a arăta necesitatea curăţeniei desăvârşite, atât în ce priveşte obiceiurile personale ale cuiva, cât şi în mediul său ambiant. Ar trebui să fie subliniată valoarea băii zilnice pentru favorizarea sănătăţii şi stimularea activităţii intelectului. Ar trebui să se acorde, de asemenea, atenţie razelor de soare şi aerisirii, igienei din dormitor şi bucătărie. Învăţaţi-i pe elevi că un dormitor sănătos, o bucătărie desăvârşit de curată şi o masă aranjată cu gust şi cu alimente hrănitoare şi sănătoase vor asigura fericirea familiei şi aprecierea oricărui oaspete raţional, mai bine decât ar face-o mobilierul scump din salon, oricât de mult ar fi el. Faptul că „viaţa este mai mult decât hrana, şi trupul mai mult decât îmbrăcămintea” (Luca 12,33) este o lecţie de care este nevoie astăzi tot atât de mult ca şi acum optsprezece secole, când a fost dată de Învăţătorul divin.

Cel care studiază fiziologia ar trebui să fie învăţat că obiectul studiului său nu este doar acela de a dobândi o cunoaştere a faptelor şi principiilor. Dacă aceasta este tot, nu va exista decât un câştig minim. Se poate ca el să înţeleagă importanţa ventilaţiei şi camera sa să primească aer proaspăt; dacă nu-şi va folosi însă în mod corect plămânii, va suferi consecinţele respiraţiei defectuoase. În acelaşi fel poate fi înţeleasă necesitatea curăţeniei şi pot fi furnizate utilităţile necesare; totul va fi însă fără folos dacă nu sunt aplicate. Cerinţa indispensabilă legată de predarea acestor principii este ca elevul să fie pătruns de importanţa lor, astfel încât să le pună conştiincios în practică.

Cuvântul lui Dumnezeu arată printr-o ilustraţie impresionantă ce importanţă acordă El organismului nostru şi responsabilităţii pe care o avem de a-l păstra în cea mai bună stare: „Nu ştiţi că trupul vostru este Templul Duhului Sfânt care locuieşte în voi şi pe care L-aţi primit de la Dumnezeu? Şi că voi nu sunteţi ai voştri?” „Dacă nimiceşte cineva Templul lui Dumnezeu, pe acela îl va nimici Dumnezeu, căci Templul lui Dumnezeu este sfânt: şi aşa sunteţi voi.” 1 Corinteni 6,19; 3,17

Elevii să fie pătrunşi de gândul că trupul este un templu în care Dumnezeu doreşte să locuiască, că trebuie păstrat neîntinat, ca loc al cugetelor celor mai înalte şi mai nobile. Văzând, în timp ce studiază fiziologia, că sunt într-adevăr „o făptură aşa de minunată” (Psalmii 139,14), vor fi străbătuţi de respect sfânt. În loc să strice lucrarea mâinilor lui Dumnezeu, ei vor avea ambiţia de a face tot ceea ce le este cu putinţă pentru a împlini planul glorios al Creatorului. Astfel, ei vor ajunge să privească ascultarea de legile sănătăţii nu ca pe o chestiune de jertfire sau tăgăduire de sine, ci aşa cum este ea în realitate, o binecuvântare şi un privilegiu nepreţuit.



Cumpătarea  şi ştiinţa dietei

„Toţi cei ce se luptă la jocurile de obşte se supun la tot felul de înfrânări.”



Fiecare student trebuie să înţeleagă legătura dintre vieţuirea simplă şi gândirea înaltă. Rămâne la latitudinea fiecăruia dintre noi să hotărâm dacă vieţile noastre se vor afla sub stăpânirea minţii sau a trupului. Tânărul trebuie să ia hotărârea care îi va modela viaţa; şi nu trebuie să ne dăm înapoi de la nici un efort, pentru ca el să înţeleagă forţele cu care are de-a face şi influenţele care-i vor schimba caracterul şi destinul.

Necumpătarea este un vrăjmaş împotriva căruia toţi trebuie avertizaţi. Creşterea rapidă a acestui îngrozitor rău ar trebui să-l facă pe orice om care-şi iubeşte semenii să pornească un război împotriva lui. Practica de a da învăţătură în şcoli prin subiecte legate de abstinenţă reprezintă o acţiune corect orientată. Instruirea legată de această temă ar trebui să existe în fiecare şcoală şi în fiecare cămin. Tinerii şi copiii ar trebui să înţeleagă efectul alcoolului, tutunului şi altor otrăvuri similare în distrugerea corpului, întunecarea minţii şi înclinarea către plăceri a sufletului. Ar trebui să se arate clar că nici o persoană care foloseşte aceste lucruri nu-şi poate păstra pentru mult timp întreaga putere a facultăţilor fizice, mintale sau morale.

Pentru a ajunge însă la rădăcina necumpătării, trebuie să mergem dincolo de folosirea alcoolului sau tutunului. Lenevia, lipsa unui ţel sau întovărăşirile rele pot fi cauza acestei predispoziţii. Adesea, ea se găseşte la masa din cămin, în familiile care se consideră abstinente. Tot ceea ce deranjează digestia, care creează o excitaţie anormală a minţii sau care slăbeşte în vreun fel organismul, stricând echilibrul dintre puterile mintale şi cele fizice, slăbeşte controlul minţii asupra trupului şi predispune în acest fel la necumpătare. Ratarea multor tineri promiţători poate fi găsită într-un apetit anormal, creat de o alimentaţie nesănătoasă.

Ceaiul şi cafeaua, condimentele, produsele de cofetărie şi patiserie sunt toate cauze principale ale indigestiei. Mâncărurile din carne sunt de asemenea vătămătoare. Evidentul lor efect stimulator ar trebui să fie un argument suficient împotriva folosirii acestora; iar starea aproape universală de boală a animalelor face ca aceasta să fie de două ori inacceptabilă. Ea tinde să irite nervii şi să stârnească pasiunile, înclinând astfel balanţa puterii în favoarea tendinţelor inferioare.

Cei care se obişnuiesc cu o alimentaţie bogată, stimulatoare, descoperă după un timp că stomacul nu mai este mulţumit cu o hrană simplă. El cere ceea ce este din ce în ce mai puternic condimentat, aţâţător şi stimulator. Pe măsură ce nervii sunt tulburaţi şi organismul slăbeşte, voinţa pare neputincioasă în faţa unei pofte nefireşti. Mucoasa delicată a stomacului ajunge iritată şi inflamată până când nici cea mai aţâţătoare hrană nu mai reuşeşte să-l satisfacă. Se naşte o sete pe care nimic nu o poate stinge în afară de băutura tare.

Trebuie să ne ferim de începuturile acestui rău. Când îi educăm pe tineri, ar trebui să arătăm foarte clar efectul pe care-l au aparentele mici devieri de la ceea ce este bine. Studentul să fie învăţat valoarea unei diete simple, sănătoase în prevenirea poftei de stimulente nefireşti. Obiceiul stăpânirii de sine să fie stabilit de timpuriu. Tinerilor să li se imprime gândul că trebuie să fie stăpâni, nu robi. Dumnezeu i-a făcut domni peste împărăţia din interiorul lor, şi ei trebuie să-şi exercite autoritatea împărătească pe care le-a conferit-o cerul. Când asemenea instrucţiuni sunt date cu credincioşie, rezultatele se vor face simţite dincolo de cei cărora le sunt adresate. Influenţa lor se va extinde şi va salva mii de bărbaţi şi femei care se află chiar pe marginea ruinei.

Alimentaţia şi dezvoltarea intelectuală

Legăturii dintre alimentaţie şi dezvoltarea intelectuală ar trebui să i se acorde mult mai multă atenţie decât până acum. Opacitatea şi starea de confuzie intelectuală sunt adesea rezultatul greşelilor făcute în alimentaţie.

Se argumentează în mod frecvent că apetitul este o călăuză sigură în alegerea alimentelor. Dacă legile sănătăţii ar fi fost întotdeauna respectate, lucrul acesta ar fi adevărat. Însă prin obiceiuri greşite perpetuate de la o generaţie la alta, apetitul s-a stricat atât de mult, încât cere în mod constant să i se satisfacă vreo dorinţă vătămătoare. Acum, nu mai putem avea încredere în el ca şi călăuză.

În studiul igienei, studenţii ar trebui să fie învăţaţi despre valoarea nutritivă a diferitelor tipuri de alimente. Ar trebui să se arate cu claritate care este efectul unei alimentaţii concentrate şi stimulatoare şi, de asemenea, al alimentelor deficiente în elemente nutritive. Ceaiul şi cafeaua, pâinea din făină rafinată, murăturile, legumele de calitate inferioară, bomboanele, condimentele şi produsele de patiserie nu pot oferi nutrienţii corespunzători. Mulţi studenţi au eşuat în urma folosirii unor asemenea alimente. Mulţi copii incapabili de efort intens al minţii sau al trupului sunt victimele unei alimentaţii sărace. Dacă sunt luate într-o combinaţie corectă, cerealele, fructele, nucile şi legumele conţin toate elementele nutritive; iar când sunt pregătite cum se cuvine, ele constituie genul de alimentaţie care contribuie atât la tăria intelectuală, cât şi la cea fizică.

Este nevoie să luăm în considerare nu numai proprietăţile mâncării, ci şi dacă este potrivită pentru cel ce o foloseşte. Deseori, un tip de aliment care poate fi consumat fără restricţii de către persoane angajate în muncă fizică trebuie evitat de aceia a căror ocupaţie este în general intelectuală. Ar trebui să se acorde atenţie şi combinării corecte a alimentelor. Cei care au o muncă intelectuală şi alţii care au ocupaţii sedentare nu ar trebui să consume multe feluri la aceeaşi masă.

Trebuie să ne ferim şi de alimentaţia în exces, chiar dacă este vorba de cea mai sănătoasă hrană. Organismul nu poate folosi mai mult decât este necesar pentru a clădi diferitele organe ale trupului, iar excesul îl îngreunează. Se presupune că mulţi studenţi au clacat din cauza studiului în exces, când cauza reală a fost alimentaţia în exces. Când se acordă atenţia cuvenită legilor sănătăţii, primejdia suprasolicitării intelectuale este minoră; însă în multe cazuri de aşa-zis colaps mental, umplerea exagerată a stomacului este ceea ce oboseşte de fapt trupul şi slăbeşte mintea.

În majoritatea cazurilor, două mese pe zi sunt de preferat în locul a trei mese. Când este luată mai devreme, cina dăunează digestiei mesei anterioare. Când este luată mai târziu, nu este nici ea digerată înainte de ora de culcare. Astfel, stomacul nu reuşeşte să asigure o odihnă corespunzătoare. Somnul este deranjat, creierul şi nervii sunt obosiţi, apetitul pentru micul dejun este scăzut, întregul organism nu este împrospătat şi nu este pregătit pentru îndatoririle zilei.

Nu ar trebui să fie trecută cu vederea regularitatea timpului de masă şi de culcare. Întrucât lucrarea de refacere a trupului are loc în timpul ceasurilor de odihnă, este esenţial, mai cu seamă în tinereţe, ca somnul să fie regulat şi îndestulător.

Pe cât ne stă în putere, trebuie să evităm să mâncăm în fugă. Cu cât este mai scurt timpul pentru masă, cu atât ar trebui să mâncăm mai puţin. Este mai bine să sărim o masă decât să mâncăm fără a mesteca aşa cum trebuie.

Ora de masă ar trebui să fie un timp de părtăşie şi înviorare. Ar trebui să alungăm tot ceea ce este împovărător sau iritant. Nutriţi încredere, bunătate şi recunoştinţă faţă de Dătătorul a tot ceea ce este bun, iar conversaţia va fi voioasă, un flux plăcut de gânduri care vor înălţa fără să obosească.



Respectarea cumpătării şi a regularităţii în toate lucrurile are o putere minunată. Nu vor fi suficiente doar împrejurările sau calităţile native pentru a dezvolta acea dispoziţie senină, care contează atât de mult pentru netezirea cărării vieţii. În acelaşi timp, puterea stăpânirii de sine astfel dobândite se va dovedi una dintre cele mai importante înzestrări pentru a da piept cu succes cu îndatoririle aspre şi realităţile pe care orice fiinţă omenească le va întâlni.

Înţelepciunea are „nişte căi plăcute şi toate cărările ei sunt nişte cărări paşnice.” Proverbele 3,17. Fiecare tânăr din ţara noastră, având în faţa lui posibilităţile făuririi unui destin mai înalt decât cel al împăraţilor încoronaţi, să cântărească lecţia transmisă prin cuvintele înţeleptului: „Ferice de tine ţară ... ai cărei voievozi mănâncă la vremea potrivită, ca să-şi întărească puterile, nu ca să se dedea la beţie!” Eclesiastul 10,17



Recreerea

„Toate îşi au vremea lor.”



Există o diferenţă între recreere şi distracţie. Recreerea, când este într-adevăr aşa cum o arată numele, are tendinţa de a întări şi zidi. Prin întreruperea grijilor şi ocupaţiilor noastre obişnuite, ea permite refacerea minţii şi a trupului şi ne face astfel în stare să ne întoarcem cu puteri noi la munca serioasă a vieţii. Distracţia, pe de altă parte, este căutată de dragul plăcerii şi este adesea dusă la extrem; aceasta absoarbe energia necesară muncii folositoare şi se dovedeşte în acest fel o piedică în calea adevăratului succes al vieţii.

Corpul este în întregime conceput pentru activitate. Şi, dacă înzestrările fizice nu sunt păstrate sănătoase prin acţiune, cele intelectuale nu pot fi folosite multă vreme la capacitatea lor maximă. Inactivitatea fizică, aproape inevitabilă în sălile de clasă, alături de alte condiţii nesănătoase, face din acest spaţiu un loc de tortură pentru copii, mai cu seamă pentru cei cu o constituţie fizică mai slabă. Adesea, ventilaţia nu este îndeajuns de bună. Scaunele rău concepute încurajează poziţii nefireşti, stânjenind astfel activitatea plămânilor şi a inimii. Aici, copilaşii sunt nevoiţi să petreacă de la trei până la cinci ore pe zi, respirând un aer încărcat cu impurităţi şi infectat probabil de germenii unor boli. Nu este de mirare că în sala de clasă se pune adesea temelia pentru o boală de-o viaţă. Creierul, cel mai delicat organ, de unde provine energia întregului sistem nervos, suferă vătămarea cea mai gravă. Forţat la o activitate prematură sau excesivă, şi aceasta în condiţii nocive, este slăbit şi adesea rezultatele negative sunt permanente.

Copiii nu ar trebui să fie mult timp închişi între patru pereţi şi nici nu ar trebui să li se ceară să se dedice îndeaproape studiului înainte de a se aşeza o bază solidă pentru dezvoltarea fizică. Pentru primii opt sau zece ani din viaţa unui copil, câmpul sau grădina este cea mai bună sală de clasă, mama, cea mai bună învăţătoare, natura, cel mai bun manual. Chiar şi când are vârsta care să-i permită să meargă la şcoală, sănătatea lui ar trebui privită ca fiind mai importantă decât cunoştinţele dobândite din cărţi. Ar trebui să aibă în jurul său condiţiile celei mai favorabile dezvoltări, atât fizice, cât şi intelectuale.

Nu numai copilul se află în pericol din lipsă de aer sau exerciţiu fizic. Atât în învăţământul universitar, cât şi în cel gimnazial aceste lucruri esenţiale pentru sănătate sunt încă prea adesea neglijate. Mulţi studenţi stau zi după zi într-o cameră cu ferestrele şi uşile închise, aplecaţi asupra cărţilor, cu pieptul atât de contractat, încât nu pot respira profund, în timp ce sângele abia dacă mai circulă, picioarele le sunt reci şi capul înfierbântat. Întrucât trupul nu este suficient de bine hrănit, muşchii sunt slăbiţi, şi întregul organism este neputincios şi bolnav. Deseori, aceşti studenţi devin bolnavi pe toată durata vieţii. Dacă şi-ar fi făcut studiile în condiţii corespunzătoare, cu exerciţii fizice regulate în aer liber, sub razele soarelui, ar fi terminat şcoala cu puteri fizice şi intelectuale sporite.

Studentul care, presat de timpul limitat şi lipsa mijloacelor materiale, se luptă să dobândească o educaţie ar trebui să-şi dea seama că timpul folosit pentru exerciţiu fizic nu este pierdut. Cel care nu se dezlipeşte de cărţile sale va descoperi după o vreme că mintea şi-a pierdut prospeţimea. Cei care dau atenţia cuvenită dezvoltării fizice vor progresa mult mai mult în ce priveşte cultura literară decât în cazul în care şi-ar folosi tot timpul pentru studiu.

Urmând în mod exclusiv o linie de gândire, adesea mintea se dezechilibrează. Însă fiecare calitate poate fi exersată fără riscuri, dacă puterile intelectuale şi fizice sunt solicitate în aceeaşi măsură, iar subiectele cu care se ocupă mintea sunt variate.

Inactivitatea fizică slăbeşte nu numai puterile intelectului, ci şi pe cele morale. Nervii creierului, care se află în legătură cu tot organismul, sunt mijlocul prin care cerul ia legătura cu omul şi afectează viaţa interioară. Tot ceea ce împiedică circulaţia curentului electric în sistemul nervos, diminuând astfel puterile vitale şi scăzând puterea de percepţie a intelectului, face ca natura morală să fie mai greu de activat.

Şi iarăşi, studiul în exces, prin creşterea fluxului de sânge în creier, creează o excitabilitate bolnăvicioasă, care are tendinţa de a slăbi puterea stăpânirii de sine şi deseori dă cale liberă impulsului sau capriciului. Astfel, este deschisă uşa înaintea necurăţiei. De folosirea sau nefolosirea puterilor fizice depinde în mare măsură valul de stricăciune care ia cu asalt lumea. Îngâmfarea, traiul îmbelşugat şi liniştea nepăsătoare  sunt vrăjmaşi de moarte ai progresului uman în această generaţie, ca şi atunci când au provocat nimicirea Sodomei.

Învăţătorii ar trebui să înţeleagă aceste lucruri şi să-şi instruiască elevii în aceste direcţii. Spuneţi studenţilor că vieţuirea corectă depinde de justeţea gândirii şi că activitatea fizică este esenţială pentru un cuget curat.

Care este recreerea potrivită pentru elevii lor, iată o chestiune pe care învăţătorii o găsesc deseori foarte dificilă. Exerciţiile de gimnastică îşi găsesc un loc util în multe şcoli; însă fără o atentă supraveghere, sunt adesea folosite excesiv. În sala de sport, mulţi tineri, făcând pe vitejii, şi-au provocat vătămări permanente.

Exerciţiile din sala de sport, oricât de bine ar fi conduse, nu pot lua locul recreerii în aer liber, iar şcolile noastre ar trebui să ofere ocazii mai bune pentru acest scop. Elevii trebuie să facă mişcare fizică intensă. Puţine rele sunt mai de temut ca lenevia şi lipsa unui scop clar. Cu toate acestea, tendinţa celor mai multe sporturi atletice stârneşte o nelinişte serioasă în rândurile celor care au pe inimă bunăstarea tineretului. Învăţătorii sunt tulburaţi când cântăresc influenţa acestor sporturi atât asupra progresului studentului în şcoală, cât şi asupra succesului său în viaţa viitoare. Jocurile care îi ocupă atât de mult timp îi distrag mintea de la studiu. Ele nu ajută la pregătirea tinerilor pentru o muncă practică, serioasă în viaţă. Influenţa lor nu tinde să confere rafinament, generozitate sau o adevărată bărbăţie.

Unele dintre cele mai populare distracţii, cum ar fi fotbalul  şi boxul, au devenit şcoli ale brutalităţii. Ele dezvoltă aceleaşi trăsături pe care le dezvoltau jocurile din Roma antică. Dorinţa fierbinte de a domina, mândria pentru forţa brută, nesocotirea cu nepăsare a vieţii exercită asupra tinerilor o înfricoşătoare putere care subminează moralitatea.

Împotriva altor jocuri atletice, chiar dacă nu atât de abrutizante, se pot ridica obiecţii doar cu puţin mai vehemente, din pricina extremelor în care sunt duse. Acestea stimulează iubirea de plăceri şi emoţii tari, stricând astfel gustul pentru muncă utilă şi creând dispoziţia de a evita respon-sabilităţile şi îndatoririle practice. Au tendinţa de a distruge plăcerea faţă de realităţile bine cumpănite ale vieţii şi bucuriile ei liniştite. Uşa este deschisă în felul acesta către desfrânare şi nelegiuire, cu rezultatele lor îngrozitoare.

Aşa cum sunt conduse în mod obişnuit, petrecerile de plăceri sunt o piedică în calea creşterii reale, atât a minţii, cât şi a caracterului. Se ajunge astfel la întovărăşiri cu persoane uşuratice, la obiceiuri extravagante, de căutare a plăcerilor şi adesea a desfrâului, lucruri care modelează întreaga viaţă pentru rău. În locul acestor amuzamente, părinţii şi învăţătorii pot face mult oferind programe de destindere sănătoasă, dătătoare de viaţă.

Inspiraţia ne-a arătat calea şi în această direcţie, după cum o face cu toate celelalte lucruri care au legătură cu bunăstarea noastră. În veacurile dinainte, oamenii care trăiau sub călăuzirea lui Dumnezeu duceau o viaţă simplă. Ei trăiau în sânul naturii. Copiii participau la munca părinţilor şi studiau frumuseţile şi tainele tezaurului natural. Şi, în liniştea câmpului şi a pădurii, ei se ocupau cu acele adevăruri magnifice, care fuseseră încredinţate ca o comoară sfântă din generaţie în generaţie. O astfel de pregătire a dat oameni puternici.

În această eră, viaţa a devenit artificială, iar oamenii au degenerat. Chiar dacă nu ne putem întoarce pe deplin la obiceiurile simple ale acelor vremuri de demult, putem învăţa totuşi de la ele lecţii care să facă din momentele noastre recreative ceea ce implică şi numele – momente de zidire a trupului, a minţii şi a sufletului.

Vecinătatea căminului şi cea a şcolii au mult de-a face cu problema recreerii. Ar trebui să se ţină seama de aceste lucruri când alegem o locuinţă sau locul de amplasare a unei şcoli. Cei pentru care bunăstarea mintală şi fizică are o greutate mai mare decât banii, pretenţiile şi obiceiurile societăţii ar trebui să caute să asigure pentru copiii lor avantajul lecţiilor şi recreerii în mediul natural. Ar fi de un mare ajutor în lucrarea educativă dacă toate şcolile ar fi situate în aşa fel, încât elevii să poată avea teren cultivabil şi acces la câmpuri şi păduri.

În ceea ce priveşte recreerea elevului, cele mai bune rezultate vor fi dobândite prin implicarea personală a învăţătorului. Adevăratul învăţător poate oferi elevilor săi puţine daruri la fel de valoroase ca acela al propriei sale tovărăşii. Este adevărat despre bărbaţi şi femei, şi cu atât mai mult despre tineri şi copii, că nu-i putem înţelege decât dacă venim în contact prin sentimente de simpatie; iar pentru a-i face cuiva bine în modul cel mai eficient trebuie să-l înţelegem. Pentru a întări legătura de simpatie dintre învăţător şi student există puţine mijloace care au atâta greutate ca întovărăşirea plăcută în afara sălii de clasă. În unele şcoli, învăţătorul îşi însoţeşte întotdeauna elevii în ceasurile lor de recreere. Participă alături de ei la acţiunile lor, li se alătură în excursii şi pare că este unul dintre ei. Ce bine ar fi pentru şcolile noastre dacă această practică ar fi urmată de cât mai mulţi. Sacrificiul cerut de la învăţător va fi mare, dar el va culege o răsplată bogată.

Nici un tip de recreere care le este numai lor de folos nu se va dovedi o atât de mare binecuvântare pentru copii şi tineri precum acela care îi face folositori altora. Entuziaşti din fire şi uşor de impresionat, tinerii răspund pozitiv, cu uşurinţă, la sugestii. În planificarea pentru cultivarea plantelor, învăţătorul să caute să trezească un interes pentru înfrumuseţarea spaţiului din jurul şcolii şi al sălii de clasă. Rezultatul va fi un câştig dublu. Elevii nu vor fi dispuşi să murdărească sau să strice ceea ce au căutat să înfrumuseţeze. Va fi încurajată totodată formarea unui gust rafinat, dragostea de ordine şi obiceiul de a întreţine lucrurile; iar spiritul de părtăşie şi cooperare astfel dezvoltat se va dovedi pentru elevi o binecuvântare pentru tot restul vieţii.

În acelaşi fel poate fi trezit un nou interes pentru lucrul în grădină sau excursia în câmp sau pădure, când elevii sunt încurajaţi să-şi amintească de aceia care stau între patru pereţi şi nu au acces la aceste locuri plăcute şi să le împărtăşească şi lor din frumuseţea acestor lucruri minunate din natură.

Învăţătorul atent va găsi multe ocazii de a-i dirija pe elevi înspre acţiuni de ajutorare. În special copilaşii îşi privesc învăţătorul cu o încredere şi un respect aproape neţărmurite. Cu greu ar putea să nu aducă roade vreo sugestie de-a sa privind vreun mod de a fi de ajutor în cămin, credincioşia în sarcinile zilnice, slujirea celor bolnavi sau săraci. Şi iarăşi, va exista un câştig dublu. Sugestia plină de bunătate va acţiona şi asupra iniţiatorului ei. Respectul şi cooperarea părinţilor va uşura povara învăţătorului şi va face lumină pe cărarea sa.

Atenţia acordată recreerii şi dezvoltării fizice va întrerupe, fără nici o îndoială, programul activităţii şcolare curente; însă întreruperea nu va constitui deloc o piedică reală. Prin înviorarea minţii şi a trupului, nutrirea unui spirit altruist şi apropierea dintre elev şi învăţător prin legăturile interesului comun, timpul şi efortul astfel investit vor aduce o răsplată însutită. Se va crea astfel o binecuvântată posibilitate de evacuare a acelei energii nestăvilite, care este adeseori o sursă de primejdie pentru cei tineri. Ca mod de apărare împotriva răului, preocuparea minţii cu ceea ce este bine valorează mai mult decât toate barierele impuse de lege şi disciplină.





Lucrul manual

„Căutaţi ... să lucraţi cu mâinile voastre.”



La Creaţiune, munca a fost oferită ca o binecuvântare. Ea presupunea dezvoltare, putere, fericire. Starea schimbată a pământului prin blestemul păcatului a adus o schimbare în condiţia muncii; cu toate că acum este însoţită de griji, oboseală şi suferinţă, ea reprezintă încă un izvor de binecuvântare şi dezvoltare şi un mod de apărare împotriva ispitei. Disciplina sa este o piedică pentru cedarea în faţa plăcerilor şi favorizează sârguinţa, curăţenia caracterului şi statornicia. Devine în felul acesta o parte a marelui plan al lui Dumnezeu de recuperare a noastră din starea de păcat.

Tinerii ar trebui să vadă adevărata demnitate a muncii. Arătaţi-le că Dumnezeu munceşte neîncetat. Toate lucrurile din natură îşi fac lucrarea ce le-a fost încredinţată. Activitatea este numitorul comun al întregii Creaţiuni şi, pentru a ne împlini şi noi misiunea, trebuie să fim activi.

În munca noastră, trebuie să fim împreună lucrători cu Dumnezeu. El ne oferă pământul şi comorile sale; dar trebuie să le adaptăm pentru folosul şi confortul nostru. El face copacii să crească; noi însă pregătim grinzile şi construim casa. El a ascuns în pământ aurul şi argintul, fierul şi cărbunele; nu le putem obţine însă decât prin trudă.

Arătaţi că, în timp ce Dumnezeu a creat şi ţine neîncetat toate lucrurile sub control, ne-a înzestrat cu o putere care nu diferă total de puterea Sa. Nouă ne-a fost dat un anumit grad de control asupra forţelor naturii. Aşa cum Dumnezeu a chemat pământul din haos la o existenţă minunată, tot aşa şi noi putem aduce ordine şi frumuseţe acolo unde este neorânduială. Şi chiar dacă toate lucrurile sunt acum mânjite de păcat, putem simţi o bucurie asemănătoare cu a Sa când ne ducem treaba la bun sfârşit, aşa cum şi El a numit pământul „foarte bun” când l-a privit în frumoasa sa alcătuire.

Ca regulă generală, exerciţiul fizic cel mai binefăcător pentru tineri va fi aflat în munca utilă. Copilaşul găseşte şi recreere, şi dezvoltare în joacă; iar obiectele sale de amuzament ar trebui să fie de aşa natură, încât să favorizeze nu numai creşterea fizică, dar şi pe aceea intelectuală şi spirituală. Pe măsură ce dobândeşte tărie şi inteligenţă, va găsi cea mai bună recreere într-una din sferele efortului folositor. Ceea ce dă îndemânare mâinii în direcţia a ceea ce este folositor şi îi învaţă pe tineri să-şi poarte partea de poveri ale vieţii este tot ce poate fi mai eficient pentru asigurarea creşterii minţii şi a caracterului.

Tinerii trebuie învăţaţi că viaţa înseamnă muncă serioasă, responsabilitate, purtare de grijă. Ei au nevoie de o pregătire care îi va face oameni practici – bărbaţi şi femei care se pot descurca în stările de urgenţă. Ar trebui să fie învăţaţi că disciplina unei activităţi sistematice, bine organizate, este esenţială nu numai ca o apărare împotriva vicisitudinilor vieţii, dar şi ca un ajutor pentru o dezvoltare de ansamblu.

În ciuda a tot ce s-a spus şi s-a scris despre demnitatea muncii, există un simţământ general că ea ar fi degradantă. Tinerii se agită să devină învăţători, funcţionari, comercianţi, medici, avocaţi sau să ocupe vreo altă poziţie care nu pretinde efort fizic. Tinerele dispreţuiesc munca în gospodărie şi caută o educaţie în alte ramuri. Aceştia trebuie să afle că nici bărbaţii, nici femeile nu sunt dezonoraţi prin muncă cinstită. Ceea ce dezonorează este lenevia şi dependenţa egoistă. Lenevia nutreşte cedarea în faţa plăcerilor, rezultatul fiind o viaţă goală şi stearpă – un teren care invită creşterea tuturor relelor. „Când un pământ este adăpat de ploaia care cade adesea pe el şi rodeşte o iarbă folositoare celor pentru care este lucrat, capătă binecuvântare de la Dumnezeu. Dar dacă aduce spini şi mărăcini, este lepădat şi aproape să fie blestemat şi sfârşeşte prin a i se pune foc.” Evrei 6,7.8

Multe din ramurile de studiu, care consumă timpul studentului, nu sunt esenţiale pentru calitatea de a fi folositor sau pentru fericire; dar este esenţial ca fiecare tânăr să se întâlnească în mod statornic cu îndatoririle de zi cu zi. Dacă trebuie neapărat, o tânără se poate dispensa de cunoaşterea limbii franceze, a algebrei sau chiar a pianului; dar este indispensabil ca ea să înveţe să facă pâine bună, să croiască veşminte potrivite şi să-şi îndeplinească în mod eficient multele datorii care ţin de gospodărie.

Nu este nimic mai important pentru sănătatea şi fericirea întregii familii decât priceperea şi cunoaşterea celei ce găteşte. Prin mâncare nehrănitoare, necorespunzător preparată, ea poate împiedica şi chiar ruina atât calitatea de a fi folositor a adultului, cât şi dezvoltarea copilului. Sau, prin pregătirea alimentelor potrivite pentru nevoile trupului, fiind  în acelaşi timp, apetisante şi gustoase, ea poate realiza tot atât de mult în direcţia binelui, cât poate realiza şi  în cea a răului. Astfel, în multe privinţe, fericirea în viaţă este strâns legată de credincioşia în îndatoririle obişnuite.

Întrucât şi femeile, şi bărbaţii joacă un rol în gospodărie, şi băieţii, şi fetele ar trebui să dobândească o cunoaştere a îndatoririlor casnice. A-şi face patul, a-şi face ordine în camera lui, a spăla vasele, a pregăti o masă, a spăla şi a-şi repara îmbrăcămintea, reprezintă o pregătire care nu ar trebui să pară că scade din bărbăţia vreunui băiat; îl vor face mai fericit şi mai folositor. Iar dacă fetele, la rândul lor, ar putea învăţa să înhame un cal şi să-l conducă, să folosească fierăstrăul şi ciocanul, grebla şi sapa, ar fi mai bine pregătite pentru a înfrunta greutăţile neaşteptate ale vieţii.

Copiii şi tinerii să înveţe din Biblie cum a onorat Dumnezeu munca celui care trudeşte în toate zilele lui. Să citească despre „fiii proorocilor” (2 Împăraţi 6,1-7), studenţi aflaţi la şcoală care îşi construiau singuri o casă şi pentru care a fost făcută o minune ca să nu se piardă toporul care fusese împrumutat. Să citească despre Isus, tâmplarul, şi despre Pavel, cel ce croia corturi, care îmbina truda meşteşugului său cu cea mai înaltă lucrare, unind astfel umanul cu divinul. Să citească despre tânărul ale cărui cinci pâini au fost folosite de Mântuitorul în acea minune a hrănirii mulţimii; despre croitoreasa Dorca, sculată din morţi pentru a putea să facă îmbrăcăminte pentru cei săraci; sau despre femeia înţeleaptă descrisă în cartea Proverbelor, care „face rost de lână şi de in, lucrează cu mâini harnice”, care „dă hrană casei sale şi împarte lucrul de peste zi slujnicelor sale”, care „sădeşte o vie” şi „îşi oţeleşte braţele”; care „îşi întinde mâna către cel nenorocit” şi „veghează asupra celor ce se petrec în casa ei şi nu mănâncă pâinea lenevirii.” Proverbele 31,13.15.16.17.20.27

Despre o asemenea femeie, Dumnezeu spune: „Va fi lăudată. Răsplătiţi-o cu rodul muncii ei, şi faptele ei s-o laude la porţile cetăţii.” Proverbele 31,30.31

Pentru fiecare copil, prima şcoală de meserii ar trebui să fie căminul. Şi, pe cât este posibil, facilităţile pentru o pregătire practică ar trebui să existe în fiecare şcoală. Într-o mare măsură, o asemenea pregătire ar lua locul sălii de sport şi ar adăuga binefacerea unei discipline valoroase.

Pregătirea practică merită o atenţie mult mai mare decât cea pe care a primit-o până acum. Ar trebui să se întemeieze şcoli în care, pe lângă cea mai înaltă cultură mintală şi morală, să se ofere cele mai bune posibilităţi pentru dezvoltare fizică şi pregătire practică într-o meserie. Ar trebui să se facă instruirea în agricultură, manufactură – acoperind cât se poate de multe tipuri de meserii – şi, de asemenea, în economia familială, arta culinară vegetariană, cusut, croitorie, igienă, tratarea celor bolnavi şi alte ramuri înrudite. Ar trebui să se asigure grădini, ateliere şi săli de tratament, iar fiecare gen de activitate să se afle sub îndrumarea unor instructori pricepuţi.

Munca trebuie să aibă un ţel clar şi să fie efectuată cu conştiinciozitate. În vreme ce fiecare om are nevoie de ceva cunoştinţe în diferite meserii, este indispensabil să devină foarte priceput în măcar una. Fiecare tânăr, când părăseşte şcoala, trebuie să fi dobândit cunoştinţele legate de o meserie sau ocupaţie anume, prin care, dacă trebuie, să-şi câştige traiul.

Obiecţia adusă cel mai adesea împotriva pregătirii practice pentru o meserie în şcoli se leagă de cheltuielile mari pe care le presupune aceasta. Însă obiectul dobândit este vrednic de costul lui. Nici o altă lucrare, care ne-a fost încredinţată, nu este atât de importantă ca pregătirea tinerilor, şi fiecare sumă cerută pentru atingerea corectă a acestui ţel reprezintă mijloace materiale bine cheltuite.

Chiar şi din punctul de vedere al rezultatelor financiare, cheltuielile cerute de pregătirea practică se vor dovedi o adevărată economie. Mulţi dintre băieţii noştri vor fi ţinuţi în acest fel departe de colţul străzii şi de cârciumă; cheltuielile pentru grădini, ateliere şi săli de baie vor fi mai mult decât acoperite prin economiile care se vor face în ce priveşte spitalele şi şcolile de corecţie. Şi apoi, tinerii ca persoane: educaţi în spiritul sârguinţei şi calificaţi în ramuri ale muncii productive, folositoare – cine ar putea estima valoarea lor pentru societate şi naţiune?

Ca relaxare după studiu, oferind un exerciţiu pentru întreg corpul, sunt extrem de binefăcătoare ocupaţiile practicate în aer liber. Nici o ramură a pregătirii practice nu este mai valoroasă ca agricultura. Ar trebui făcut un efort mai mare pentru a crea şi încuraja un interes în iniţiativele agricole. Învăţătorul să atragă atenţia asupra a ceea ce spune Biblia despre agricultură: că a fost planul lui Dumnezeu ca omul să lucreze pământul; că primului om, conducătorul întregii lumi, i s-a dat o grădină pentru a o cultiva; şi că mulţi dintre cei mai mari conducători ai lumii, cu adevărat floarea nobilimii ei, au fost lucrători ai pământului. Arătaţi ocaziile pe care le au printr-o asemenea viaţă. Înţeleptul spune: „Împăratul însuşi  trage foloase din roadele câmpului”. Eclesiastul 5,9 (KJV). Biblia declară despre acela care cultivă pământul: „Dumnezeul lui l-a învăţat să facă aşa, El i-a dat aceste învăţături”. Isaia 28,26. Şi iarăşi: „Cine îngrijeşte de un smochin, va mânca din rodul lui”. Proverbele 27,18. Cel care-şi câştigă existenţa prin agricultură scapă de multe ispite şi are nenumărate privilegii şi binecuvântări de care sunt lipsiţi cei a căror muncă se desfăşoară în oraşele mari. Iar în aceste zile ale trusturilor mamut şi ale competiţiei din viaţa de afaceri, numai puţini se bucură de o independenţă atât de reală şi de o siguranţă atât de mare că vor fi răsplătiţi din belşug pentru munca lor, aşa cum este cazul celor ce lucrează pământul.

În studiul agriculturii, elevii să nu beneficieze numai de teorie, ci şi de practică. În timp ce învaţă ce are de spus, ştiinţa despre natura şi pregătirea solului, valoarea diferitelor tipuri de culturi şi cele mai bune metode de producţie, să-şi pună în practică aceste cunoştinţe. Învăţătorii să împartă munca lor cu studenţii şi să arate ce rezultate pot fi atinse printr-un efort plin de îndemânare şi pricepere. Poate fi trezit astfel un interes real, o ambiţie de a face lucrarea în cea mai bună manieră cu putinţă. O astfel de ambiţie, împreună cu efectul înviorător al exerciţiului fizic, al soarelui şi aerului curat, va crea o dragoste pentru munca agricolă care în cazul multor tineri se va transforma în alegerea de a îmbrăţişa acest gen de ocupaţie. Pot fi stabilite în felul acesta influenţe care vor avea greutate în stăvilirea valului de persoane care migrează acum către marile oraşe.

Astfel, şi şcolile noastre pot ajuta în mod eficient la plasarea maselor de oameni lipsiţi de locuri de muncă. Mii de oameni neajutoraţi şi înfometaţi, care sporesc zilnic rândurile tuturor categoriilor de delincvenţi, ar putea reuşi să se întreţină singuri, ducând o viaţă fericită, sănătoasă şi independentă, dacă ar putea fi călăuziţi spre o muncă sârguincioasă, pricepută, în cultivarea pământului.

De avantajul muncii fizice au nevoie, de asemenea, oamenii care depun o muncă intelectuală. Cineva poate avea o minte strălucită; poate prinde foarte repede o idee; cunoştinţele şi priceperea sa îi pot asigura acceptarea în sfera chemării pe care şi-a ales-o; cu toate acestea, el poate fi încă departe de pregătirea necesară pentru împlinirea cerinţelor ei. O educaţie formată în general prin intermediul cărţilor duce la o gândire superficială. Munca practică încurajează observaţia foarte atentă şi gândirea independentă. Dacă este corect aplicată, ea tinde să dezvolte acea înţelepciune practică pe care o numim bun simţ. Ea dezvoltă abilitatea de a planifica şi de a executa, întăreşte curajul şi perseverenţa şi reclamă exercitarea tactului şi îndemânării.

Medicul care a aşezat o temelie pentru cunoştinţele sale profesionale lucrând efectiv în camera bolnavului va avea o percepţie rapidă, o cunoaştere cu un spectru larg şi abilitatea de a presta serviciul de care este nevoie în urgenţe – toate acestea fiind calităţi necesare, pe care numai o pregătire practică le poate forma pe deplin.

Pastorul, misionarul, învăţătorul vor descoperi că influenţa pe care o au asupra oamenilor este mult sporită când se face simţit faptul că au cunoştinţele şi îndemânarea necesare pentru îndatoririle practice ale vieţii de zi cu zi. Şi adesea succesul misionarului – poate chiar viaţa lui – depinde de cunoştinţele privitoare la lucrurile practice. Îndemânarea de a pregăti mâncarea, de a face faţă accidentelor şi stărilor de urgenţă, de a trata bolile, de a construi o casă sau o biserică dacă este necesar – de acestea depinde adesea succesul sau eşecul în lucrarea vieţii lui.

În dobândirea unei educaţii, mulţi studenţi ar câştiga o pregătire extrem de valoroasă dacă s-ar întreţine prin forţele lor proprii. În loc să facă datorii sau să depindă de tăgăduirea de sine a părinţilor, tinerii şi tinerele să depindă de propriile persoane. Vor învăţa astfel valoarea banilor, valoarea timpului, a puterii şi ocaziilor şi se vor afla sub mult mai puţine ispite de a-şi îngădui obiceiurile leneviei şi cheltuielilor inutile. O dată stăpânite în acest fel lecţiile economiei, ale sârguinţei, tăgăduirii de sine, ale conducerii practice ale afacerilor şi ale statorniciei în scopul propus, se va dovedi că acest lucru este o parte extrem de importantă în înzestrarea necesară pentru bătălia vieţii. Învăţată de student, lecţia ajutorului pe care şi-l dă singur are o bătaie lungă prin faptul că păzeşte instituţiile de învăţământ de povara datoriilor sub care s-au luptat atât de multe şcoli şi care au redus atât de mult utilitatea lor.

Tinerii să fie pătrunşi de gândul că educaţia nu are scopul de a-i învăţa cum să scape de sarcinile neplăcute ale vieţii şi de poverile ei, ci acela de a uşura munca prin predarea unor metode mai bune şi a unor idealuri mai înalte. Învăţaţi-i că adevăratul ţel al vieţii nu este de a-şi asigura cel mai mare câştig posibil pentru ei înşişi, ci de a-L onora pe Făcătorul lor, împlinindu-şi partea de muncă în lume şi dând o mână de ajutor celor mai slabi sau mai neştiutori.

Un motiv important pentru care munca fizică este dispreţuită este modul neglijent, necugetat, în care este atât de des împlinită. În aceste cazuri, ea este făcută de nevoie, nu pentru că aceasta este alegerea. Muncitorul nu pune inimă în ce face, nu păstrează nici respectul de sine şi nici nu-l câştigă pe al altora. Pregătirea practică ar trebui să îndrepte această greşeală, să dezvolte obiceiul de a fi atent şi scrupulos. Elevii ar trebui să înveţe să aibă tact şi să lucreze după un sistem; ar trebui să înveţe să folosească bine timpul şi să nu facă decât mişcările folositoare. Nu numai că ar trebui să fie învăţaţi cele mai bune metode, dar să li se insufle ambiţia de a se perfecţiona neîncetat. Ţelul lor să fie acela de a-şi desăvârşi munca, pe cât le este cu putinţă mâinilor şi creierului omenesc.

O asemenea pregătire va face din tineri stăpâni ai muncii, nu robi ai ei. Va uşura viaţa celui care trudeşte şi va înnobila chiar şi cele mai umile ocupaţii. Cel care consideră că munca nu este decât o corvoadă şi se apucă de ea într-o ignoranţă în care se complace, o va găsi cu adevărat o povară. Dar cei care recunosc ştiinţa chiar şi în cea mai umilă dintre munci, vor vedea în ea nobleţea şi frumuseţea şi vor găsi plăcere în împlinirea ei cu credincioşie şi eficienţă.

Un tânăr care a fost pregătit în felul acesta, oricare ar fi chemarea lui în viaţă, atâta vreme cât este onest, va face ca poziţia sa să fie folositoare şi onorată.



FORMAREA CARACTERULUI



„Ia seama, … să faci totul după chipul care ţi-a fost arătat pe munte.”



Educaţia şi caracterul



„Statornicia zilelor tale ... sunt înţelepciunea şi priceperea.”



Adevărata educaţie nu ignoră valoarea cunoaşterii ştiinţifice sau a valorilor literare; ea pune însă puterea mai presus de informaţie; deasupra puterii, bunătatea; deasupra culturii intelectuale, caracterul. Lumea nu are o nevoie atât de mare de oameni cu un intelect puternic, cât de oameni cu un caracter nobil. Are nevoie de oameni în care calităţile să se afle sub controlul principiului statornic.

„Iată începutul înţelepciunii: dobândeşte înţelepciunea”. „Limba înţelepţilor dă ştiinţă plăcută.” Proverbele 4,7; 15,2. Adevărata educaţie transmite această înţelepciune. Ea ne învaţă cum să folosim optim nu numai una, ci toate puterile şi cunoştinţele noastre. Ea acoperă astfel toate tipurile de obligaţii – faţă de noi înşine, faţă de lume şi faţă de Dumnezeu.

Formarea caracterului este cea mai importantă lucrare care a fost vreodată încredinţată făpturilor omeneşti; nu a fost niciodată mai importantă studierea lui cu sârguinţă, ca acum. Nici o generaţie din trecut nu a mai fost chemată să facă faţă unor chestiuni atât de însemnate; niciodată nu au fost confruntaţi tinerii şi tinerele cu primejdii atât de mari cum sunt cele care îi ameninţă în aceste zile.

Care este orientarea educaţiei în vremuri ca acestea? Care este motivaţia la care se face cel mai adesea apel? Egoismul. O mare parte a educaţiei date nu este altceva decât o pervertire a numelui acesteia. În adevărata educaţie, ambiţia egoistă, lăcomia de putere, nesocotirea drepturilor şi nevoilor omului – care sunt un blestem pentru lumea noastră – găsesc o împotrivire fermă. Planul lui Dumnezeu pentru viaţă include fiecare fiinţă omenească. Fiecare dintre noi are datoria de a-şi folosi talanţii la maximum; iar credincioşia în acest lucru, fie că darurile sunt multe, fie că sunt mai puţine, conferă dreptul la cinste. În planul lui Dumnezeu nu există vreun loc pentru rivalitate egoistă. Cei care se măsoară pe ei înşişi după etalonul propriei persoane şi se compară, la fel, cu ei înşişi nu sunt înţelepţi. 2 Corinteni 10,12. Tot ce face o persoană trebuie împlinit „după puterea pe care i-o dă Dumnezeu.” 1 Petru 4,11. Acel lucru trebuie făcut „din toată inima, ca pentru Domnul, nu ca pentru oameni, ca unii care ştiţi că veţi primi de la Domnul răsplata moştenirii. Voi slujiţi Domnului Hristos.” Coloseni 3,23.24. Preţioasă este slujirea şi educaţia dobândită când se aplică aceste principii! Dar cât de diferită este educaţia dată acum! Din primii ani de viaţă ai copilului, se face un apel la întrecere şi rivalitate; acestea hrănesc egoismul, rădăcina tuturor relelor.

Se creează astfel o luptă pentru supremaţie şi este încurajat sistemul de „îndopare”, care în atâtea cazuri distruge sănătatea şi posibilitatea de a mai face ceva folositor. În cazul multora, întrecerea duce la necinste; iar prin hrănirea ambiţiei şi nemulţumirii viaţa este cuprinsă de amărăciune şi lumea este invadată de acele spirite turbulente, care sunt o ameninţare continuă pentru societate.

Şi pericolul nu se află numai în metoda de predare. El se află şi în subiectul materiilor studiate. 

Care sunt lucrările spre care este îndrumată mintea tinerilor în anii în care omul este cel mai impresionabil? Din ce fântâni sunt învăţaţi tinerii să bea când studiază limba şi literatura? Din puţurile păgânismului; din izvoarele infectate cu stricăciunile păgânismului antic. Li se dă să studieze autori despre care se declară, şi toţi sunt de acord cu acest lucru, că nu au nici un respect faţă de principiile moralităţii.

Şi despre câţi autori moderni nu se poate spune acelaşi lucru! Pentru cât de mulţi graţia şi frumuseţea limbajului nu reprezintă altceva decât o deghizare a unor principii care l-ar scârbi pe cititor, dacă acesta le-ar putea vedea în adevărata lor diformitate!

Pe lângă aceştia, există o mulţime de scriitori de ficţiune, care ademenesc la visuri plăcute în palate ale tihnei. Se poate ca aceşti scriitori să nu poată fi acuzaţi de imoralitate, însă cu toate acestea, lucrarea lor nu este mai puţin încărcată de rele. Ea îi jefuieşte pe mii şi mii de oameni de timpul, energia şi autodisciplina cerută de problemele grave ale vieţii.

În studierea ştiinţelor, aşa cum se desfăşoară în general aceasta, există pericole la fel de mari. Evoluţionismul şi erorile care fac parte din aceeaşi categorie sunt predate în şcolile de orice fel, de la grădiniţă la colegiu. Astfel, studiul ştiinţelor, care ar trebui să ofere o cunoaştere a lui Dumnezeu, abundă în speculaţii şi teorii ale oamenilor, astfel încât are tendinţa de a conduce la necredinţă.

Chiar studiul Bibliei, după cum este adesea condus în şcoli, jefuieşte lumea de comoara nepreţuită a Cuvântului lui Dumnezeu. Lucrarea „înaltei critici” – de disecare, interpretare personală şi reconstituire – nimiceşte credinţa în Biblie ca fiind descoperire divină; jefuieşte Cuvântul lui Dumnezeu de puterea de a controla, înălţa şi inspira vieţile omeneşti.

Când tânărul iese în lume pentru a întâlni seducţia către păcat – pasiunea pentru câştigarea banilor, pentru distracţie şi îngăduirea propriilor plăceri, pentru etalare ostentativă, lux şi extravaganţă, înşelăciune, impostură, jaf şi ruină – cu ce vor fi înfruntate învăţăturile de acolo?

Spiritismul afirmă că oamenii sunt semizei necăzuţi; că „fiecare minte se va judeca pe ea însăşi”; că „adevărata cunoaştere îi pune pe oameni deasupra oricărei legi”; că „toate păcatele înfăptuite sunt nevinovate”; căci „tot ceea ce există este drept” şi „Dumnezeu nu condamnă”. Acesta prezintă cele mai josnice fiinţe omeneşti ca fiind în cer, şi încă într-o poziţie foarte înălţată acolo. În felul acesta, el declară tuturor oamenilor: „Nu contează ce faceţi; trăiţi cum vă place, cerul este căminul vostru”. Mulţimile sunt astfel făcute să creadă că dorinţa este cea mai înaltă lege, că desfrâul înseamnă libertate şi că omul nu este răspunzător decât în faţa propriei lui persoane.

Cu o asemenea învăţătură dată chiar la începutul vieţii, când impulsurile sunt mai puternice ca oricând şi necesitatea purităţii şi stăpânirii de sine este cât se poate de urgentă, unde sunt păzitorii virtuţii? Ce va împiedica lumea să devină o a doua Sodomă?

În acelaşi timp, anarhia caută să măture cu desăvârşire legile, nu numai pe cele divine, ci şi pe cele omeneşti. Centralizarea bogăţiei şi puterii; alianţele la scară mare pentru îmbogăţirea celor puţini pe socoteala celor mulţi; asocierile claselor sărace pentru apărarea intereselor şi cererilor lor; spiritul de nelinişte, de răzmeriţă şi vărsare de sânge; răspândirea la scară globală a aceloraşi învăţături care au dus la Revoluţia franceză – toate acestea au tendinţa de a aduce toată lumea într-un război similar cu acela care a frământat Franţa.

Acestea sunt influenţele cărora trebuie să le facă faţă tinerii de astăzi. Pentru a putea sta neclintiţi în mijlocul unor asemenea mişcări, ei trebuie să aşeze acum temelia caracterului.

În orice generaţie şi în orice ţară, adevărata temelie şi adevăratul model pentru formarea caracterului au fost aceleaşi. Legea divină „Să iubeşti pe Domnul, Dumnezeul tău, cu toată inima ta ...; şi pe aproapele tău ca pe tine însuţi” (Luca 10,27), marele principiu manifestat în caracterul şi viaţa Mântuitorului nostru este singura bază sigură şi călăuză de încredere.

„Statornicia zilelor tale şi tăria fericirii tale vor veni din înţelepciune şi cunoaştere” (Isaia 33,6, traducerea Leeser) – acea înţelepciune şi acea cunoaştere pe care numai Cuvântul lui Dumnezeu le poate da.

Ascultarea de poruncile Sale este la fel de actuală ca şi atunci când au fost rostite aceste cuvinte către Israel: „Să le păziţi şi să le împliniţi; căci aceasta va fi înţelepciunea şi priceperea voastră înaintea popoarelor”. Deuteronom 4,6

În ele găsim singura apărare pentru integritate morală individuală, pentru puritatea căminului, bunăstarea societăţii sau stabilitatea naţiunii. În mijlocul tuturor încurcăturilor, pericolelor şi pretenţiilor contradictorii ale vieţii, singura regulă sigură este de a înfăptui ceea ce spune Dumnezeu. „Orânduirile Domnului sunt fără prihană” şi „cel ce se poartă aşa nu se clatină niciodată.” Psalmii 19,8; 15,5



Metode de predare

„Ca să dea celor neîncercaţi agerime de minte, tânărului cunoştinţă şi chibzuinţă.”



Veacuri de-a rândul, educaţia s-a bazat în special pe memorie. Această calitate a fost folosită la maximum, în timp ce alte puteri ale minţii nu au fost dezvoltate în mod corespunzător. Studenţii şi-au petrecut timpul umplându-şi sârguincios mintea cu cunoştinţe, din care numai o mică parte putea fi folosită. Mintea împovărată în acest fel cu ceea ce nu poate digera şi asimila este slăbită; devine incapabilă de efort intens, care generează o sănătoasă  încredere în sine, şi este mulţumită să depindă de judecata şi percepţiile celorlalţi.

Văzând neajunsurile acestei metode, unii au trecut în extrema cealaltă. După părerea lor, omul nu are decât să dezvolte ceea ce este în el. O asemenea educaţie îl duce pe student la o stare de suficienţă, izolându-l astfel de izvorul oricărei cunoaşteri şi puteri.

Educaţia care constă în antrenarea memoriei, având tendinţa de a descuraja gândirea independentă, are o consecinţă morală prea puţin luată în considerare. Sacrificând puterea raţiunii şi judecăţii, studentul devine incapabil de a face deosebirea între adevăr şi rătăcire şi cade pradă uşoară amăgirii. Este făcut fără greutate să urmeze tradiţia şi obiceiul.

Este un lucru în general ignorat, nu fără primejdie însă, că rareori rătăcirea apare drept ceea ce este. Ea este acceptată, pentru că se amestecă sau se lipeşte de adevăr. Părinţii noştri au fost ruinaţi pentru faptul că au mâncat din pomul cunoştinţei binelui şi răului, iar acceptarea amestecării binelui cu răul constituie ruina bărbaţilor şi a femeilor de astăzi. Este sigur că mintea care depinde de judecata altora va fi condusă greşit mai devreme sau mai târziu.

Putem avea puterea de a face deosebirea între bine şi rău numai dacă depindem în mod individual de Dumnezeu. Fiecare trebuie să înveţe singur de la El prin Cuvântul Său. Puterea de a gândi ne-a fost dată pentru a o folosi, iar Dumnezeu doreşte să facem uz de ea. „Veniţi totuşi să ne judecăm”, (Isaia 1,18) ne invită El. Cine se încrede în El poate avea înţelepciunea „să lepede răul şi să aleagă binele.” Isaia 7,15; Iacov 1,5

În orice învăţătură adevărată, elementul personal este esenţial. În învăţătura Sa, Hristos S-a ocupat de oameni în mod individual;  El i-a pregătit pe cei doisprezece prin contact personal şi tovărăşie. În particular, a dat cea mai preţioasă învăţătură, adesea, unui singur ascultător. El a dezvăluit comorile cele mai bogate rabinului celui onorat, vorbindu-i noaptea pe Muntele Măslinilor, vorbind femeii celei dispreţuite la fântâna din Sihar; căci în aceşti ascultători El a sesizat inima neîmpietrită, mintea deschisă, spiritul receptiv. Nici chiar mulţimea care se înghesuia pe urmele Sale nu reprezenta pentru Hristos o masă nediferenţiată de făpturi omeneşti. El vorbea direct oricărei minţi şi făcea apel la fiecare inimă. Îi privea în faţă pe cei ce-L ascultau, încuraja o faţă care se lumina şi o privire fugară de aprobare, lucruri care spuneau că adevărul atinsese sufletul; şi acolo, ca răspuns, vibra în inima Sa struna bucuriei pline de compasiune.

Hristos sesiza posibilităţile în fiecare făptură omenească. El nu era respins de un exterior nepromiţător sau de condiţii nefavorabile. L-a chemat pe Matei din biroul vamal şi pe Petru şi fraţii lui din barca de pescuit, ca să înveţe de la El.

În lucrarea educativă de astăzi este nevoie de acelaşi interes  personal, de aceeaşi atenţie acordată dezvoltării individuale. Mulţi tineri aparent nepromiţători sunt înzestraţi din belşug cu talente ce nu sunt folosite deloc. Calităţile lor stau ascunse din pricina lipsei de discernământ a educatorilor pe care-i au. În mulţi băieţi sau fete, la suprafaţă la fel de neatrăgători ca şi o piatră aspră, neprelucrată, se poate găsi materialul preţios care va trece testul temperaturii ridicate, al furtunii şi al presiunii înalte. Adevăratul educator, având înaintea ochilor ce ar putea deveni elevii săi, va recunoaşte valoarea materialului pe care îl prelucrează. Va arăta un interes personal faţă de fiecare elev şi va căuta să-i dezvolte toate puterile. Fiecare efort de conformare la principiile corecte va fi încurajat, chiar dacă aceste străduinţe sunt departe de a fi desăvârşite.

Fiecare tânăr ar trebui să fie învăţat necesitatea şi puterea sârguinţei. Succesul depinde mai mult de aceasta decât depinde de geniu sau de talent. Fără sârguinţă, cele mai strălucite talente nu au decât nişte rezultate slabe, în timp ce, printr-un efort bine canalizat, persoane care aveau calităţi naturale cu nimic ieşite din comun au făcut adevărate minuni. Iar geniul, de ale cărui realizări ne minunăm, este aproape invariabil legat de un efort concentrat, neobosit.

Tinerii ar trebui să fie învăţaţi să aibă ca ţintă dezvoltarea tuturor facultăţilor lor, slabe şi tari deopotrivă. În cazul multora, există dispoziţia de a-şi restrânge studiul la anumite ramuri pentru care au o plăcere naturală. Ar trebui să veghem asupra acestei greşeli. Aptitudinile naturale indică direcţia lucrării vieţii şi, când sunt justificate, ar trebui cultivate cu grijă. În acelaşi timp, ar trebui ţinut minte că un caracter bine echilibrat şi o lucrare eficientă în orice domeniu depind într-o mare măsură de acea dezvoltare simetrică, rezultat al unei pregătiri aprofundate, multilaterale.

Învăţătorul ar trebui să ţintească în mod constant simplitatea şi eficienţa. Ar trebui să predea în mare parte prin ilustraţii şi să aibă grijă chiar în cazul elevilor mai mari să dea fiecare explicaţie cu simplitate şi claritate. Mulţi elevi, destul de mari ca vârstă, nu sunt decât nişte copii când vine vorba despre pricepere.

Un element important în lucrarea educativă este entuziasmul. Legată de acest punct, există o sugestie folositoare într-o remarcă pe care a făcut-o un actor celebru. Episcopul de Canterbury îl întrebase de ce actorii, într-o piesă, îi impresionează atât de puternic pe spectatori, vorbind despre lucruri imaginare, în timp ce slujitori ai Evangheliei îi impresionează adesea prea puţin, vorbind despre lucruri reale. „Cu tot respectul pe care-l datorez sfinţiei voastre”, a răspuns actorul, „îngăduiţi-mi să spun că motivul este simplu: el constă în puterea entuziasmului. Noi, pe scenă, vorbim despre lucrurile închipuite ca fiind reale, câtă vreme dumneavoastră vorbiţi de la amvon despre lucrurile adevărate ca fiind închipuite.”

În lucrarea sa, învăţătorul are de-a face cu lucruri reale şi ar trebui să vorbească despre ele cu toată forţa şi entuziasmul cu care îl poate inspira cunoaşterea realităţii şi importanţei lor.

Fiecare învăţător ar trebui să fie preocupat ca lucrarea sa să ducă la rezultate clare. Înainte de a încerca să predea un subiect ar trebui să aibă în minte un plan distinct şi să ştie exact ce vrea să realizeze. Nu ar trebui să rămână mulţumit de prezentarea vreunui subiect până când studentul nu înţelege principiul implicat, până nu percepe adevărul acestuia şi nu poate spune desluşit ce a învăţat.

Atâta vreme cât este avut în vedere marele scop al educaţiei, tinerii ar trebui să fie încurajaţi să avanseze cât de mult le vor permite înzestrările lor. Însă înainte de a îmbrăţişa ramurile superioare de studiu, să le stăpânească foarte bine pe cele comune. Acest lucru este prea adesea neglijat. Chiar şi printre studenţii de la licee şi colegii se manifestă o deficienţă în ce priveşte cunoaşterea ramurilor comune ale educaţiei. Mulţi studenţi îşi consacră timpul matematicii superioare în timp ce sunt incapabili să se ocupe de nişte socoteli de contabilitate simplă. Mulţi studiază retorica, având în vedere dobândirea calităţilor oratoriei, în timp ce sunt incapabili să citească într-o manieră inteligibilă şi expresivă. Mulţi care au terminat cursurile de retorică nu reuşesc să compună şi să ortografieze corect o simplă scrisoare.

O cunoaştere minuţioasă a materiilor esenţiale în educaţie nu ar trebui să fie numai condiţia de admitere la un nivel de instruire superioară, ci şi un test neîncetat pentru promovare şi înaintare. Şi în fiecare ramură a educaţiei sunt de atins obiective mai importante decât cele pe care le asigură o simplă cunoaştere tehnică. Să luăm studiul limbii, spre exemplu. Mai importantă decât învăţarea limbilor străine, actuale sau moarte, este capacitatea cuiva de a scrie şi vorbi limba sa nativă cu uşurinţă şi acurateţe; însă nici o pregătire câştigată prin cunoaşterea regulilor gramaticale nu se poate compara ca importanţă cu studiul limbii dintr-un punct de vedere mai înalt. De acest studiu se leagă într-o mare măsură fericirea sau nenorocirea vieţii.

Cerinţa de căpetenie a vorbirii este aceea de a fi curată, plină de bunătate şi adevăr – „expresia exterioară a unui har interior”. Dumnezeu spune: „Tot ce este adevărat, tot ce este vrednic de cinste, tot ce este drept, tot ce este curat, tot ce este vrednic de iubit, tot ce este vrednic de primit, orice faptă bună şi orice laudă, aceea să vă însufleţească.” Filipeni 4,8. Iar dacă acestea sunt gândurile, tot aşa va fi şi exprimarea.

Cea mai bună şcoală pentru acest studiu al limbii este familia; însă pentru că lucrarea din cămin este atât de frecvent neglijată, rămâne în sarcina învăţătorului să-şi ajute elevii în formarea unor obiceiuri corecte în vorbire.

Învăţătorul poate face mult pentru a descuraja acel obicei rău, care este un blestem pentru localitate, pentru vecini şi pentru cămin – obiceiul de a vorbi de rău, bârfa şi critica meschină. Nu trebuie cruţat nici un efort în această direcţie. Faceţi ca studenţii să fie pătrunşi de faptul că acest obicei dă la iveală o lipsă a culturii, rafinamentului şi adevăratei bunătăţi a inimii; că el îl exclude pe individ ca fiind nepotrivit pentru societatea celor cu adevărat cultivaţi şi rafinaţi în această lume şi pentru tovărăşia cu cei sfinţi care aparţin cerului.

Ne gândim cu oroare la canibalul care se bucură de carnea tremurândă şi caldă încă a victimei sale; dar sunt rezultatele, chiar şi ale unei astfel de practici, mai îngrozitoare decât agonia şi ruina provocate de prezentarea într-o lumină greşită a motivaţiei, de stricare a reputaţiei, de disecare a caracterului? Copiii şi tinerii deopotrivă să înveţe ce spune Dumnezeu despre aceste lucruri:

„Moartea şi viaţa sunt în puterea limbii.” Proverbele 18,21

În Scriptură, clevetitorii sunt ca şi „urâtori de Dumnezeu”, „născocitori de rele”, sunt puşi alături de aceia care sunt „fără dragoste firească, neînduplecaţi, fără milă”, „plini de pizmă, de ucidere, de ceartă, de înşelăciune, de porniri răutăcioase”. Şi aceasta este „hotărârea lui Dumnezeu, că cei ce fac asemenea lucruri, sunt vrednici de moarte.” Romani 1,30.31.29.32. Dumnezeu îl consideră locuitor al Sionului pe „cel ce face voia lui Dumnezeu şi spune adevărul din inimă”; pe cel ce „nu cleveteşte cu limba lui” „şi nu aruncă ocara asupra aproapelui său.” Psalmii 15,2.3

Dumnezeu condamnă, de asemenea, şi folosirea acelor fraze fără sens şi cuvinte de umplutură, care se învecinează cu blasfemia. El condamnă complimentele mincinoase, evitarea adevărurilor, exagerările, denaturările în comerţ – lucruri care sunt curente în societate şi în lumea afacerilor. „Felul vostru de vorbire să fie: ‘Da, da; nu, nu’; ce trece peste aceste cuvinte vine de la cel rău.” Matei 5,37

„Ca nebunul care aruncă săgeţi aprinse şi ucigătoare, aşa este omul care înşală pe aproapele său şi apoi zice: Am vrut doar să glumesc!” Proverbele 26,18.19

Foarte apropiată de bârfă este insinuarea mascată, aluzia vicleană prin care cei necuraţi la inimă caută să strecoare răul pe care nu îndrăznesc să-l exprime cu glas tare. Tinerii ar trebui să fie învăţaţi să se ferească de orice apropiere de acestea, aşa cum se feresc de lepră. În vorbire, probabil că nu există nici o greşeală pe care, vârstnici şi tineri deopotrivă, să nu fie dispuşi să o treacă mai uşor cu vederea la ei înşişi, ca limbajul pripit, nerăbdător. Ei cred că este o scuză suficient de bună dacă spun: „N-am fost cu băgare de seamă şi nu e chiar aşa cum am spus”. Însă Cuvântul lui Dumnezeu nu tratează această problemă cu uşurătate. Scripturile spun:

„Dacă vezi un om care vorbeşte nechibzuit, poţi să nădăjduieşti mai mult de la un nebun decât de la el.” Proverbele 29,20

„Omul care nu este stăpân pe sine este ca o cetate surpată şi fără ziduri.” Proverbele 25,28

Într-o clipă, printr-o limbă pripită, pătimaşă, neatentă, poate fi adus un rău pe care nu-l va putea repara nici pocăinţa de o viaţă. Oh, inimile frânte, prietenii înstrăinaţi, vieţile ruinate de cuvintele aspre, pripite, ale celor care ar fi putut aduce ajutor şi vindecare!

„Cine vorbeşte în chip uşuratic răneşte ca străpungerea unei săbii, dar limba înţelepţilor aduce vindecare.” Proverbele 12,18

Una din caracteristicile care ar trebui în mod deosebit cultivate în fiecare copil este acea lipsă de egoism care atribuie vieţii un farmec natural. Dintre toate punctele tari ale caracterului, acesta este printre cele mai frumoase, iar pentru fiecare lucrare adevărată a vieţii el reprezintă una din virtuţile de căpetenie.

Copiii au nevoie de apreciere, compasiune şi încurajare, dar ar trebui să avem grijă să nu hrănim în ei o dragoste pentru laude. Nu este înţelept să le acordăm o atenţie deosebită sau să repetăm cu ei de faţă cuvintele lor înţelepte. Părintele sau învăţătorul care ţine înaintea sa adevăratul ideal al caracterului şi posibilităţile de realizare nu poate nutri sau încuraja spiritul de îngâmfare. El nu va încuraja în tineri dorinţa sau efortul de etalare a capacităţilor sau competenţelor lor. Cel care priveşte mai sus de sine însuşi va fi umil; cu toate acestea, va avea o demnitate care nu va fi tulburată sau făcută de ruşine de etalări exterioare sau măreţie omenească.

Calităţile caracterului nu se dezvoltă prin nici un fel de lege sau regulă arbitrară, ci prin trăirea în atmosfera a ceea ce este curat, nobil şi adevărat. Şi oriunde există o inimă curată şi o nobleţe a caracterului, acest lucru se va da pe faţă prin puritatea şi nobleţea acţiunilor şi vorbirii.

„Cine iubeşte curăţia inimii şi are bunăvoinţa pe buze este prieten cu împăratul.” Proverbele 22,11

Aşa cum este cu vorbirea, aşa este şi cu oricare alt studiu; poate fi în aşa fel condus, încât să ducă la formarea şi întărirea caracterului.

Despre nici un studiu nu este mai adevărat acest lucru aşa cum este în cazul istoriei. Să o luăm în considerare din punctul divin de vedere.

După cum prea adesea se predă, istoria nu este decât cu puţin mai mult altceva decât un raport al înălţării şi căderii împăraţilor, al intrigilor de la curte, al victoriilor şi înfrângerilor armatelor – o istorie a ambiţiei şi lăcomiei, a înşelării, cruzimii şi vărsării de sânge. După cum este predată, nu putem avea decât rezultate păgubitoare. Repetarea dureroasă a crimelor şi atrocităţilor, a enormităţilor şi cruzimilor zugrăvite sădesc seminţe care aduc în multe vieţi o recoltă a răului.

Cu mult mai bine este să învăţăm în lumina Cuvântului lui Dumnezeu despre cauzele care guvernează înălţările şi căderile împărăţiilor. Tinerii să studieze aceste rapoarte şi să vadă cum adevărata prosperitate a naţiunilor a fost legată de acceptarea principiilor divine. Să studieze istoria marilor mişcări de reformă şi să vadă cât de ades principiile de care am vorbit, chiar dacă erau dispreţuite şi urâte, iar apărătorii lor aduşi în temniţă şi la eşafod, au triumfat chiar prin aceste sacrificii.

Un asemenea studiu va oferi perspective largi, pătrunzătoare asupra vieţii. Va ajuta tinerii să înţeleagă ceva din conexiunile ei, cât de minunat suntem legaţi unii de alţii în marea frăţietate a societăţii şi a naţiunilor şi cât de mult oprimarea sau degradarea unui singur membru reprezintă o pierdere pentru toţi.

În ce priveşte studiul legat de calculul cu cifre, lucrarea ar trebui să fie făcută practică. Fiecare tânăr şi fiecare copil să fie învăţat nu numai să rezolve probleme închipuite, ci să contabilizeze cu acurateţe propriile venituri şi cheltuieli. Să înveţe corecta folosire a banilor prin mânuirea lor. Fie că banii sunt de la părinţi, fie că i-au câştigat prin puterile proprii, băieţii şi fetele să înveţe să selecteze şi să-şi cumpere singuri îmbrăcăminte, cărţi şi alte lucruri necesare; iar prin păstrarea unei note de cheltuieli vor învăţa, aşa cum n-o vor putea face în nici un alt fel, valoarea şi folosul banilor. Această pregătire îi va ajuta să facă distincţie,  între adevărata economie şi zgârcenie, pe de-o parte şi risipă, pe de altă parte. Dacă este bine condusă, va încuraja obiceiuri ale generozităţii. Îi va ajuta pe tineri să înveţe să dăruiască nu doar dintr-o pornire de moment, când sunt trezite sentimentele lor, ci în mod regulat şi sistematic.

În acest fel, fiecare studiu poate deveni un ajutor în soluţionarea celei mai mari probleme existente, pregătirea bărbaţilor şi a femeilor pentru îndeplinirea în modul cel mai bun a responsabilităţilor vieţii.





Comportamentul

„Dragostea ... nu se poartă necuviincios.”



Valoarea politeţii este prea puţin apreciată. Multora care au o inimă bună le lipseşte acea delicateţe a manierelor. Multora care insuflă respect prin sinceritatea şi cinstea lor le lipseşte – ce trist – amabilitatea. Această deficienţă le umbreşte propria fericire şi scade din valoarea slujirii lor faţă de alţii. Multe din experienţele cele mai dulci şi mai utile ale vieţii sunt jertfite de către cei nepoliticoşi, adesea doar prin neatenţie.

Voioşia şi amabilitatea ar trebui cultivate mai cu seamă de către părinţi şi învăţători. Toţi pot avea o faţă voioasă, o voce blândă, un comportament atent, acestea fiind elemente care au putere. Copiii sunt atraşi de o înfăţişare veselă, senină. Arătaţi-le bunătate şi amabilitate, şi ei vor manifesta acelaşi spirit faţă de voi şi unul faţă de celălalt.

Adevărata amabilitate nu se învaţă prin simpla aplicare a regulilor de etichetă. Corectitudinea comportamentului trebuie controlată tot timpul; respectul faţă de ceilalţi ne va face să ne conformăm obiceiurilor acceptate, acolo unde principiul nu este încălcat; însă adevărata politeţe nu cere sacrificarea principiului de dragul practicilor stabilite. Nu ţine cont de castă. Ea învaţă respectul de sine, respectul faţă de demnitatea omului ca om, consideraţia faţă de fiecare membru al marii familii omeneşti.

Există primejdia de a pune un preţ prea mare pe maniere şi formă şi de a consacra prea mult timp educaţiei în această direcţie. Viaţa de efort intens care se cere fiecărui tânăr, munca grea, adesea neplăcută, de care este nevoie pentru achitarea de îndatoririle obişnuite ale vieţii şi încă şi mai mult pentru uşurarea marilor poveri ale lumii, poveri ale neştiinţei şi stării de nenorocire în care se află – acestea nu mai lasă decât puţin loc pentru convenţionalisme.

Mulţi care pun mare accent pe etichetă arată puţin respect pentru orice altceva, oricât de bun ar fi, care nu se conformează standardului lor artificial. Aceasta este o educaţie falsă. Ea cultivă orgoliul gata de critică şi exclusivismul îngust.

Esenţa adevăratei politeţi este respectul faţă de ceilalţi. Educaţia de bază, trainică, este aceea care răspândeşte  simpatia şi încurajează  bunătatea faţă de oricine. Este un eşec aşa-numita cultură care nu-l face pe tânăr respectuos faţă de părinţi, cu un spirit de apreciere pentru lucrurile în care aceştia excelează, îndelung-răbdători cu defectele lor şi gata să-i ajute cu cele ce le sunt de trebuinţă; care nu-l face atent şi delicat, generos şi de ajutor celor tineri, celor în vârstă şi celor nenorociţi, care nu-l face politicos cu toţi.

Adevăratul rafinament al gândirii şi comportamentului se învaţă mai bine în şcoala Învăţătorului Divin decât dacă s-ar respecta orice reguli prestabilite. Iubirea Sa, care cuprinde inima, dă caracterului acele atingeri modelatoare care o schimbă după chipul propriei Sale inimi. Această educaţie conferă o demnitate de origine cerească şi o ţinută de bună-cuviinţă. Ea oferă o personalitate plăcută şi o delicateţe a modului de comportare care nu va putea fi niciodată egalată de rafinamentul de suprafaţă al celor din înalta societate.

Biblia prescrie curtoazia şi ne prezintă multe ilustraţii legate de acel spirit lipsit de egoism, de buna-cuviinţă delicată, de purtarea cuceritoare, ce caracterizează adevărata politeţe. Acestea nu sunt decât reflecţii ale caracterului lui Hristos. Toată blândeţea şi curtoazia adevărată din lume, chiar şi printre aceia care nu recunosc Numele Său, sunt de la El. Iar Domnul doreşte ca aceste caracteristici să fie reflectate perfect în copiii Săi. Scopul Său este ca oamenii să privească în noi frumuseţea Sa.

Cel mai valoros tratat despre etichetă, care a fost scris vreodată, este învăţătura preţioasă, dată de Mântuitorul, aşa cum a fost rostită de Duhul Sfânt prin apostolul Pavel – cuvinte care ar trebui să fie întipărite permanent în memoria fiecărei făpturi umane, tânăr sau vârstnic:

„Cum v-am iubit Eu, aşa să vă iubiţi şi voi unii pe alţii.” Ioan 13,34

„Dragostea este îndelung răbdătoare, este plină de bunătate: dragostea nu pizmuieşte; dragostea nu se laudă, nu se umflă de mândrie, nu se poartă necuviincios, nu caută folosul său, nu se mânie, nu se gândeşte la rău, nu se bucură de nelegiuire, ci se bucură de adevăr, acoperă totul, crede totul, nădăjduieşte totul, suferă totul. Dragostea nu va pieri niciodată.” 1 Corinteni 13,4-8

O altă calitate preţioasă, care ar trebui cultivată cu grijă, este respectul. Adevăratul respect faţă de Dumnezeu este inspirat de un simţământ al infinitei Sale măreţii şi o conştientizare a prezenţei Sale. Inima fiecărui copil ar trebui să fie profund impresionată de acest sentiment al prezenţei Celui Infinit. Copilul ar trebui să fie învăţat să privească ora şi locul rugăciunii şi serviciul divin public ca fiind sacre, pentru că Dumnezeu este acolo. Iar când respectul se manifestă în atitudine şi comportament, simţământul care îl inspiră se va adânci.

Bine ar fi pentru tineri şi vârstnici dacă ar studia şi cântărí şi ar repeta adesea acele cuvinte ale Sfintelor Scripturi, care arată cum ar trebui privit acel loc marcat de prezenţa specială a lui Dumnezeu.

„Scoate-ţi încălţămintea din picioare”, i-a poruncit El lui Moise la rugul care ardea; „căci locul pe care calci este un pământ sfânt.” Exodul 3,5

Iacov, după ce a contemplat priveliştea cu îngerii, a exclamat: „Cu adevărat, Domnul este în locul acesta, şi eu n-am ştiut. ... Aici este casa lui Dumnezeu, aici este poarta cerurilor!” Genesa 28,16.17

„Domnul, însă, este în Templul Lui cel sfânt. Tot pământul să tacă înaintea Lui.” Habacuc 2,20

„Căci Domnul este un Dumnezeu mare, este un Împărat mare, mai presus de toţi dumnezeii ... Veniţi să ne închinăm şi să ne smerim, să ne plecăm genunchiul înaintea Domnului, Făcătorului nostru!” „Să ştiţi că Domnul este Dumnezeu! El ne-a făcut, ai Lui suntem: noi suntem poporul Lui şi turma păşunii Lui. Intraţi cu laude pe porţile Lui, intraţi cu cântări în curţile Lui! Lăudaţi-L şi binecuvântaţi-I Numele.” Psalmii 95,3-6; 100,3.4

Şi faţă de Numele lui Dumnezeu trebuie să se arate respect. Nu ar trebui niciodată ca acest Nume să fie rostit în mod necugetat sau uşuratic. Chiar şi în rugăciune ar trebui evitată repetarea lui frecventă şi inutilă. „Numele Lui este sfânt şi copleşitor.” Psalmii 111,9. Când Îl rostesc, îngerii îşi acoperă feţele. Atunci, noi, care suntem căzuţi şi păcătoşi, cu cât respect ar trebui să-L avem pe buze!

Ar trebui să avem respect faţă de Cuvântul lui Dumnezeu. Faţă de volumul tipărit ar trebui să arătăm respect, nefolosindu-l niciodată la lucruri de rând sau mânuindu-l în mod neglijent. Iar Scriptura nu ar trebui niciodată citată într-o glumă sau parafrazată pentru a scoate o vorbă de duh. „Orice cuvânt al lui Dumnezeu este încercat ”; ca „un argint lămurit în cuptor de pământ şi curăţit de şapte ori.” Proverbele 30,5; Psalmii 12,6.

Mai presus de toate, copiii să fie învăţaţi că adevăratul respect este arătat prin ascultare. Dumnezeu nu a poruncit nimic care să nu fie esenţial şi nu există nici un alt mod de a manifesta respectul, care este atât de plăcut înaintea Sa, decât prin ascultarea de ceea ce a spus El.

Ar trebui să se arate respect faţă de reprezentanţii lui Dumnezeu – faţă de pastori, învăţători şi părinţii care sunt chemaţi să vorbească şi să acţioneze în locul Său. El este onorat prin respectul arătat acestora.

Şi Dumnezeu a poruncit să se arate un respect plin de gingăşie faţă de cei vârstnici. El spune: „Perii albi sunt o cunună de cinste, ea se găseşte pe calea neprihănirii.” Proverbele 16,31. Această cunună vorbeşte despre bătăliile purtate şi victoriile dobândite; despre poverile duse şi ispitele cărora li s-a ţinut piept. Vorbeşte despre picioarele obosite, care se apropie de odihna lor, despre locuri care vor rămâne curând vacante. Ajutaţi-i pe copii să se gândească la aceasta, iar ei vor netezi cărarea celor vârstnici prin politeţea şi respectul lor şi vor aduce farmec şi frumuseţe în vieţile lor tinere când ascultă de porunca: „Să te scoli înaintea perilor albi şi să cinsteşti pe bătrân.” Leviticul 19,32



Taţii, mamele şi învăţătorii trebuie să aprecieze mai mult responsabilitatea şi cinstea pe care a pus-o Dumnezeu asupra lor, făcându-i, faţă de copil, reprezentanţi ai Săi. Caracterul dat pe faţă în legăturile de zi cu zi, pe care le au cu acesta, vor traduce copilului, pentru bine sau pentru rău, aceste cuvinte ale lui Dumnezeu:

„Cum se îndură un tată de copiii lui, aşa Se îndură Domnul de cei ce se tem de El.” Psalmii 103,13. „Cum mângâie pe cineva mama sa, aşa vă voi mângâia Eu.” Isaia 66,13

Ferice de copilul în care asemenea cuvinte trezesc iubire, recunoştinţă şi încredere; de copilul pentru care tandreţea, dreptatea şi îndelunga răbdare a tatălui, a mamei şi a învăţătorului oferă o pildă a iubirii, dreptăţii şi îndelungii răbdări a lui Dumnezeu; de copilul care, prin încredere, supunere şi respect faţă de protectorii săi pământeşti, învaţă să aibă încredere, să se supună şi să-L respecte pe Dumnezeul lui. Cel care transmite un asemenea dar copilului sau elevului său, l-a înzestrat cu o comoară mai preţioasă decât bogăţia tuturor veacurilor, o comoară care este la fel de trainică precum veşnicia.



Legătura îmbrăcămintei cu educaţia

„Îmbrăcate în chip cuviincios”. „Fata împăratului este plină de strălucire înlăuntrul casei împărăteşti.”



Nici o educaţie nu poate fi completă, dacă nu învaţă principiile adevărate în privinţa îmbrăcămintei. Fără o asemenea învăţătură, lucrarea educativă este adesea întârziată şi pervertită. Iubirea hainelor şi devotamentul faţă de modă se numără printre cei mai teribili rivali ai învăţătorului şi printre cele mai eficiente piedici.

Moda este o stăpână care conduce cu o mână de fier. În foarte multe cămine, tăria, timpul şi atenţia părinţilor şi copiilor sunt absorbite de satisfacerea pretenţiilor ei. Cei bogaţi se ambiţionează să se întreacă unul pe altul în conformarea cu stilurile ei mereu schimbătoare; clasele de mijloc şi cele sărace se străduiesc să se apropie de standardul stabilit de cei despre care se presupune că le sunt superiori. Acolo unde mijloacele materiale sau puterile sunt limitate şi ambiţia de a fi la modă este mare, povara devine aproape insuportabilă.

În cazul multora, nu contează cât de bine le stă ceva sau cât de frumos ar fi acel ceva; dacă moda s-a schimbat, totul trebuie refăcut sau aruncat. Membrii familiei sunt condamnaţi la o trudă neîncetată. Nu există timp pentru educarea copiilor, pentru rugăciune sau studiu biblic, nu există timp pentru a-i ajuta pe cei mici să se familiarizeze cu Dumnezeu prin lucrările Sale.

Nu există bani sau timp pentru lucrări de binefacere. Şi adesea, masa familiei este sărăcăcioasă. Hrana este aleasă prost şi pregătită în grabă, iar necesităţile organismului nu sunt satisfăcute decât în parte. Rezultatul constă în obiceiuri alimentare greşite, care provoacă boala sau duc la necumpătare.

Dragostea de etalare produce extravaganţă şi distruge în mulţi tineri aspiraţia către o viaţă nobilă. În loc să caute să-şi facă o educaţie, ei îşi găsesc de timpuriu o ocupaţie pentru a câştiga banii care le vor permite să-şi satisfacă patima pentru îmbrăcăminte. Iar prin această patimă multe tinere sunt ademenite spre ruină.

În multe cămine, resursele familiei sunt suprasolicitate. Tatăl, incapabil de a face faţă cererilor mamei şi ale copiilor, este adesea ispitit la fapte necinstite, iar rezultatul, iarăşi, este dezonoarea şi ruina.

Nici măcar Sabatul şi serviciile de închinare nu sunt scutite de dominaţia modei. Aceste momente sunt mai degrabă o nouă ocazie de etalare mai mare a puterii ei. Biserica este transformată într-un loc al paradei, iar îmbrăcămintea la modă este studiată mai mult decât predica. Cei săraci, incapabili de a satisface cerinţele uzanţelor, se feresc să mai calce pe la biserică. Ziua de odihnă este petrecută în lenevie sau adesea, de către tineri, într-o companie demoralizatoare.

La şcoală, prin îmbrăcămintea nepotrivită şi incomodă, fetele nu sunt capabile nici de studiu, nici de recreere. Mintea lor este preocupată, iar învăţătorul are greaua sarcină de a le trezi interesul.

Adesea, pentru a rupe vraja modei, învăţătorul nu poate găsi un mijloc mai eficient decât contactul cu natura. Elevii să guste din deliciile care pot fi găsite lângă râu, lac sau mare; să urce pe dealuri, să privească splendoarea unui apus de soare, să exploreze bogăţiile pădurii sau câmpiei; să cunoască plăcerea de a cultiva plante şi flori; iar importanţa unei panglici în plus sau a unui volănaş va deveni nesemnificativă.

Aduceţi-i pe tineri în punctul în care să vadă că în îmbrăcăminte, ca şi în alimentaţie, traiul simplu este indispensabil pentru asigurarea unei gândiri înalte. Îndrumaţi-i să vadă cât de multe sunt de învăţat şi de făcut; cât de preţioase sunt zilele celor tineri în pregătirea pentru lucrarea vieţii lor. Ajutaţi-i să vadă ce comori sunt în Cuvântul lui Dumnezeu, în cartea naturii şi în rapoartele privitoare la vieţile nobile.

Mintea lor să fie dirijată să vadă suferinţa pe care ar putea-o alina. Ajutaţi-i să vadă că prin fiecare dolar risipit pentru etalare ostentativă cheltuitorul este privat de mijloacele necesare hrănirii celor înfometaţi, îmbrăcării celor goi şi mângâierii celor întristaţi.

Ei nu-şi pot permite să rateze ocaziile glorioase ale vieţii, să-şi pipernicească mintea, să-şi ruineze sănătatea şi să-şi distrugă fericirea de dragul ascultării de dispoziţiile ce nu-şi găsesc nici un temei în raţiune, confort sau frumuseţe.

În acelaşi timp, tinerii ar trebui să fie învăţaţi să recunoască lecţia naturii: „Orice lucru El îl face frumos la vremea lui”. Eclesiastul 3,11. În îmbrăcăminte, ca şi în orice altceva, avem privilegiul de a-L onora pe Creatorul nostru. El doreşte nu numai ca hainele noastre să fie curate şi sănătoase, ci şi de bun gust şi potrivite.

Caracterul unei persoane se judecă după stilul în care se îmbracă. Un gust rafinat, o minte cultivată se va descoperi prin alegerea unei vestimentaţii simple şi adecvate. Când este unită cu modestia comportamentului, simplitatea decentă în îmbrăcăminte va avea un mare efect, învăluind o tânără în acea atmosferă de reţinere sfântă, care va constitui pentru ea un scut ce o va feri de o mie de primejdii.

Fetele să fie învăţate că arta de a se îmbrăca bine include şi calitatea de a-şi face propriile haine. Aceasta este o ambiţie pe care ar trebui s-o cultive fiecare tânără. Va fi un mijloc prin care va putea fi de folos şi o sursă de independenţă pe care nu-şi poate permite să n-o aibă.



Este un lucru drept să iubeşti frumuseţea şi să o doreşti; însă Dumnezeu vrea ca noi să iubim şi să căutăm mai întâi cea mai înaltă frumuseţe – aceea care este nepieritoare. Cele mai reprezentative creaţii ale îndemânării omeneşti nu au o frumuseţe care să suporte comparaţia cu acea frumuseţe de caracter care este „de mare preţ înaintea Sa”.

Tinerii şi copilaşii să fie învăţaţi să aleagă pentru ei înşişi acea haină regală făurită în războiul de ţesut al cerului, acel „in subţire, strălucitor şi curat” (Apocalipsa 19,8) pe care îl vor purta toţi cei sfinţi de pe pământ. Această haină, caracterul nepătat al lui Hristos, este oferită fără plată oricărei făpturi omeneşti. Dar toţi aceia care vor s-o primească, o vor primi şi purta aici.

Copiii să fie învăţaţi că, pe măsură ce îşi deschid mintea spre gânduri curate şi pline de iubire şi înfăptuiesc lucruri de ajutorare şi dragoste, ei pun asupra lor veşmântul frumos al caracterului Său. Această haină îi va face frumoşi şi iubiţi aici şi va constitui în viitor dovada pe baza căreia vor fi primiţi în palatul Împăratului. Făgăduinţa Sa este:

„Ei vor umbla împreună cu Mine îmbrăcaţi în alb, fiindcă sunt vrednici.” Apocalipsa 3,4



Sabatul

„Ele sunt un semn între Mine şi voi, ca să ştiţi că Eu sunt Domnul Dumnezeul vostru!”



Valoarea Sabatului ca mijloc educativ este mai presus de orice apreciere. Orice ar cere Dumnezeu de la noi, ne dă înapoi îmbogăţit şi transformat de propria Sa slavă. Zecimea pe care a pretins-o de la Israel a fost folosită pentru păstrarea printre oameni, în frumuseţea sa slăvită, a modelului Templului Său din ceruri, dovada prezenţei Sale pe pământ. Tot aşa, timpul pe care-l pretinde de la noi ni-l dă înapoi, purtând de data aceasta Numele şi sigiliul Său. „Acesta va fi între Mine şi voi”, spune El, „un semn după care se va cunoaşte că Eu sunt Domnul”; „căci în şase zile a făcut Domnul cerurile, pământul şi marea şi tot ce este în ele, iar în ziua a şaptea S-a odihnit: de aceea a binecuvântat Domnul ziua de odihnă şi a sfinţit-o”. Exodul 31,13; 20,11. Sabatul este un semn al puterii creatoare şi răscumpărătoare; el arată către Dumnezeu, ca izvor al vieţii şi cunoaşterii; aduce aminte de slava de la început a omului şi dă astfel mărturie despre scopul lui Dumnezeu de a recrea în noi propriul Său chip.

Atât Sabatul, cât şi familia au fost instituite în Eden, iar în planul lui Dumnezeu ele sunt în mod indisolubil legate. În această zi, mai mult ca în oricare alta, ne este cu putinţă să trăim viaţa din Eden. Planul lui Dumnezeu era ca membrii familiei să se unească în muncă şi studiu, în închinare şi recreere; tatăl ca preot al casei lui, iar mama şi tata deopotrivă ca învăţători şi tovarăşi ai copiilor lor. Însă rezultatele păcatului, schimbând condiţiile de trai, au împiedicat într-o mare măsură strângerea lor laolaltă. Adesea, tatăl abia dacă vede feţele copiilor săi în cursul săptămânii. El este aproape complet lipsit de ocazia de a a-şi educa sau însoţi măcar copiii. Dar dragostea lui Dumnezeu a pus o limită cerinţelor trudei. El Îşi pune mâna milostivă asupra Sabatului. În ziua Sa, El păstrează pentru familie ocazia comuniunii cu El, cu natura, a fiecăruia cu ceilalţi.

Întrucât Sabatul este memorialul puterii creatoare, el este ziua mai presus de oricare alta, în care ar trebui  să ne familiarizăm cu Dumnezeu prin lucrările Sale. În mintea copiilor, chiar noţiunea de Sabat ar trebui să fie legată de frumuseţea lucrurilor naturale. Fericită este familia care poate să se ducă în Sabat la locul de închinare, aşa cum Isus şi discipolii Săi mergeau la sinagogă – peste câmpuri, de-a lungul malurilor lacului sau prin dumbrăvi. Fericiţi sunt tatăl şi mama care-şi pot învăţa copiii Cuvântul scris al lui Dumnezeu, cu ilustraţii din paginile deschise ale cărţii naturii; care se pot aduna sub copacii verzi, în aerul proaspăt, curat, pentru a studia Cuvântul şi a înălţa cântări de laudă Tatălui de sus.

Prin astfel de strângeri laolaltă, părinţii îi pot lega pe copii de inimile lor şi astfel de Dumnezeu, prin legături care nu pot fi rupte niciodată.

Ca mijloc de pregătire intelectuală, ocaziile Sabatului sunt de nepreţuit. Lecţia de la Şcoala de Sabat să fie învăţată nu printr-o privire fugară asupra lecţiunii în Sabat dimineaţa, ci printr-un studiu atent după-amiaza în Sabat pentru săptămâna viitoare, revăzând zilnic studiul sau aducând ilustraţii noi în cursul săptămânii. În felul acesta, lecţia se va fixa în memorie ca o comoară care nu poate fi niciodată cu totul pierdută.

Când ascultă predica, părinţii şi copiii să noteze textul şi versetele citate şi, pe cât se poate, linia raţionamentului, pentru a şi le putea repeta unul altuia acasă. Acest lucru va rezolva foarte bine oboseala cu care copiii ascultă adesea o predică şi va cultiva în toţi obiceiul de a fi atent şi de a gândi coerent.

Meditaţia asupra temelor astfel sugerate vor deschide pentru student comori la care nici nu a visat. El va dovedi în propria sa viaţă  experienţa descrisă în versetul:

„Când am primit cuvintele Tale, le-am înghiţit; cuvintele Tale au fost bucuria şi veselia inimii mele.” Ieremia 15,16

„Vreau să mă gândesc adânc la orânduirile Tale”. „Ele sunt mai de preţ decât aurul, decât mult aur curat. ... Robul Tău primeşte şi el învăţătură de la ele; pentru cine le păzeşte, răsplata este mare.” Psalmii 119,48; 19,10.11



Credinţa şi rugăciunea

„Credinţa este o încredere neclintită în lucrurile nădăjduite”. „Să credeţi că l-aţi şi primit, şi-l veţi avea.”



Credinţa înseamnă să nu te îndoieşti de Dumnezeu – să crezi că ne iubeşte şi ştie cel mai bine ce este pentru binele nostru. Astfel, ea ne conduce să alegem calea Sa, în loc s-o alegem pe a noastră. În locul neştiinţei noastre, ea acceptă înţelepciunea Sa; în locul slăbiciunii noastre, tăria Sa; în locul păcătoşeniei noastre, neprihănirea Sa. Vieţile noastre, noi înşine suntem deja ai Lui; credinţa recunoaşte faptul că-i aparţinem şi acceptă binecuvântarea Sa. Adevărul, puritatea, integritatea de caracter au fost indicate ca secrete ale succesului vieţii. Credinţa ne pune în posesia acestor principii.

Fiecare impuls sau aspiraţie bună reprezintă un dar de la Dumnezeu; credinţa primeşte de la Dumnezeu singurul fel de viaţă care poate produce o adevărată creştere şi eficienţă.

Modul de exercitare a credinţei ar trebui să fie făcut foarte clar. Fiecare făgăduinţă a lui Dumnezeu are condiţii. Dacă suntem dispuşi să împlinim voia Sa, toată tăria Lui este a noastră. Orice dar ar promite, se află în promisiunea însăşi. „Sămânţa este Cuvântul lui Dumnezeu.” Luca 8,11. La fel de sigur precum stejarul se află în ghindă, şi darul lui Dumnezeu se află în făgăduinţa Sa. Dacă primim făgăduinţa, avem darul.

Credinţa care ne face în stare să primim darurile lui Dumnezeu este ea însăşi un dar oferit fiecărei făpturi omeneşti într-o măsură mai mică sau mai mare. Ea creşte pe măsură ce este folosită la însuşirea Cuvântului lui Dumnezeu. Pentru a ne întări credinţa, trebuie să o aducem adesea în legătură cu Cuvântul.

În studiul Bibliei, studentul ar trebui să fie îndrumat să vadă puterea Cuvântului lui Dumnezeu. La Creaţiune, „El zice, şi se face; porunceşte, şi ce porunceşte ia fiinţă”. El „cheamă lucrurile care nu sunt ca şi cum ar fi.” (Psalmii 33,9; Romani 4,17); căci atunci când le cheamă, ele sunt.

Cât de adesea, cei care s-au încrezut în Cuvântul lui Dumnezeu, deşi total neajutoraţi ei înşişi, au făcut faţă puterii lumii întregi – Enoh, cu o inimă curată, cu o viaţă sfântă, ţinându-şi strâns credinţa în triumful neprihănirii împotriva unei generaţii stricate şi batjocoritoare; Noe şi familia sa împotriva oamenilor din vremea lui, oameni cu cea mai mare putere fizică şi intelectuală, dar complet imorali; copiii lui Israel la Marea Roşie, o mulţime de robi neajutoraţi, îngroziţi, împotriva celei mai puternice armate a celei mai tari naţiuni de pe glob; David, un păstoraş care avea făgăduinţa lui Dumnezeu că va urca pe tron, împotriva lui Saul, monarhul ales care era hotărât să nu dea drumul din mână puterii sale; Şadrac şi tovarăşii lui în foc şi Nebucadneţar pe tron; Daniel printre lei, iar vrăjmaşii lui în locurile înalte ale împărăţiei; Isus pe cruce, iar preoţii şi conducătorii iudei forţându-l chiar şi pe guvernatorul roman să le împlinească voia; Pavel în lanţuri, împins către o moarte ce se cuvenea unui criminal, iar Nero ca despot al unui imperiu mondial.

Asemenea exemple nu se găsesc numai în Biblie. Ele abundă în orice raport al dezvoltării umanităţii. Valdenzii şi hughenoţii, Wycliffe şi Hus, Ieronim şi Luther, Tyndale şi Knox, Zinzendorf şi Wesley, alături de mulţi, mulţi alţii, au dat mărturie despre puterea Cuvântului lui Dumnezeu împotriva puterii şi politicii omeneşti, care sprijină răul. Aceasta este adevărata nobilime a lumii. Aceasta este linia sa princiară. În această linie sunt chemaţi să-şi ocupe locurile tinerii de astăzi.

De credinţă este nevoie în problemele mărunte ale vieţii tot atât de mult ca şi în cele mari. În interesele şi activităţile noastre de fiecare zi, puterea lui Dumnezeu care ne susţine devine un lucru real pentru noi, printr-o încredere neabătută.

Privită din perspectiva ei umană, viaţa este pentru toţi o cărare neîncercată. O cărare pe care, în ce priveşte experienţa noastră profundă, fiecare merge singur. Nici o altă fiinţă omenească nu poate intra pe deplin în viaţa noastră interioară. Când copilaşul porneşte în acea călătorie în care, mai devreme sau mai târziu, va trebui să-şi aleagă propriul drum, hotărând singur pentru veşnicie care va fi destinul vieţii sale, cât de serios ar trebui să fie efortul de a-i îndrepta încrederea către Ajutorul şi Călăuza cea sigură!

Ca scut împotriva ispitei şi inspiraţie către puritate şi adevăr, nici o altă influenţă nu poate egala sentimentul prezenţei lui Dumnezeu. „Totul este gol şi descoperit înaintea ochilor Aceluia cu care avem de-a face.” „Ochii Tăi sunt aşa de curaţi că nu pot să vadă răul, şi nu poţi să priveşti nelegiuirea!” Evrei 4,13; Habacuc 1,13. Acest gând a fost scutul lui Iosif când se afla în mijlocul stricăciunii din Egipt. În faţa ispitelor, răspunsul său a fost ferm: „Cum aş putea să fac eu un rău atât de mare şi să păcătuiesc împotriva lui Dumnezeu?” Genesa 39,9. Dacă este cultivată, credinţa va aduce un astfel de scut fiecărui suflet.

Numai simţământul prezenţei lui Dumnezeu poate alunga teama care i-ar face viaţa o povară copilului timid. El să-şi fixeze în memorie făgăduinţa: „Îngerul Domnului tabărăşte în jurul celor ce se tem de El şi-i scapă din primejdie.” Psalmii 34,7. Să citească acea povestire minunată a lui Elisei, aflat în cetatea de pe munte, cum între el şi oştirile de vrăjmaşi înarmaţi se afla un brâu puternic de îngeri cereşti. Să citească despre cum i s-a arătat îngerul lui Petru care era întemniţat şi condamnat la moarte; cum l-a condus în siguranţă îngerul pe slujitorul lui Dumnezeu trecând de gărzile înarmate, de uşile masive şi de marea poartă de fier, cu toţi drugii şi zăvoarele lor. Să citească despre acea scenă de pe mare, când Pavel, obosit de muncă, veghere şi post îndelungat, a rostit aceste măreţe cuvinte de încurajare şi nădejde pentru soldaţii şi marinarii aruncaţi încoace şi încolo de furtună: „Acum, vă sfătuiesc să fiţi cu voie bună, pentru că nici unul din voi nu va pieri. ... Un înger al Dumnezeului al căruia sunt eu şi căruia îi slujesc mi s-a arătat azi noapte şi mi-a zis: ’Nu te teme, Pavele; tu trebuie să stai înaintea Cezarului; şi iată că Dumnezeu ţi-a dăruit pe toţi cei ce merg cu corabia împreună cu tine’”. În credinţa promisiunii sale, Pavel şi-a asigurat tovarăşii de drum: „Nu vi se va pierde nici un păr din cap”. Aşa s-a şi întâmplat. Pentru că în corabia aceea exista un om prin care Dumnezeu putea lucra, toţi cei de la bord, soldaţi păgâni şi marinari, au fost cruţaţi. „Au ajuns toţi teferi la uscat.” Faptele Apostolilor 27,22-24.34.44

Aceste lucruri nu au fost scrise doar ca să le citim şi să ne minunăm, ci pentru ca aceeaşi credinţă care a lucrat în slujitorii din vechime ai lui Dumnezeu să poată lucra şi în noi. El va lucra astăzi într-un mod special, ca şi atunci, oriunde se vor afla inimi ale credinţei care să fie canale ale puterii Sale.

Cei care nu au încredere în ei înşişi, a căror lipsă de încredere în forţele proprii îi face să evite grijile şi responsabilităţile, să fie învăţaţi să se încreadă în Dumnezeu. Astfel, mulţi care altminteri nu ar fi decât un nimeni în lume, poate doar o povară neajutorată, vor putea spune alături de apostolul Pavel: „Pot totul în Hristos, care mă întăreşte”. Filipeni 4,13.

De asemenea, credinţa are lecţii preţioase pentru copilul care nu poate suferi nedreptăţile. Înclinaţia de a se împotrivi răului sau de a se răzbuna pentru ceea ce este rău este adesea activată de un simţământ ascuţit al dreptăţii şi un spirit activ, plin de energie. Un asemenea copil să fie învăţat că Dumnezeu este Garantul etern al dreptăţii. El poartă de grijă cu gingăşie făpturilor pe care le-a iubit atât de mult, încât să-L dea pe iubitul Său Fiu pentru a le salva. El Se va ocupa de fiecare nelegiuit.

„Căci cel ce se atinge de voi, se atinge de lumina ochilor Lui.” Zaharia 2,8.

„Încredinţează-ţi soarta în mâna Domnului, încrede-te în El, şi El va lucra. ... Va face să strălucească dreptatea ta ca lumina şi dreptul tău ca soarele la amiază.” Psalmii 36,5.6

„Domnul este scăparea celui asuprit, scăpare la vreme de necaz. Cei ce cunosc Numele Tău se încred în Tine, căci Tu nu părăseşti pe cei ce Te caută, Doamne!” Psalmii 9,9.10

Dumnezeu ne îndeamnă să arătăm şi noi altora compasiunea pe care o manifestă El faţă noi. Cei impulsivi, cei mândri, cei răzbunători să privească la Cel care este blând şi smerit cu inima, dus asemenea unui miel la tăiere, lipsit de gândul răzbunării, precum o oaie care nu scoate nici un sunet înaintea celor ce o tund. Să privească la Acela care a fost străpuns de păcatele noastre şi împovărat de întristările noastre, şi vor învăţa să rabde, să suporte îndelung şi să ierte.

Prin credinţa în Hristos, orice deficienţă a caracterului poate fi reparată, fiecare întinare curăţită, fiecare greşeală corectată, fiecare lucru în care excelăm dezvoltat.

„Voi aveţi totul deplin în El.” Coloseni 2,10

Rugăciunea şi credinţa sunt strâns legate şi trebuie să fie studiate împreună. În rugăciunea credinţei există ştiinţă divină; o ştiinţă pe care trebuie s-o înţeleagă orice om care vrea să facă din viaţa sa un succes. Hristos spune: „De aceea vă spun că orice lucru veţi cere, când vă rugaţi, să credeţi că l-aţi şi primit şi-l veţi avea.” Marcu 11,24. El face clar faptul că ceea ce cerem trebuie să fie conform voinţei lui Dumnezeu; trebuie să cerem lucrurile pe care ni le-a făgăduit, şi orice primim trebuie să fie folosit pentru a împlini voia Sa. Nu trebuie să ne îndoim de făgăduinţă atunci când sunt împlinite condiţiile.

Putem cere iertarea păcatului, Duhul Sfânt, un temperament creştin, înţelepciune şi tărie pentru a face lucrarea Sa, orice dar pe care l-a făgăduit; urmează apoi să credem că vom primi ceea ce am cerut şi să-I mulţumim lui Dumnezeu pentru primirea acelui lucru.

Nu avem nevoie să căutăm vreo dovadă exterioară a binecuvântării. Darul se află în făgăduinţă şi putem merge la lucrarea noastră asiguraţi că Dumnezeu poate împlini ceea ce a promis şi că darul, care se află deja în posesia noastră, îl vom primi când vom avea cel mai mult nevoie de el.

A trăi în acest fel după Cuvântul lui Dumnezeu înseamnă să-I predăm Lui toată viaţa noastră. Vom simţi un continuu sentiment de nevoie şi dependenţă, o atracţie a inimii către Dumnezeu. Rugăciunea este o necesitate; căci ea este viaţa sufletului. Rugăciunea familială, rugăciunea publică, amândouă îşi au locul lor; însă comuniunea în taină cu Dumnezeu este cea care susţine viaţa sufletului.

Pe munte cu Dumnezeu a văzut Moise modelul acelei construcţii minunate, care urma să fie locul slavei Sale. Pe munte cu Dumnezeu – într-un loc secret, de comuniune – urmează să contemplăm idealul Său glorios pentru neamul omenesc. Vom ajunge în stare să ne ducem la bun sfârşit zidirea caracterului, astfel încât să se poată împlini pentru noi făgăduinţa: „Eu voi locui şi voi umbla în mijlocul lor; Eu voi fi Dumnezeul lor, şi ei vor fi poporul Meu”. 2 Corinteni 6,16

În orele de rugăciune solitară, Isus a primit în timpul vieţii Sale pământeşti înţelepciune şi putere. Tinerii să urmeze exemplul Său şi să găsească dimineaţa şi la apus un timp liniştit pentru comuniune cu Tatăl lor din ceruri. Iar în cursul întregii zile să-şi înalţe inimile către Dumnezeu. La fiecare pas pe care-l facem pe calea noastră, El spune: „Căci Eu sunt Domnul, Dumnezeul tău, care te iau de mâna dreaptă şi-ţi zic: Nu te teme de nimic, Eu îţi vin în ajutor!” Isaia 41,13. Dacă ar putea învăţa copiii noştri aceste lecţii în zorii anilor lor, ce prospeţime şi putere, ce bucurie şi gingăşie ar fi aduse în vieţile lor!



Acestea sunt lecţii pe care nu le poate preda decât cel care le-a învăţat el însuşi. Învăţătura Scripturii nu are un efect mai mare asupra tinerilor tocmai pentru că atât de mulţi părinţi şi învăţători mărturisesc credinţa în Cuvântul lui Dumnezeu în vreme ce vieţile lor îi tăgăduiesc puterea. Când şi când, tinerii sunt aduşi în situaţii în care simt puterea Cuvântului. Ei văd cât de preţioasă este dragostea lui Hristos. Văd frumuseţea caracterului Său, posibilităţile unei vieţi în slujba Sa. Ei văd în schimb viaţa celor care mărturisesc că au respect pentru preceptele lui Dumnezeu. Despre cât de mulţi sunt adevărate cuvintele rostite către prorocul Ezechiel:

„Fiul omului! Copiii poporului tău vorbesc de tine pe lângă ziduri şi pe la uşile caselor şi zic unul altuia, fiecare fratelui său: ‘Veniţi dar şi ascultaţi care este cuvântul ieşit de la Domnul!’ Şi vin cu grămada la tine, stau înaintea ta ca popor al Meu, ascultă cuvintele tale, dar nu le împlinesc, căci cu gura vorbesc dulce de tot, dar cu inima umblă tot după poftele lor. Iată că tu eşti pentru ei ca un cântăreţ plăcut, cu un glas frumos şi iscusit la cântare pe coarde. Ei îţi ascultă cuvintele, dar nu le împlinesc deloc.” Ezechiel 33,30-32

Una este să tratăm Biblia ca fiind o carte de învăţături morale, pe care să le ascultăm atâta vreme cât se potrivesc cu spiritul timpurilor pe care le trăim şi cu poziţia pe care o avem în lume, şi cu totul altceva e să o privim ca fiind exact ceea ce este de fapt – Cuvântul Dumnezeului celui viu, Cuvântul care este viaţa noastră, Cuvântul care trebuie să ne modeleze acţiunile, vorbele şi gândurile. A aborda Cuvântul lui Dumnezeu ca fiind orice mai puţin de atât înseamnă a-l respinge. Şi această respingere din partea celor ce mărturisesc credinţa în el este cauza principală a scepticismului şi a necredinţei tinerilor.



O agitaţie cum n-a mai fost văzută vreodată până acum pune stăpânire pe lume. În distracţii, câştigul de bani, întrecerea pentru putere, în chiar lupta pentru existenţă există o forţă teribilă, care absoarbe şi trupul, şi mintea, şi sufletul. În mijlocul acestei goane înnebunitoare, Dumnezeu vorbeşte. „Opriţi-vă, şi să ştiţi că Eu sunt Dumnezeu.” Psalmii 46,10

Mulţi, chiar în clipele lor de închinare, nu reuşesc să primească binecuvântarea unei adevărate comuniuni cu Dumnezeu. Sunt într-o grabă prea mare. Cu paşi grăbiţi, încearcă să intre în cercul prezenţei iubitoare a lui Hristos, zăbovind poate o clipă în atmosfera sacră, neaşteptând însă să primească sfat. Nu pot rămâne cu Învăţătorul divin din lipsă de timp. Cu poverile lor, se întorc la muncă.

Aceşti oameni muncitori nu vor putea dobândi niciodată cel mai înalt succes până nu învaţă care este secretul puterii. Trebuie să-şi facă timp pentru a gândi, a se ruga, a aştepta ca Dumnezeu să le reînnoiască puterea fizică, mintală şi spirituală. Ei au nevoie de influenţa înălţătoare a Duhului Său. Primind acestea, ei vor fi învioraţi printr-o viaţă înnoită. Constituţia ostenită şi creierul obosit vor fi împrospătate şi inima împovărată va fi uşurată.

Nevoia noastră nu este aceea de a ne opri o clipă în prezenţa Sa, ci de avea un contact personal cu Hristos, de a ne aşeza şi a fi în tovărăşia Sa. Mare fericire se va revărsa peste copiii din casele noastre şi peste studenţii din şcolile noastre când părinţii şi profesorii vor învăţa în propriile lor vieţi experienţa preţioasă, zugrăvită în aceste cuvinte din Cântarea Cântărilor:

„Ca un măr între copacii pădurii, aşa este prea iubitul meu între tineri. Cu aşa drag stau la umbra lui, şi rodul lui este dulce pentru cerul gurii mele. El m-a dus în casa de ospăţ, şi dragostea era steagul fluturat peste mine.” Cântarea Cântărilor 2,3.4





Lucrarea vieţii

„Dar fac un singur lucru.”



În orice ramură, succesul cere un scop hotărât. Cel care vrea să atingă un adevărat succes în viaţă trebuie să păstreze în faţa sa, în mod constant, ţelul vrednic de străduinţa sa. Un astfel de ţel este pus înaintea tinerilor de astăzi. Ţelul dat de cer, de a duce Evanghelia lumii în această generaţie, este cel mai nobil care poate face apel la vreo făptură omenească. El deschide un câmp de lucru pentru orice om a cărui inimă a fost atinsă de Hristos.

Scopul pe care-l are în vedere Dumnezeu pentru copiii care cresc lângă focul nostru din cămin este mai larg, mai adânc şi mai înalt decât a perceput vederea noastră limitată. Din păturile cele mai umile, în vremurile din trecut, cei pe care El i-a văzut credincioşi au fost chemaţi să mărturisească pentru El în locurile cele mai înalte ale lumii. Şi mulţi dintre tinerii de astăzi, crescând asemenea lui Daniel în căminul său din Iudeea, studiind Cuvântul lui Dumnezeu şi lucrările Sale şi deprinzând lecţiile slujirii pline de credincioşie, se vor mai ridica încă în adunările legislative, în sălile de judecată sau în curţile regale ca martori ai Împăratului împăraţilor. Mulţimi de oameni vor fi chemaţi la o lucrare mai largă. Întreaga lume se deschide pentru Evanghelie. Etiopia îşi întinde mâinile către Dumnezeu. Din Japonia, India şi China, din teritoriile încă întunecate ale propriului nostru continent, din fiecare zonă a acestei lumi a noastre răzbate strigătul inimilor lovite de păcat, cu dorinţa de a-L cunoaşte pe Dumnezeul iubirii. Milioane şi milioane de oameni nici măcar nu au auzit de Dumnezeu sau de dragostea Sa, descoperită în Hristos. Este dreptul lor să primească această cunoaştere. Sunt în aceeaşi măsură ca şi noi pretendenţi la îndurarea Mântuitorului. Şi nouă ne revine datoria de a răspunde acelui strigăt, nouă, care am primit cunoaşterea, copiilor noştri cărora le-o putem împărtăşi. Fiecărei familii şi fiecărei şcoli, fiecărui părinte, învăţător şi copil asupra căruia a strălucit lumina Evangheliei i se pune în această criză întrebarea ce i-a fost adresată Esterei, regina, în acele momente de criză gravă din istoria lui Israel: „Şi cine ştie dacă nu pentru o vreme ca aceasta ai ajuns la împărăţie?” Estera 4,14

Cei ce se gândesc la rezultatul grăbirii sau împiedicării răspândirii Evangheliei o fac raportând-o la ei înşişi şi la lume. Puţini se gândesc la legătura pe care o are acest lucru cu Dumnezeu. Puţini stau să cugete asupra suferinţei pe care a provocat-o Creatorului nostru păcatul. Tot cerul a suferit în agonia lui Hristos; însă acea suferinţă nu a început şi nici nu s-a sfârşit o dată cu manifestarea Sa în trup de om. Crucea este o descoperire pentru simţurile noastre tocite a suferinţei pe care păcatul, chiar de la naşterea lui, a adus-o în inima lui Dumnezeu. Orice îndepărtare de la ceea ce este drept, fiecare faptă de cruzime, fiecare eşec al omului de a atinge idealul Său Îi provoacă durere. Când au venit asupra lui Israel calamităţile care erau rezultatul clar al despărţirii lor de Dumnezeu – subjugarea lor de către duşmani, actele de cruzime şi moartea – s-a spus că „El S-a îndurat de suferinţele lui Israel.” „În toate necazurile lor n-au fost fără ajutor  ... şi necurmat i-a sprijinit şi i-a purtat în zilele din vechime.” Judecători 10,16; Isaia 63,9

Duhul Său „mijloceşte pentru noi cu suspine negrăite”. Pentru că „toată firea suspină şi suferă durerile naşterii” (Romani 8,26.22), inima Tatălui ceresc se frânge din compasiune. Lumea noastră este o imensă leprozerie, scena unei mizerii asupra căreia nu îndrăznim să zăbovim nici măcar cu gândul. Dacă am vedea-o aşa cum este, povara ne-ar fi îngrozitoare. Cu toate acestea, Dumnezeu simte totul. Pentru a distruge păcatul şi rezultatele lui, El L-a dat pe Preaiubitul Său şi a făcut cu putinţă să stea în puterea noastră, prin cooperarea cu El, să punem capăt acestei scene a nenorocirii. „Evanghelia aceasta a Împărăţiei va fi propovăduită în toată lumea, ca să slujească de mărturie tuturor neamurilor. Atunci va veni sfârşitul.” Matei 24,14

„Duceţi-vă în toată lumea şi propovăduiţi Evanghelia la orice făptură” (Marcu 16,15), aceasta este porunca lui Hristos dată urmaşilor Săi. Desigur, că nu toţi vor fi chemaţi să fie pastori sau misionari, în sensul obişnuit al termenului; însă toţi pot fi lucrători împreună cu El, în a da „vestea cea bună” semenilor lor. Porunca este dată tuturor, mici sau mari, învăţaţi sau neştiutori, tineri sau vârstnici.

Având înaintea noastră această poruncă, putem noi să ne educăm fiii şi fiicele pentru o viaţă de convenţionalism „respectabil”, o viaţă căreia îi spunem creştină, dar căreia îi lipseşte jertfirea de sine, o viaţă pentru care verdictul venit de la Acela care este adevăr trebuie să fie „nu te cunosc”?

Mii de oameni fac acest lucru. Ei se gândesc să asigure pentru copiii lor binefacerile Evangheliei, în timp ce îi tăgăduiesc spiritul. Dar aceasta nu trebuie să se întâmple. Cei care resping privilegiul tovărăşiei cu Hristos în lucrare resping singura pregătire care îi face vrednici să aibă părtăşie cu El la slava Sa. Ei resping pregătirea care oferă putere şi nobleţe de caracter în această viaţă. Mulţi taţi şi mame, lipsindu-i pe copiii lor de crucea lui Hristos, au învăţat prea târziu că îi dădeau în felul acesta în mâinile vrăjmaşului lui Dumnezeu şi al omului. Ei le-au pecetluit ruina, nu numai pentru viaţa viitoare, ci şi pentru cea de acum. Ispitele i-au biruit. Au crescut ca un blestem pentru lume, ca durere şi ruşine pentru cei ce le-au dat viaţă.

Chiar în străduinţa de a se pregăti pentru lucrarea lui Dumnezeu, mulţi sunt îndepărtaţi prin metode greşite de educaţie. Viaţa este privită de mai toată lumea ca fiind compusă din perioade distincte, perioada de învăţare şi perioada de aplicare a lucrurilor învăţate – de pregătire şi de realizare. În pregătirea pentru o viaţă de slujire, tinerii sunt trimişi la şcoală pentru a dobândi cunoştinţe prin studierea cărţilor. Despărţiţi de responsabilităţile vieţii de zi cu zi, ei sunt absorbiţi de studiu şi pierd adesea din vedere care este scopul acestuia. Zelul consacrării lor timpurii se stinge şi mult prea mulţi sunt cuprinşi de o ambiţie personală, egoistă. La absolvire, mii descoperă că nu au nici un contact cu viaţa. S-au ocupat atât de mult timp cu abstractul şi teoreticul, încât în clipa în care întreaga făptură trebuie mobilizată pentru a face faţă examenelor severe ale vieţii reale, ei sunt nepregătiţi. În locul acelei nobile lucrări pe care şi-o propuseseră, energia lor se scurge doar într-o luptă pentru supravieţuire. După dezamăgiri repetate, disperaţi chiar şi în încercarea de a-şi câştiga în mod cinstit traiul, mulţi alunecă pe panta practicilor îndoielnice sau ilegale. Lumea este jefuită de slujirea de care ar fi putut să se bucure; iar Dumnezeu este jefuit de sufletele pe care Şi-a dorit cu pasiune să le înalţe, să le înnobileze şi să le onoreze ca reprezentanţi ai Săi.



Mulţi părinţi greşesc făcând discriminare între copiii lor în ce priveşte educaţia. Fac aproape orice sacrificiu pentru a-i asigura cele mai mari avantaje unuia care este strălucit şi capabil. Dar ei nu cred că aceste avantaje sunt necesare pentru cei ce sunt mai puţin promiţători. Ei consideră că acestora din urmă nu le este necesară decât puţină educaţie pentru a-şi putea împlini îndatoririle obişnuite ale vieţii.

Dar cine este în stare să selecteze dintr-o familie pe acei copii cărora le vor reveni cele mai importante responsabilităţi? De câte ori s-a dovedit judecata omenească greşită în această privinţă! Amintiţi-vă experienţa lui Samuel, când a fost trimis să-l ungă ca împărat peste Israel pe unul din fiii lui Isai. Prin faţa lui au trecut şapte tineri cu o înfăţişare nobilă. Privindu-l pe primul, cu trăsături atrăgătoare, bine dezvoltat la trup şi cu o ţinută princiară, profetul a exclamat: „Negreşit, unsul Domnului este aici înaintea Lui”. Dar Dumnezeu a spus: „Nu te uita la înfăţişarea şi înălţimea staturii lui, căci l-am lepădat. Domnul nu Se uită la ce se uită omul; omul se uită la ceea ce izbeşte ochii, dar Domnul Se uită la inimă”. Astfel, pentru toţi cei şapte, mărturia a fost: „Domnul n-a ales pe nici unul din ei.” 1 Samuel 16,6.7.10. Iar profetului nu i s-a permis să-şi ducă la bun sfârşit misiunea până când David nu a fost chemat de la turmă.

Fraţii mai mari, dintre care ar fi ales Samuel, nu aveau calităţile pe care Dumnezeu le-a văzut ca fiind esenţiale la un conducător al poporului Său. Mândri, independenţi, încrezători doar în ei înşişi, au fost lepădaţi în favoarea celui pe care-l priveau fără preţuire, unul care îşi păstrase simplitatea şi sinceritatea tinereţii şi care, atâta vreme cât avea să fie mărunt în propriii lui ochi, putea fi pregătit de Dumnezeu pentru responsabilităţile împărăţiei. Aşa este şi astăzi când, în mulţi copii pe care părinţii lor i-ar trece cu vederea, Dumnezeu vede valori cu mult deasupra celor date pe faţă de alţii, despre care se crede că sunt foarte promiţători.

Iar în ceea ce priveşte posibilităţile oferite de viaţă, cine este capabil să decidă care este mare şi care este măruntă? Câţi lucrători aflaţi în locurile umile ale vieţii, punând pe picioare agenţi pentru binecuvântarea lumii, nu au atins rezultate pe care le-ar invidia şi împăraţii?

Prin urmare, fiecare copil trebuie să primească o educaţie în vederea celei mai înalte slujiri. „Dimineaţa, seamănă-ţi sămânţa, şi până seara nu lăsa mâna să ţi se odihnească, fiindcă nu ştii ce va izbuti, aceasta sau aceea, sau dacă amândouă sunt deopotrivă de bune.” Eclesiastul 11,6

Locul specific, care ne-a fost hotărât în viaţă, este determinat de calităţile noastre. Nu toţi ajung la acelaşi nivel de dezvoltare, nu toţi fac aceeaşi lucrare cu tot atâta eficienţă. Dumnezeu nu Se aşteaptă ca isopul să atingă dimensiunile cedrului sau ca măslinul să se înalţe tot atât de sus ca palmierul cel maiestuos. Însă fiecare ar trebui să ţintească tot atât de sus pe cât o face cu putinţă pentru el uniunea dintre uman şi puterea divină.

Mulţi nu devin ceea ce ar putea deveni, pentru că nu descătuşează puterea care este în ei. Nu se prind de tăria divină aşa cum ar putea s-o facă. Mulţi se abat de la linia în care ar putea obţine un succes deplin. Căutând o onoare mai mare sau o sarcină mai plăcută, ei încearcă ceva pentru care nu sunt pregătiţi. Mulţi oameni, ale căror talente sunt menite unei alte chemări, se ambiţionează să îmbrăţişeze o profesiune; iar persoana care ar fi avut succes ca fermier, meşteşugar sau infirmieră ocupă în mod nepotrivit funcţia de pastor, avocat sau medic. Şi iarăşi, sunt alţii care ar fi putut ocupa o poziţie de răspundere, dar care, din lipsa energiei, dăruirii sau perseverenţei, se mulţumesc cu un loc mai uşor.

Trebuie să urmăm mai îndeaproape planul de viaţă făcut de Dumnezeu. Să facem tot ce putem mai bine în lucrarea care ne este cea mai la îndemână, să încredinţăm lui Dumnezeu căile noastre şi să fim atenţi la indicaţiile providenţei Sale – acestea sunt regulile care ne permit o călăuzire sigură în alegerea unei ocupaţii.

Cel care a venit din ceruri pentru a fi exemplul nostru a petrecut aproape treizeci de ani în muncă obişnuită, fizică. În acest timp însă, El studia Cuvântul şi lucrările lui Dumnezeu şi îi ajuta şi învăţa pe toţi cei aflaţi în sfera Sa de influenţă. Când a început lucrarea Sa publică de slujire, a umblat să-i vindece pe cei bolnavi, să-i mângâie pe cei întristaţi şi să predice celor săraci Evanghelia. Aceasta este lucrarea tuturor urmaşilor Săi.

„Cel mai mare dintre voi”, a spus Domnul, „să fie ca cel mai mic; şi cel ce cârmuieşte, ca cel ce slujeşte. ... Şi Eu ... sunt în mijlocul vostru, ca Cel ce slujeşte la masă.” Luca 22,26.27

Dragostea şi loialitatea faţă de Hristos sunt resortul întregii slujiri adevărate. În inima atinsă de iubirea Sa se naşte o dorinţă de a lucra pentru El. Această dorinţă să fie încurajată şi călăuzită în mod corect. Fie că suntem în cămin, printre vecini sau la şcoală, prezenţa celor săraci, a celor loviţi, neştiutori sau nenorociţi nu ar trebui privită ca un ghinion, ci ca o ocazie preţioasă pentru slujire.

În această lucrare, ca în oricare alta, se câştigă îndemânare chiar în timpul desfăşurării ei. Eficienţa este asigurată achitându-ne de îndatoririle obişnuite ale vieţii şi slujindu-i pe nevoiaşi şi pe suferinzi. Fără aceasta, eforturile susţinute, pornite din intenţii bune sunt adesea inutile şi chiar vătămătoare. În apă învaţă oamenii să înoate, nu pe uscat.

O altă obligaţie, prea adesea trecută uşor cu vederea – o obligaţie care trebuie să fie prezentată fără echivoc înaintea tinerilor care au fost conştientizaţi în ce priveşte cerinţele pe care le are Hristos – este aceea faţă de legătura cu biserica.

Legătura dintre Hristos şi biserica Sa este foarte strânsă şi sfântă – El fiind Mirele, iar biserica, mireasa; El, Capul, iar biserica, trupul. Legătura cu Hristos, prin urmare, presupune legătura cu biserica Sa.

Biserica este organizată pentru slujire; iar într-o viaţă în care Îi slujim lui Hristos, legătura cu biserica este unul din primii paşi. Loialitatea faţă de Hristos pretinde împlinirea cu credincioşie a îndatoririlor din biserică. Aceasta este o parte importantă din pregătirea unei persoane; iar într-o biserică inspirată de viaţa Stăpânului, ea va determina în mod direct efortul pentru lumea din afară.

Există multe ramuri în care tinerii pot găsi ocazii de a lucra cu folos. Să se organizeze în grupuri de slujire creştină, iar cooperarea se va dovedi un ajutor şi o încurajare. Arătându-şi interesul faţă de lucrarea celor tineri, părinţii şi învăţătorii vor avea ocazia să le ofere avantajul experienţei lor mai mari şi pot ajuta ca eforturile acestora să fie eficiente pentru facerea de bine.

Cunoaşterea este ceea ce trezeşte compasiunea, iar compasiunea este resortul slujirii eficiente. Pentru a trezi compasiunea în tineri şi copii şi spiritul de sacrificiu pentru milioanele de oameni care suferă „în ţinuturile care sunt dincolo”, ei trebuie să se familiarizeze cu aceste ţări şi cu popoarele lor. În această direcţie se pot face multe în şcolile noastre. În loc să se insiste asupra faptelor de vitejie ale Alexandrilor şi Napoleonilor din istorie, elevii să studieze vieţile unor oameni ca apostolul Pavel şi Martin Luther, Moffat, Livingstone, Carey şi istoria actuală a desfăşurării de zi cu zi a eforturilor misionare. În loc să li se împovăreze memoriile cu o groază de nume şi teorii care nu au nici un folos pentru viaţa lor şi cu care, o dată ce au ieşit din sala de clasă, rareori îşi mai bat capul, să studieze toate ţările în lumina efortului misionar şi să cunoască popoarele şi nevoile lor.

În această lucrare finală de răspândire a Evangheliei trebuie acoperit un câmp enorm; şi, mai mult ca oricând până acum, lucrarea trebuie să recruteze ajutoare din rândurile oamenilor simpli. Atât tinerii, cât şi cei mai în vârstă vor fi chemaţi de la câmp, din vie şi din atelier şi trimişi de către Stăpân să dea solia Sa. Mulţi dintre aceştia nu au prea avut ocazia de a-şi face o educaţie; dar Hristos vede în ei calităţile care îi va face capabili să-I împlinească scopul. Dacă îşi pun inima în lucrare şi nu încetează să înveţe, El îi va face destoinici să lucreze pentru El.

Acela care cunoaşte cotele mizeriei şi disperării lumii ştie în ce fel poate aduce uşurare. Vede la orice pas suflete aflate în întuneric, aplecate sub povara păcatului, tristeţii şi durerii. Dar El vede şi posibilităţile pe care le au; vede ce înălţimi pot atinge aceste suflete. Deşi fiinţele omeneşti şi-au bătut joc de binecuvântările lor, şi-au irosit talentele şi şi-au pierdut demnitatea unei bărbăţii pline de evlavie, Creatorul urmează să fie slăvit prin răscumpărarea lor.

Hristos pune povara lucrării pentru aceşti nevoiaşi aflaţi în ţinuturile aspre ale pământului asupra celor care sunt alături cu inima de cei neştiutori şi de cei care s-au abătut de pe cale. El va fi prezent pentru aceia ale căror inimi simt milă, măcar că mâinile lor pot fi aspre şi neîndemânatice. El va lucra prin aceia care pot vedea milă în nenorocire şi câştig în pierdere. Când Lumina lumii trece pe lângă noi, vom vedea că greutăţile sunt de fapt un privilegiu, că există ordine în încurcături, succes în eşecul aparent. Calamităţile vor fi văzute ca binecuvântări deghizate; nenorocirile, ca acte de îndurare. Lucrători veniţi din rândurile oamenilor simpli, împărtăşind durerile semenilor lor aşa cum Stăpânul lor a împărtăşit durerile întregului neam omenesc, Îl vor vedea prin credinţă lucrând cu ei.

„Ziua cea mare a Domnului este aproape, este aproape şi vine în graba mare!” Ţefania 1,14. Şi avem o lume întreagă de avertizat.

Cu pregătirea pe care o pot astfel dobândi, mii şi mii de tineri şi cei vârstnici ar trebui să se dăruiască acestei lucrări. Deja multe inimi răspund chemării Marelui Lucrător, iar numărul lor va creşte. Fiecare educator creştin să ofere simpatie şi cooperare unor asemenea lucrători. Să-i încurajeze şi să-i sprijine pe tinerii pe care-i are în grijă pentru ca aceştia să primească pregătirea prin care să poată intra în rândurile celorlalţi lucrători.

Nu există nici o ramură a lucrării în care tinerilor să le fie cu putinţă să primească binecuvântări mai mari. Toţi cei care se angajează în slujire sunt mâinile care Îl ajută pe Dumnezeu. Ei sunt împreună lucrători cu îngerii; sau, mai degrabă, ei sunt agenţii umani prin care îşi îndeplinesc îngerii misiunea. Îngerii vorbesc prin glasurile lor şi lucrează prin mâinile lor. Iar lucrătorii umani, cooperând cu agenţii cereşti, se bucură de avantajul educaţiei şi experienţei acestora. Ca mijloc de educaţie, ce „curs universitar” poate egala acest lucru?

Cu o asemenea armată de lucrători, care ar putea fi formată din tinerii noştri, pregătiţi cum se cuvine, cât de curând ar putea fi dusă întregii lumi solia despre un Mântuitor răstignit, înviat şi care va reveni în curând! Cât de curând ar putea veni sfârşitul – sfârşitul suferinţei, al durerilor şi păcatului! Cât de curând ar putea primi copiii noştri, în locul unei proprietăţi aici – stricate de păcat şi durere, – moştenirea lor, unde „cei neprihăniţi vor stăpâni ţara şi vor locui în ea pe vecie”. Unde „nici un locuitor nu zice: Sunt bolnav!” Şi „nu se va mai auzi în el de acum nici glasul plânsetelor, nici glasul ţipetelor.” Psalmii 37,29; Isaia 33,24; 65,19



PEDAGOGUL

„Cum M-a trimis pe Mine Tatăl, aşa vă trimit şi Eu pe voi.”



Pregătirea

„Caută să te înfăţişezi înaintea lui Dumnezeu ca un om încercat.”



Primul învăţător al copilului este mama. În perioada în care este cel mai impresionabil şi se dezvoltă în cel mai rapid ritm, educaţia lui se află într-o mare măsură în mâinile ei. Ea este prima care are ocazia de a-i modela caracterul pentru bine sau pentru rău. Ea ar trebui să înţeleagă valoarea şansei pe care o are şi, mai presus de oricare alt profesor, ar trebui să fie pricepută să o folosească pentru cel mai înalt folos. Cu toate acestea, educaţiei ei i se acordă mai puţină atenţie decât pregătirii oricărui alt învăţător. Cea a cărei influenţă în educaţie este cea mai puternică şi mai bogată în consecinţe este persoana pentru al cărei ajutor se depune cel mai mic efort sistematic.

Cei în grija cărora este încredinţat copilaşul sunt prea adesea neştiutori în ce priveşte nevoile sale fizice; ei ştiu prea puţin despre legile sănătăţii sau despre principiile dezvoltării. Şi nu sunt mai bine pregătiţi nici pentru a-l îngriji în vederea creşterii sale mintale şi spirituale. Se poate ca aceştia să aibă calităţile necesare conducerii unor afaceri sau de a străluci în societate; se poate să fie autorii unor realizări demne de laudă pe tărâm literar sau ştiinţific; dar despre educaţia unui copil au puţine cunoştinţe. În principal, din cauza acestei lipse şi mai ales din aceea a neglijării de timpuriu a dezvoltării fizice,  rasa umană are o rată atât de mare a mortalităţii infantile; iar dintre cei care ajung la maturitate sunt atât de mulţi pentru care viaţa nu este decât o povară.

Taţilor şi, de asemenea, mamelor le revine responsabilitatea pentru educarea timpurie a copilului ca şi pentru cea de mai târziu, iar cerinţa pregătirii aprofundate a ambilor părinţi este de extremă urgenţă. Înainte să-şi asume statutul de tată şi mamă, bărbaţii şi femeile ar trebui să se familiarizeze cu legile dezvoltării fizice – cu fiziologia şi igiena, cu consecinţele influenţelor prenatale, cu legile eredităţii , îmbrăcămintea, exerciţiul fizic şi tratarea bolilor; ei ar trebui, de asemenea, să înţeleagă legile dezvoltării intelectuale şi ale educaţiei morale.

Cel Infinit a considerat că această lucrare a educaţiei este atât de importantă, încât au fost trimişi mesageri de la tronul Său la o femeie care avea să devină mamă pentru a răspunde la întrebarea „ce va trebui să păzim cu privire la copil şi ce va fi de făcut?” (Judecători 13,12) şi pentru a instrui un tată în legătură cu educaţia unui fiu ce fusese făgăduit.

Educaţia nu va împlini niciodată ceea ce ar putea şi ar trebui până când nu este recunoscută pe deplin importanţa lucrării părinţilor şi până când aceştia nu dobândesc o pregătire pentru responsabilităţile ei sacre.

Necesitatea unor cursuri pregătitoare pentru învăţător este universal recunoscută; puţini  recunosc însă care este pregătirea cea  mai impor-tantă. Cel care apreciază responsabilitatea pe care o presupune educarea tineretului îşi va da seama că numai instruirea în sfera ştiinţifică şi literară nu poate fi de ajuns. Învăţătorul ar trebui să aibă o educaţie mai cuprinzătoare, decât cea care poate fi câştigată prin studierea cărţilor. Ar trebui să aibă nu numai o minte puternică, dar şi un orizont larg; ar trebui să fie sincer, deschis, dar să aibă şi un suflet mare.

Numai Acela care a creat mintea şi i-a stabilit legile îi poate înţelege perfect nevoile sau dirija dezvoltarea. Principiile de educaţie, pe care le-a dat El, sunt singurul ghid sigur. O însuşire esenţială pentru fiecare învăţător este cunoaşterea acestor principii şi o asemenea acceptare a lor, încât acestea să devină o putere stăpânitoare în propria sa viaţă.

Experienţa în viaţa practică este indispensabilă. Calităţile esenţiale sunt ordinea, meticulozitatea, punctualitatea, stăpânirea de sine, un temperament senin, o constanţă a dispoziţiei, jertfirea de sine, integritatea caracterului şi politeţea.

Pentru că pretutindeni în jurul tinerilor sunt caractere de joasă speţă şi multe falsuri, se face simţită o mare nevoie ca vorbele învăţătorului, atitudinea şi comportamentul său să-l reprezinte pe cel elevat şi adevărat. Copiii percep cu rapiditate când este vorba doar de paradă sau de orice altă slăbiciune ori defect. Învăţătorul nu poate câştiga respectul elevilor săi în nici un alt fel decât prin descoperirea în propriul său caracter a principiilor pe care caută să-i înveţe. Numai făcând acest lucru în contactul zilnic pe care-l are cu ei poate avea o influenţă trainică pentru bine asupra lor.

Pentru aproape orice calitate care contribuie la succesul său, învăţătorul este într-o mare măsură dependent de vigoarea fizică. Cu cât îi este mai bună sănătatea, cu atât mai bună va fi lucrarea sa.

Responsabilităţile sale sunt atât de obositoare, încât se cere un efort deosebit din partea sa pentru a-şi păstra puterea şi prospeţimea. Adesea, îi oboseşte şi inima, şi mintea, aceasta având ca efect tendinţa către depresie, răceală sau iritabilitate. Datoria sa nu este doar de a ţine piept unor astfel de stări, ci şi de a evita cauza producerii lor. El trebuie să-şi păstreze inima curată, plină de gingăşie, încredere şi compasiune. Pentru a putea fi întotdeauna ferm, calm şi voios, trebuie să-şi păstreze tăria creierului şi a nervilor.



De vreme ce în lucrarea sa calitatea este cu mult mai importantă decât cantitatea, el ar trebui să se păzească de munca în exces – de faptul de a încerca să facă prea mult în sfera datoriei sale; de acceptarea altor responsabilităţi care l-ar împiedica să-şi mai împlinească lucrarea şi de angajarea în distracţii şi plăceri sociale, care sunt mai degrabă epuizante decât regeneratoare.

Exerciţiul fizic în aer liber, mai ales prin muncă folositoare, este unul dintre cele mai bune mijloace de recreere a trupului şi a minţii; iar exemplul învăţătorului va stârni în elevii săi interesul şi respectul pentru munca manuală.

Învăţătorul ar trebui să respecte cu scrupulozitate, în orice domeniu, principiile sănătăţii. El ar trebui să facă acest lucru, având în vedere nu numai influenţa lor asupra propriei sale utilităţi, dar şi din pricina înrâuririi pe care o au acestea asupra elevilor săi. Ar trebui să fie cumpătat în toate lucrurile şi un exemplu în alimentaţie, îmbrăcăminte, muncă şi recreere.

Sănătatea fizică şi integritatea caracterului ar trebui să fie combinate cu o mare destoinicie literară. Cu cât învăţătorul are mai multe cunoştinţe adevărate, cu atât mai bună va fi lucrarea sa. Sala de clasă nu este un loc pentru o muncă de suprafaţă. Nici un învăţător care este mulţumit cu o cunoaştere superficială nu va atinge un grad înalt de eficienţă.

Însă utilitatea învăţătorului nu depinde atât de mult de cantitatea efectivă a informaţiilor pe care le deţine, cât de standardul la care aspiră. Adevăratul dascăl nu este mulţumit cu o gândire ştearsă, cu o minte leneşă sau o memorie slabă. El caută neîncetat realizări mai înalte şi metode mai bune. Viaţa sa este marcată de o creştere continuă. În lucrarea unui astfel de învăţător există o prospeţime şi o putere înviorătoare care îi trezeşte şi îi inspiră pe elevii săi.

Învăţătorul trebuie să fie competent pentru munca sa. Trebuie să posede înţelepciunea şi tactul pe care-l pretinde lucrul cu mintea altora. Oricât de înalte ar fi cunoştinţele sale ştiinţifice, oricât de bune înzestrările sale în alte domenii, dacă nu dobândeşte respectul şi încrederea elevilor săi, eforturile lui se vor dovedi inutile.

Este nevoie de învăţători care să vadă cu rapiditate şi să se folosească de orice prilej pentru a înfăptui binele; care să îmbine entuziasmul cu demnitatea adevărată, care să fie stăpâni pe situaţie şi „în stare să-i înveţe pe toţi”, care să inspire idei, să descătuşeze energia şi să insufle curaj şi viaţă.

Se poate ca avantajele de care a dispus un învăţător să fi fost limitate, astfel încât să nu aibă o destoinicie literară la nivelul celei vrednice de dorit; chiar şi aşa, dacă are o adevărată cunoaştere a naturii umane, o adevărată dragoste pentru munca sa şi dacă apreciază în mod corect importanţa ei; dacă este hotărât să se perfecţioneze şi dispus să muncească în mod hotărât şi perseverent, va înţelege care sunt nevoile elevilor săi şi, prin spiritul lui progresist şi plin de înţelegere, îi va inspira să-l urmeze în timp ce el caută să-i conducă înainte şi în sus.

Copiii şi tinerii aflaţi în grija învăţătorului se deosebesc foarte mult în privinţa dispoziţiei, obiceiurilor şi educaţiei. Unii nu au ţeluri hotărâte sau principii stabilite. Au nevoie să fie treziţi ca să-şi vadă responsabilităţile şi posibilităţile. Puţini copii au fost educaţi corect în cămin. Unii au fost răsfăţaţii familiei. Întreaga lor pregătire a fost superficială. Întrucât li s-a îngăduit să-şi urmeze înclinaţiile fireşti şi să evite responsabilităţile şi poverile, le lipseşte stabilitatea, perseverenţa şi tăgăduirea de sine. Aceştia privesc adesea orice act de disciplină ca fiind o constrângere inutilă. Alţii au fost criticaţi şi descurajaţi. Restricţiile arbitrare şi asprimea au dezvoltat în ei spiritul de încăpăţânare şi sfidare. Lucrarea de remodelare a acestor caractere deformate trebuie să fie împlinită în cele mai multe cazuri de către învăţător. Pentru a face aceasta cu succes, el trebuie să aibă compasiunea şi înţelegerea care îl vor ajuta să descopere cauza defectelor şi greşelilor care se manifestă la elevii săi. Trebuie să posede, de asemenea, tactul şi îndemânarea, răbdarea şi fermitatea care îl vor face în stare să dea fiecăruia ajutorul de care este nevoie – celui şovăitor şi iubitor de tihnă, o asemenea încurajare şi sprijin, încât să-l stimuleze la străduinţe personale; celui demoralizat, compasiunea şi aprecierea care îi vor da încredere şi îl vor inspira astfel să depună eforturi.

Adesea, învăţătorii nu reuşesc să fie suficient de sociabili cu elevii lor. Ei manifestă prea puţină compasiune şi gingăşie şi prea mult din demnitatea judecătorului neînduplecat. Câtă vreme este adevărat că învăţătorul trebuie să fie ferm, hotărât, el nu trebuie să fie critic sau dictatorial. A fi aspru şi mustrător, a sta izolat de elevii săi sau a-i trata cu indiferenţă înseamnă să închidă căile prin care îi poate influenţa pentru bine.

Învăţătorul să nu dea pe faţă, în nici un fel de împrejurări, un tratament preferenţial. A-l favoriza pe elevul cuceritor şi atrăgător şi a fi critic, nerăbdător, cu cel care are cea mai mare nevoie de încurajare şi ajutor înseamnă a dovedi o concepţie total greşită în privinţa lucrării învăţătorului. Prin modul în care îi tratează pe cei greşiţi şi dificili este pus la încercare caracterul şi se dovedeşte dacă învăţătorul este cu adevărat apt pentru poziţia pe care o ocupă.



Mare este responsabilitatea acelora care îşi asumă călăuzirea unui suflet omenesc. Tatăl şi mama adevărată consideră că li s-a încredinţat o răspundere de care nu pot fi niciodată cu totul eliberaţi. Viaţa copilului, din prima până în ultima zi, simte puterea acelei legături care îl leagă de inima părintelui; faptele, cuvintele, însăşi privirea părintelui continuă să modeleze copilul pentru bine sau pentru rău. Învăţătorul este şi el părtaş la această responsabilitate şi are nevoie să-şi dea seama neîncetat de sfinţenia ei şi să nu piardă din vedere scopul lucrării sale. El nu are doar datoria de a se achita de sarcinile zilnice, de a le face pe plac şefilor lui sau de a menţine bunul nume al şcolii; el trebuie să aibă în vedere binele cel mai înalt al fiecăruia dintre elevii săi, îndatoririle pe care viaţa le va pune asupra lor, slujirea de care este nevoie şi pregătirea cerută. Lucrarea pe care o înfăptuieşte zi de zi va răsfrânge asupra elevilor săi, şi prin ei asupra altora, o influenţă care nu va înceta să se extindă şi să se întărească până la sfârşitul timpului. El trebuie să fie confruntat cu roadele lucrării sale în acea zi măreaţă în care fiecare cuvânt sau faptă va fi descoperită înaintea lui Dumnezeu.

Învăţătorul care îşi dă seama de acest lucru nu va simţi că munca lui este completă când termină rutina zilnică a examinărilor şi elevii nu mai sunt, pentru un timp, sub grija lui directă. Îi va purta în inima sa pe aceşti copii şi tineri. Preocuparea şi efortul său constant va fi acela de a descoperi cum să le asigure standardul cel mai nobil de perfecţionare.

Cel care îşi dă seama de ocaziile şi privilegiile lucrării sale nu va îngădui ca vreun lucru să stea în calea străduinţei hotărâte de auto-perfecţionare. Nu va cruţa nici un efort pentru a atinge standardul cel mai înalt de profesionalism. El se va strădui să fie tot ceea ce doreşte ca elevii săi să devină.



Cu cât sentimentul  responsabilităţii este mai adânc şi cu cât efortul de autoperfecţionare este mai hotărât, cu atât  învăţătorul va percepe mai clar şi va regreta mai profund defectele care împiedică utilitatea sa. Contemplând însemnătatea lucrării sale, dificultăţile şi posibilităţile ei, ini-ma lui va striga adesea: „Cine este de-ajuns pentru aceste lucruri?”.

Dragă învăţătorule, în timp ce te gândeşti la nevoia ta de tărie şi călăuzire – nevoie pe care nu o poate satisface nici o sursă omenească – te rog, cugetă la făgăduinţele Celui care este Sfetnicul minunat.

„Iată”, spune El, „ţi-am pus înainte o uşă deschisă pe care nimeni n-o poate închide.” Apocalipsa 3,8

„Cheamă-Mă, şi-ţi voi răspunde.” „Te voi învăţa şi-ţi voi arăta calea pe care trebuie s-o urmezi, te voi sfătui şi voi avea privirea îndreptată asupra ta.” Ieremia 33,3; Psalmii 32,8

„Eu sunt cu voi în toate zilele, până la sfârşitul veacului.” Matei 28,20.

În scopul celei mai înalte pregătiri pentru lucrarea ta, îţi supun atenţiei cuvintele, viaţa şi metodele Prinţului învăţătorilor. Te îndemn să nu-L pierzi din vedere. În El se află adevăratul tău ideal. Contemplă-l şi zăboveşte asupra lui până când Duhul Învăţătorului divin va pune stăpânire pe inima şi viaţa ta.

Privind „cu faţa descoperită, ca într-o oglindă, slava Domnului”, eşti schimbat „în acelaşi chip al Lui.” 2 Corinteni 3,18

Acesta este secretul puterii tale asupra elevilor tăi. Reflectă-L pe El.







Conlucrarea

„Suntem mădulare unii altora.”



În formarea caracterului, nici o altă influenţă nu contează atât de mult ca aceea a căminului. Lucrarea învăţătorului ar trebui să suplimenteze pe aceea a părinţilor, dar nu are menirea de a-i lua locul. Tot ceea ce priveşte bunăstarea copilului ar trebui să-şi găsească materializarea în efortul de cooperare dintre părinţi şi învăţători.

Lucrarea de cooperare ar trebui să înceapă chiar cu tatăl şi mama, în viaţa de familie. În educarea copiilor lor, ei au o responsabilitate comună, iar faptul de a acţiona împreună ar trebui să constituie strădania lor neîntreruptă. Să se predea lui Dumnezeu, căutând ajutor de la El pentru a se sprijini reciproc. Să-şi înveţe copiii să fie credincioşi lui Dumnezeu, credincioşi principiilor şi credincioşi astfel faţă de ei înşişi şi faţă de toţi cei cu care au legături. Cu o asemenea pregătire, nu vor fi un motiv de tulburare sau nelinişte când sunt trimişi la şcoală. Vor fi un sprijin pentru învăţătorii lor şi un exemplu şi o încurajare pentru colegi.

Este puţin probabil ca părinţii care dau o asemenea educaţie să se numere printre aceia care sunt surprinşi, criticându-l pe învăţător. Ei simt că atât interesul copiilor lor, cât şi dreptatea cuvenită şcolii cer ca, pe cât posibil, să-l sprijine şi să-l cinstească pe acela cu care îşi împart responsabilitatea.

Mulţi părinţi greşesc aici. Prin critica lor pripită, nefondată, influenţa învăţătorului credincios, caracterizat prin jertfire de sine, este adesea aproape distrusă. Mulţi părinţi ai căror copii au fost stricaţi prin satisfacerea tuturor poftelor, lasă în seama învăţătorului sarcina neplăcută de a le repara neglijenţa; prin calea pe care o urmează apoi, ei fac misiunea lui aproape lipsită de speranţă. Critica şi atacul asupra conducerii şcolii încurajează spiritul de nesupunere în copii şi le statorniceşte obiceiurile greşite.

În cazul în care critica sau sugestiile privind lucrarea învăţătorului devin necesare, acestea trebuie făcute lui, în particular. Dacă acest lucru se dovedeşte ineficient, problema trebuie să fie înaintată celor care răspund de conducerea şcolii. Nu trebuie spus sau făcut nimic pentru a slăbi respectul copiilor faţă de cel de care depinde într-o măsură atât de mare bunăstarea lor.

I-ar fi de ajutor învăţătorului, dacă părinţii i-ar împărtăşi ceea ce cunosc foarte bine despre caracterul copiilor şi despre particularităţile lor fizice sau anumite neputinţe. Este regretabil că mulţi nu reuşesc să-şi dea seama de acest lucru. Cei mai mulţi părinţi manifestă un interes scăzut, fie în ce priveşte destoinicia învăţătorului, fie legat de cooperarea cu el în lucrarea sa.

De vreme ce părinţii caută atât de rar să comunice cu învăţătorul, este cu atât mai important ca învăţătorul să caute să comunice cu părinţii. El ar trebui să viziteze familiile elevilor săi şi să se informeze cu privire la influenţele şi mediul în care trăiesc aceştia. Venind personal în contact cu familiile şi vieţile lor, el poate întări legăturile cu elevii săi şi poate descoperi cum să se raporteze cu mai mult succes la diferitele lor temperamente şi dispoziţii.

Interesându-se de educaţia din cămin, învăţătorul le oferă o binecuvântare dublă. Mulţi părinţi, absorbiţi de muncă şi griji, pierd din vedere ocaziile de a influenţa în bine vieţile copiilor lor. Învăţătorul poate face mult pentru conştientizarea acestor părinţi în privinţa posibilităţilor şi privilegiilor pe care le au. Va găsi pe alţii pentru care simţământul responsabilităţii este o mare povară, deoarece îşi doresc atât de mult să-şi vadă copiii devenind bărbaţi şi femei buni şi folositori. Adesea, învăţătorul îi poate sprijini pe aceşti părinţi purtându-le povara şi, sfătu-indu-se împreună, atât învăţătorul, cât şi părinţii vor fi încurajaţi şi întăriţi.

În educarea tinerilor în cămin, principiul cooperării este de nepreţuit. Din primii lor ani, copiii ar trebui călăuziţi în aşa fel, încât să simtă că fac parte şi ei din echipa familiei. Chiar şi copilaşii ar trebui să fie pregătiţi să participe la muncile de zi cu zi şi să simtă că este nevoie de ajutorul lor, şi că acesta este apreciat. Copiii mai mari ar trebui să fie asistenţii părinţilor, fiind prezenţi la planurile lor şi preluând de la ei responsabilităţi şi poveri. Taţii şi mamele să-şi facă timp să-şi înveţe copiii, să le arate că pun preţ pe ajutorul primit de la ei, îşi doresc încrederea şi se bucură de tovărăşia lor, iar reacţia copiilor nu se va lăsa aşteptată. Nu numai că povara părinţilor va fi uşurată şi copiii vor primi o instruire practică de o valoare inestimabilă, dar va exista o întărire a legăturilor din cămin şi o adâncire a însăşi temeliei caracterului.

Cooperarea ar trebui să fie spiritul care animă sala de clasă, legea existenţei ei. Învăţătorul care câştigă cooperarea elevilor îşi asigură un ajutor nepreţuit în menţinerea ordinii. Mulţi băieţi al căror neastâmpăr duce la dezordine şi nesupunere vor găsi, prin slujirea în sala de clasă, o cale de a-şi consuma energia care le prisoseşte. Cei mari să-i ajute pe cei mici, cei puternici, pe cei slabi; şi, pe cât este cu putinţă, fiecăruia să i se dea de făcut un lucru pentru care este foarte priceput. Aceasta va încuraja respectul de sine şi dorinţa de a fi de folos.



Ar fi util pentru tineri şi, de asemenea, pentru părinţi şi educatori să studieze lecţia cooperării aşa cum este ea predată în Scripturi. Printre multele ei ilustraţii, observaţi construirea cortului întâlnirii – acea lecţie a zidirii caracterului – care a unit întregul popor, pe „toţi cei cu tragere de inimă şi bunăvoinţă.” Exodul 35,21. Citiţi cum a fost reconstruit zidul Ierusalimului de către cei reveniţi din robie, în mijlocul sărăciei, dificultăţilor şi primejdiei, marea sarcină fiind dusă la bun sfârşit cu succes pentru că „poporul lucra cu inimă.” Neemia 4,6. Observaţi rolul jucat de ucenici în miracolul hrănirii mulţimii. Mâncarea s-a înmulţit în mâinile lui Hristos, însă ucenicii au luat pâinea şi peştii şi le-au dat mulţimii care aştepta.

„Suntem mădulare unii altora.” Prin urmare, „după darul pe care l-a primit”, „fiecare din voi să slujească altora”, „ca nişte buni ispravnici ai harului felurit al lui Dumnezeu.” Efeseni 4,25; 1 Petru 4,10

Cuvintele scrise despre cei ce înălţau idoli în vechime ar putea fi foarte bine adoptate – pentru un scop mai vrednic – ca moto al celor ce zidesc astăzi caracterul:

„Se ajută unul pe altul şi fiecare zice fratelui său: Fii cu inimă!” Isaia 41,6



Disciplina

„Învăţaţi-i, mustraţi-i, încurajaţi-i, fiţi îndelung răbdători.”



Una din primele lecţii pe care trebuie să le înveţe un copil este aceea a supunerii. El poate fi învăţat să fie ascultător înainte de a fi suficient de mare pentru a gândi abstract. Obiceiul ar trebui întipărit prin eforturi perseverente, pline de blândeţe. Pot fi prevenite astfel într-o mare măsură conflictele de mai târziu dintre voinţa proprie şi autoritate, conflicte care au un aport substanţial în crearea unei înstrăinări şi ostilităţi faţă de părinţi şi educatori şi, adesea, a unei împotriviri faţă de orice autoritate, omenească sau divină.

Obiectivul disciplinei este formarea copilului pentru autonomie. El ar trebui să fie învăţat încrederea de sine şi autocontrolul. De aceea, de îndată ce este capabil să priceapă, raţiunea sa ar trebui să fie îndreptată către supunere. Ori de câte ori tratăm cu el, să o facem în aşa fel încât să arătăm că supunerea este un lucru corect şi rezonabil. Ajutaţi-l să vadă că fiecare lucru este guvernat de câte o lege şi că nesupunerea duce în cele din urmă la dezastru şi suferinţă. Când Dumnezeu spune: „Să nu”, ne atrage atenţia din iubire asupra consecinţelor nesupunerii, pentru a ne scuti de vătămări şi pierderi.

Ajutaţi-l pe copil să vadă că părinţii şi învăţătorii sunt reprezentanţii lui Dumnezeu şi că, atâta vreme cât ei acţionează în armonie cu El, legile pe care le fac aceştia în familie şi în şcoală sunt şi ale Sale. După cum se aşteaptă de la copil să dea ascultare părinţilor şi educatorilor, şi ei au datoria, la rândul lor, să asculte de Dumnezeu.

 Atât părintele, cât şi educatorul ar trebui să caute să supravegheze dezvoltarea copilului fără a o împiedica printr-un control excesiv. Când nu le dăm suficientă libertate este la fel de rău ca atunci când ne ocupăm prea puţin de ei. Efortul de a „frânge voinţa” unui copil este o greşeală îngrozitoare. Fiecare minte are o constituţie diferită; în vreme ce folosirea forţei poate asigura o supunere exterioară, rezultatul obţinut în cazul multor copii va fi acela al unei răzvrătiri mai ferme a inimii. Chiar dacă părintele sau educatorul ar reuşi să obţină controlul pe care-l doreşte, efectul nu va fi mai puţin vătămător pentru copil. Disciplinarea unei fiinţe omeneşti care a atins anii în care poate raţiona liber nu ar trebui să se asemene cu cea folosită în cazul unui animal necuvântător. Animalul nu este învăţat decât să se supună stăpânului său. Pentru acel dobitoc, stăpânul reprezintă mintea, judecata şi voinţa. Această metodă, folosită uneori în educarea copiilor, face din ei ceva doar cu puţin diferit de nişte maşini automate. Mintea, voinţa şi conştiinţa se află sub controlul altuia. Scopul lui Dumnezeu nu este ca vreo minte să fie dominată în felul acesta. Cei care slăbesc sau distrug individualitatea îşi asumă o responsabilitate care nu poate avea decât efecte negative. Atâta vreme cât se află sub autoritate, copiii pot da impresia unor soldaţi bine instruiţi; când însă controlul încetează, se va descoperi că duc lipsă de tărie şi fermitate a caracterului. Pentru că nu a fost învăţat niciodată să se conducă singur, tânărul nu discerne nici o limită în afara cerinţelor impuse de părinţi sau educatori. Când autoritatea acestora nu mai acţionează, el nu ştie cum să-şi folosească libertatea şi se dedă adesea la plăceri care îi vor constitui ruina.

De vreme ce supunerea voinţei este mult mai dificilă pentru unii elevi decât pentru alţii, învăţătorul ar trebui să facă ascultarea faţă de cerinţele sale cât mai uşoară cu putinţă. Voinţa ar trebui să fie călăuzită şi modelată, nu ignorată sau zdrobită. Cruţaţi-le tăria voinţei; vor avea nevoie de ea în bătălia vieţii.

Fiecare copil ar trebui să înţeleagă adevărata forţă a voinţei. El ar trebui să fie călăuzit să vadă cât de mare este responsabilitatea implicată în acest dar. Voinţa este puterea stăpânitoare în natura omului, puterea de decizie sau de alegere. Fiecare fiinţă umană înzestrată cu raţiune are puterea de a alege binele. În fiecare experienţă a vieţii, cuvântul lui Dumnezeu pentru noi este: „Alegeţi astăzi cui vreţi să slujiţi.” Iosua 24,15. Fiecare îşi poate pune voinţa de partea voinţei lui Dumnezeu, poate alege să se supună Lui şi, unindu-se astfel cu puterea divină, poate rămâne pe un teren unde nimic nu-l poate forţa să facă ceea ce este rău. În fiecare tânăr sau copil există, prin ajutorul lui Dumnezeu, puterea de a-şi forma un caracter integru şi de a duce o viaţă folositoare.

Părintele sau educatorul care îl învaţă pe copil autocontrolul printr-o asemenea instruire va fi de cel mai mare folos şi va avea mereu succes. Se poate ca persoanei care priveşte cu superficialitate să nu i se pară că munca acestuia prezintă cele mai mari avantaje; se poate să nu fie preţuită atât de mult ca munca celui care ţine mintea şi voinţa copilului în stăpânire absolută; după mai mulţi ani însă se vor vedea rezultatele celei mai bune metode de educare.

În abordarea elevului său, educatorul înţelept va căuta să încurajeze încrederea şi să întărească sentimentul onoarei. Copiii şi tinerii au de câştigat, dacă li se acordă încredere. Mulţi, chiar şi dintre cei micuţi, au un simţământ puternic al onoarei, toţi doresc să fie trataţi cu încredere şi respect, iar acesta este un drept al lor. Ei nu ar trebui făcuţi să simtă că nu pot face un pas fără a fi supravegheaţi. Suspiciunea demoralizează, producând tocmai relele pe care caută să le împiedice. În loc să stea tot timpul cu ochii pe ei, ca şi cum i-ar bănui de ceva rău, învăţătorii care îşi cunosc elevii vor descoperi lucrările unei minţi neastâmpărate şi vor acţiona prin influenţe ce vor contracara răul. Faceţi-i pe tineri să simtă că li se acordă încredere şi veţi vedea că nu vor fi decât puţini aceia care nu vor căuta să se dovedească vrednici de această încredere.

Urmând acelaşi principiu, este mai bine să cereţi decât să porunciţi; cel căruia vă adresaţi în felul acesta are ocazia de a dovedi că este credincios principiilor corecte. Dacă se supune, acesta va fi rezultatul alegerii lui, nu al constrângerii.

Regulile care guvernează sala de clasă ar trebui să reprezinte, pe cât posibil, vocea întregii şcoli. Fiecare principiu implicat în ele ar trebui pus înaintea elevului în aşa fel încât să poată fi convins de justeţea lui. Astfel, va simţi responsabilitatea de a veghea asupra respectării regulilor la a căror formulare a ajutat el însuşi.

Regulile ar trebui să fie puţine şi bine concepute; şi ar trebui aplicate de îndată ce au fost făcute. Mintea învaţă să recunoască şi să se adapteze la tot ceea ce se dovedeşte cu neputinţă de schimbat; însă posibilitatea compromisului provoacă dorinţa, speranţa şi nesiguranţa, iar rezultatele sunt agitaţia, iritabilitatea şi nesupunerea.

Ar trebui să se clarifice din capul locului că modul de guvernare al lui Dumnezeu nu cunoaşte nici un compromis cu răul. Neascultarea nu ar trebui tolerată nici în cămin, nici în şcoală. Nici un părinte sau educator, care are pe inimă bunăstarea celor care se află în grija sa, nu va face compromisuri cu independenţa încăpăţânată, care sfidează autoritatea sau recurge la subterfugii sau la manevre de evitare a datoriei de a se supune. Nu dragoste, ci sentimentalism este numele atitudinii de a sta la tocmeală cu ceea ce este rău, de a căuta să înduplece sau să mituiască pentru a obţine acordul şi de a accepta, în final, un înlocuitor al lucrului cerut iniţial.

„Cei nesocotiţi glumesc cu păcatul.” Proverbele 14,9. Ar trebui să ne ferim să tratăm păcatul ca fiind un lucru neînsemnat. Îngrozitoare este puterea lui asupra aceluia care îl face. „Cel rău este prins în înseşi nelegiuirile lui şi este apucat de legăturile păcatului lui.” Proverbele 5,22. Cel mai mare rău pe care-l putem face unui tânăr este acela de a-l lăsa să rămână prins în robia obiceiului rău.

Tinerii au o dragoste înnăscută de libertate; ei au nevoie să priceapă că de aceste binecuvântări inestimabile se pot bucura numai în supunerea faţă de Legea lui Dumnezeu. Această Lege este garantul adevăratei libertăţi. Ea descoperă şi interzice acele lucruri care degradează şi înrobesc şi îl protejează în acest fel pe cel ascultător de puterea răului.

Psalmistul spune: „Voi umbla în loc larg, căci caut poruncile Tale”. „Învăţăturile Tale sunt desfătarea mea şi sfătuitorii mei.” Psalmii 119,45. 24

În eforturile noastre de a îndrepta răul, ar trebui să ne ferim de tendinţa de a cicăli sau critica. Mustrarea neîncetată tulbură, dar nu reformează. Pentru multe minţi, şi adesea chiar acelea care sunt cele mai impresionabile, atmosfera de critică lipsită de compasiune zădărniceşte toate eforturile depuse. Florile nu se deschid sub biciul unui vânt aspru.

Un copil certat în mod frecvent pentru o greşeală anume ajunge să privească acea greşeală ca pe o trăsătură definitorie a sa, ca pe un lucru împotriva căruia este zadarnic să lupte. Aşa se ajunge la descurajare şi deznădejde, adesea ascunse sub masca indiferenţei sau bravadei.

Adevăratul obiectiv al mustrării este atins numai când cel greşit este condus să-şi vadă singur greşeala şi se decide să-şi folosească voinţa pentru a o îndrepta. Când se întâmplă aceasta, îndrumaţi-l către Izvorul iertării şi puterii. Căutaţi să-i păstraţi intact respectul de sine şi să-i insuflaţi curaj şi speranţă.

Această lucrare este cea mai frumoasă şi cea mai dificilă care a fost vreodată încredinţată făpturilor omeneşti. Ea reclamă un tact de cea mai mare delicateţe, o sensibilitate deosebită, o cunoaştere a firii omeneşti, o credinţă şi o răbdare de origine cerească, dispusă de a lucra, a veghea şi aştepta. Este o lucrare mai importantă decât orice altceva.

Cei care doresc să-i controleze pe alţii trebuie să se stăpânească mai întâi pe ei înşişi. Purtarea pătimaşă cu un copil sau un tânăr nu va face decât să nască în el resentimente. Când un părinte sau un educator devine nerăbdător şi se află în pericolul de a vorbi fără înţelepciune, mai bine să tacă. Există o putere minunată în tăcere.

Educatorul trebuie să se aştepte să întâlnească comportamente îndărătnice şi, de asemenea, inimi încăpăţânate. Confruntat cu acestea însă, el nu ar trebui să uite niciodată că şi el a fost odată copil, că şi el a avut nevoie de disciplină; că şi acum, cu toate avantajele vârstei, educaţiei şi experienţei, greşeşte adesea şi are nevoie de milă şi răbdare. Când le dă educaţie celor tineri, ar trebui să aibă în vedere că are de-a face cu unii care au înclinaţii spre rău, asemănătoare cu ale sale. Să ia în consideraţie că aceştia au de învăţat aproape totul şi că unora le este mai greu să înveţe decât altora. Cu un elev slab ar trebui să se poarte cu răbdare, fără a-i critica neştiinţa, ci folosindu-se de orice prilej pentru a-l încuraja. Cu elevii sensibili, neliniştiţi, el ar trebui să se poarte cu foarte multă gingăşie. Simţământul propriilor lui nedesăvârşiri ar trebui să-l determine neîncetat să manifeste compasiune şi îndelungă răbdare faţă de cei care se luptă cu dificultăţile.

Regula Mântuitorului – „Ce vreţi să vă facă vouă oamenii, faceţi-le şi voi la fel” (Luca 6,31) – ar trebui să fie regula tuturor celor care îşi asumă răspunderea educaţiei copiilor şi a tinerilor. Ei sunt membrii mai puţin vârstnici ai familiei Domnului, moştenitori împreună cu noi ai darului vieţii. Regula lui Hristos ar trebui păzită cu sfinţenie faţă de cei mai leneşi, cei mai tineri, cei mai nepricepuţi şi chiar faţă de cei mai greşiţi şi răzvrătiţi.

Această regulă îl va face pe învăţător să evite, pe cât este cu putinţă, să descopere în public vina sau greşelile unui elev. El va căuta să evite mustrările sau pedepsele date în prezenţa altora. Nu va exmatricula un student până nu s-au depus toate eforturile pentru îndreptarea lui. Când devine evident însă că îngăduinţa nu-i este de nici un folos studentului însuşi, în timp ce sfidarea pe care o afişează acesta sau nesocotirea autorităţii tinde să aducă prejudicii conducerii şcolii, iar influenţa sa îi contaminează pe alţii, atunci exmatricularea lui se impune ca fiind necesară. Cu toate acestea, pentru mulţi, ruşinea expulzării publice ar duce la îmbrăţişarea unei atitudini de indiferenţă totală şi la ruină. În cele mai multe cazuri, când exmatricularea nu poate fi evitată, nu este necesar ca acest lucru să fie făcut public. Sfătuindu-se şi cooperând cu părinţii, învăţătorul să aranjeze retragerea cu discreţie a studentului.

În aceste timpuri de primejdie deosebită pentru cei tineri, ispitele îi înconjoară din toate părţile; cel mai uşor este să pluteşti în derivă, şi tocmai de aceea este nevoie de efortul cel mai hotărât pentru a înainta împotriva curentului. Fiecare şcoală ar trebui să fie o „cetate de scăpare” pentru tineretul asaltat de ispite, un loc în care rătăcirile lor să fie abordate cu răbdare şi înţelepciune. Învăţătorii care înţeleg ce responsabilităţi au vor scoate din vieţile şi inimile lor tot ceea ce i-ar împiedica să lucreze cu succes cu cei încăpăţânaţi şi neascultători. Legea care va stăpâni vorbirea lor va fi în orice clipă dragostea şi gingăşia, răbdarea şi stăpânirea de sine. Îndurarea şi compasiunea se vor îngemăna cu dreptatea. Când va fi necesar să mustre, cuvintele lor nu vor fi exagerate, ci umile. Ei vor pune cu blândeţe înaintea celui greşit erorile sale şi îl vor ajuta să îşi revină. Fiecare învăţător adevărat va simţi că, dacă s-ar întâmpla totuşi să greşească, ar fi mai bine să greşească de partea îndurării decât de partea severităţii.

Mulţi tineri despre care se crede că sunt incorigibili nu au o inimă atât de dură precum pare. Mulţi care sunt priviţi ca fiind cazuri lipsite de speranţă pot fi recuperaţi printr-o disciplină înţeleaptă. Ei sunt adesea aceia care cedează cel mai uşor dacă sunt trataţi cu bunătate. Învăţătorul să capete încrederea celui ispitit şi, recunoscând şi dezvoltând binele din caracterul acestuia, va putea în multe cazuri să îndrepte răul fără să atragă atenţia asupra lui.

Învăţătorul divin îi suportă pe cei greşiţi în toată stricăciunea lor. Dragostea Lui nu se răceşte; eforturile Sale de a-i salva nu încetează. Stă neîncetat cu braţele întinse în întâmpinarea celor greşiţi, celor răzvrătiţi şi chiar a celor apostaziaţi. Inima Sa este mişcată de neajutorarea copilaşului supus unui tratament brutal. Strigătul suferinţei omeneşti nu ajunge niciodată în zadar la urechea Sa. Deşi toţi sunt preţioşi înaintea Lui, purtările aspre, posace, încăpăţânate Îi solicită cel mai mult compasiunea şi iubirea; căci El abordează lucrurile de la cauză la efect. Cel care este ispitit cu cea mai mare uşurinţă şi are cea mai puternică înclinaţie de a greşi constituie obiectul deosebit al grijii Sale.

Fiecare părinte şi fiecare învăţător ar trebui să cultive atributele Celui care consideră cauza celor năpăstuiţi, suferinzi şi ispitiţi ca fiind propria Sa cauză. Ar trebui să fie un om care „poate fi îngăduitor cu cei neştiutori şi rătăciţi, fiindcă şi el este cuprins de slăbiciune.” Evrei 5,2. Isus ne tratează cu mult mai bine decât merităm; şi, după cum ne-a tratat El pe noi, tot aşa urmează să ne purtăm şi noi cu alţii. Calea urmată de vreun părinte sau educator nu este deloc admisibilă dacă se deosebeşte de cea pe care ar urma-o Mântuitorul în împrejurări similare.

A face faţă disciplinei vieţii

În afară de disciplina din familie şi de la şcoală, toţi trebuie să întâlnească disciplina severă a vieţii. Cum să o întâmpinăm cu înţelepciune reprezintă o lecţie care ar trebui expusă cu claritate fiecărui copil şi fiecărui tânăr. Este adevărat că Dumnezeu ne iubeşte, că lucrează pentru fericirea noastră şi că, dacă Legea Sa ar fi fost întotdeauna respectată, nu ar fi trebuit să cunoaştem vreodată suferinţa; şi nu este mai puţin adevărat că în această lume, ca urmare a păcatului, fiecare viaţă este asaltată de suferinţă, necazuri şi poveri. Putem să le facem copiilor şi tinerilor un bine care să dureze toată viaţa, învăţându-i cum să întâmpine curajos aceste necazuri şi poveri. În vreme ce este de datoria noastră să le arătăm compasiune, nu trebuie să facem însă acest lucru niciodată în aşa fel încât să-i încurajăm să-şi plângă singuri de milă. Ei au nevoie de ceea ce stimulează şi întăreşte mai degrabă decât de ceea ce slăbeşte.

Ei ar trebui să fie învăţaţi că această lume nu este un loc de paradă, ci un câmp de bătaie. Toţi sunt chemaţi să suporte durităţile, ca nişte soldaţi buni. Ei trebuie să fie puternici, să se poarte ca nişte bărbaţi. Să fie învăţaţi că adevăratul test al caracterului se găseşte în dispoziţia de a purta poveri, de a ocupa un loc greu, de a face lucrarea ce trebuie înfăptuită, chiar dacă acest lucru nu va aduce nici o răsplată sau recunoaştere pământească.

Modul corect de a înfrunta încercarea nu este căutând să scăpăm, ci să ne folosim de ea. Acest lucru se aplică oricărei discipline, şi cea timpurie, şi cea de mai târziu. Neglijarea educaţiei copilului pe când e mic şi întărirea în timp a tendinţelor greşite fac mult mai dificilă educarea sa de mai târziu şi, de asemenea, ca disciplinarea lui să fie mult prea adesea un proces dureros. Şi într-adevăr este dureros pentru natura inferioară, căci i se refuză dorinţele şi înclinaţiile fireşti; durerea însă trebuie trecută cu vederea, având în perspectivă o bucurie mai mare.

Copilul şi tânărul să fie învăţaţi că fiecare greşeală, fiecare defect şi dificultate pe care o biruie devine o piatră pe care calcă pentru a ajunge la lucruri mai bune şi mai înalte. Prin astfel de experienţe au dobândit succes toţi aceia care au reuşit, într-adevăr, să facă viaţa vrednică de trăit.



Oamenii mari nu s-au trezit de-odat’ pe creastă,

De nimeni nu au fost acolo puşi,

Ci s-au sculat în miez de noapte să trudească

În timp ce-ai lor tovarăşi dormeau duşi.



Au fost mereu mai ‘nalţi prin ce-au pus sub picioare,

Mai sus prin ce au stăpânit şi-nfrânt,

S-au pus şi patimi, şi orgolii să doboare,

Deşarte mituri şi vânări de vânt.



Urcăm în linişte, încet şi fără urme,

Prin tot ce e comun ne-avântăm;

Şi ne mai facem loc prin bucurii spre culme.

Noi chiar prin neplăceri înaintăm.



 Trebuie să „nu ne uităm la lucrurile care se văd, ci la cele ce nu se văd, căci lucrurile care se văd sunt trecătoare, pe când cele ce nu se văd sunt veşnice.” 2 Corinteni 4,18. Noi facem un schimb prin tăgăduirea dorinţelor şi înclinaţiilor egoiste – renunţăm la ceea ce este fără valoare şi trecător pentru a dobândi ceea ce este preţios şi etern. Acesta nu este un sacrificiu, ci un câştig infinit.

„Ceva mai bun” este lozinca educaţiei, legea întregii vieţuiri corecte. În locul fiecărui lucru la care ne cere să renunţăm, Hristos ne oferă ceva mai bun. Deseori, tinerii îndrăgesc obiecte, ţeluri şi plăceri care pot să nu pară rele, dar care nu au cum să realizeze cel mai înalt bine. Acestea abat viaţa de la cel mai înalt scop al Său. Măsurile arbitrare sau învinuirea directă pot să nu reuşească să-i facă pe aceşti tineri să renunţe la lucrurile pe care le agreează. Ei trebuie îndrumaţi către ceva mai bun decât etalarea ostentativă, ambiţia sau satisfacerea plăcerilor proprii. Aduceţi-i în contact cu adevărata frumuseţe, cu principii superioare şi cu vieţi mai nobile. Călăuziţi-i să privească la Hristos, căci „toată fiinţa lui este plină de farmec”. O dată ce privirea le este fixată asupra Lui, viaţa îşi găseşte centrul de greutate. Entuziasmul, devotamentul generos şi pasiunea înfocată a tinerilor îşi găsesc în El adevăratul obiect. Datoria devine o încântare, iar sacrificiul o plăcere. Cea mai înaltă ambiţie a vieţii şi cea mai mare bucurie a ei este acum aceea de a-L onora pe Hristos, de a deveni ca El, de a lucra pentru El.

„Căci dragostea lui Hristos ne strânge.” 2 Corinteni 5,14



CURSURILE SUPERIOARE





Şcoala din lumea cea nouă

„Ei vor vedea faţa Lui şi Numele Lui va fi pe frunţile lor.”



Cerul este o şcoală; câmpul ei de studiu, universul; învăţătorul ei, Cel Infinit. O filială a acestei şcoli a fost stabilită în Eden; iar la împlinirea planului de răscumpărare, educaţia va fi reluată în şcoala din Eden.

„Lucruri pe care ochiul nu le-a văzut, urechea nu le-a auzit şi la inima omului nu s-au suit, aşa sunt lucrurile pe care le-a pregătit Dumnezeu pentru cei ce-L iubesc.” 1 Corinteni 2,9. O cunoaştere a acestor lucruri nu poate fi dobândită decât prin Cuvântul Său; şi nici acest lucru nu oferă decât o descoperire parţială.

Profetul de pe Patmos descrie astfel locul şcolii din lumea viitoare:

„Apoi, am văzut un cer nou şi un pământ nou; pentru că cerul dintâi şi pământul dintâi pieriseră ... Şi eu, Ioan, am văzut coborându-se din cer de la Dumnezeu cetatea sfântă, noul Ierusalim, gătită ca o mireasă împodobită pentru bărbatul ei.” Apocalipsa 21,1.2

„Cetatea n-are trebuinţă nici de soare, nici de lună, ca s-o lumineze; căci o luminează slava lui Dumnezeu, şi făclia ei este Mielul.” Apocalipsa 21,23

Între şcoala întemeiată în Eden, la început, şi şcoala din lumea viitoare se întinde perioada întregii istorii a acestei lumi – istoria căderii în păcat şi a suferinţei omului, a jertfei divine şi a biruinţei asupra morţii şi a păcatului. În şcoala din viaţa viitoare nu se vor găsi toate condiţiile acelei prime şcoli din Eden. Nu va mai exista un pom al cunoştinţei binelui şi răului, care să dea ocazia la ispită. Nu mai există nici un ispititor acolo, nici o ocazie pentru rău. Fiecare caracter a trecut proba impusă de păcat şi nu mai este nimeni supus puterii sale.

„Celui ce va birui,” spune Hristos, „îi voi da să mănânce din pomul vieţii, care este în raiul lui Dumnezeu.” Apocalipsa 2,7. Darul pomului vieţii a fost condiţionat în Eden şi a fost în cele din urmă retras. Însă darurile vieţii viitoare sunt absolute şi veşnice.

Profetul priveşte „un râu cu apa vieţii, limpede ca şi cristalul, care ieşea din scaunul de domnie al lui Dumnezeu şi al Mielului”. „Pe cele două maluri ale râului, era pomul vieţii”. „Moartea nu va mai fi. Nu va mai fi nici tânguire, nici ţipăt, nici durere, pentru că lucrurile dintâi au trecut.” Apocalipsa 22,1.2; 21,4

„Nu vor mai fi decât oameni neprihăniţi în poporul tău: ei vor stăpâni ţara pe vecie, ca o odraslă sădită de Mine, lucrarea mâinilor Mele, ca să slujească spre slava Mea.” Isaia 60,21

Readus în prezenţa Sa, omul va fi din nou, ca la început, învăţat de Dumnezeu: „Poporul Meu va cunoaşte Numele Meu, ... va şti, în ziua aceea, că Eu vorbesc şi zic: Iată-Mă!” Isaia 52,6

„Iată cortul lui Dumnezeu cu oamenii! El va locui cu ei, ei vor fi poporul Lui şi Dumnezeu Însuşi va fi cu ei. El va fi Dumnezeul lor.” Apocalipsa 21,3

„Aceştia vin din necazul cel mare; ei şi-au spălat hainele şi le-au albit în sângele Mielului. Pentru aceasta stau ei înaintea scaunului de domnie al lui Dumnezeu şi-I slujesc zi şi noapte în Templul Lui. ... Nu le va mai fi foame, nu le va mai fi sete, nu-i va mai dogori nici soarele, nici vreo altă arşiţă. Căci Mielul, care stă în mijlocul scaunului de domnie, va fi Păstorul lor, îi va duce la izvoarele apelor vieţii.” Apocalipsa 7,14-17

„Acum, vedem ca într-o oglindă, în chip întunecos; dar atunci, vom vedea faţă în faţă. Acum, cunosc în parte; dar atunci, voi cunoaşte deplin, aşa cum am fost şi eu cunoscut pe deplin.” 1 Corinteni 13,12

„Ei vor vedea faţa Lui, şi Numele Lui va fi pe frunţile lor.” Apocalipsa 22,4

Acolo, când va fi îndepărtat vălul care ne întunecă privirea, iar ochii noştri vor contempla acea lume a frumuseţii din care nu surprindem acum decât câte un licăr fugar; când vom privi splendorile cerurilor, acum scrutate de departe prin telescop; când, la îndepărtarea ciumei păcatului, întregul pământ va apărea în bunăvoinţa  Domnului, Dumnezeului nostru”, ce câmp ni se va deschide spre studiu! Acolo, studentul în ştiinţe poate citi rapoartele creaţiei fără a descoperi ceva care să amintească de legea păcatului. Poate asculta muzica vocilor naturii fără a sesiza vreo notă de plânset sau vreo nuanţă slabă de tristeţe. Pe toate lucrurile create va putea deosebi o singură semnătură, în universul necuprins va vedea „scris mare, Numele Lui sfânt” şi nici o urmă a răului nu va mai exista pe pământ, în mare sau pe cer.

Acolo, vom trăi viaţa edenică, viaţa în grădină şi pe câmp. „Vor zidi case şi le vor locui, vor sădi vii şi le vor mânca rodul. Nu vor zidi case ca altul să locuiască în ele, nu vor sădi vii pentru ca altul să le mănânce rodul, căci zilele poporului Meu vor fi ca zilele copacilor şi aleşii Mei se vor bucura de lucrul mâinilor lor.” Isaia 65,21.22

 „Nici un rău, nici o vătămare nu se va face pe tot muntele Meu cel sfânt, zice Domnul.” Isaia 65,25. Acolo, omul va fi repus în dreptul său pierdut, acela de stăpân, iar făpturile inferioare vor recunoaşte iarăşi autoritatea sa; cele feroce vor deveni blânde, iar cele temătoare, încrezătoare.

Înaintea studentului se va deschide o istorie cu un orizont nesfârşit şi de o bogăţie de nedescris. Aici, de pe terenul avantajos al Cuvântului lui Dumnezeu, studentului i se acordă perspectiva câmpului vast al istoriei şi poate dobândi cunoştinţe legate de principiile care guvernează desfăşurarea evenimentelor omeneşti. Însă privirea lui este încă înceţoşată, iar cunoaşterea sa incompletă. El nu va vedea toate lucrurile cu claritate până nu va sta în lumina veşniciei.

Atunci se va deschide înaintea lui manualul marelui conflict, a cărui naştere a avut loc înainte de începutul timpului şi a cărei studiere se va isprăvi numai când timpul va înceta. Istoria apariţiei păcatului; a minciunii sale fatale cu lucrarea sa perfidă; a adevărului care, fără a se îndepărta de linia sa dreaptă, a înfruntat şi a biruit eroarea – toate vor fi descoperite. Vălul care se interpune între lumea văzută şi cea invizibilă va fi dat la o parte şi vor fi scoase la iveală lucruri minunate.

Nu vom înţelege cât datorăm grijii şi intervenţiei îngerilor Săi până nu vom vedea actele providenţei lui Dumnezeu în lumina veşniciei. Făpturile cereşti au jucat un rol activ în istoria oamenilor. S-au arătat în veşminte care străluceau ca fulgerul; au venit în chip de oameni, îmbrăcaţi ca drumeţi. Au primit ospitalitatea căminelor omeneşti; au jucat rolul de călăuze pentru călătorii surprinşi pe drum la căderea nopţii. Au zădărnicit planul tâlharului şi au abătut lovitura nimicitorului.

Conducătorii acestei lumi nu ştiu, dar în şedinţele lor de consfătuire au participat îngeri ca purtători de cuvânt. Ochii omeneşti i-au văzut. Apelurile lor au ajuns la urechile oamenilor. Soli cereşti au pledat în sălile de consiliu şi în curţile de judecată cauza celor prigoniţi şi apăsaţi. Au dejucat planuri şi au oprit rele care ar fi adus nedreptate şi suferinţă copiilor lui Dumnezeu. Toate acestea vor fi descoperite înaintea studenţilor din şcoala cerească.

Fiecare persoană răscumpărată va înţelege slujirea îngerilor în propria sa viaţă. Îngerul care a fost păzitorul lui de la început; îngerul care i-a vegheat paşii şi i-a acoperit capul în ziua primejdiei; îngerul care a fost cu el în valea umbrei morţii, care a însemnat locul său de odihnă şi care a fost primul care l-a întâmpinat în dimineaţa învierii – cum va fi să întreţină o conversaţie cu el şi să afle despre istoria intervenţiei divine în viaţa sa, a cooperării cereşti în fiecare lucrare în folosul omului!

Toate lucrurile neclare ale experienţei vieţii vor fi atunci clarificate. Acolo unde pentru noi nu exista decât încurcătură şi dezamăgire, ţeluri spulberate şi planuri zădărnicite se va vedea un scop grandios, de neoprit, victorios, o armonie divină.

Acolo, toţi aceia care au lucrat într-un spirit lipsit de egoism vor vedea rodul străduinţelor lor. Se va vedea efectul fiecărui principiu corect şi fapte nobile. Vedem ceva din toate acestea aici. Dar cât de puţin din rezultatele celei mai nobile lucrări din lume poate vedea înfăptuitorul ei în această viaţă! Cât de mulţi trudesc în mod altruist şi neobosit pentru unii îndepărtaţi şi necunoscuţi! Părinţi şi învăţători se întind pentru ultimul lor somn şi se pare că au muncit degeaba toată viaţa; ei nu ştiu că prin credincioşia lor s-au eliberat râuri de binecuvântare care nu vor seca niciodată; numai prin credinţă îi pot vedea pe copiii educaţi de ei devenind o binecuvântare şi o inspiraţie pentru semenii lor, iar influenţa aceasta răspândindu-se de o mie de ori. Mulţi lucrători transmit în lume solii de putere, speranţă şi curaj, cuvinte care duc binecuvântare către inimile din fiecare ţară; în truda sa neştiută şi însingurată, el ştie însă prea puţin despre efecte. Aşa sunt oferite daruri, aşa sunt purtate poveri, aşa se face lucrare. Unii sădesc sămânţa de pe urma căreia, deasupra mormintelor lor, alţii culeg recolte binecuvântate. Ei plantează pomi, pentru ca alţii să le mănânce rodul. Sunt mulţumiţi aici să ştie că au pus în mişcare forţe pentru bine. În lumea cea nouă se vor vedea munca şi rezultatele tuturor acestora.

Există în ceruri un raport pentru fiecare dar oferit de Dumnezeu – pentru orice dar care i-a împins pe oameni la eforturi altruiste. Urmărirea acestora în amploarea liniilor lor complicate, contemplarea acelora care au fost înălţaţi şi înnobilaţi prin eforturile noastre, cercetarea, în istoria lor, a efectelor lucrării principiilor corecte – acesta va fi unul din studiile şi răsplăţile şcolii cereşti.

Acolo vom cunoaşte deplin, aşa cum şi noi am fost cunoscuţi pe deplin. Acolo, iubirile şi simpatiile pe care Dumnezeu ni le-a sădit în suflet îşi vor găsi cea mai adevărată şi mai dulce manifestare. Comuniunea curată cu fiinţe sfinte, viaţa socială armonioasă cu îngerii binecuvântaţi şi cu cei credincioşi din toate veacurile, părtăşia sacră ce uneşte „orice familie, în ceruri şi pe pământ” – toate acestea se numără printre experienţele vieţii de apoi.

Acolo va fi muzică şi cântare, o astfel de muzică şi asemenea cântări cum nici o ureche omenească nu a mai auzit, cum nici o minte nu a conceput – afară doar de cele din viziunile primite de la Dumnezeu.

„Şi cântăreţii, şi cei ce cântă la instrumente vor fi acolo.” Psalmii 87,7 (KJV). „Îşi vor înălţa  glasurile, vor cânta pentru măreţia Domnului.” Isaia 24,14 (KJV).

„Tot aşa are Domnul milă de Sion şi mângâie toate dărâmăturile lui. El va face pustia lui ca un rai şi pământul lui uscat ca o grădină a Domnului. Bucuria şi veselia vor fi în mijlocul lui, mulţumiri şi cântări de laudă.” Isaia 51,3

Acolo va fi dezvoltată fiecare putere şi sporită fiecare destoinicie. Vor fi împlinite cele mai mari iniţiative şi vor fi îndeplinite cele mai mari ambiţii. Cu toate acestea, se vor ivi noi înălţimi de urcat, noi minuni de admirat, noi adevăruri de pătruns, alte şi alte obiective care să solicite puterile trupului, minţii şi sufletului.

Toate comorile universului vor fi deschise pentru studiul copiilor lui Dumnezeu. Cu o încântare mai presus de cuvinte vom pătrunde în bucuria şi înţelepciunea făpturilor necăzute în păcat. Vom împărtăşi comorile câştigate în veacuri şi veacuri de contemplare a lucrărilor mâinilor lui Dumnezeu. Şi anii veşniciei, în desfăşurarea lor, vor continua să aducă alte descoperiri glorioase. „Nespus mai mult decât cerem sau gândim noi” (Efeseni 3,20) va însemna, în veci de veci, însuşirea darurilor lui Dumnezeu.

„Robii Lui Îi vor sluji.” Apocalipsa 22,3. Viaţa de pe pământ este începutul vieţii din cer; educaţia de pe pământ reprezintă o iniţiere în principiile cerului; lucrarea vieţii de aici este o pregătire pentru lucrarea vieţii de acolo. Ceea ce suntem acum în caracter şi slujire sfântă este reflecţia sigură a ceea ce vom fi.

„Fiul omului n-a venit să I se slujească, ci El să slujească” Matei 20,28. Lucrarea lui Hristos de pe pământ este lucrarea Sa de sus, iar răsplata noastră pentru faptul că am lucrat împreună cu El în această lume va fi o putere mai mare şi un privilegiu mai larg, acela de  lucra cu El în lumea viitoare.

„Voi Îmi sunteţi martori, zice Domnul, că Eu sunt Dumnezeu.” Isaia 43,12. Aceasta vom fi şi în veşnicie.

De ce s-a îngăduit ca marea luptă să continue veacuri şi veacuri de-a rândul? De ce nu a fost curmată existenţa lui Satana de la începutul răzvrătirii lui? Pentru ca universul să poată fi convins de dreptatea lui Dumnezeu în confruntarea Sa cu răul; pentru ca păcatul să poată fi condamnat pentru veşnicie. În planul de răscumpărare, există înălţimi şi adâncimi pe care nici eternitatea nu le poate epuiza, minuni la care îngerii doresc să privească. Dintre toate fiinţele create, numai cei răscumpăraţi au cunoscut din propria lor experienţă conflictul efectiv cu păcatul; ei au lucrat împreună cu Hristos şi, lucru imposibil chiar şi îngerilor, au fost părtaşi la suferinţele Sale; să nu aibă ei oare nici o mărturie legată de ştiinţa răscumpărării – nimic care să le fie de folos fiinţelor necăzute?

Chiar în acest moment „domniile şi stăpânirile din locurile cereşti” cunosc „prin Biserică, înţelepciunea nespus de felurită a lui Dumnezeu.” „El ne-a înviat împreună şi ne-a pus să şedem împreună în locurile cereşti ... ca să arate în veacurile viitoare nemărginita bogăţie a harului Său, în bunătatea Lui faţă de noi în Hristos Isus.” Efeseni 3,10; 2,6.7

„În locaşul Lui totul strigă: Slavă!” (Psalmii 29,9), iar cântarea pe care o vor înălţa toţi cei răscumpăraţi – cântecul propriei lor experienţe – va vorbi despre slava lui Dumnezeu: „Mari şi minunate sunt lucrările Tale, Doamne, Dumnezeule Atotputernice! Drepte şi adevărate sunt căile Tale, Împărate al Neamurilor! Cine nu se va teme, Doamne, şi cine nu va slăvi Numele Tău? Căci numai Tu eşti Sfânt.” Apocalipsa 15,3.4

În viaţa noastră de aici, aşa cum este ea, pământească şi limitată de păcat, descoperim cea mai mare bucurie şi cea mai înaltă educaţie în slujire. Iar în condiţia viitoare, neîncătuşaţi de limitările impuse de firea omenească supusă păcatului, tot în slujire vom afla cea mai mare bucurie şi cea mai înaltă educaţie – dând mărturie şi învăţând iarăşi, în timp ce mărturisim că „bogăţia slavei tainei acesteia între Neamuri” este „Hristos în voi, nădejdea slavei.” Coloseni 1,27



„Ce vom fi, nu s-a arătat încă. Dar ştim că atunci când Se va arăta El, vom fi ca El, pentru că Îl vom vedea aşa cum este.” 1 Ioan 3,2

Hristos va privi apoi răsplata muncii Sale în rezultatele ei. În acea mulţime pe care nimeni n-o va putea număra, în cei „înfăţişaţi fără prihană şi plini de bucurie înaintea slavei Sale” (Iuda 24), El, al cărui sânge ne-a răscumpărat şi a cărui viaţă ne-a învăţat, „va vedea rodul muncii sufletului Lui şi se va înviora.” Isaia 53,11

Abnegaţia, 237

Acul busolei, oameni credincioşi faţă de principii precum ~ faţă de pol 57.

Acurateţe, prin muncă practică 222.

Adam, educaţia lui 14-17, 20-22, 25-27; 

ispitirea lui ~ 23-25.

Adoraţia, respectul 242-245.

Afaceri, principiile în ~ 135, 136; cel mai bun capital în ~ 137; isprăvnicie 137-139; 

profit şi pierdere în ~ 140-145.

Agrare, legile 

~ în Israel 43, 44.

Agricultură 34, 43, 219, 220; lecţii din ~ 111, 112; 

vezi şi Semănarea seminţei; dezvoltarea caracterului ~ 112; o ocazie pentru cei care nu au de lucru 220.

Alegerea, puterea ei 23, 178, 289.

Alimentaţia, ~ lui Israel în pustie 38; 

~ lui Daniel 55; 

legătura  cu alcoolismul 202-204, 247; 

influenţa asupra dezvoltării intelectuale 204-206, 216; 

~ stimulativă (aţâţătoare) 203; valoarea nutritivă a alimentelor 204; 

selectarea alimentelor, combi-narea lor 205; 

   ~ în exces 205; 

numărul meselor 205; regu-laritatea în ~ 205; 

~ în fugă 206.

Altruismul stă la baza dezvol-tării 16; 

ilustraţii despre ~ 154-158.

Aluziile perfide 236.

Anarhie 228.

Apocalipsa, studierea ~ 191.

Apostoli, pregătirea 84-96; diferiţi 85.

Aptitudini înnăscute 138, 233, 267.

Arta de a găti, o ramură a educaţiei 216, 218. 

Arta guvernării 53, 56, 69.

Ascultarea, o expresie a respectului 244.

Autori păgâni 226.

Avraam, ca învăţător 187.



		*



Babilon, înălţarea şi căderea lui 175, 176, 183.

Banii, învăţă să-i foloseşti 239.

Bârfa şi canibalismul 235.

Biblia, ca educator 17, 47, 52, 55, 65, 123-192; 

~, un tot desăvârşit 123; diversitatea stilurilor şi subiec-telor ~ 125; 

povestiri ale ~ 185; 

~ ca literatură 188, 189; 

~, regula vieţii 189, 260; 

~ se explică singură 190; respectul faţă de ~ 244.

Biografii biblice, David 48, 152; 

Solomon 48, 49, 153; 

Iosif 51-54, 57; 

Daniel 54-57; 

Elisei 58-61; 

Moise 61-64, 68, 69; 

Pavel 64-70; 

Ioan 87; 

Petru 88-91; 

Iuda 91, 92; 

Iacov 147; 

Levi 148; 

Caleb 149; 

Ilie 151; 

Iov 155, 156; 

Ionatan 157; 

Ioan Botezătorul 157; 

Avraam 187.

Biruinţă prin înfrângere 62-64, 68, 69, 147-149, 151; 

cerând ~ 162, 163, 165, 168, 256, 258.

Biserică, o piedică în calea venirii (participării) la ~ 247; 

obiectivul urmărit de ~ 268; îndatoriri în ~ 268.



		*



Caleb şi Iosua, credinţa lor 149.

Cântecul 39, 42, 47, 186, 251; cât mai de timpuriu 161, 162; ~, un mijloc de educaţie 162, 167, 168; 

cântece ale lui David 164, 165; al Mântuitorului 166; 

~ în ultima criză 166, 167; 

~ pentru a ţine piept ispitei 166, 168; 

~ este închinare 168.

Capacitatea de a conduce 17, 220, 222, 279.

Caracter, cel mai înalt ţel 17-19, 81, 225; 

~ este putere 41, 79, 81, 277, 282; 

influenţa altruismului asupra ~ 16; 

studiul biblic 17, 18, 126, 127, 172, 183, 184, 192; 

încercarea ~ 23, 52, 53, 295, 296; 

autodisciplinarea 57, 296; exemplu şi anturaj 87, 237; 

vezi şi Exemplul; 

munca în agricultură 112; credinţa şi rugăciunea 258; 

lecţia dezvoltării ~ desprinsă din pilda seminţei 105, 106, 111; 

~ descoperit în modul de a ne îmbrăca 248; 

~, cea mai înaltă frumuseţe 249; ~, desăvârşit în Hristos 257.

Categoriile sociale defa-vorizate, lucrarea lui Hristos pentru ~ 79, 80, 270.

Căminul, influenţa lui 52, 54, 55, 58, 61, 283; 

învăţătura primită în cămin 185-187, 196, 202, 216, 217, 235, 240, 242; 

vezi şi Şcoala din familie.

Cărţi, cunoaşterea din ~ 230, 265; 

~ vătămătoare 188, 190, 226, 227; 

folosirea greşită a ~ 189.

Căutarea plăcerii 183, 207, 211.

Cei greşiţi, lucrarea lui Hristos pentru ~ 78, 79, 87-94, 270, 294; 

lucrarea noastră pentru ~, ilustraţie luată din natură 113; datoria părinţilor şi a educatorilor faţă de ~ 113.

Cei neîncrezători în ei înşişi, credinţa este ajutorul lor 256.

Cer, educaţia pentru ~ 13, 16, 19, 127; 

 ~, o şcoală 301.

Cereri amabile şi porunci aspre 290.

Cheia cunoaşterii 24; 

~ pentru Biblie 120, 126.

Compasiunea 257, 294.

Compasiunea 66, 78, 212, 231, 269, 270, 280, 292; 

~ lui Dumnezeu faţă de suferinţa umană 263.

Comportamentul 240-245. 

Comuniunea cu Dumnezeu 14, 21, 28, 30, 84; 

~ prin rugăciune 80, 258;

~ prin natură 100, 108, 120; 

~ prin studiu biblic 127, 192.

Concentrare 189.

Conducerea statală, obiectivul ei 174, 175; 

simboluri175.

Confecţionarea îmbrăcămintei 216-218, 248, 249.

Consacrare 57, 258.

Contabilizare, învăţarea unor socoteli de ~ simplă 238, 239.

Cooperare(a), cu Dumnezeu – exemple de ~ 37, 286; 

 ~ în lucrarea noastră 214, 215, 271; 

~ învăţătorilor cu studenţii 212, 213, 285; 

 ~ dintre părinţi şi copii 283, 285; 

 ~ dintre părinţi şi învăţători 283, 284, 293; 

 ~ cu Hristos şi îngerii Săi 270, 271.

Copaci, lecţii de la ~ 113, 116, 119, 175, 267.

Copacul, un simbol al conducerii 175.

Copilăria, a lui Iosif 52; 

a lui Moise 61; 

a lui Isus 77, 107, 185.

Cortul întâlnirii al lui Israel, o ilustraţie a zidirii caracterului 35, 36, 258.

Credinţa, cheia spre cunoaştere 24; 

~ şi raţiunea 24, 231; 

Dumnezeu caută să încurajeze ~ 34; 

exemple de ~ 54, 63, 149, 254, 256; 

~, secretul puterii 54, 80, 254; lecţia ~ de la vultur 118, 119; 

~ semănătorului 105; 

răsplata ~ 156, 254; 

dovezi biblice în favoarea ~ 169; 

definiţia ~ 253; 

cum să ne exercităm ~ 253, 257, 258; 

a-l învăţa pe copil despre ~ 255-257.

Creşterea, legile ei 104-106; intervenţia divină în ~ 104, 105.

Critica 291.

Criticarea, ~ educatorilor 283, 284; 

~ copiilor şi tinerilor 291

Criza, iminenţa ei 179.

Cumpătarea 38, 55; 

ajutoare pentru ~ 202-206; instruire acasă şi la şcoală 202, 278.

Cunoaşterea, ~ lui Dumnezeu, temelia educaţiei 13-19, 21, 34, 81; 

cheia ~ este credinţa 24; 

~ prin Hristos 27-30, 73, 76.

Cunoştinţa binelui şi răului 23-27, 231.

Curcubeul 115.



		*



Daniel, viaţa lui ~ 54-57, 254; cartea lui ~ 191.

David, educaţia lui 49, 152; păcatul lui ~ 48; 

cântări ale lui ~ 164, 165; credinţa lui ~ 254.

Deosebirea dintre bine şi rău 231.

Desăvârşire în Hristos 257.

Dezvoltarea, din trei puncte de vedere 13, 16, 195; 

lipsa de egoism stă la baza ~ 16; ~ sub toate aspectele 232.

Dezvoltarea fizică, israeliţii, un exemplu 38; 

importanţa ~ 195, 196, 277; poziţia 198; 

respiraţia 198; antrenarea vocii 199; îmbrăcămintea 199; 

curăţenia, lumina soarelui, aerisirea 200.

Disciplina, şi organizarea lui Israel 37, 38; 

~ vieţii 85, 151-154, 295-297; obiectivul ~ din cămin şi din şcoală 287, 291; 

~ educă voinţa 288, 289; sentimentul onoarei şi ~ 289; 

a cere frumos sau a porunci? 290; 

regula Mântuitorului şi exemplul Său în ~ 292, 294; 

în public 293.

Distracţie, pericolele ascunse în ~ 207, 210.

Dragostea, Legea lui Dumnezeu 16, 65, 76, 77, 287; 

temelia educaţiei şi a răscum-părării 16; 

există vindecare în ea 114; puterea care strânge a ~ 293, 294, 297.

Duhul Sfânt ca învăţător 95, 134; 

o lecţie drept pildă despre ~ 106; ~, reprezentant al lui Dumnezeu 132.

Dumnezeu, o concepţie falsă despre ~ 75; 

Sursa de existenţă şi păstrătorul tuturor lucrurilor 99, 100, 104, 130, 131; 

este o Persoană 131-133; măreţia Sa este de necuprins 169; 

adoraţie faţă de ~ 242-244; suferinţa Sa din cauza păcatului 263; 

părinţii, educatorii au datoria de a-L reprezenta pe ~ 244, 245, 287.



	          *



Educarea memoriei 127, 189; 

~ în exces 226, 230, 231.

Educarea pentru munca din cămin 216.

Educaţia copilului, lecţie drept pildă desprinsă din creşterea seminţei 106.

Educaţia lui Isus 77, 107, 185, 267, 268.

Educaţia practică, în Eden 21; o parte a educaţiei 34, 37, 47, 52, 58, 62, 85, 214-222.

Educaţia, izvorul ~ 13-17, 21, 22, 34, 44; 

sfera ~ 13, 16, 18, 19, 21, 38, 41, 225, 232, 233; 

obiectivul 13, 17, 18, 44, 81, 84, 145, 221, 222, 262; 

adevărata ~ superioară 14, 18, 30, 66, 83, 87, 271, 282; 

legătura ~ cu răscumpărarea 15, 16, 18, 19, 28-30, 84, 126, 172; ~ lui Israel 33-50; 

~ pentru părinţi 34, 275, 276; 

~ pentru educatori 46, 276-282; obiectivul predării 41, 102, 120, 144, 185, 186; 

greşeli în ~ 45, 49, 50, 74, 77, 189, 207, 208, 225-228, 230, 234, 259, 264-266; ilustraţii privind adevărata ~ 51-70; 

metoda de ~ a lui Hristos 73-96, 102, 231, 241, 267-271, 294; pregătirea practică 214-222; buna stăpânire a lucrurilor de bază în ~ 234-239; 

vezi şi Natura; Biblia.

Elementul personal în educare 78-80, 84-96, 231.

Elisei, pregătirea şi lucrarea lui ~ 58-61, 255.

Enoh, credinţa lui 254.

Entuziasm 233.

Etalarea ostentativă 247, 248.

Eticheta, adevărata amabilitate şi ~ 240, 241; 

cel mai bun tratat despre ~ 242.

Evanghelia, în natură 27, 101; responsabilitatea noastră pentru răspândirea ~ 263; 

rezultatele faptului de a o vesti lumii 264; 

lucrarea finală a 269, 270; 

lucrarea ~, cea mai înaltă educaţie 271.

Evanghelizarea lumii 95, 96, 262-271.

Evoluţia, ~ pământului 128; 

~ omului 130.

Evrei, educaţia lor în zilele lui Hristos 64, 65, 74-77.

Exagerarea 236.

Exemplul, puterea de a-i învăţa pe alţii prin ~ 41, 49, 56, 57, 78, 79, 87, 150, 158, 259, 277, 282.

Exerciţiul fizic 207-213.

Expulzarea (exmatricularea) studenţilor / elevilor 293.



		*



Falsul, amestecarea lui cu adevărul 231.

Familia şi Sabatul 250.

Fericiri 79.

Ficţiunea 227.

Fiziologia 195-201.

Fluviul şi pârâul, lucrători nerecunoscuţi 116, 117.

Formarea caracterului, simbolul ~ 35, 36, 258; 

primejdii în ~ 225-228; 

temelia, modelul 228, 229.

Frumuseţe 41; 

~ Bibliei 188; 

orice ~, o reflecţie a lui Hristos 192; 

~ prin ascultarea de Lege 198; cea mai înaltă ~ 249.



                  *



Generozitatea (dăr-nicia), lecţia sădirii seminţei 109.

Geografia, inclusă în studiul misionar 269.

Geologia şi raportul biblic 128, 129.

Gimnastica, exerciţiile de ~ 210, 217.

Grădinăritul 21, 111, 112, 212, 213, 219, 247, 248.



		*



Heruvim, viziunea ~ 177.

Hristos, lumina învăţătorilor lumii 13, 73; 

~ lumina întregii omeniri 29; obiectivul misiunii Sale 27-29, 73, 74, 76; 

starea lumii la venirea Sa 74-76; ~ şi Legea 76; 

compasiunea lui ~ 78-80, 294; ~, ca mustrător 79, 88-92, 294; ~, a recunoscut posibilităţile omului 80, 270; 

puterea învăţăturii Sale 81, 94, 95; suntem desăvârşiţi în ~ 192, 257; 

vezi şi Isus; Rugăciunea.



                    *



Iacov, pedepsirea şi iertarea lui 147.

Idealul cel mai înalt al caracterului 18, 73.

Idolatria Israelului 45; 

~ lui Solomon 49, 50.

Igiena ca obiect de studiu 195-200.

Ilie, un eşec 151.

Ilustraţie 233; 

vezi şi Lecţii ca pilde.

Ilustraţii biblice din natură 102, 104-110, 113-120, 175.

Individualitatea, educaţie pentru a dezvolta ~ 17, 57, 231, 232.

Influenţa, puterea ~ timpurii 52, 55, 58, 61, 119.

Ioan Botezătorul, o ilustrare a jertfirii de sine 157, 158.

Ioan, ucenicul, pregătirea lui 87.

Iochebed, mama lui Moise 61.

Ionatan, prietenul cel credincios 157.

Iosif 51-54, 56, 57, 255.

Iov, o carieră de succes 142; punerea la probă a lui ~ 155, 156.

Isai, unul din fiii lui ~, ales de Samuel 266.

Iscoade, cele douăsprezece, raportul lor 149.

Ispita, de ce a fost lăsată să se manifeste 23; 

prima ~ 24; 

Hristos a fost încercat prin ~ 78; apărarea împotriva ~ 166, 168, 190, 203, 204, 213, 214, 218, 219, 255.

Isprăvnicia 57, 137.

Israeliţii, educaţia lor 33-70.

Istoria, ~ biblică 47, 173-178, 183, 184, 238; 

filozofia ~ 173, 174; 

studierea în viaţa viitoare 304.

Isus, primii Săi ani de viaţă 77, 107, 185; 

~, ca învăţător 73-96, 102, 231, 241, 294.

Iuda, modul în care a procedat Isus cu ~ 91-93.



		*



Îmbrăcămintea, ~ să-nătoasă 199; 

iubirea de ~ 246-248; 

influenţe care să contracareze dragostea nesănătoasă de ~ 247, 248; 

gust şi bun simţ în ~ 248.

„Înalta critică” 227.

Încurcăturile vor fi perfect clarificate 305.

Îndoiala, sursa ~ 24, 25; rezultatele ~ 26.

Îngeri, în Eden 21; 

cântecele ~ 168; 

intervenţia ~ în treburile omeneşti 179, 304, 305; 

~, tovarăşii noştri 127; 

~ ca protectori 255, 256, 304, 305; 

~, împreună lucrători cu noi, învăţători 271.

Îngrijirea bolnavilor, pregătirea pentru ~ 218.

Însărcinare – Evanghelia pentru toţi 264.

Întreţinerea prin forţe proprii a studenţilor 221, 265.

Învăţarea prin practică 111, 268, 271.

Învăţător, privilegiul şi responsabilitatea ~ 19, 29, 30, 244, 245, 281, 287; 

relaţiile sociale (de apropiere) cu studenţii săi 212, 213, 280, 284; calităţile ~ 240, 277; 

vigoarea fizică 277; 

destoinicie literară 278; 

abilitate administrativă 279; calitatea de perfecţionare continuă 281; 

cea mai înaltă pregătire 282; 

să coopereze cu părinţii 284; 

să coopereze cu elevii 285; 

vezi şi Disciplina.

Învăţători, mari, lumină de la Hristos 13, 73; 

în şcolile profeţilor 46; 

în timpul lui Pavel şi al lui Hristos 64, 65, 74-77; 

~ în şcolile din lumea cea nouă 302, 303.

Învăţătura prin natură, în Eden 15-17, 20-22; 

cunoaşterea binelui şi răului 26, 27; 

~ continuată 34, 35, 41, 42, 52, 62-66, 77, 99-120, 208; 

~, folosită de Hristos 102; 

~, o cheie pentru înţelegerea Bibliei 120; 

~ în opoziţie cu moda 247; 

~ în Sabat 251;

~ în viaţa viitoare 303; 

~, parţială şi nedesăvârşită din cauza decăderii naturale prin păcat 17, 101, 134.

Învierea, simbolul ~ 110.



		*



Jertfirea de sine, Pavel, un exemplu de ~ 65-70; 

Hristos 80; 

alte exemple de ~ 154-158; ilustraţia prin sădirea seminţei 110; 

~, o condiţie a întovărăşirii cu Hristos 264.



		*



Lauda, faţă de Dumnezeu 66, 161-163, 168; 

iubirea de ~237.

Lăcomia, Iuda, o ilustrare a ~ 91-93; 

ca model negativ în educaţie 225, 226; 

rezultatele ~ 264.

Lectura, cea nesănătoasă 188, 190, 226, 227; 

~ excesivă 189.

Lecţii ca pilde 34-43, 47, 120, 144, 175, 185, 186; 

folosirea lor de către Hristos 102; vezi şi Natura; Învăţătura prin natură.

Legea lui Dumnezeu, este iubire 16, 65, 76, 77, 287; 

învăţată în Eden 22; 

încălcarea ei 25, 26, 150; 

dată spre învăţare lui Israel 34-36, 38-40, 42, 47; 

temelia prosperităţii naţionale 69, 76, 174, 183, 228, 229; 

univer salitatea ~ 99, 103, 287; ~ viaţa de afaceri 135-145; 

a-i învăţa pe copii ~ 185, 186; temelia caracterului 228, 229; ~, legea libertăţii 291.

Legea slujirii 103.

Legile, creşterii 104-110; 

~ naturii sunt de origine divină.

Lenevia 190, 202, 210.

Levi, blestemul lui, transformat 148.

Leviţii, întreţinerea şi privilegiile lor 148.

Libertate în supunerea faţă de Lege 291.

Limbi străine, studierea lor 234-237.

Literatura seculară, comparată cu Biblia 188, 189; 

~ şi moralitatea 226, 227.

Lucrarea în aer liber pentru învăţător 278.

Lucrarea misionară, pregătirea pentru ~ 221, 268-271.

Lucrarea vieţii 262-271.

Lucrători pentru Hristos dintre oamenii obişnuiţi 85, 270; pregătirea ~ 262-271.

Lucrurile mici, credincioşia în ~ 53, 58, 61; 

lucrarea lui Dumnezeu să fie desăvârşită şi în ~ 114.

Lumina lumii 13, 14, 29, 57, 58, 73.



		*



Mama, ~ lui Moise 61; 

~ ca educator 275; 

educaţie pentru ~ 276.

Marea luptă 154, 190; 

~ descoperită în natură 26, 101; ~ descoperită în om 29; 

studiul nostru în viaţa de apoi 304.

Martori pentru Dumnezeu 154-158, 262; 

~ în viaţa viitoare 308, 309.

Medic, muncă fizică pentru ~ 220.

Meditaţie 127, 189, 191, 252.

Meserii, predarea lor în şcoli 47, 218.

Metode de educare 41, 76-96, 119, 120, 185-192, 230-239.

Mintea, influenţa ~ asupra trupului 197.

Minunea înmulţirii pâinilor 107, 108.

Misionar, orice creştin să fie un ~ 264.

Misionarismul, studierea ~ 269.

Moda, efectul ei asupra educaţiei 246, 247; 

cum se poate lupta împotriva ei 247-249.

Moise 61-64, 68, 69.

Munca fizică, exemple de ~ 66, 77, 217, 267; 

~ pentru educator 278.

Munca, demnitatea ei 214-217, 222.

Mustrare, exemplul lui Hristos legat de ~ 79, 89-92; 

obiectivul ei 291; 

cum să facem o ~ 294.

Muzică şi cântare, în Israelul din vechime 39, 42, 47; 

~ în educaţie 167, 168; 

în viaţa viitoare 307.



	           *



Natura, descoperirea lui Dumnezeu prin ~ 16, 17, 99; lucrarea divină în ~ 99, 100, 104, 108, 130, 131, 197, 198; concepută pentru a ne satisface nevoile 119, 133, 198; 

~ şi revelaţia divină 128; 

legile ~ sunt de origine divină 196.

Nenorociri (calamităţi), binecuvântări în ~ 270.

Noe, credinţa lui 254.

Nufărul 119.



		*



Oameni de ştiinţă, teorii contradictorii ale ~ 130.

Oameni la fel de statornici ca şi acul magnetic către pol 57.

Obiceiul 291.

Observa (a), deprinderea de a ~, prin studierea naturii 119; 

prin studierea manualelor 220.

Ocupaţie, alegerea unei ~ 220, 267.

Onoare, sentimentul ~ la copil 289.



		*



Palmierul 116.

Parabole 120; 

vezi şi Lecţii, ca pilde; Învăţătura prin natură.

Patima alcoolului, cauza şi vindecarea ei 202-204.

Pavel 64-70, 254, 256.

Păcatul, natura şi rezultatele ~ 15, 23-26, 28, 29, 143-150, 263; 

puterea lui 291.

Păgâni, şi ei îşi reclamă dreptul la îndurarea lui Hristos 262, 263.

Pământ (ca teren), proprietatea asupra pământului la Israel 43; ~ pentru folosul şcolilor 212, 218.

Pământul, starea de la început a ~ 22; 

scopul lui Dumnezeu pentru ~ 22, 174; 

noul ~ 301.

Părinţii, ca educatori 33, 40, 41, 185-187, 196, 235, 240, 275, 280; 

educaţia ~ 34, 276; 

exemplul lui Avraam 187; exemplul lui Hristos 294; 

~, reprezentanţi ai lui Dumnezeu 244, 245, 287; 

cooperarea ~ în familie 283, 285; cooperarea lor cu educatorul copiilor lor 284.

Păsările, învăţăm de la ele încrederea 118.

Petreceri de plăcere 211.

Petru, pregătirea lui 88-91, 255, 256.

Pilda seminţei care creşte 104-107.

Poezia 47; 

~ Bibliei 159-161.

Politeţea, ~ lui Daniel 56; 

este un lucru deosebit de etichetă 240-242: 

Hristos, izvorul ~ 241.

Pomul cunoştinţei 23-25.

Potopul, ~ şi geologia 129.

Practică 232.

Predarea (învăţătura dată), metode, pregătire în vederea ~ 29, 30, 41, 187, 188, 201, 247; aşa cum a făcut-o Hristos 76-96, 102, 231, 294; 

elementul personal în ~ 231, 232, 278, 281; 

simplitatea 233; 

entuziasmul 233; 

caracterul aprofundat al ~ 234; ~ fiziologiei 195-201; 

~ limbii 234-237; 

~ istoriei 238; 

contabilizare 239; 

~ geografiei 269; 

vezi şi Studierea şi predarea Bibliei; Învăţătura prin natură.

Predica, de fixat în memorie 252.

Profeţie, în şcolile din vechime 47; 

darul ~ oferit lui Daniel 56; împlinirea ~ 178; 

~ despre scenele finale ale lumii 180-182; 

binecuvântările venite în urma studierii ~ 180-182.

Profit şi pierderi 140-145.

Prosperitatea naţională, temelia ei 47, 48, 174.



		*



Raportul ceresc 306.

Raţiunea şi credinţa 24, 231.

Râul şi câmpia – răsplata slujirii 103.

Răscumpărarea, scopul ei 15, 16, 28, 29; 

legătura ~ cu educaţia 16, 17, 28-30, 126, 172; 

prima făgăduinţă 27; 

predată în natură 27, 101, 113, 115; 

planul de ~, cheia secretelor Bibliei 126; 

Sabatul, un semn al ~ 250.

Răspândirea raselor şi naţiunilor, scopul urmărit de Dumnezeu în ~ 174.

Răsplată (compensaţie), cea mai mare ~ a vieţii , 68-70, 305, 306, 309.

Recolta, lecţii desprinse din pilda ~ 105-110; 

~ vieţii 305, 306.

Recreerea, scopul ~ 207; cooperarea învăţătorului pentru ~ 212; 

~ prin muncă folositoare 215; 

~ învăţătorului 278.

Regulile, să se bucure de sprijinul [elevilor] şcolii 290; aplicarea ~ 290.

Relaţiile sociale între educator şi elev 212, 213, 280, 284.

Religia în timpul lui Hristos 74, 75.

Resentimentul 257.

Respiraţia 198, 199.

Rivalitatea 226.

Rodul a ceea ce am semănat în această viaţă 108, 109, 306.

Rugăciunea, exemple 47, 64; 

~ lui Hristos 80, 259; 

respectul în ~ 243; 

~ credinţei 257, 258; 

~ tainică 258; 

răspunsuri la ~ 258.



	           *



Sabatul, un mijloc de educaţie 250-252.

Satana, cel ce strecoară neîn-crederea 23-25; 

acuzator 154, 155; 

atelierul lui 190.

Sănătatea, fizică 195; 

efectul influenţei minţii asupra ~ 197; 

învăţătorul să-şi păstreze ~ 277.

Săraci, purtarea de grijă a lui Dumnezeu faţă de cei ~ 43, 44, 139, 141, 220.

Sărbătorile lui Israel 41-43.

Scepticismul, cauzele lui 227, 228, 259.

Scriptura, citată în glumă 244; vezi şi Biblia.

Semănarea seminţei, lecţii desprinse din ~ 104-112.

Semnele timpului 179.

Serviciul public de închinare, un mijloc de educare 168, 252; respectul în ~ 243; 

~ o cauză a neparticipării la ~ 247.

Sfârşitul lumii 179-184, 264.

Simplitatea, vieţii lui Isus 77, 107; 

în educarea copilului 107, 211; 

în predare 233.

Slujire (lucrare) 139; 

cea mai înaltă ~ 262-271.

Slujirea, scopul educaţiei 13, 65-70; 

lege a vieţii 16, 80; 

predarea despre ~ în natură 103; ~ nerecunoscută 116, 117, 306; obligaţie 137, 139; 

pregătirea pentru ~ 212-222, 268; 

motivaţia în ~ 226, 268; 

cea mai înaltă educaţie 264, 270, 271, 309; 

obiectivul bisericii 268; 

organi-zare în grupe pentru ~ 269; răsplata ~ 103, 306, 308, 309.

Solomon, experienţa vieţii lui ~ 48, 49, 152-154.

Somnul 205.

Spiritismul, învăţăturile lui 227, 228.

Sporturi atletice 210.

Stăpân pe propria fiinţă 52, 53, 56, 57, 66, 204, 222, 254, 255, 295, 296.

Stăpânirea de sine, legătura ~ cu sănătatea şi cumpătarea 197, 203, 204, 206; 

obiect al disciplinei 287-290; ~ la părinţi şi educatori 292.

Stăpânirea pierdută şi redo-bândită de către om 26, 304.

Stele, lecţii de la ~ 115.

Studierea şi predarea Bibliei, exemplul lui Isus 76, 77, 81, 82, 85, 102, 185; 

Avraam 187; 

~ ca şi cultivare a minţii 123, 124, 171, 188, 189; 

~ cultivare spirituală 124-127, 171, 188, 192; 

scopul urmărit în ~ 189, 254; studiu de bază 188; 

verset cu verset 189; 

uşor de înţeles, logic 190; 

ocazii pentru ~ 191; 

~ în familie 185, 186;  

Sabatul 251; 

rezultate 192, 252-256; 

„înalta critică” 227.

Succesul 29, 52, 53, 56, 57, 60, 61, 68-70, 142, 145, 222, 262, 267, 271, 306-309.

Suspiciunea 289, 290.



		*



Şcoala de meserii, ~ a lui Israel în pustie 37; 

vezi şi Munca practică.

Şcoala de pregătire, a pămân-tului 19.

Şcoala din Eden 14, 15, 20-22, 30; 

~ restabilită 301-303.

Şcoala din familie 20-22, 33, 40, 41, 45, 77, 84, 85, 186, 250, 251, 275, 283, 285; 

vezi şi Căminul.

Şcoala model în Eden 20, 22, 30, 33.

Şcoala, din Eden 20-22; 

restabilită 301-304; 

în cer 301.

Şcoli, amplasarea lor 20, 21, 33, 34, 211; 

~ patriarhilor 33; 

~ lui Israel 34-50; 

condiţii nesănătoase în ~ 207, 208; 

înfrumuseţarea terenului din jurul lor 212; 

~ pentru pregătire manuală 218.

Şcolile militare ale Egiptului 65.

Şcolile teologice în timpul lui Hristos 64, 65, 77, 85.

Şomeri, o ocazie pentru ~ 220.

Ştiinţa, divină 126, 257; 

cea de origine umană nu constituie tema lui Hristos 81; 

~ şi Biblia128-134; 

rezultatele ~ false 227.



		*



Taine, în natură 101, 134, 170; ~ în caracterul lui Dumnezeu 132, 169; 

~ în Biblie.

Teama, trebuie alungată 255.

Templul viu 35, 36, 201, 258.

Teologie, învăţătura lui Hristos legată de ~ 81.

Tineri, societăţi pentru lucrare creştină ale ~ 269.

Tovărăşia cu Hristos 63, 65, 69, 87, 120, 127, 192, 264, 270, 271, 297.

Tovărăşia divină 127, 271.

Trai simplu, gândire superioară 202, 248.



		*



Ţel, adevăratul ~ 13, 18, 145, 222, 262, 267, 297; 

lipsa unui ~ 190, 202.



		*



Umilinţa 237.

Unitate 86, 95.

Urmările necredincioşiei vin sigur 108, 109, 146-151.



		*



Vârstnici, respectul faţă de cei ~ 244.

Vechiul Testament, studierea lui 191.

Viaţa în aer liber 42, 52, 58, 62, 63, 208, 211.

Viaţa socială, a lui Israel 41-43; ~ în lumea cea nouă 306.

Viaţa, Dumnezeu este sursa ei 99, 104, 108, 197.

Vindecarea, naturală, spirituală 113.

Vocea, educarea ~ 199.

Voinţa, libertatea ~ 23, 289; educarea ~ 288, 289.

Voioşia 197, 240.

Vorbele de prisos 236.

Vorbirea pripită 236.

Vulturul, lecţia având ca exemplu ~ 118.



		


